﻿လူၤကၣ် Luke 1

1 တၢ်ဒိၣ်သီးဖံၤလူးဧၢ, တၢ်တဖၣ် လၢအဘၣ် တၢ်နာ် အီၤသပှၢ်တၢၢ် လၢပကျါ, 2 ဒ်ပှၤ လၢအထံၣ်တၢ် လၢအမဲာ် ဒီးမၤ အကလုၢ်အကထါ အတၢ်မၤ လၢအခီၣ်ထံးလံၤလံၤ, ဟ့ၣ်လီၤ ပှၤအသိး, အကူၢ်မ့ၢ် ပှၤအါဂၤပာ်တ့ၢ်အသး လၢအကကတီၤကွဲးဝဲဒီး, 3 ယဲဒၣ်အံၤ လၢအခီၣ်ထံး လံၤလံၤ ယဃု တိၢ်န့ၢ် တၢ်န့ၣ် ခဲလၢာ် လီၤတံၢ်လီၤဆဲး ဒီး, ဘၣ်ယသး လၢယကကွဲးန့ၢ်နၤ, 4 တမံၤဘၣ်တမံၤ, ဒ်သိး နကသ့ၣ်ညါ လၢတၢ် လၢနမၤလိတ့ၢ်တဖၣ်န့ၣ်, မ့ၢ်တၢ်အမ့ၢ်အတီလီၤ. 5 လၢကီၢ်ယူဒၤ အစီၤပၤ ဟ့ၤရိာ် အစိၤန့ၣ်, မတၤတဂၤ ပှၤလုၢ်တၢ်အဒိၣ် လၢစီၤအဘံယၤ တစိၣ် အကျါ, အမံၤ မ့ၢ် စီၤစဃၤရံ, အိၣ်ဝဲတဂၤ, ဒီးအမါမ့ၢ် လၢစီၤအၤဟရိၣ် အဖိမုၣ်အကျါ, ဒီးအမံၤမ့ၢ် နီၢ်အ့းလံၤစါဘ့းလီၤ. 6 ဒီး တီဝဲလိၤဝဲ လၢယွၤအမဲာ်ညါ ခံဂၤလၢာ်, ဒီးလဲၤဝဲ လၢယွၤ အတၢ်မၤလိာ်, ဒီးအတၢ်တီတၢ်လိၤခဲလၢာ် အပူၤ, ဒီး ပာ် တၢ်ကမၣ် လၢအလိၤ အလီၢ်တအိၣ်ဘၣ်လီၤ. 7 ဒီးအဖိ တအိၣ်ဘၣ်. အဂ့ၢ်ဒ်အံၤ, နီၢ်အ့းလံၤစါဘ့းန့ၣ်မ့ၢ် ပှၤတူာ်ဖိ, ဒီးသးပှၢ်သဃဲးတ့ၢ်ဝဲ ခံဂၤလၢာ်လီၤ. 8 ဒီးတၢ်မၤအသး လၢအမၤ ပှၤလုၢ်တၢ်အဒိၣ် အတၢ်မၤ လၢအတီၤ အတစိၣ်ကျါ လၢယွၤအမဲာ်ညါ, ဒ်ပှၤလုၢ်တၢ်အဒိၣ်တဖၣ် အလုၢ်အလၢ်အသိး, ဒီးဖးဝဲ သတးဒီး, 9 တုၤ အလဲၤနုာ်ဆူ ယွၤအတၢ်လုၢ်ဟံၣ်ပူၤဒီး, ဘၣ်ဆိၣ်ကဲၤ တၢ်နၢမူလီၤ. 10 ဒီးနၣ်ရံၣ် လၢအဆိၣ်ကဲၤ တၢ်နၢမူန့ၣ်, ပှၤဂီၢ်မုၢ် ခဲလၢာ် ဘါထုကဖၣ်တၢ် လၢခိလီၤ. 11 ဒီးယွၤအကလူးတဂၤ လီၣ်ဖျါထီၣ်အသး လၢအီၤ, ဒီးဆၢထၢၣ်ဝဲ လၢတၢ်ဆိၣ်ကဲၤနၢမူ အလီၢ် စုထွဲတခီလီၤ. 12 ဒီးစီၤစဃၤရံ ထံၣ်ဘၣ်ဝဲ, ဒီးအသူၣ်ကိၢ်အသးဂီၤ, ဒီးဘၣ်ပျံၤ ဘၣ်ဖုးဝဲ လီၤ. 13 ဒီးကလူးန့ၣ် စံးဘၣ်အီၤ, စီၤစဃၤရံဧၢ, ပျံၤတၢ် တဂ့ၤ, အဂ့ၢ်ဒ်အံၤ, တၢ်နၢ်ဟူတ့ၢ်လံ နတၢ်ထုကဖၣ်, ဒီး နမါ နီၢ်အ့းလံၤစါဘ့း ကဆံးစၢ်န့ၢ် နဖိခွါ, ဒီးနဘၣ်ယုၢ်အမံၤ လၢစီၤယိၤဟၣ်လီၤ. 14 ဒီးကမ့ၢ် တၢ်သူၣ်ခုသးခု, သူၣ်ဖှံသးညီ လၢနဂီၢ်, ဒီးပှၤကသူၣ်ခုသးခု လၢအအိၣ်ဖျဲၣ် အဂ့ၢ်န့ၣ် အါဂၤလီၤ. 15 အဂ့ၢ်ဒ်အံၤ, ကမ့ၢ် ပှၤအဒိၣ် လၢယွၤအမဲာ်ညါ, ဒီးစပံးထံ ဒီးတၢ်မူၤပှၤန့ၣ်, တဘၣ်အီဘၣ်ဝဲဘၣ်. ဒီး လၢအမိၢ် အဟၢဖၢပူၤ လံၤလံၤန့ၣ်, ကလၢပှဲၤဝဲ ဒီးသးစီဆှံလီၤ. 16 ဒီးကဘိးဃၣ်က့ၤ ပှၤအံၣ်စရ့လးဖိ အါဂၤဆူ အကစၢ်ယွၤ အအိၣ်လီၤ. 17 ဒီးကလဲၤဝဲ လၢအမဲာ်ညါ လၢစီၤအ့ၤလံယၤ အသူၣ်အသး ဒီးအစိအကမီၤ, ဒ်သိး အကဘိးဃၣ်က့ၤ ပၢ်တဖၣ် အသး ဆူဖိအအိၣ်, ဒီးပှၤတစူၢ်ဘၣ်တၢ်န့ၣ် ဆူပှၤတီပှၤလိၤ အတၢ်ကူၣ်သ့, ဒ်သိး အကကတဲာ်ကတီၤ ပှၤမၤက့ၤ အသးတကလုာ် လၢကစၢ် အဂီၢ်လီၤ. 18 ဒီးစီၤစဃၤရံ စံးဘၣ် ကလူးန့ၣ်, တၢ်အံၤမ့ၢ် ယကသ့ၣ်ညါဒ်လဲၣ်. အဂ့ၢ်ဒ်အံၤ, ယဲဒၣ်အံၤ, ယမ့ၢ် ပှၤသးပှၢ်, ဒီးယမါန့ၣ် အသးပှၢ်သဃဲးတ့ၢ်လံန့ၣ်လီၤ. 19 ဒီးကလူးန့ၣ် ကတိၤဆၢတၢ် ဒီးစံးဘၣ်အီၤ, ယဲဒၣ်အံၤ ယမ့ၢ် ကၤဘြံၤအ့လး, လၢအဆၢထၢၣ် လၢယွၤအမဲာ်ညါ, ဒီးတၢ်မၢ ယဟဲကတိၤတၢ် ဒီးနၤ, ဒီးစံးဘၣ်တဲဘၣ်နၤ လၢတၢ်သးခုအကစီၣ်အံၤလီၤ. 20 ဒီးကွၢ်ကွၢ်, မ့ၢ်နတနာ်ဘၣ် ယကလုၢ် လၢအကလၢထီၣ်ပှဲၤထီၣ် ဖဲအကတီၢ်န့ၣ် ဒီး, လၢအတချုး မၤဒံးဘၣ်အသးဒီး, နကတိၤတၢ် တသ့လၢၤဘၣ်, ဒီးနကအိၣ် တအုၣ်လီၤ. 21 ဒီးပှၤဂီၢ်မုၢ် ကွၢ်လၢ် စီၤစဃၤရံ အကျဲ, ဒီးမ့ၢ်အအိၣ် ဃဲးဃဲး လၢတၢ်လုၢ်ဟံၣ်ပူၤဒီး, ကမၢကမၣ်ဝဲ တကူၢ်သ့ၣ် လီၤ. 22 ဒီးဟဲက့ၤထီၣ်ဝဲ, ဒီးကတိၤတၢ် ဒီးအီၤ တသ့ဘၣ် ဒီးအဝဲသ့ၣ် သ့ၣ်ညါ လၢအထံၣ်တၢ် လၢညါခီ လၢတၢ်လုၢ်အဟံၣ်ပူၤ, ဒီးအဝဲဒၣ် ကျၢၢ်ကျာ်တၢ် ဆူအဝဲသ့ၣ် အအိၣ်, ဒီးအိၣ်တအုၣ်ဝဲလီၤ. 23 ဒီးတၢ်မၤအသး လၢအနံၤအသီ လၢအမၤအတၢ်န့ၣ် လၢထီၣ်ပှဲၤထီၣ်ဒီး, က့ၤဝဲဆူ အဟံၣ်လီၤ. 24 ဒီးတၢ် လၢမုၢ်နံၤတဖၣ်န့ၣ် အလီၢ်ခံဒီး, အမါ နီၢ်အ့းလံၤစါဘ့း ဒၢထီၣ်, ဒီးပာ်ခူသူၣ်အသး ယဲၢ်လါ, ဒီးစံးဝဲဒၣ်, 25 ကစၢ် မၤယၤ ဒ်အံၤ လၢမုၢ်နံၤတဖၣ် ဖဲအကွၢ်ယၤ, ဒ်သိး အကမၤပူၤမၤဖျဲးယၤ လၢတၢ်ဒုၣ်ဒွဲၣ် လၢပှၤကညီ အကျါလီၤ. 26 ဒီး လၢဃုလါတလါ အပူၤန့ၣ်, ယွၤ မၢ ကလူးကၤဘြံၤအ့လး လဲၤဆူ ဝ့ၢ်တဖျၢၣ် လၢကၤလံၤလါ အပူၤ, ကိးဝဲအမံၤ လၢနစၤရ့း, 27 ဆူပှၤမုၣ်ကနီၤအအိၣ် လၢအဘၣ်အဲၣ်တီ ဒီးပှၤ လၢအမံၤမ့ၢ် စီၤယိၤသး, ဘၣ်ဃးဒီး စီၤဒၤဝံး အဟံၣ်လီၤ. ဒီးပှၤမုၣ်ကနီၤအမံၤမ့ၢ် နီၢ်မၤရံလီၤ. 28 ဒီးကလူး လဲၤနုာ်ဆူ အအိၣ် ဒီးစံးဝဲဒၣ်, ပှၤလၢအဘၣ်ဘျုးအါ တဂၤဧၢ, ယွၤအိၣ်ဒီးနၤလီၤ. လၢပိာ်မုၣ် အကျါန့ၣ် နဘၣ်ဆိၣ်ဂ့ၤနဲလီၤ. 29 ဒီးတုၤအထံၣ်ဝဲဒီး, အသူၣ်ကိၢ်အသးဂီၤ လၢအတၢ်ကတိၤ အဃိ, ဒီးမ့ၢ်တၢ်ကတိၤဒိၣ် ဒ်လဲၣ်ဒ်လဲၣ်န့ၣ်, ဆိကမိၣ်ဝဲဒၣ်လီၤ. 30 ဒီးကလူးန့ၣ် စံးဘၣ်အီၤ, နီၢ်မၤရံဧၢ, ပျံၤတၢ် တဂ့ၤ, အဂ့ၢ်ဒ်အံၤ, နဘၣ်ဘျုး လၢယွၤလီၤ. 31 ဒီးကွၢ်ကွၢ်, နကဒၢထီၣ် ဒီးနကဆံးစၢ်န့ၢ် နဖိခွါ, ဒီးန ဘၣ်ယုၢ်အမံၤ လၢယ့ၣ်ၡူးလီၤ. 32 အဝဲဒၣ်န့ၣ် ကမ့ၢ် ပှၤအဒိၣ်, ဒီးကဘၣ် တၢ်ကိးအီၤ လၢတၢ်ထီကတၢၢ် အဖိခွါလီၤ. ဒီးကစၢ်ယွၤ ကဟ့ၣ်အီၤ လၢအပၢ် စီၤဒၤဝံး အလီၢ်ပစိာ်, 33 ဒီးကပၢဘၣ် စီၤယၤကိၣ် အဟံၣ် အစိၤစိၤအဃၣ်ဃၣ်လီၤ. ဒီးအဘီအမုၢ်န့ၣ် အကတၢၢ် တအိၣ်ဘၣ်လီၤ. 34 ဒီးနီၢ်မၤရံစံး ဘၣ်ကလူးန့ၣ်, မ့ၢ်ယတသ့ၣ်ညါဘၣ် ပှၤပိာ်ခွါဘၣ်ဒီး, တၢ်အံၤ ကမၤအသး ဒ်လဲၣ်. 35 ဒီးကလူးန့ၣ် ကတိၤဆၢတၢ် ဒီးစံးဘၣ်အီၤ, သးစီဆှံ ကဟဲလီၤ လၢနလိၤ, ဒီးတၢ်ထီကတၢၢ် အစိအကမီၤ ကကဒုဘၣ်နၤလီၤ. မၤသးဒ်န့ၣ်ဒီး တၢ်စီဆှံ လၢအကအိၣ်ဖျဲၣ်ဝဲန့ၣ်, ကဘၣ် တၢ်ကိးအီၤ လၢယွၤ အဖိခွါစ့ၢ်ကီး လီၤ. 36 ဒီးကွၢ်ကွၢ်, ပှၤ ဒီဘူးဒီတံၢ်ဒီးနၤ, နီၢ်အ့းလံၤစါဘ့း တဂၤ, လၢအသးပှၢ် သဃဲးတ့ၢ်ဝဲ, ဒၢထီၣ် စ့ၢ်ကီးလံ အဖိခွါ, ဒီးအအံၤမ့ၢ် လါ ဃုလါတလါ ဒီးပှၤ လၢတၢ်ကိးအီၤ လၢပှၤတူာ်ဖိတဂၤန့ၣ်လီၤ. 37 အဂ့ၢ်ဒ်အံၤ, တၢ် လၢယွၤမၤ တသ့ဘၣ်န့ၣ်, တအိၣ်ဘၣ် နီတမံၤဘၣ်. 38 ဒီးနီၢ်မၤရံ စံးဝဲဒၣ်, ကွၢ်ကွၢ်, ကစၢ် အကုၢ်ပိာ်မုၣ်လီၤ. မ်တၢ်ကမၤအသး ဒီးယၤ ဒ်နကလုၢ် အသိးန့ၣ် တက့ၢ်. ဒီးကလူးန့ၣ် ဟးထီၣ်ကွံာ်ဝဲ လၢအအိၣ်လီၤ. 39 ဒီး လၢမုၢ်နံၤတဖၣ်န့ၣ်, နီၢ်မၤရံ ဂဲၤဆၢထၢၣ် ဒီးလဲၤချ့ သဒံးဝဲဆူ ကစၢၢ်ကလိ အလီၢ်, ဆူဝ့ၢ် အိၣ်လၢကီၢ်ယူဒၤ အဝ့ၢ်လီၤ. 40 ဒီးလဲၤနုာ်ဆူ စီၤစဃၤရံ အဟံၣ်ပူၤ ဒီးကတိၤဒိၣ် နီၢ်အ့းလံၤစါဘ့းလီၤ. 41 ဒီး လၢနီၢ်အ့းလံၤစါဘ့း နၢ်ဟူ နီၢ်မၤရံ အတၢ်ကတိၤဒိၣ်န့ၣ် ဒီး, တၢ်မၤအသး လၢအဖိ ဂဲၤဝဲ လၢအဟၢဖၢပူၤလီၤ. 42 ဒီးနီၢ်အ့းလံၤစါဘ့း လၢထီၣ်ပှဲၤထီၣ်ဝဲ ဒီးသးစီဆှံ, ဒီးကိးထီၣ် လၢအကလုၢ်ဖးဒိၣ် ဒီးစံးဝဲဒၣ်, လၢပိာ်မုၣ် အကျါန့ၣ်, နဘၣ်တၢ်ဆိၣ်ဂ့ၤနဲဒၣ် လီၤ. ဒီးနဟၢဖၢ အတၤသၣ်န့ၣ် ဘၣ်ဆိၣ်ဂ့ၤဝဲလီၤ. 43 တၢ်အံၤ မၤအသး ဒီးယၤ လၢလဲၣ်, လၢယကစၢ်အမိၢ် ကဟဲဆူ ယအိၣ်အံၤလဲၣ်. 44 အဂ့ၢ်ဒ်အံၤ, ကွၢ်ကွၢ်, လၢနတၢ်ကတိၤဒိၣ် ဟူဘၣ် ယနၢ်ပူၤဒီး, ဖိသၣ်အသူၣ်ဖှံအသးညီ ဒီး ဂဲၤဝဲ လၢယဟၢဖၢပူၤလီၤ. 45 ဒီးပိာ်မုၣ် လၢအစူၢ်က့ၤနာ်က့ၤ လၢတၢ် လၢယွၤ စံးဘၣ်အီၤ, ကလၢထီၣ်ပှဲၤထီၣ်ဝဲန့ၣ်, ဘၣ်တၢ်ဆိၣ်ဂ့ၤဝဲလီၤ. 46 ဒီးနီၢ်မၤရံ စံးဝဲဒၣ်, ယသးအံၤ ပာ် ယွၤ လၢတၢ်အဒိၣ်, 47 ဒီးယသူၣ်ကပိၢ် ယသးကဝး လၢပှၤအုၣ်က့ၤခီၣ်က့ၤယၤ, ယွၤ အပူၤလီၤ. 48 အဂ့ၢ်ဒ်အံၤ, ကွၢ်က့ၤလံ အကုၢ်ပိာ်မုၣ် အတၢ်ဖှီၣ်လံ. အဂ့ၢ်ဒ်အံၤ, ကွၢ်ကွၢ်, တုၤအံၤဆူညါဒီး, ပှၤအစိၤစိၤအဃၣ်ဃၣ် ခဲလၢာ် ကကိးယၤ လၢပှၤဘၣ် တၢ်ဆိၣ်ဂ့ၤလီၤ. 49 အဂ့ၢ်ဒ်အံၤ, ပှၤသ့တၢ်လၢာ်န့ၣ်, မၤ တၢ်အဒိၣ် လၢယဂီၢ်, ဒီးအမံၤမ့ၢ် တၢ်စီဆှံလီၤ. 50 ဒီးအတၢ်သူၣ်ကညီၤသးကညီၤ အိၣ်ဝဲ လၢပှၤ လၢအပျံၤအီၤ အလိၤ အစိၤစိၤအဃၣ်ဃၣ်လီၤ. 51 ဒီးမၤ တၢ်စိတၢ်ကမီၤ လၢအစု, ဒီးမၤလီၤပြံလီၤပြါပှၤ လၢအပာ်ကဖိအသးတဖၣ်, လၢအတၢ်ကူၣ်ထီၣ်ဖးလီၤန့ၣ်လီၤ. 52 ဒီးတ့ၢ်လီၤကွံာ် ပှၤအဒိၣ်တဖၣ် လၢအလီၢ်ပစိာ် အဖီခိၣ်, ဒီးပာ်ထီၣ်ထီပှၤ လၢအဘၣ်ဖှီၣ်ဘၣ်ယာ်လီၤ. 53 ပှၤ လၢတၢ်သၣ်ဝံၤအသးန့ၣ်, ဒုးအီၣ်ဘျဲးအီၣ်ဝဲ လၢတၢ်ဝံၣ်တၢ်ဆၢ, မ့မ့ၢ် ပှၤအထူးအတီၤန့ၣ်, ဒုးက့ၤ ကလီကလီဝဲန့ၣ်လီၤ. 54 မၤစၢၤ အဖိ အံၣ်စရ့လး, လၢတၢ်တိၢ်နီၣ် အတၢ်သးကညီၤ ဒီးစီၤအၤဘြၤဟၣ် ဒီးအချံအသၣ် လီၤစိၤလီၤဃၣ်, 55 ဒ်အစံးပာ် လၢပပၢ်သ့ၣ် အသိးန့ၣ်လီၤ. 56 ဒီးနီၢ်မၤရံ အိၣ်ဒီး နီၢ်အ့းလံၤစါဘ့း သၢလါ ဃၣ်ဃၣ်, ဒီးက့ၤက့ၤဝဲဆူ အဟံၣ်လီၤ. 57 ဒီးနီၢ်အ့းလံၤစါဘ့း အမုၢ်အလါ ဘၣ်ဝဲ, ဒီးဆံးစၢ်န့ၢ် အဖိခွါလီၤ. 58 ဒီးပှၤအိၣ်ဝးတရံးအီၤ, ဒီးအဘူးအတံၢ်တဖၣ်န့ၣ်, နၢ်ဟူ လၢယွၤ ပာ် ဒိၣ်ထီၣ် အတၢ်သးကညီၤ လၢအီၤ, ဒီးအသူၣ်ခုသးခုဃုာ်ဒီး အီၤလီၤ. 59 ဒီးတၢ်မၤအသး လၢဃိးနံၤတနံၤဒီး, ပှၤဟဲဝဲ ဒ်သိး အကကူးတရံး ဖိသၣ်န့ၣ်, ဒီးသါကယုၢ်ဝဲ အမံၤ လၢအပၢ် စီၤစဃၤရံ အမံၤလီၤ. 60 ဒီးအမိၢ် ကတိၤဆၢတၢ် ဒီးစံးဝဲဒၣ်, တမ့ၢ်ဘၣ်, ဘၣ်ယုၢ်အမံၤ လၢစီၤယိၤဟၣ်လီၤ. 61 ဒီးအဝဲသ့ၣ် စံးဘၣ်အီၤ, လၢနဘူးနတံၢ် အကျါန့ၣ်, ပှၤ လၢတၢ်ကိးအမံၤဒ်န့ၣ် တအိၣ်ဘၣ် နီတဂၤဘၣ်. 62 ဒီးအပၢ်အသး အိၣ်ယုၢ် အမံၤ ဒ်လဲၣ်ဒ်လဲၣ်န့ၣ်, အဝဲသ့ၣ် ကျၢၢ်ကျၣ် လၢအီၤလီၤ. 63 ဒီးအဝဲဒၣ် ဃ့ တၢ်ကွဲးအလီၢ်, ဒီးကွဲးတၢ်, ဒီးစံးဝဲဒၣ်, အမံၤမ့ၢ် စီၤယိၤဟၣ်လီၤ. ဒီး ကမၢကမၣ်ဝဲ ခဲလၢာ် လီၤ. 64 ဒီးအထးခိၣ် အိးထီၣ်က့ၤအသး တကီၢ်ခါ, ဒီးအပျ့ၤ လီၤဆှၣ်ဝဲ, ဒီးကတိၤတၢ် ဒီးစံးထီၣ်ပတြၢၤ ယွၤလီၤ. 65 ဒီးပှၤအိၣ်ဝးတရံးအီၤတဖၣ် ဘၣ်ပျံၤဘၣ်ဖုး, ဒီးတၢ်မၤအသးန့ၣ် ဟူထီၣ်သါလီၤ လၢကစၢၢ်ကလိ အလီၢ် လၢကီၢ်ယူဒၤ အပူၤ သကုၤဆးဒးလီၤ. 66 ဒီးပှၤ လၢအနၢ်ဟူ တၢ်တဖၣ်န့ၣ်, ပာ်ဝဲ လၢအသး ဒီးစံးဝဲဒၣ်, မၤသးဒ်န့ၣ်ဒီး, တၢ် လၢဖိသၣ်အံၤ ကကဲထီၣ် ပှၤဒ်လဲၣ်. ဒီးယွၤအစု အိၣ်ဒီးအီၤလီၤ. 67 ဒီးအပၢ် စီၤစဃၤရံ လၢထီၣ်ပှဲၤထီၣ် ဒီးသးစီဆှံ, ဒီးကတိၤတၢ် လၢဝံအကျိာ်, ဒီးစံးဝဲဒၣ်, 68 ကစၢ်, အံၣ်စရ့လး အယွၤန့ၣ်, မ်အဘၣ် တၢ်ဆိၣ်ဂ့ၤ တက့ၢ်. အဂ့ၢ်ဒ်အံၤ, 69 ဟဲအိၣ်သကိး ဒီးမၤပူၤမၤဖျဲး အပှၤဂီၢ်မုၢ်, ဒီးဒုးအိၣ်ထီၣ် အတၢ်အုၣ်က့ၤခီၣ်က့ၤ အနၢၤ လၢပဂီၢ် လၢအခ့အပှၤ စီၤဒၤဝံး အဟံၣ်ပူၤလံ. 70 ဒ်အစံးတ့ၢ် လၢအဝံစီဆှံ လၢပျၢၤတဖၣ် အထးခိၣ် အသိးန့ၣ်, 71 တၢ်အုၣ်က့ၤခီၣ်က့ၤ ပှၤ လၢပဒုၣ်ပဒါ ဒီးလၢကယဲၢ် ပှၤလၢအသးဟ့ပှၤ အစုပူၤ, 72 ဒ်သိး အကဒုးနဲၣ် အတၢ်သးကညီၤ လၢပပၢ်သ့ၣ် အလိၤ, ဒီး သ့ၣ်နီၣ်ထီၣ်က့ၤ အတၢ်အၢၣ်လီၤအီလီၤစီဆှံန့ၣ်, 73 အတၢ်ဆိၣ် လၢအဆိၣ်တၢ် ဒီးပပၢ် စီၤအၤဘြၤဟၣ်, 74 လၢအကထုးထီၣ်န့ၢ် ပှၤ လၢပဒုၣ်ပဒါ အစုပူၤ သတးဒီး, 75 ကဒုးမၤ ပှၤ လၢအတၢ်, လၢပသးခူတလ့ၢ်, လၢတၢ်စီဆှံ ဒီးတၢ်တီတၢ်လိၤ အပူၤ, လၢအမဲာ်ညါ တစိၤဒၣ်ပှၤလီၤ. 76 ဒီးဖိသၣ်နၤဧၢ, နဲဒၣ်အံၤ, တၢ်ကကိးနၤ လၢတၢ်ထီ ကတၢၢ် အဝံတဂၤန့ၣ်လီၤ. အဂ့ၢ်ဒ်အံၤ, နကလဲၤ လၢကစၢ် အမဲာ်ညါ, ဒီးကတဲာ်ကတီၤ အကျဲ, 77 ဒ်သိး ကဟ့ၣ် အပှၤဂီၢ်မုၢ် လၢတၢ်သ့ၣ်ညါ တၢ်အုၣ်က့ၤခီၣ်က့ၤ လၢတၢ်ပျၢ် အတၢ်ဒဲးဘး အဂ့ၢ်, 78 လၢပကစၢ် အတၢ်သးကညီၤဒိၣ် အဃိ, လၢမုၢ်ဆ့ၣ်ဝါ လၢထးန့ၣ် ဟဲအိၣ်သကိးပှၤ, 79 ဒ်သိး အကမၤကပီၤထီၣ်န့ၢ် ပှၤလၢအဆ့ၣ်နီၤ လၢတၢ်ခံးကျါ ဒီး လၢတၢ်သံအကဒုန့ၣ်, ဒီးဆှၢပခီၣ် ဆူတၢ်ဃူတၢ်ဖိး အကျဲလီၤ. 80 ဒီးဖိသၣ် ဒိၣ်ထီၣ်ဒီး အသးဆူၣ်ထီၣ်ဝဲ, ဒီးအိၣ်ဝဲ လၢပှၢ်မုၢ်ကနၢ တုၤ မုၢ်တနံၤ လၢအဒုးနဲၣ်ဖျါထီၣ်အသး လၢပှၤအံၣ်စရ့လးဖိလီၤ. 

1 ဒီးတၢ်မၤအသး လၢမုၢ်နံၤတဖၣ်န့ၣ်, ကဲစၢ် အီၤကူစတူး အကလုၢ် လီၤ လၢပှၤအိၣ်လၢဟီၣ်ခိၣ်ချၢ ခဲလၢာ်, အမံၤ ကဘၣ်ဆဲးလီၤအသးလီၤ. 2 တၢ်ဆဲးလီၤ အမံၤအံၤ, ကဲထီၣ်ဆိ ဖဲစီၤကူၤရ့နံ မ့ၢ်ကီၢ်စူၤရံ အပဒိၣ်ဖးဒိၣ်လီၤ. 3 ဒီးပှၤလဲၤဆဲးလီၤအမံၤ တဂၤဆူအဝ့ၢ်ဒၣ်ဝဲ, တဂၤဆူအဝ့ၢ်ဒၣ်ဝဲ, ခဲလၢာ်လီၤ. 4 ဒီးစီၤယိၤသးန့ၣ်, မ့ၢ် လၢစီၤဒၤဝံး အဟံၣ်ဖိ ဒီးအစၢၤအသွဲၣ်ဒီး, 5 ဒ်သိး အကဆဲးလီၤအမံၤ ဒီးအမါ နီၢ်မၤရံ လၢအဘၣ် တၢ်အဲၣ်တီ ဒီးအီၤ လၢအအိၣ်ဒီး အဟုးအသးန့ၣ် ဒီး, လဲၤထီၣ် လၢကၤလံၤလါ လၢဝ့ၢ်နစၤရ့း အပူၤ, ဆူ စီၤဒၤဝံး အဝ့ၢ် ကိးဝဲ လၢဘ့ၤသလ့ဃ့ၣ် အိၣ်လၢကီၢ်ယူဒၤလီၤ. 6 ဒီး လၢအအိၣ်ဝဲဖဲန့ၣ်, တၢ်မၤအသး လၢအမုၢ်အလါ ဘၣ် လၢအကဆံးစၢ် အဖိ, 7 ဒီးဆံးစၢ်န့ၢ် အဖိဝဲၢ်ကိပိာ်ခွါ, ဒီးဘိၣ်ဘံဃာ်အီၤ လၢတၢ်ကံးညာ်, ဒီး ပုာ်မံလီၤအီၤ လၢဂီၤဖံး အီၣ်တၢ်အလီၢ်လီၤ. အဂ့ၢ်ဒ်အံၤ, အလီၢ်တအိၣ်ဘၣ် လၢအဝဲသ့ၣ် အဂီၢ် လၢဘျီၣ်ပူၤဘၣ်. 8 ဒီး လၢကီၢ်အဝဲန့ၣ် အပူၤ, ပှၤကွၢ်သိတဖၣ် အိၣ်ဝဲ လၢပှၢ်လၢ်ကျါ, ဒီးကွၢ် အသိ လၢမုၢ်နၤလီၤ. 9 ဒီးကွၢ်ကွၢ်, ယွၤ အကလူးတဂၤ ဆၢထၢၣ် လၢအဃၢၤ, ဒီးယွၤအလၤအကပီၤ ကပီၤထီၣ်ဝးတရံးအီၤ ကပြုၢ်ကပြီၤ သတးဒီး အသူၣ်ပျံၤအသးဖုးဝဲ ဒိၣ်မးလီၤ. 10 ဒီးကလူးန့ၣ် စံးဘၣ်အီၤ, ပျံၤတၢ် တဂ့ၤ. အဂ့ၢ်ဒ်အံၤ, ကွၢ်ကွၢ်, ယစံးဘၣ်သု လၢတၢ်သးခုဖးဒိၣ် အကစီၣ်, လၢအကကဲထီၣ် လၢပှၤဂီၢ်မုၢ်ခဲလၢာ် အဂီၢ်လီၤ. 11 အဂ့ၢ်ဒ်အံၤ, အအံၤတနံၤအံၤ, ပှၤလၢအအုၣ်က့ၤခီၣ်က့ၤတၢ် တဂၤန့ၣ်, အိၣ်ဖျဲၣ်ဝဲ လၢသုဂီၢ် လၢစီၤဒၤဝံး အဝ့ၢ်ပူၤလံ. အဝဲဒၣ် မ့ၢ်ခရံာ်ကစၢ်န့ၣ်လီၤ. 12 ဒီးအပနီၣ် လၢသုဂီၢ် မ့ၢ်အအံၤ, သုကထံၣ်န့ၢ် ဖိသၣ် ဘၣ်ဘိၣ်ဘံဃာ်အသး လၢတၢ်ကံးညာ်, ဒီးအိၣ်မံလီၤ လၢဂီၤဖံး အီၣ်တၢ်အလီၢ်လီၤ. 13 ဒီးမူခိၣ်သုးမုၢ် အဂီၢ်မုၢ် အိၣ်ထီၣ် သတူၢ်ကလာ် လၢကလူးတဂၤန့ၣ် အသိး, ဒီးသးဝံၣ်ထီၣ် ယွၤ, ဒီးစံးဝဲဒၣ်, တၢ်လၤကပီၤ, မ်အဘၣ်ယွၤ လၢတၢ်ထီ ကတၢၢ် တက့ၢ်. 14 မ်တၢ်အမုာ် အိၣ်ထီၣ် လၢဟီၣ်ခိၣ်ချၢ, ဒီးတၢ်ဘၣ်အသး လၢပှၤကညီ တက့ၢ်. 15 ဒီးတုၤ ကလူးတဖၣ် က့ၤထီၣ်ကွံာ် လၢအအိၣ် ဆူမူခိၣ် ဒီး, တၢ်မၤအသး လၢပှၤကွၢ်သိတဖၣ် စံးလိာ်အသး, မ်ပ လဲၤသကိး ပၢၢ်လၢဘ့ၤသလ့ဃ့ၣ်, ဒီးကွၢ်တၢ်မၤအသးအံၤ, လၢကစၢ် ဒုးသ့ၣ်ညါပှၤ တက့ၢ်. 16 ဒီးလဲၤဝဲတကူၢ်သ့ၣ် ချ့သဒံး, ဒီးထံၣ်န့ၢ် နီၢ်မၤရံ ဒီးစီၤယိၤသး, ဒီးဖိသၣ် အိၣ်မံလီၤ လၢဂီၤဖံး အီၣ်တၢ်အလီၢ်လီၤ. 17 ဒီးတုၤအထံၣ်တၢ်ဒီး, တၢ် လၢတၢ်စံးဘၣ်တဲဘၣ်အီၤ လၢဖိသၣ် အဂ့ၢ်အကျိၤန့ၣ်, အဝဲသ့ၣ် ဘိးဘၣ်သ့ၣ်ညါ ပှၤအိၣ်ဝဲသကုၤ ဆးဒးလီၤ. 18 ဒီး ကယဲၢ် ပှၤလၢအနၢ်ဟူဝဲတဖၣ်, ကမၢကမၣ် လၢတၢ် လၢပှၤကွၢ်သိ စံးဘၣ်တဲဘၣ်အီၤ အဃိလီၤ. 19 ဒီးတၢ်န့ၣ်တဖၣ်ခဲလၢာ်, နီၢ်မၤရံ တိၢ်န့ၢ်ဝဲ, ဒီးဆိကမိၣ်ဝဲ လၢအသးလီၤ. 20 ဒီးပှၤကွၢ်သိတဖၣ်န့ၣ် က့ၤက့ၤဝဲ, ဒီးစံးထီၣ်ပတြၢၤ ဒီးသးဝံၣ်ထီၣ်ယွၤ, လၢတၢ် လၢအနၢ်ဟူ ဒီး ထံၣ်ဘၣ် ခဲလၢာ် အဃိ ဒ်တၢ်စံးဘၣ်အီၤ အသိးန့ၣ်လီၤ. 21 ဒီးတုၤဃိးနံၤ ပှဲၤထီၣ် လၢဖိသၣ် ကဘၣ် တၢ်ကူးတရံး ဒီး, တၢ်ယုၢ်ဝဲအမံၤ လၢယ့ၣ်ၡူး, ဒ်ကလူးန့ၣ် ယုၢ်ပာ်ဝဲ လၢအတချုး အိၣ်ထီၣ်ဒံးဘၣ် လၢဟၢဖၢပူၤ, အသိးန့ၣ်လီၤ. 22 ဒီးတုၤအဝဲသ့ၣ် မၤကဆှီအသး အနံၤတဖၣ် ပှဲၤထီၣ်, ဒ်စီၤမိၤၡ့ အလုၢ်အလၢ် အသိးန့ၣ် ဒီး, အဝဲသ့ၣ် လဲၤစိာ်အီၤ, ဆူယရူၤၡလ့ၣ်, ဒ်သိး အကပာ်အီၤ လၢယွၤအမဲာ်ညါ, 23 (ဒ်တၢ်ကွဲးအသး လၢယွၤအတၢ်သိၣ်တၢ်သီ အပူၤ အသိး, လၢကယဲၢ် ပိာ်ခွါ လၢအအိးထီၣ် တၢ်အဒၢလီၢ် တဂၤလၢ်လၢ်, ကဘၣ် တၢ်ကိးအီၤ လၢတၢ်စီဆှံ လၢယွၤ အဂီၢ်), 24 ဒီးလုၢ်ထီၣ်တၢ်, ဒ်တၢ်စံးပာ်ဝဲ လၢယွၤအတၢ်သိၣ်တၢ်သီ အပူၤ အသိးန့ၣ်, ထိၣ်လွံၢ်ဘုၣ် ခံဘ့ၣ်, မ့တမ့ၢ်ဘၣ်ဒီး, ကးက့ၣ်ဖိ ခံဘ့ၣ်လီၤ. 25 ဒီးကွၢ်ကွၢ်, ပှၤကိးအမံၤ လၢစီၤစူၤမ့းအိၣ် တဂၤ, အိၣ်ဝဲ လၢယရူၤၡလ့ၣ် အပူၤလီၤ. ဒီးတၢ် လၢပှၤတဂၤန့ၣ်, မ့ၢ် ပှၤအတီအလိၤ, ဒီးယူးယီၣ်ယွၤ, ဒီးကွၢ်လၢ် အံၣ်စရ့လး အတၢ်မၤမုာ်အီၤ အကျဲ, ဒီးသးစီဆှံ အိၣ်လၢအလိၤလီၤ. 26 ဒီးသးစီဆှံ ဒုးနဲၣ်အီၤ လၢအတချုး ထံၣ်ဒံးဘၣ် တၢ်သံဒီး, ကထံၣ်ဘၣ် ကစၢ်အခရံာ်န့ၣ်လီၤ. 27 ဒီးလဲၤဝဲ လၢသးန့ၣ် ဆူတၢ်လုၢ် အဟံၣ်ပူၤလီၤ. ဒီးဖဲအမိၢ်အပၢ် ဟဲနုာ်စိာ် ဖိသၣ်ယ့ၣ်ၡူး, ဒ်သိး အကမၤတၢ် လၢအဃိ ဒ်တၢ်သိၣ်တၢ်သီ အလုၢ်အလၢ် အသိးန့ၣ် ဒီး, 28 အဝဲဒၣ် ဟံးထီၣ်အီၤ လၢအစုလိၤ, ဒီးစံးထီၣ်ပတြၢၤ ယွၤ, ဒီးစံးဝဲဒၣ်, 29 ကစၢ်ဧၢ, ဒ်နကလုၢ်နကထါ အသိးန့ၣ်, ခဲကနံၣ်အံၤ, ပျၢ် နခ့နပှၤ ယၤအံၤ မုာ်မုာ် တက့ၢ်. 30 အဂ့ၢ်ဒ်အံၤ, ယမဲာ် ထံၣ်ဘၣ် နတၢ်အုၣ်က့ၤခီၣ်က့ၤ, 31 လၢနကတဲာ်ကတီၤ လၢပှၤဂီၢ်မုၢ်တဖၣ် ခဲလၢာ် အမဲာ်ညါ, 32 တၢ်ကပီၤ လၢတၢ်မၤကပီၤထီၣ် ပှၤကလုာ်တဖၣ် အဂီၢ်, ဒီးနပှၤဂီၢ်မုၢ် အံၣ်စရ့လး အလၤအကပီၤလီၤ. 33 ဒီးမ့ၢ်တၢ် လၢအကတိၤဝဲ လၢအဂ့ၢ်ဒီး, အမိၢ် ဒီးစီၤယိၤသး ကမၢကမၣ်လီၤ. 34 ဒီးစီၤစူၤမ့းအိၣ် ဆိၣ်ဂ့ၤ အဝဲသ့ၣ်, ဒီးစံးဘၣ် အမိၢ် နီၢ်မၤရံ, ကွၢ်ကွၢ်, ဒ်သိး ပှၤအါဂၤ အတၢ်ကူၣ်တၢ်ဖး ကအိၣ်ဖျါဒီး, အဝဲတဂၤအံၤ ဘၣ်တၢ်ပာ်အီၤ လၢပှၤအံၣ်စရ့လးဖိ အါဂၤ လီၤဃံၤ အလီၢ်, ဒီးဂဲၤဆၢထၢၣ်က့ၤ အလီၢ်, ဒီး လၢတၢ်ပနီၣ် လၢပှၤစံးအၢအီၤလီၤ. 35 ဒီးနးတဘ့ၣ် ကဆဲးဖျိ နသးဒၣ်နဲ စ့ၢ်ကီး လီၤ. 36 ဒီးပှၤ လၢစီၤအၤၡူၢ် အဒူၣ်ကျါ, စီၤဖနူၤအ့လး အဖိမုၣ် ဝံ နီၢ်အၣ်နၤ အိၣ်ဝဲတဂၤလီၤ. 37 ဒီးအဝဲဒၣ် အသးပှၢ်သဃဲးတ့ၢ်, ဒီး လၢအမုၣ်ကနီၤ အလီၢ်ခံ, အိၣ်ဃုာ် ဒီးအဝၤ နွံနံၣ်, ဒီးအိၣ်ကမဲက့ၤဝဲ တုၤအသးပှၢ် ဃိးဆံလွံၢ်နံၣ် ဃၣ်ဃၣ်, ဒီးဒုၣ် တၢ်အီၣ်တၢ်အီ, ဒီးဘါထုကဖၣ်တၢ်, ဒီး မၤ ယွၤအတၢ် လၢမုၢ်နၤဆဲး လၢမုၢ်ဆါ, ဒီးတဟးဖး ဒီးတၢ်လုၢ်ဟံၣ်ဘၣ်လီၤ. 38 ဒီးဖဲအဆၢအကတီၢ်န့ၣ်, အိၣ် ဆၢထၢၣ်ဝဲ လၢအဃၢၤ, ဒီးစံးထီၣ်ပတြၢၤ စ့ၢ်ကီး ကစၢ်, ဒီးစံးဘၣ်တဲဘၣ် အဂ့ၢ် အပီၢ် လၢပှၤ လၢအကွၢ်လၢ် တၢ်အုၣ်က့ၤခီၣ်က့ၤ အကျဲ, လၢယရူၤၡလ့ၣ် အပူၤ ခဲလၢာ်လီၤ. 39 ဒီးမၤတၢ်ခဲလၢာ် ဒ်ယွၤအတၢ်သိၣ်တၢ်သီ အသိး ဝံၤဒီး, က့ၤက့ၤဝဲဆူ အဝ့ၢ် နစၤရ့း, လၢကီၢ်ကၤလံၤလါ အပူၤ လီၤ. 40 ဒီးဖိသၣ် ဒိၣ်ထီၣ်ဝဲ, ဒီးအသး ဆူၣ်ထီၣ်, ဒီး လၢပှဲၤဝဲ ဒီးတၢ်ကူၣ်ဘၣ်ကူၣ်သ့, ဒီးယွၤအဘျုးအဖှိၣ် အိၣ်လၢအလိၤလီၤ. 41 ဒီးအမိၢ်အပၢ် လဲၤထီၣ်ဆူ ယရူၤၡလ့ၣ် ကိးနံၣ်ဒဲး, လၢဘူၣ်လဲၤကပာ်လီၤ. 42 ဒီးတၢ်မၤအသး လၢအသးပှၢ်ထီၣ် တဆံခံနံၣ်ဒီး, အဝဲသ့ၣ် ဒ်ဘူၣ် အလုၢ်အလၢ် အသိးန့ၣ်, လဲၤထီၣ်ဆူ ယရူၤၡလ့ၣ်, 43 ဒီးဖဲအမုၢ်နံၤတဖၣ် ပှဲၤထီၣ် ဝံၤဒီး, ပှၤတဖၣ် က့ၤက့ၤဝဲ, ဒီးဖိသၣ် ယ့ၣ်ၡူး အိၣ်လီၤတဲာ် လၢယရူၤၡလ့ၣ် အပူၤလီၤ. ဒီးစီၤယိၤသး ဒီးအမိၢ် တသ့ၣ်ညါဘၣ်. 44 ဒီးဆိကမိၣ်ဝဲ လၢအအိၣ်လၢပှၤလဲၤ ဒီးအီၤအကျါ, ဒီးက့ၤက့ၤဝဲ တနံၤလဲၤကျဲလီၤ. ဒီးဃုအီၤ သပှၢ်ပှၢ် လၢအဘူးအတံၢ်ဒီး အတံၤအသကိး အကျါ, 45 ဒီးတထံၣ်န့ၢ်ဘၣ်ဝဲဘၣ်, ဒီးက့ၤဃုက့ၤအီၤ ဆူယရူၤၡလ့ၣ်လီၤ. 46 ဒီးတၢ်မၤအသး လၢသၢနံၤပူၤကွံာ်ဒီး, ထံၣ်န့ၢ်အီၤ အိၣ်လၢတၢ်လုၢ် အဟံၣ်ပူၤ, ဆ့ၣ်နီၤဝဲ လၢသရၣ်သ့ၣ်တဖၣ် အသးကံၢ်ပူၤ, ဒီးကနၣ် အကလုၢ်, ဒီးသံကွၢ်အတၢ် လီၤ. 47 ဒီးမ့ၢ်အတၢ်ကူၣ်သ့, ဒီးအတၢ်စံးဆၢတၢ် သတးဒီး, ပှၤနၢ်ဟူဝဲတဖၣ်န့ၣ်, ပာ်အသး ကမၢကမၣ် ခဲလၢာ် လီၤ. 48 ဒီးတုၤအထံၣ်အီၤ ဒီး, ကမၢကမၣ် ဒိၣ်မး, ဒီးအမိၢ် စံးဘၣ်အီၤ, ဖိဧၢ, ဘၣ်မနုၤ လၢနမၤပှၤ ဒ်အံၤလဲၣ်. ကွၢ်ကွၢ်, နပၢ် ဒီးယၤအံၤ, ပသူၣ်အုးသးအုး ဒီးပဃုလံနၤ လီၤ. 49 ဒီးစံးဘၣ်အီၤ, ဘၣ်မနုၤ လၢသုဃုယၤလဲၣ်. သုတသ့ၣ်ညါဘၣ် လၢယဘၣ် အိၣ်လၢယပၢ် အဟံၣ်ပူၤဘၣ်ဧါ. 50 ဒီးတၢ်ကတိၤ လၢအစံးဘၣ်အီၤန့ၣ်, အဝဲသ့ၣ် အနၢ် တပၢၢ်ဘၣ်လီၤ. 51 ဒီးအဝဲဒၣ် က့ၤက့ၤဝဲ ဒီးအီၤ, ဒီးလဲၤဆူ နစၤရ့း, ဒီးပာ် အသး လၢအဖီလာ်လီၤ. ဒီးတၢ်တဖၣ်န့ၣ် အမိၢ် တိၢ်န့ၢ် လၢအသးခဲလၢာ်လီၤ. 52 ဒီးယ့ၣ်ၡူး ဒိၣ်ထီၣ် လၢတၢ်ကူၣ်သ့, ဒီးလၢအနီၢ်ခိ, ဒီး လၢတၢ်ဘၣ်ယွၤအသး ဒီးပှၤကညီအသးလီၤ. 

1 ဒီး လၢကဲစၢ်တံၤဘ့းရံ အီၣ်နူၢ် တဆံယဲၢ်နံၣ်တနံၣ် အတီၢ်ပူၤန့ၣ်, ဒီးစီၤပီၣ်တံၤပံၤလး မ့ၢ်ကီၢ်ယူဒၤ အပဒိၣ်ဖးဒိၣ်, ဒီးစီၤဟ့ၤရိာ် မ့ၢ်ကၤလံၤလါ အပဒိၣ်ဖးဒိၣ်, ဒီးအဒီပုၢ်ဝဲၢ် စီၤဖံလံးပူး မ့ၢ်ကီၢ်ယတူၢ် ဒီးကီၢ်တြဃိၤန့တံၤ အပဒိၣ်ဖးဒိၣ်, ဒီးစီၤလူၤစၤနံ မ့ၢ်အဘ့ၤလ့ၣ် အပဒိၣ်ဖးဒိၣ်, 2 ဒီးစီၤအၣ်နၣ် ဒီးစီၤကၤယါဖၤ မ့ၢ် ပှၤလုၢ်တၢ်အခိၣ်ဒီး, ယွၤအကလုၢ် ဘၣ် စီၤစဃၤရံ အဖိခွါ, စီၤယိၤဟၣ်, လၢပှၢ်မုၢ်ကနၢလီၤ. 3 ဒီးလဲၤဆူ ထံယၢ်ဒ့ၣ် အခိၣ်အဃၢၤ ခဲလၢာ်, ဒီးစံၣ်တဲၤတဲလီၤ တၢ်ဒိးဘျၢ ဘၣ်ဃးဒီး တၢ်ပီၢ်ယၢ်လီၤက့ၤပသး လၢတၢ်ပျၢ်တၢ်ဒဲးဘး အဂီၢ်လီၤ. 4 ဒ်တၢ်ကွဲးအသး လၢဝံ ယၡါယၤ အလံာ် အတၢ်ကတိၤ အသိး, တၢ်ကလုၢ်သီၣ်ထီၣ် လၢပှၢ်မုၢ်ကနၢ ဒီးစံးဝဲဒၣ်, ကတဲာ်ကတီၤက့ၤ ယွၤအကျဲန့ၣ် တက့ၢ်. မၤလိၤ အကျဲမုၢ်တဖၣ်န့ၣ် တက့ၢ်. 5 ကယဲၢ် ကစၢၢ်ကဆူး ကပှဲၤထီၣ်ဝဲ, ဒီး ကယဲၢ် ကစၢၢ်ကလိ ဒီးတၢ်စိခိၣ် တဖျၢၣ်လၢ်လၢ် ကလီၤပၢၤဝဲ, ဒီးတၢ်အက့ၣ်တဖၣ်န့ၣ် ကဘျၢထီၣ်ဝဲ, ဒီးကျဲ လၢအထီၣ်စိလီၤနုာ်တဖၣ်န့ၣ် ကဃူလိာ်ဝဲ, 6 ဒီး ကယဲၢ် တၢ်ညၣ်ခဲလၢာ်န့ၣ် ကထံၣ်ဘၣ် ယွၤအတၢ်အုၣ်က့ၤခီၣ်က့ၤလီၤ. 7 မၤသးဒ်န့ၣ်ဒီး စံးဘၣ်တဲဘၣ် ပှၤဂီၢ်မုၢ် လၢအဟဲဆူအအိၣ် ဒ်သိး အကဒိးဘျၢအသး လၢအစုပူၤန့ၣ်, ဂုၢ်ပွ့ၤတဖုဧၢ, မ့ၢ်မတၤ သိၣ်လိသု ဒ်သိး သုကဃ့ၢ်ကွံာ် လၢတၢ်သးထီၣ် လၢအကဟဲန့ၣ် တဂၤလဲၣ်. 8 မၤသးဒ်န့ၣ်ဒီး တၤသၣ် ကြၢး ဒီးတၢ်ပီၢ်ယၢ်လီၤက့ၤအသးန့ၣ်, သၣ်ထီၣ် တက့ၢ်. ဒီးသုတစံးလီၤသုသး လၢစီၤအၤဘြၤဟၣ် မ့ၢ်ပပၢ်န့ၣ် တဂ့ၤ. အဂ့ၢ်ဒ်အံၤ, ယစံးဘၣ်တဲဘၣ်သု လၢယွၤ မၤလၢၢ်အံၤ ကဲထီၣ် လၢစီၤအၤဘြၤဟၣ် အဖိန့ၣ် သ့လီၤ. 9 ဒီး ခဲကနံၣ်အံၤ ဒၣ်လဲာ်, ကွါအိၣ်ပာ်လီၤအသး လၢသ့ၣ်အခီၣ်ထံးလံ. မၤသးဒ်န့ၣ်ဒီး ကယဲၢ် သ့ၣ် လၢအတသၣ်ထီၣ် တၤသၣ် လၢအဂ့ၤ တထံးလၢ်လၢ်န့ၣ်, ဘၣ်ကူာ်ကွံာ်, ဒီး ဘၣ်ဘျုးလီၤကွံာ် ဆူမ့ၣ်အူပူၤလီၤ. 10 ဒီးပှၤဂီၢ်မုၢ် သံကွၢ်အီၤ ဒီးစံးဝဲဒၣ်, မ့မ့ၢ်ဒ်န့ၣ်ဒီး, ပကမၤဒ်လဲၣ်. 11 ဒီးအဝဲဒၣ် ကတိၤဆၢတၢ် ဒီးစံးဘၣ်အီၤ, ပှၤလၢအဆ့အိၣ်ဝဲ ခံဘ့ၣ်န့ၣ်, မ်အနီၤဟ့ၣ် ပှၤ လၢအတၢ်တအိၣ်ဘၣ် တက့ၢ်. ဒီးပှၤ လၢအတၢ်အီၣ်တၢ်အီ အိၣ်ဝဲန့ၣ်, မ်အမၤဒ်န့ၣ်သိး တက့ၢ်. 12 ဒီးပှၤဃ့သွဲတဖၣ်န့ၣ်, ဒ်သိး အကဒိးဘျၢအသးဒီး, ဟဲဆူအအိၣ် ဒီးစံးဘၣ်အီၤ, သရၣ်ဧၢ, ပကမၤဒ်လဲၣ်. 13 ဒီးအဝဲဒၣ် စံးဘၣ်အီၤ, သုတဟံးန့ၢ်တၢ် အါန့ၢ် တၢ်မၤလိာ်သုန့ၣ် တဂ့ၤ. 14 ဒီးပှၤသုးဖိတဖၣ် သံကွၢ်အီၤ ဒီးစံးဝဲဒၣ်, ပဝဲဒၣ်အံၤ, ပကမၤဒ်လဲၣ်. ဒီးအဝဲဒၣ် စံးဘၣ်အီၤ, သုတမၤဆူၣ်မၤစိး ပှၤနီတဂၤ တဂ့ၤ. ဒီးသုတအီၣ်ကဘျံးကဘျၣ်တၢ် တဂ့ၤ. ဒီးဖဲသုန့ၢ်ဘၣ် သုဘူးသုလဲန့ၣ်, သူၣ်မံသးမံ တက့ၢ်. 15 ဒီးပှၤဂီၢ်မုၢ် ကွၢ်လၢ် တၢ်အကျဲ, ဒီး လၢစီၤယိၤဟၣ် အဂ့ၢ်န့ၣ်, ဖဲပှၤခဲလၢာ် ဆိကမိၣ် လၢအသး လၢအမ့ၢ် ခရံာ်, တမ့ၢ်ဘၣ် ခရံာ်လဲၣ် အဖၢမုၢ်န့ၣ် ဒီး, 16 စီၤယိၤဟၣ် ကတိၤဆၢ ပှၤခဲလၢာ် ဒီးစံးဝဲဒၣ်, တၢ် လၢယၤအံၤ ယဘျၢသု လၢထံကျါလီၤ. ဘၣ်ဆၣ်ဒီး ပှၤဟဲဝဲတဂၤန့ၣ် သ့န့ၢ်ယၤ တက့ၢ်လီၤ. ဖဲယဃ့ၣ်လီၤ အခီၣ်ဖံးပျံၤန့ၣ်, ယတဂ့ၤတဘၣ်ဘၣ်. အဝဲဒၣ် ကဘျၢသု လၢသးစီဆှံ ဒီးမ့ၣ်အူ အပူၤ လီၤ. 17 အကီၢ်လဲၢ် အိၣ်လၢအစုပူၤ, ဒီးကဝံၢ် ကဆှီထီၣ်ကွံာ် အဘု, ဒီးကဂၢ်ဖှိၣ်က့ၤ ဘု လၢအဖီပူၤ, မ့မ့ၢ် လီၤဧိၤဒံးဧိၤန့ၣ်, ကဆူးထီၣ်ကွံာ်ဝဲ လၢမ့ၣ်အူလီၤပံာ် တသ့ဘၣ် အပူၤလီၤ. 18 ဒီးသဆၣ်ထီၣ်အခံ လၢအဂုၤအဂၤ အါဘီ, ဒီးစံၣ်တဲၤတဲလီၤ တၢ်သးခုအကစီၣ် လၢပှၤဂီၢ်မုၢ်လီၤ. 19 ဒီးပဒိၣ်ဖးဒိၣ် စီၤဟ့ၤရိာ် ဘၣ် တၢ်သိၣ်ဃီၣ် လၢအီၤ လၢအဒီပုၢ်ဝဲၢ် အမါ နီၢ်ဟ့ၤရိၤဒံ အဃိ, ဒီး လၢကယဲၢ် တၢ်အၢ လၢစီၤဟ့ၤရိာ် မၤဝဲ ခဲလၢာ် အဃိ, 20 ဒီးမၤအါထီၣ် တၢ်အံၤ လၢကယဲၢ် တၢ်အဖီခိၣ်ဒီး, ဒုးဃာ် စီၤယိၤဟၣ် လၢဃိာ်ပူၤ လီၤ. 21 ဒီးတၢ်မၤအသး လၢပှၤဂီၢ်မုၢ် ခဲလၢာ် ဒိးဘျၢအသးဒီး, ယ့ၣ်ၡူး ဒိးဘျၢ စ့ၢ်ကီး အသး, ဒီးဘါထုကဖၣ်တၢ် အဖၢမုၢ်န့ၣ် ဒီး, မူခိၣ် အိးထီၣ်အသး, 22 ဒီးသးစီဆှံ အိၣ်ဖျါ နီၢ်ခိ အက့ၢ်အဂီၤ ဒ်ထိၣ်လွံၢ် အသိး, ဒီးဟဲစီၢ်လီၤ လၢအလိၤ လီၤ. ဒီးတၢ်အကလုၢ်သီၣ် လီၤ လၢမူခိၣ် ဒီးစံးဝဲဒၣ်, နဲဒၣ်အံၤ နမ့ၢ်ယဖိခွါ လၢယအဲၣ်, ဒီးဘၣ်ယသး လၢနၤလီၤ. 23 ဒီးယ့ၣ်ၡူး အကစၢ်ပှၢ် ဖဲအမၤထီၣ်သီတၢ်န့ၣ်, အနံၣ် ပှဲၤထီၣ် သၢဆံ ဃၣ်ဃၣ်လီၤ. ဒီးပှၤဆိကမိၣ်ဝဲ လၢအမ့ၢ် စီၤယိၤသး အဖိခွါလီၤ. ဒီးစီၤယိၤသး မ့ၢ် စီၤဟ့ၤလံ အဖိခွါ, 24 စီၤမးသး အဖိခွါ, စီၤလ့ၤဝံ အဖိခွါ, စီၤမ့းလဃံ အဖိခွါ, စီၤယၣ်နါ အဖိခွါ, စီၤယိၤသး အဖိခွါ, 25 စီၤမးတၤသံ အဖိခွါ, စီၤအမိၣ် အဖိခွါ, စီၤနအူၣ် အဖိခွါ, စီၤအ့းစလံ အခွါ, စီၤနၤကဲ အဖိခွါ, 26 စီၤမအါသး အဖိခွါ, စီၤမးတၤသံ အဖိခွါ, စီၤစ့းမ့းအံ အဖိခွါ, စီၤယိၤသး အဖိခွါ, စီၤယူဒၤ အဖိခွါ, 27 စီၤယိၤအၣ်နၣ် အဖိခွါ, စီၤရ့ၤစါ အဖိခွါ, စီၤစရူ ဘၤဘ့းလး အဖိခွါ, စီၤၡၤလတံၤအ့လး အဖိခွါ, စီၤန့ၤရံ အဖိခွါ, 28 စီၤမ့းလဃံ အဖိခွါ, စီၤအးဒံး အဖိခွါ, စီၤကိၣ်စၣ် အဖိခွါ, စီၤအ့းလမိၤဒၣ် အဖိခွါ, စီၤအ့ၢ် အဖိခွါ, 29 စီၤယိၤစ့ အဖိခွါ, စီၤအလံၤဧ့စ့ၢ် အဖိခွါ, စီၤယိၤရံၣ် အဖိခွါ, စီၤမးသး အဖိခွါ, စီၤလ့ၤဝံ အဖိခွါ, 30 စီၤစူၤမ့းအိၣ် အဖိခွါ, စီၤယူဒၤ အဖိခွါ, စီၤယိၤသး အဖိခွါ, စီၤယိၤနာ် အဖိခွါ, စီၤအ့းလယါကံၣ် အဖိခွါ, စီၤမ့းလ့း အဖိခွါ, 31 စီၤမအံနၣ် အဖိခွါ, စီၤမးတၤသါ အဖိခွါ, စီၤနၤသၣ် အဖိခွါ, စီၤဒၤဝံး အဖိခွါ, 32 စီၤယံးၡဲ အဖိခွါ, စီၤဧိၤဘ့း အဖိခွါ, စီၤဘိၤဧး အဖိခွါ, စီၤစၤလမိၣ် အဖိခွါ, 33 စီၤနးၡိၣ် အဖိခွါ, စီၤဧးမံၤနဒး အဖိခွါ, စီၤရၣ် အဖိခွါ, စီၤဃ့ၤစရိာ် အဖိခွါ, စီၤပ့းရ့း အဖိခွါ, စီၤယူဒၤ အဖိခွါ, 34 စီၤယၤကိာ် အဖိခွါ, စီၤအံၤစဲး အဖိခွါ, စီၤအၤဘြၤဟၣ် အဖိခွါ, စီၤတ့ရၤ အဖိခွါ, စီၤနၤဃိၢ် အဖိခွါ, 35 စီၤစၤရူာ် အဖိခွါ, စီၤရူၤ အဖိခွါ, စီၤပ့ၤလ့း အဖိခွါ, စီၤဧၤဘ့ၢ် အဖိခွါ, စီၤစ့ၤလါ အဖိခွါ, 36 စီၤက့ၤနၣ် အဖိခွါ, စီၤအၢ်ဖးၡး အဖိခွါ, စီၤၡ့ၣ် အဖိခွါ, စီၤနိအၤ အဖိခွါ, စီၤလ့ၤမ့း အဖိခွါ, 37 စီၤမသူၤၡ့လၤ အဖိခွါ, စီၤဃနိာ် အဖိခွါ, စီၤယၤရ့း အဖိခွါ, စီၤဟမၤလ့လး အဖိခွါ, စီၤက့ၤနၣ် အဖိခွါ, 38 စီၤအနိၣ် အဖိခွါ, စီၤၡ့သး အဖိခွါ, စီၤအၤဒၣ် အဖိခွါ, ယွၤ အဖိခွါလီၤ. 

1 ဒီးယ့ၣ်ၡူး လၢပှဲၤဝဲ ဒီးသးစီဆှံ, ဒီးက့ၤက့ၤဝဲ လၢထံယၢ်ဒ့ၣ်, ဒီးဘၣ် တၢ်ဆှၢအီၤ လၢသးန့ၣ် ဆူ ပှၢ်မုၢ်ကနၢ, ဒီး ဘၣ် တၢ်လ့ပစီ လၢမုၣ်ကီၤလံၢ်, အနံၤအသီ လွံၢ်ဆံလီၤ. 2 ဒီး လၢအနံၤအသီန့ၣ်, တအီၣ်ဘၣ် တၢ်နီတမံၤဘၣ်. ဒီး အဝဲန့ၣ် လၢထီၣ်ပှဲၤထီၣ် ဝံၤဒီး, တၢ်သၣ်ဝံၤအသးလီၤ. 3 ဒီးမုၣ်ကီၤလံၢ် စံးဘၣ်အီၤ, နမ့မ့ၢ် ယွၤအဖိခွါဒီး, စံးဘၣ် လၢၢ်တဖျၢၣ်အံၤ ဒ်သိး အကကဲထီၣ် ကိၣ် တက့ၢ်. 4 ဒီးယ့ၣ်ၡူး ကတိၤဆၢအီၤ ဒီးစံးဝဲဒၣ်, တၢ်ကွဲးအသး, တမ့ၢ်ဘၣ် ပှၤကညီ မူဝဲထဲ လၢကိၣ်န့ၣ်ဧိၤဘၣ်. (မ့ၢ် လၢကယဲၢ် ယွၤအတၢ်ကတိၤ တမံၤလၢ်လၢ်လီၤ.) 5 ဒီးမုၣ်ကီၤလံၢ် ဆှၢထီၣ်အီၤ ဆူ ကစၢၢ်ဖးထီ တဖျၢၣ် အလိၤ, ဒီးတစိၢ်ဖိ အတီၢ်ပူၤန့ၣ် ဒုးနဲၣ်အီၤ လၢကယဲၢ် ဘီဧိၤမုၢ်ဧိၤ လၢဟီၣ်ခိၣ်ချၢ ခဲလၢာ်လီၤ. 6 ဒီးမုၣ်ကီၤလံၢ် စံးဘၣ် အီၤ, ကယဲၢ် တၢ်အစိအကမီၤအံၤ, ဒီးအလၤအကပီၤန့ၣ်, ယကဟ့ၣ်နၤလီၤ. အဂ့ၢ်ဒ်အံၤ, တၢ်ဟ့ၣ်လီၤလံ လၢယစုပူၤလံ, ဒီးဖဲဒၣ် ယသးပှၤ လၢတၢ်မိၣ်ဟ့ၣ်ယသး လၢအီၤ ဒီး, ယဟ့ၣ်ယဲဒၣ်လီၤ. 7 မၤသးဒ်န့ၣ်ဒီး နမ့ၢ်တီၤလီၤ ဘူၣ်ထီၣ်ဘါထီၣ်ယၤဒီး, ကကဲထီၣ် နတၢ်ခဲလၢာ်လီၤ. 8 ဒီးယ့ၣ်ၡူး ကတိၤဆၢအီၤ ဒီးစံးဝဲဒၣ်, တၢ်ကွဲးအသး, ယွၤ, နကစၢ်န့ၣ်, နဘၣ်ဘူၣ်ထီၣ်ဘါထီၣ်အီၤ, ဒီးနဘၣ်မၤ ထဲအဝဲဒၣ် အတၢ်ဧိၤလီၤ. 9 ဒီးလဲၤဆှၢထီၣ်အီၤ ဆူယရူၤၡလ့ၣ် အပူၤ, ဒီးပာ်ထီၣ် အီၤ လၢတၢ်လုၢ်ဟံၣ် အခိၣ်စိၣ်လီၤ. ဒီးစံးဘၣ်အီၤ, နမ့မ့ၢ် ယွၤအဖိခွါဒီး, တ့ၢ်လီၤနသး ဖဲအံၤ တက့ၢ်. 10 အဂ့ၢ်ဒ်အံၤ, တၢ်ကွဲးအသး လၢအကမၤလိာ် အကလူးတဖၣ် လၢနဂ့ၢ်နကျိၤ, 11 ဒ်သိး အကအံးက့ၤကွၢ်က့ၤနၤ, ဒီးအဝဲသ့ၣ် ကစိာ်နၤ လၢအစုလိၤ, ဒ်သိး နခီၣ် သုတဘၣ်ထံးဒီး လၢၢ် တဂ့ၤလီၤ. 12 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, တၢ်စံးဝဲဒၣ်, သုတလ့ပစီ ယွၤ နကစၢ်န့ၣ် တဂ့ၤ. 13 ဒီးမုၣ်ကီၤလံၢ် လ့ပစီ တၢ်ခဲလၢာ် ဝံၤဒီး, ဟးဖး ဒီးအီၤ တစိၢ်လီၤ. 14 ဒီးယ့ၣ်ၡူး က့ၤက့ၤဆူ ကၤလံၤလါ လၢသးန့ၣ် အစိအကမီၤ, ဒီးအကစီၣ် ဟူထီသါလီၤ ဝးတရံးဝဲ ဒီကီၢ်ညါန့ၣ်လီၤ. 15 ဒီးသိၣ်က့ၤသီက့ၤတၢ် လၢအဘူၣ်ဘျီၣ်ပူၤတဖၣ်, ဒီးပှၤစံးထီၣ်ပတြၢၤ အီၤခဲလၢာ်လီၤ. 16 ဒီးက့ၤက့ၤဝဲဆူ နစၤရ့း ဖဲအဒိၣ်ထီၣ်က့ၤဝဲ အလီၢ်လီၤ. ဒီးဒ်အလုၢ်အလၢ် အသိးန့ၣ်, ဘၣ်အိၣ်ဘှံးအနံၤဒီး, လဲၤနုာ်ဆူ ဘူၣ်ဘျီၣ်ပူၤ, ဒီးဂဲၤဆၢထၢၣ်ဝဲ ဒ်သိး အကဖးလံာ် လီၤ. 17 ဒီးတၢ်ဟ့ၣ်အီၤ လၢဝံ ယၡါယၤ အလံာ်လီၤ. ဒီး သလၣ်ထီၣ်လံာ်, ဒီးထံၣ်န့ၢ်အလီၢ် ဖဲတၢ်ကွဲးဝဲ, 18 ယွၤအသး အိၣ်လၢယလိၤလီၤ. အဂ့ၢ်ဒ်အံၤ, ဖှူယၤ ဒ်သိး ယကစံၣ်တဲၤတဲလီၤ တၢ်သးခုအကစီၣ် လၢပှၤဖှီၣ်ဖိယာ်ဖိလီၤ. မၢလီၤယၤ, (ဒ်သိး ယကမၤဘျါက့ၤ ပှၤအသူၣ်ကၢ် အသးလီၤ), ဒ်သိး ယကကိးထီၣ် တၢ်ထူၣ်ဖျဲး လၢပှၤဘၣ်တၢ်မၢကဲကုၢ် အဂီၢ်, ဒီးတၢ်ထံၣ်ထီၣ်က့ၤ လၢပှၤမဲာ်ဘျီၣ် အဂီၢ်, ဒ်သိး ယကပျၢ်ပှၤ လၢအဘၣ် တၢ်မၤအၢမၤနးအီၤ, 19 ဒ်သိး ယကကိးထီၣ် နံၣ် တၢ်ဘၣ်ယွၤအသးန့ၣ်လီၤ. 20 ဒီးထူထီၣ်လံာ်, ဒီးဟ့ၣ်လီၤက့ၤ လၢတၢ်အခ့အပှၤတဂၤ, ဒီးဆ့ၣ်နီၤက့ၤဝဲလီၤ. ဒီးပှၤအိၣ်လၢဘူၣ်ဘျီၣ်ပူၤ တဖၣ်န့ၣ်, ကွၢ်အီၤ လၢအမဲာ် ထံထံဆးဆး ခဲလၢာ်လီၤ. 21 ဒီး စံးဘၣ်အီၤ, တၢ်ကွဲးအသးအံၤ လၢထီၣ်ပှဲၤထီၣ် လၢသုနၢ်ပူၤ လၢမုၢ်မဆါ တနံၤအံၤလီၤ. 22 ဒီးပှၤခဲလၢာ်အုၣ်အသး လၢအီၤ, ဒီးမ့ၢ်တၢ်ကတိၤ အဂ့ၤအဘၣ် လၢအဟဲထီၣ် လၢအထးခိၣ် အဃိဒီး, ကမၢကမၣ်ဝဲ တကူၢ်သ့ၣ်လီၤ. ဒီးစံးဝဲဒၣ်, အဝဲတဂၤအံၤမ့ၢ် စီၤယိၤသး အဖိခွါန့ၣ် တမ့ၢ်ဘၣ်ဧါ. 23 ဒီးစံးဘၣ်အီၤ, မ့ၢ်မး သုကစံးဘၣ်ယၤ လၢတၢ်ကတိၤဒိအံၤ, ကသံၣ်သရၣ်ဧၢ, မၤဘျါက့ၤဒၣ် နသး တက့ၢ်. ဖဲဒၣ် ပနၢ်ဟူ တၢ်မၤအသး လၢကပ့းရနီၣ် အပူၤ တဖၣ်န့ၣ်, မၤစ့ၢ်ကီး ဖဲအံၤ လၢနထံနကီၢ်ဒၣ်နဲ တက့ၢ်, 24 ဒီးစံးဝဲဒၣ်, ယစံးဘၣ်သုတီတီ, တၢ် လၢဝံဧိၤမီၣ်ဧိၤန့ၣ်, တဘၣ်ဘၣ် တၢ်တူၢ်လိာ်အီၤ လၢအထံအကီၢ်ဒၣ်ဝဲ, နီတဂၤဘၣ်. 25 ဒီးယစံးဘၣ်သု လၢတၢ်အမ့ၢ်အတီ, လၢဝံ အ့ၤလံယၤ အနံၤအသီ, ဖဲမူခိၣ် ကးတံာ်ဃာ် အသး သၢနံၣ် ဒီးဃုလါ, ဖဲတၢ်သၣ်ဝံၤဖးဒိၣ် အိၣ် ဒီကီၢ်ညါန့ၣ် ဒီး, 26 မုၣ်ကမဲ အိၣ်နာ်သက့ အါဂၤ လၢအံၣ်စရ့လး အပူၤ ဘၣ်ဆၣ်ဒီး, တၢ်တမၢလီၤ စီၤအ့ၤလံယၤ ဆူအအိၣ် နီတဂၤဘၣ်, မၢလီၤအီၤ ဆူစၤရဖၤသး, ဘၣ်ဃးဒီး စံဒိၣ်, ဆူပှၤမုၣ်ကမဲ တဂၤအအိၣ်လီၤ. 27 ဒီး လၢဝံ စီၤအလံၤၡါ အစိၤန့ၣ်, ပှၤဘၣ်တၢ်ဆါအၢ အိၣ်အါဂၤ လၢအံၣ်စရ့လး အပူၤ ဘၣ်ဆၣ်ဒီး, တမၤကဆှီဘၣ် နီတဂၤဘၣ်, မၤကဆှီဝဲထဲ ပှၤစူၤရံဖိ, စီၤနဧၤမၣ် တဂၤဧိၤလီၤ. 28 ဒီးပှၤအိၣ်လၢဘူၣ်ဘျီၣ်ပူၤ ခဲလၢာ် နၢ်ဟူ တၢ်တဖၣ်န့ၣ်, ဒီးအသးဒိၣ်ထီၣ် ပှဲၤဆၢၣ်ကလာ်, 29 ဒီးဂဲၤဆၢထၢၣ် ဟီထီၣ်ကွံာ်အီၤ လၢဝ့ၢ်ပူၤ ဆူခိ, ဒီးဒ်သိး အကတ့ၢ်လီၤဆှိခိၣ်အီၤ လၢကစၢၢ် လၢအဝ့ၢ် သူၣ်ထီၣ်အသး လၢအဖီခိၣ် အတလူၢ်ထိးဒီး, လဲၤဆှၢအီၤ လီၤ. 30 ဒီးအဝဲဒၣ် လဲၤခီတူာ်ဝဲ လၢအဝဲသ့ၣ် အကျါ, ဒီး ဟးထီၣ်ကွံာ်ဝဲလီၤ. 31 ဒီးလဲၤလီၤဝဲဆူ ကပ့းရနီၣ်, လၢကီၢ်ကၤလံၤလါ, ဒီး သိၣ်က့ၤသီက့ၤတၢ် လၢအိၣ်ဘှံးအနံၤလီၤ. 32 ဒီးပှၤတဖၣ် ပာ်ထီၣ်အသး ကမၢကမၣ်, လၢအတၢ်သိၣ်တၢ်သီ အဃိ လီၤ. အဂ့ၢ်ဒ်အံၤ, အကလုၢ် အိၣ်ဒီး အစိအကမီၤလီၤ. 33 ဒီး လၢဘူၣ်ဘျီၣ်ပူၤန့ၣ်, ပှၤ လၢတၢ်နါ တကဆှီဘၣ် အိၣ်လၢအလိၤ အိၣ်ဝဲတဂၤ, ဒီးကိးပသူထီၣ် လၢအသီၣ် ဖးဒိၣ်, ဒီးစံးဝဲဒၣ်, 34 အၣ်လါ, ပှၤနစၤရ့းဖိ ယ့ၣ်ၡူးဧၢ, တၢ်ဘၣ်ဃးဒီး ပှၤ ဒီးနၤ မ့ၢ်မနုၤလဲၣ်. မ့ၢ်နဟဲမၤဟးဂီၤ ပှၤဧါ. နဲဒၣ်အံၤ နမ့ၢ်မတၤမတၤ ယသ့ၣ်ညါ, နမ့ၢ် ယွၤအပှၤစီဆှံတဂၤန့ၣ်လီၤ. 35 ဒီးယ့ၣ်ၡူး ဒူအလိၤ, ဒီးစံးဝဲဒၣ်, အိၣ်ဘှီၣ်ကလာ် ဒီးဟးထီၣ်ကွံာ် လၢအလိၤ တက့ၢ်. ဒီး တၢ်နါဆီၣ် တပျုာ်ကွံာ်အီၤ ဆူတၢ်အသးကံၢ်ပူၤ, ဒီးတမၤအၢဘၣ်အီၤဘၣ်ဒီး, ဟးထီၣ်ကွံာ် လၢအလိၤလီၤ. 36 ဒီးပှၤခဲလၢာ် ကမၢကမၣ်ဝဲ, ဒီးကတိၤလိာ်အသး ဒီးစံးဝဲဒၣ်, တၢ်ကလုၢ်အံၤ မ့ၢ်တၢ်ကလုၢ် ဒ်လဲၣ်. အဂ့ၢ်ဒ်အံၤ, မၤလိာ် တၢ်နါ လၢအသူးအသ့ၣ် ဒီးအစိအကမီၤ, ဒီးဟးထီၣ်ကွံာ်ဝဲလီၤ. 37 ဒီး အဂ့ၢ်အကျိၤ ဟူထီသါလီၤ ဒီကီၢ်ညါ ကိးပူၤဒဲးလီၤ. 38 ဒီးဟးထီၣ်ကွံာ် လၢဘူၣ်ဘျီၣ်ပူၤ, ဒီးလဲၤနုာ်ဝဲဆူ စီၤၡံမိၣ် အဟံၣ်, ဒီးစီၤၡံမိၣ် အမံၤပှၢ်ပိာ်မုၣ်န့ၣ် ဘၣ် တၢ်ညၣ်ဂိၢ် နးမး, ဒီးပှၤဃ့ကညးတၢ် လၢအဂီၢ်လီၤ. 39 ဒီးဆၢထၢၣ်ဝဲ လၢအဂီၤထံး ဒီးဒူ တၢ်ညၣ်ဂိၢ်, ဒီးတၢ်ညၣ်ဂိၢ် ဟးထီၣ်ကွံာ် လၢအလိၤလီၤ. ဒီးဂဲၤဆၢထၢၣ်ဝဲ တကီၢ်ခါ, ဒီးမၤ အခ့အပှၤ အတၢ်မၤ လၢအဝဲသ့ၣ် အဂီၢ်လီၤ. 40 ဒီးတုၤ မုၢ်လီၤနုာ်ဒီး, ဖဲဒၣ် ပှၤအိၣ်ဒီး ပှၤဆူးပှၤဆါ, လၢတၢ်ဆူးတၢ်ဆါ ဒ်အံၤဒ်နုၤတဖၣ်န့ၣ်, ဟဲစိာ်အီၤ ဆူအအိၣ်လီၤ. ဒီးပာ်အစု လၢအလိၤ ကိးဂၤဒဲး, ဒီးမၤဘျါက့ၤ အီၤလီၤ. 41 ဒီးတၢ်နါ ဟးထီၣ်ကွံာ် လၢပှၤအါဂၤ အလိၤ, ဒီး ကိးပသူထီၣ် ဒီးစံးဝဲဒၣ်, နဲဒၣ်အံၤ နမ့ၢ်ခရံာ်, ယွၤ အဖိခွါန့ၣ်လီၤ. ဒီးဒူဝဲအလိၤ, ဒီးတဒုးကတိၤဘၣ်အီၤဘၣ်. အဂ့ၢ်ဒ်အံၤ, အဝဲသ့ၣ် သ့ၣ်ညါ လၢအမ့ၢ် ခရံာ်လီၤ. 42 ဒီးမုၢ်ဆ့ၣ်ထီၣ် ဒီးဟးထီၣ်ကွံာ်ဝဲဆူ ပှၢ်မုၢ်ကနၢ, ဒီးပှၤဂီၢ်မုၢ် ဃုအီၤ, ဒီးလဲၤဝဲတုၤ လၢအအိၣ်, ဒီးတြီဃာ်အီၤ, ဒ်သိးအသု တဟးထီၣ် လၢအအိၣ် တဂ့ၤန့ၣ်လီၤ. 43 ဒီးအဝဲဒၣ် စံးဘၣ်အီၤ, ယဘၣ်စံၣ်တဲၤတဲလီၤ ယွၤအဘီအမုၢ် အတၢ်သးခုကစီၣ် လၢဝ့ၢ် အဂုၤအဂၤ အပူၤ စ့ၢ်ကီး လီၤ. အဂ့ၢ်ဒ်အံၤ, မ့ၢ် လၢတၢ်အံၤ အဂ့ၢ်ဒီး, တၢ်မၢလီၤယၤလီၤ. 44 ဒီးအိၣ်စံၣ်တဲၤတဲလီၤတၢ် လၢကၤလံၤလါ အဘူၣ်ဘျီၣ်တဖၣ် အပူၤန့ၣ်လီၤ. 

1 ဒီးတၢ်မၤအသး လၢပှၤဂီၢ်မုၢ် သနံးအီၤ လၢအကနၢ်ဟူ ယွၤအကလုၢ် အကထါ အဂီၢ်ဒီး, အဝဲဒၣ် အိၣ်ဆၢထၢၣ် လၢကွံကံးန့ရ့ၤသး အနံၤဒီး, 2 ထံၣ် ကဘီ ခံဘ့ၣ် ထိးထီၣ်အသး လၢကွံအနံၤ, ဒီးပှၤမၤညၣ်တဖၣ် ဟးထီၣ် လၢအပူၤ, ဒီးသ့ကွံာ် အစၤလီၤ. 3 ဒီးလဲၤနုာ်ဝဲ လၢကဘီ တဘ့ၣ် လၢအမ့ၢ် စီၤၡံမိၣ် အတၢ်, ဒီးဃ့ ပှၤသုးစီၤစုၤထီၣ် ဒီးခိန့ၣ် တစဲး, ဒီးဆ့ၣ်နီၤဝဲ လၢကဘီပူၤ, ဒီးသိၣ်က့ၤသီက့ၤ ပှၤဂီၢ်မုၢ်လီၤ. 4 ဒီးဆိတ့ၢ် လၢအစံၣ်တဲၤတဲလီၤတၢ်, ဒီးစံးဘၣ် စီၤၡံမိၣ်, သုးဃီၤ ကဘီ ဆူထံယိာ်, ဒီးဒ်သိး သုကန့ၢ်အီၣ်ညၣ် ဒီး, ပျၢ်လီၤ သုစၤ တက့ၢ်. 5 ဒီးစီၤၡံမိၣ် ကတိၤဆၢတၢ် ဒီးစံးဘၣ်အီၤ, ကစၢ်ဧၢ, ပမၤတ့ၢ် သီတနၤကျၢၤ, ဒီးပတန့ၢ်ဘၣ် တၢ်နီတမံၤဘၣ်. ဘၣ်ဆၣ်ဒီး မ့ၢ်နကလုၢ် အဃိဒီး, ယကပျၢ်လီၤ စၤန့ၣ်လီၤ. 6 ဒီးမၤဝဲ ဒ်န့ၣ်ဒီး, န့ၢ်ညၣ်ဂီၢ်မုၢ် ဖးဒိၣ်, ဒီးအစၤ ကယာ်တ့ၢ်ဒီး, ဒ်သိး အဂိၤမီၣ် အိၣ်လၢကဘီအဝဲတဘ့ၣ် အပူၤ ကဟဲမၤစၢၤအီၤ ဒီး, ဝၢ်ဃီၤ အစု လီၤ. 7 ဒီးအဝဲသ့ၣ် ဟဲဃီၤ, ဒီးမၤပှဲၤ ကဘီ ခံဘ့ၣ်န့ၣ် တုၤ အကလီၤဘျၢတ့ၢ်လီၤ. 8 ဒီးစီၤၡံမိၣ်ပ့းတရူး ထံၣ်တၢ်ဒီး, တီၤလီၤကဒွံကျိာ် လၢယ့ၣ်ၡူး အခီၣ်လ့ၢ်ခိၣ် ဒီးစံးဝဲဒၣ်, ကစၢ်ဧၢ, ဟးထီၣ်စာ် လၢယအိၣ် တက့ၢ်. အဂ့ၢ်ဒ်အံၤ, ယမ့ၢ် ပှၤတၢ်ဒဲးဘးဖိလီၤ. 9 အဂ့ၢ်ဒ်အံၤ, အဝဲဒၣ် ဒီးပှၤအိၣ်ဒီးအီၤ ခဲလၢာ်န့ၣ် ကမၢကမၣ် လၢအမၤန့ၢ် ညၣ်ဂီၢ်မုၢ် အဃိလီၤ. 10 ဒီးစီၤစ့းဘ့းဒဲ အဖိခွါ, စီၤယၤကိာ် ဒီးစီၤယိၤဟၣ်, လၢအမ့ၢ် စီၤၡံမိၣ် အဂိၤမီၣ်န့ၣ်, မၤစ့ၢ်ကီး အသး ဒ်န့ၣ် အသိးလီၤ. ဒီးယ့ၣ်ၡူး စံးဘၣ် စီၤၡံမိၣ်, ပျံၤတၢ် တဂ့ၤ. တုၤအံၤဆူညါန့ၣ်, နကဖီၣ်န့ၢ် ပှၤကညီလီၤ. 11 ဒီးတုၤ အထိးထီၣ် အကဘီ လၢခိဒီး, အဝဲသ့ၣ် ဟးသဒၣ် အတၢ် ခဲလၢာ်, ဒီးပိာ်ထီၣ်အခံလီၤ. 12 ဒီးတၢ်မၤအသး ဖဲအအိၣ်လၢဝ့ၢ်တဖျၢၣ် အပူၤ ဒီး, ကွၢ်ကွၢ်, ပှၤဘၣ်တၢ်ဆါအၢပှဲၤအလိၤ ဒီဂၤညါ တဂၤ ထံၣ် ယ့ၣ်ၡူး, ဒီးတီၤလီၤကဒွံကျိာ်, ဒီးဃ့ကညးအီၤ, ဒီး စံးဝဲဒၣ်, ကစၢ်ဧၢ, နသး မ့ၢ်အိၣ်လၢနကမၤကဆှီထီၣ်က့ၤယၤဒီး, နမၤသ့လီၤ. 13 ဒီးယူာ်ဃီၤ အစု ဒီးထိးဘၣ် အီၤ, ဒီးစံးဝဲဒၣ်, ယသးအိၣ်, မ်နကဆှီထီၣ် တက့ၢ်. ဒီးအတၢ်ဆါအၢန့ၣ် ဟးထီၣ်ကွံာ် လၢအလိၤ တကီၢ်ခါ လီၤ. 14 ဒီးအဝဲဒၣ် မၤလိာ်အီၤ, လၢအသုတစံးဘၣ် ပှၤနီတဂၤ တဂ့ၤ. မ့မ့ၢ်လဲၤ ဒုးနဲၣ်နသး လၢပှၤလုၢ်တၢ်အဒိၣ်, ဒီးဒ်သိး တၢ်အုၣ်အသး လၢအဝဲသ့ၣ် အမဲာ်ညါ ကအိၣ်ဒီး, မၤဘူၣ်တၢ် ဒ်စီၤမိၤၡ့ မၤလိာ်အသိး, လၢနကဆှီထီၣ် အဃိ တက့ၢ်. 15 ဘၣ်ဆၣ်ဒီး အကစီၣ် ဟူထီသါလီၤ အါထီၣ်တခီ, ဒီးပှၤဂီၢ်မုၢ်ဖးဒိၣ် ဟဲအိၣ်ဖှိၣ်ရိဖှိၣ် ဒ်သိး အကနၢ်ဟူ တၢ်, ဒီး ဒ်သိး အတၢ်ဆူးတၢ်ဆါ ကဘျါက့ၤ လၢအစုပူၤလီၤ. 16 ဒီး အဝဲဒၣ် ဟးထီၣ်ဆူ ပှၢ်လၢ်ကျါ ဒီးဘါထုကဖၣ်တၢ်လီၤ. 17 ဒီးတၢ်မၤအသး လၢမုၢ်နံၤတနံၤ အဝဲဒၣ် သိၣ်က့ၤသီက့ၤတၢ် အဖၢမုၢ်ဒီး, ပှၤဖၤရံၤၡဲ, ဒီးပှၤနဲၣ်လိ တၢ်သိၣ်တၢ်သီ, လၢအဟဲတ့ၢ်ဝဲ လၢကယဲၢ် ကၤလံၤလါ ဒီးကီၢ်ယူဒၤ အသဝီတဖၣ်, ဒီး လၢယရူၤၡလ့ၣ်တဖၣ်န့ၣ်, ဆ့ၣ်နီၤ အိၣ်ဝဲ, ဒီးကစၢ် အစိအကမီၤ အိၣ်ဝဲ လၢအကမၤဘျါက့ၤ တၢ်လီၤ. 18 ဒီးကွၢ်ကွၢ်, ပှၤပိာ်ခွါတဖၣ် ဟဲစိာ် ပှၤ လၢအသံတခီပၤတဂၤ လၢအလီၢ်မံပူၤ, ဒီးဃုဝဲ ဒ်သိး အကဟဲစိာ် ဒီးပာ်လီၤအီၤ လၢအမဲာ်ညါလီၤ. 19 ဒီးမ့ၢ် ပှၤဂီၢ်မုၢ် အိၣ်ဒီး, ကဟဲစိာ်နုာ်အီၤ ဒ်လဲၣ်ဒ်လဲၣ်န့ၣ်, ဃုဝဲ တထံၣ်ဘၣ်ဒီး, လဲၤထီၣ်ဆူ ဟံၣ်ခိၣ်, ဒီးစဲၤလီၤအီၤ ဒီးအလီၢ်မံ လၢအူးခဲဘ့ၣ်ဘၣ် အလီၢ်ထူၣ်ဖျိ, ဆူတၢ်သးကံၢ်ပူၤ လၢယ့ၣ်ၡူး အမဲာ်ညါလီၤ. 20 ဒီးထံၣ် အဝဲသ့ၣ် အတၢ်နာ် ဒီးစံးဝဲဒၣ်, စီဧၢ, နတၢ်ဒဲးဘး ပျၢ်လံ. 21 ဒီးပှၤကွဲးလံာ် ဒီးပှၤဖၤရံၤၡဲသ့ၣ်တဖၣ်မုန့ၣ်, ကူၣ်တၢ်ဖးတၢ် ဒီးစံးဝဲဒၣ်, ပှၤလၢအကတိၤကမၣ် ယွၤတဂၤအံၤ, မ့ၢ်မတၤလဲၣ်. လၢယွၤအမဲာ်ညါန့ၣ်, မ့ၢ်မတၤ ပျၢ် တၢ်ဒဲးဘး သ့တဂၤလဲၣ်. 22 ဒီးယ့ၣ်ၡူး သ့ၣ်ညါ အတၢ်ကူၣ်ထီၣ်ဖးလီၤ, ဒီးကတိၤဆၢတၢ် ဒီးစံးဘၣ်အီၤ, ဘၣ်မနုၤ လၢသုကူၣ်တၢ် လၢသုသးကံၢ်ပူၤလဲၣ်. 23 မ့ၢ်တၢ်ကတိၤညီ ဖဲလဲၣ် တမံၤလဲၣ်. မ့ၢ်ပကစံး လၢနတၢ်ဒဲးဘး ပျၢ်လံ. မ့ၢ်ပကစံး လၢဂဲၤဆၢထၢၣ် ဟး တက့ၢ်န့ၣ်လဲၣ်. 24 ဘၣ်ဆၣ်ဒီး ဒ်သိး သုကသ့ၣ်ညါ လၢပှၤကညီဖိခွါအံၤ, အိၣ်ဒီး အစိအကမီၤ လၢဟီၣ်ခိၣ်ချၢ လၢအကပျၢ် တၢ်ဒဲးဘးဒီး, စံးဘၣ် ပှၤ လၢအသံတခီပၤ တဂၤန့ၣ်, ယစံးဘၣ် နၤ, ဂဲၤဆၢထၢၣ်, ဒီးဟံးထီၣ် နလီၢ်မံ, ဒီးက့ၤက့ၤဆူ နဟံၣ် တက့ၢ်. 25 ဒီးဂဲၤဆၢထၢၣ်ဝဲ တကီၢ်ခါ, လၢပှၤခဲလၢာ် အမဲာ်ညါ, ဒီးဟံးထီၣ် အလီၢ်မံ, ဒီးစံးထီၣ်ပတြၢၤ ယွၤ, ဒီးက့ၤက့ၤဝဲဆူ အဟံၣ်လီၤ. 26 ဒီးပှၤခဲလၢာ် ပာ်ထီၣ်အသး ကမၢကမၣ် ဒီးစံးထီၣ်ပတြၢၤ ယွၤ, ဒီးတၢ်ပျံၤတၢ်ဖုး အိၣ်ပှဲၤအသး, ဒီးစံးဝဲဒၣ်, အအံၤတနံၤအံၤ, ပထံၣ်ဘၣ်လံ တၢ်လီၤဆီလီၤလး မးလဲၣ်. 27 ဒီးတၢ်မၤအသးတဖၣ်န့ၣ် အလီၢ်ခံဒီး, ဟးထီၣ်ကွံာ်ဝဲ, ဒီးထံၣ် ပှၤဃ့သွဲတဂၤအမံၤ စီၤလ့ၤဝံ, ဆ့ၣ်နီၤဝဲ လၢပှၤဃ့သွဲ အလီၢ်, ဒီးစံးဘၣ်အီၤ, ပိာ်ယခံ တက့ၢ်. 28 ဒီးဂဲၤဆၢထၢၣ်ဝဲ, ဒီးဟးသဒၣ် အတၢ်ခဲလၢာ်, ဒီးပိာ်ထီၣ်အခံလီၤ. 29 ဒီးစီၤလ့ၤဝံ မၤ တၢ်အီၣ်ဖးဒိၣ် လၢအဂီၢ် လၢအဟံၣ်ပူၤ, ဒီးပှၤဃ့သွဲဂီၢ်မုၢ်ဖးဒိၣ်, ဒီးပှၤအဂုၤအဂၤသ့ၣ်တဖၣ်န့ၣ်, ဆ့ၣ်နီၤသန့ၤ ဒီးအဝဲသ့ၣ်န့ၣ်လီၤ. 30 ဒီးပှၤဖၤရံၤၡဲ ဒီးအပှၤကွဲးလံာ်တဖၣ်, ကဒူးကဒ့ၣ်တၢ် လၢအပျဲၢ်အဘီၣ် အလိၤ, ဒီးစံးဝဲဒၣ်, ဘၣ်မနုၤ လၢသုအီၣ်ဃုာ် ဒီးအီဃုာ်တၢ် ဒီးပှၤဃ့သွဲ, ဒီးပှၤတၢ်ဒဲးဘးဖိတဖၣ်လဲၣ်. 31 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, ပှၤလၢအအိၣ်ဆူၣ်အိၣ်ချ့, မၤ ကသံၣ်သရၣ် အလီၢ်တအိၣ်ဘၣ်. မ့မ့ၢ်အလီၢ်အိၣ် ပှၤလၢအမၤတကဲဘၣ်တဖၣ်န့ၣ်လီၤ. 32 တမ့ၢ်ဘၣ် ယဟဲ ကိးက့ၤ ပှၤအတီအလိၤဘၣ်, မ့ၢ် ပှၤတၢ်ဒဲးဘးဖိ, လၢတၢ်ပီၢ်ယၢ်လီၤက့ၤအသး အဂ့ၢ်လီၤ. 33 ဒီးပှၤတဖၣ် စံးဘၣ်အီၤ, ဘၣ်မနုၤ လၢစီၤယိၤဟၣ် အပျဲၢ်အဘီၣ် ဒုၣ်တၢ်အီၣ်တၢ်အီ ဒီးမၤ တၢ်ထုကဖၣ် အါစု, ဒီးဒ်န့ၣ်အသိး ပှၤဖၤရံၤၡဲ အပျဲၢ်အဘီၣ်စ့ၢ်ကီး, မ့မ့ၢ် နပျဲၢ်နဘီၣ်တဖၣ် အီၣ်တၢ်အီတၢ်လဲၣ်. 34 ဒီးအဝဲဒၣ် စံးဘၣ် အီၤ, တၢ် လၢတလးမူးအပျဲၢ်န့ၣ်, ဖဲတလးမူးပိာ်ခွါ အိၣ်ဒီးအီၤ အဖၢမုၢ်ဒီး, သုမၢအဒုၣ် တၢ်အီၣ်တၢ်အီ ဘၣ်ကန့ၢ် ဧါ. 35 ဘၣ်ဆၣ်ဒီး မုၢ်နံၤတဖၣ် ကဟဲဝဲ, ဖဲတၢ်ကထုးဖး တလးမူးပိာ်ခွါ ဒီးအီၤလီၤ. တုၤနုၤတစု ကဒုၣ် တၢ်အီၣ်တၢ်အီ လၢမုၢ်နံၤတဖၣ်န့ၣ်လီၤ. 36 ဒီးစံးဘၣ်အီၤ လၢတၢ်ကတိၤဒိ, တၢ်အကူအသိးလီၢ်လံၤန့ၣ်, ပှၤတဆးကျးဘၣ် လၢတၢ်ကူတၢ်သိးအသီန့ၣ် နီတဂၤဘၣ်. မ့ၢ်မၤဝဲ ဒ်န့ၣ်ဒီး တၢ်အသီ မၤယာ်ဝဲ, ဒီးတၢ် လၢအသီ ဒီးတၢ်အလီၢ်လံၤန့ၣ်, တဘၣ်လိာ်ဘၣ် အသးဘၣ်. 37 ဒီးတၢ် လၢထံဒၢ တၢ်ဖံးလီၢ်လံၤ အပူၤန့ၣ်, ပှၤတဒၢနုာ်ဘၣ် စပံးထံအသီ နီတဂၤဘၣ်. ပှၤမ့ၢ်မၤဒ်န့ၣ်ဒီး, စပံးထံအသီ ကမၤသ့ၣ်ဖး ထံဒၢတၢ်ဖံး, ဒီးစပံးထံ ကယွၤကွံာ်, ဒီးထံဒၢတၢ်ဖံး ကဟးဂီၤကွံာ်ဝဲလီၤ. 38 မ့မ့ၢ်တၢ် လၢစပံးထံအသီန့ၣ်, ပှၤဘၣ်ဒၢနုာ်အီၤ လၢထံဒၢတၢ်ဖံး အသီ, ဒီးအိၣ်ဒၣ်တၢ် ခံမံၤလၢာ်လီၤ. 39 ဒီးပှၤ လၢအအီစပံးထံ အလီၢ်လံၤန့ၣ်, တၢ်တမိၣ်အီဘၣ်အသး လၢအသီ တကီၢ်ခါ နီတဂၤဘၣ်. အဂ့ၢ်ဒ်အံၤ, စံးဝဲ, အလီၢ်လံၤန့ၣ် ဝံၣ် တက့ၢ်လီၤ. 

1 ဒီးတၢ်မၤအသး လၢမုၢ်အိၣ်ဘှံးအနံၤ ဒူတ့းရီးပြီၤတူး အနံၤန့ၣ်, အဝဲဒၣ် လဲၤ လၢစံာ်ပူၤ, ဒီးအပျဲၢ်အဘီၣ် ဒဲး ဘုအစဲၤ, ဒီးလံာ်လူာ် လၢအစု, ဒီးအီၣ်ဝဲလီၤ. 2 ဒီးပှၤဖၤရံၤၡဲ တနီၤနီၤ စံးဘၣ်အီၤ, တၢ်တဂ့ၤမၤဘၣ် လၢမုၢ်အိၣ်ဘှံး အနံၤန့ၣ်, ဘၣ်မနုၤ လၢသုမၤလဲၣ်. 3 ဒီးယ့ၣ်ၡူး ကတိၤဆၢအီၤ ဒီး, စံးဝဲဒၣ်, စီၤဒၤဝံး တုၤတၢ်သၣ်ဝံၤအသး ဒီးပှၤအိၣ်လၢအသိးတဖၣ်န့ၣ်, မၤဝဲ ဒ်လဲၣ်ဒ်လဲၣ်, 4 ဖဲအလဲနုာ်ဆူ ယွၤအဟံၣ်ပူၤ ဒီးဟံးန့ၢ်အီၣ် တၢ်မဲာ်ညါ အကိၣ်, လၢပှၤတဂ့ၤအီၣ်ဘၣ် နီတဂၤဘၣ်, ဂ့ၤအီၣ် ထဲပှၤလုၢ်တၢ်အဒိၣ်တဖၣ်ဧိၤ, ဒီးဟ့ၣ်အီၣ် စ့ၢ်ကီး ပှၤအိၣ်ဒီးအီၤန့ၣ်, မ့ၢ် သုတဖးဒံးဘၣ်ဧါ. 5 ဒီးစံးဘၣ်အီၤ, တၢ် လၢပှၤကညီ ဖိခွါအံၤ, မ့ၢ်မုၢ်အိၣ်ဘှံးအနံၤ အကစၢ် စ့ၢ်ကီး လီၤ. 6 ဒီးတၢ်မၤအသး လၢမုၢ်အိၣ်ဘှံးအနံၤ လၢအဂၤတနံၤန့ၣ်, အဝဲဒၣ် လဲၤနုာ်ဆူ ဘူၣ်ဘျီၣ်ပူၤ, ဒီးသိၣ်က့ၤသီက့ၤတၢ်, ဒီးပှၤ လၢအစုထွဲသံ အိၣ်ဖဲန့ၣ် တဂၤလီၤ. 7 ဒီး လၢအိၣ်ဘှံးအနံၤ မ့ၢ်အကမၤဘျါက့ၤတၢ်, တမၤဘျါက့ၤတၢ်လဲၣ်န့ၣ်, ဒ်သိး အကထံၣ်န့ၢ် အလီၢ် လၢအကဆှိးအီၤ ဒီး, ပှၤကွဲးလံာ် ဒီးပှၤဖၤရံၤၡဲသ့ၣ်တဖၣ် ကွၢ်ဟုၣ်အီၤ လီၤ. 8 ဒီးအဝဲဒၣ် သ့ၣ်ညါ အတၢ်ကူၣ်ထီၣ်ဖးလီၤ, ဒီးစံးဘၣ် ပှၤ လၢအစုသံ တဂၤန့ၣ်, ဂဲၤထၢၣ်, ဒီးဆၢထၢၣ် လၢတၢ်သးကံၢ်ပူၤ တက့ၢ်. ဒီးအဝဲဒၣ် ဂဲၤထၢၣ် ဒီးဆၢထၢၣ်ဝဲ လီၤ. 9 အန့ၣ်ဒီး, ယ့ၣ်ၡူး စံးဘၣ်အီၤ, ယကသံကွၢ်သု လီၤ. လၢမုၢ်အိၣ်ဘှံးအနံၤန့ၣ်, ဂ့ၤမၤ ဒ်လဲၣ်. ဂ့ၤမၤဂ့ၤတၢ်, ဂ့ၤမၤအၢတၢ်လဲၣ်. ဂ့ၤအုၣ်က့ၤခီၣ်က့ၤ ပှၤကညီအသး, ဂ့ၤမၤသံ ပှၤကညီအသးလဲၣ်. 10 ဒီးကွၢ်တရံး ပှၤခဲလၢာ်, ဒီးစံးဘၣ် ပှၤတဂၤန့ၣ်, ယူာ်ထီၣ် နစု တက့ၢ်. ဒီးမၤဝဲ ဒ်န့ၣ်, ဒီး အစုဘျါက့ၤ ဒ်အဝဲတခီ အသိးန့ၣ်လီၤ. 11 ဒီးပှၤတဖၣ်န့ၣ် အသးဒိၣ်ထီၣ် ပှဲၤဆၢၣ်ကလာ်, ဒီးကမၤ ယ့ၣ်ၡူး ဒ်လဲၣ်ဒ်လဲၣ်န့ၣ်, ကူၣ်လိာ်အသး သကိးသကိးလီၤ. 12 ဒီးတၢ်မၤအသး လၢမုၢ်နံၤတဖၣ်န့ၣ်, အဝဲဒၣ် လဲၤဘါထုကဖၣ်တၢ် လၢကစၢၢ်တဖျၢၣ် အလိၤ, ဒီးအိၣ်ဝဲဖဲန့ၣ်, ဒီးဘါထုကဖၣ် ယွၤ သီတနၤကျၢၤလီၤ. 13 ဒီးတုၤ မုၢ်ဆ့ၣ်ထီၣ်ဒီး, ကိးက့ၤ အပျဲၢ်အဘီၣ်တဖၣ် ဆူအအိၣ်, ဒီးဃုထၢထီၣ် ပှၤတဆံခံဂၤ လၢအကျါ, ဒီးယုၢ်ဝဲ အမံၤ လၢပှၤတၢ်မၢဖိလီၤ. 14 စီၤၡံမိၣ် ကိးဝဲ အမံၤ လၢစီၤပ့းတရူး ဒီးအဒီပုၢ်ဝဲၢ် စီၤအၣ်ဒရ့း, စီၤယၤကိာ် ဒီးစီၤယိၤဟၣ်, ဒီးစီၤဖံလံးပူး ဒီးစီၤဘၢ်သလီးမဲ, 15 စီၤမးသဲ ဒီးစီၤသိၤမါ, စီၤအၤလဖဲ အဖိခွါ စီၤယၤကိာ် ဒီးစီၤၡံမိၣ် ကိးက့ၤဝဲ လၢစီၤစ့ၤလိၣ်, 16 ဒီးစီၤယၤကိာ် အဒီပုၢ်ဝဲၢ် စီၤယူဒၤ, ဒီးပှၤ လၢအဟ့ၣ်လီၤကွံာ်အီၤ, စီၤယူဒၤအံၣ်စကၤရံၤအိာ်လီၤ. 17 ဒီးဟဲက့ၤလီၤ ဒီးအီၤ လၢကစၢၢ် အလိၤ, ဒီးဆၢထၢၣ် လၢတၢ်အလီၢ်ပၢၤ, ဒီးအပျဲၢ်အဘီၣ်ဂီၢ်မုၢ်, ဒီးပှၤ လၢကီၢ်ယူဒၤ ဒီကီၢ်ညါ, ဒီး လၢယရူၤၡလ့ၣ်, ဒီး လၢပီၣ်လဲၣ်နံၤ ဘူးဒီး စိၢ် ဒီးစံဒိၣ်သ့ၣ်တဖၣ်, ဂီၢ်မုၢ်ဖးဒိၣ် လၢအဟဲ ဒ်သိး အကနၢ်ဟူ အကလုၢ်, ဒီးဒိး တၢ်မၤဘျါက့ၤ အတၢ်ဆူးတၢ်ဆါ, 18 ဒီးပှၤ လၢအဘၣ် တၢ်မၤတံာ်တာ်အီၤ လၢတၢ်နါတဖၣ်, ဒီးအဝဲဒၣ် မၤဘျါက့ၤအီၤလီၤ. 19 ဒီးပှၤဂီၢ်မုၢ် ခဲလၢာ် ဂုာ်ထိးဘၣ်အီၤလီၤ. အဂ့ၢ်ဒ်အံၤ, အစိအကမီၤ ဟဲထီၣ် လၢအလိၤ, ဒီးမၤဘျါက့ၤ ပှၤခဲလၢာ်လီၤ. 20 ဒီးယ့ၣ်ၡူး ကွၢ်ထီၣ် အပျဲၢ်အဘီၣ် ဒီးစံးဝဲဒၣ်, ပှၤဖှီၣ်ဖိယာ်ဖိတဖၣ်အံၤ, ဘၣ်ဆိၣ်ဂ့ၤဝဲလီၤ. အဂ့ၢ်ဒ်အံၤ, ယွၤအဘီအမုၢ်န့ၣ်မ့ၢ် သုတၢ်လီၤ. 21 ပှၤ လၢတၢ်သၣ်ဝံၤအသး ခဲကနံၣ်အံၤ သုဝဲသ့ၣ်အံၤ, သုဘၣ်ဆိၣ်ဂ့ၤလီၤ. အဂ့ၢ်ဒ်အံၤ, သုကအီၣ်ကုးအီပှဲၤ လီၤ. ပှၤလၢအဟီၣ် ခဲကနံၣ်အံၤ သုဝဲသ့ၣ်အံၤ, သုဘၣ်ဆိၣ်ဂ့ၤလီၤ. အဂ့ၢ်ဒ်အံၤ, သုကနံၤထီၣ်လီၤ. 22 တုၤ ပှၤကညီ သးဟ့သု, ဒီးတုၤ အဟီထီၣ်ကွံာ်သု, ဒီးဒုၣ်ဒွဲၣ် သု, ဒီးညိကွံာ်သုမံၤ ဒ်တၢ်အၢ အသိး လၢပှၤကညီဖိခွါအံၤ အဃိဒီး, သုဘၣ်ဆိၣ်ဂ့ၤသုဝဲလီၤ. 23 တၢ် လၢမုၢ်နံၤန့ၣ်, သးခု ဒီးစံၣ် တက့ၢ်. အဂ့ၢ်ဒ်အံၤ, ကွၢ်ကွၢ်, သုဘျုးအိၣ်ဝဲ လၢမူခိၣ် ဒိၣ်မးလီၤ. အဂ့ၢ်ဒ်အံၤ, အဝဲသ့ၣ် အပၢ်တဖၣ်န့ၣ်, မၤဝံတဖၣ် ဒ်န့ၣ် အသိးလီၤ. 24 မ့မ့ၢ်သုဝဲသ့ၣ် လၢအထူးအတီၤတဖၣ်အံၤ, သု ဘၣ်အဖှီၣ်လီၤ. အဂ့ၢ်ဒ်အံၤ, သုတၢ်မုာ်တၢ်ခုၣ်န့ၣ် သုန့ၢ်ဘၣ် လံ. 25 ပှၤလၢအအီၣ်ကုးအီပှဲၤ သုဝဲသ့ၣ်အံၤ, သုဘၣ်အဖှီၣ်လီၤ. အဂ့ၢ်ဒ်အံၤ, သုကအိၣ်ဝံၤအိၣ်စ့ၤလီၤ. ပှၤလၢအနံၤ ခဲကနံၣ်အံၤ သုဝဲသ့ၣ်အံၤ, သုဘၣ်အဖှီၣ်လီၤ. အဂ့ၢ်ဒ်အံၤ, သုသူၣ်ကကၢ် သုသးကလီၤ, ဒီးသုကဟီၣ် လီၤ. 26 တုၤ ပှၤကညီ ခဲလၢာ် စံးဂ့ၤသုဒီး, သုဘၣ်အဖှီၣ် လီၤ. အဂ့ၢ်ဒ်အံၤ, အဝဲသ့ၣ်အပၢ်တဖၣ်န့ၣ် မၤဝံ လၢအလီတၢ်တဖၣ်, ဒ်န့ၣ် အသိးလီၤ. 27 မ့မ့ၢ်ယဲဒၣ်အံၤ, ယစံးဘၣ် ပှၤ လၢအနၢ်ဟူတၢ် သုဝဲသ့ၣ်အံၤ, အဲၣ် သုဒုၣ်သုဒါ တက့ၢ်. ပှၤလၢအသးဟ့သုတဖၣ်န့ၣ်, မၤဂ့ၤအီၤ တက့ၢ်. 28 ပှၤလၢအဆိၣ်အၢသုတဖၣ်န့ၣ်, ဆိၣ်ဂ့ၤအီၤ တက့ၢ်. ပှၤလၢအကတိၤတရီတပါ သုတဖၣ်န့ၣ်, ဘါထုကဖၣ်န့ၢ် အဂီၢ် တက့ၢ်. 29 ပှၤလၢအဒဲ နဘိးတခီန့ၣ်, ဟ့ၣ်အီၤ လၢအဝဲတခီ တက့ၢ်. ဒီးပှၤ လၢအဟံးန့ၢ် နယၣ်န့ၣ်, သုတတြီအဟံးန့ၢ် စ့ၢ်ကီး နဆ့ တဂ့ၤ. 30 ကယဲၢ် ပှၤလၢအဃ့တၢ် လၢနၤ တဂၤလၢ်လၢ်န့ၣ်, ဟ့ၣ် အီၤ တက့ၢ်. ဒီးပှၤ လၢအဟံးန့ၢ် နတၢ်န့ၣ်, သုတဃ့ကဒါက့ၤ တဂ့ၤ. 31 ဒီးဒ်သုဆၢ လၢပှၤကညီ ကမၤသု အသိးန့ၣ်, မၤအီၤ ဒ်န့ၣ်သိး တက့ၢ်. 32 ဒီးသုမ့ၢ်အဲၣ်ပှၤ လၢအအဲၣ်သုဒီး, မ့ၢ်သုဘျုး အိၣ်မနုၤလဲၣ်. အဂ့ၢ်ဒ်အံၤ, ပှၤတၢ်ဒဲးဘးဖိတဖၣ် အဲၣ်ပှၤ လၢအအဲၣ်အီၤ စ့ၢ်ကီး လီၤ. 33 ဒီးသုမ့ၢ်မၤဂ့ၤ ပှၤလၢအမၤဂ့ၤသုတဖၣ်ဒီး, သုဘျုး အိၣ်မနုၤလဲၣ်. အဂ့ၢ်ဒ်အံၤ, ပှၤတၢ်ဒဲးဘးဖိတဖၣ် မၤဝဲ ဒ်န့ၣ်အသိး စ့ၢ်ကီး လီၤ. 34 ဒီးသုမ့ၢ်ဒုးလိၢ်တၢ် လၢပှၤ လၢသုမုၢ်လၢ် လၢအကလိးက့ၤဝဲတဖၣ်န့ၣ် ဒီး, မ့ၢ်သုဘျုး အိၣ်မနုၤလဲၣ်. အဂ့ၢ်ဒ်အံၤ, ပှၤတၢ်ဒဲးဘးဖိတဖၣ် ဒုးလိၢ်တၢ် လၢပှၤတၢ်ဒဲးဘးဖိ, ဒ်သိး အကန့ၢ်က့ၤဝဲ ပှဲၤသိး ဒီးအလီၢ်စ့ၢ်ကီး လီၤ. 35 လၢန့ၣ် အမဲာ်ညါ အဲၣ် သုဒုၣ်သုဒါတဖၣ်, ဒီးမၤဂ့ၤတၢ် တက့ၢ်. ဒီးသုတမုၢ်လၢ်ဘၣ် လၢသုကဒိးန့ၢ်က့ၤ တၢ်နီတမံၤဘၣ်ဒီး, ဒုးလိၢ်တၢ် တက့ၢ်. ဒီးသုကန့ၢ်ဘၣ် သုဘျုး ဖးဒိၣ်, ဒီးသုကကဲထီၣ် တၢ်ထီကတၢၢ် အဖိခွါတဖၣ်လီၤ. အဂ့ၢ်ဒ်အံၤ, အဝဲဒၣ်န့ၣ် မၤဘျုးပှၤ လၢအတသ့ၣ်ညါဘၣ် တၢ်ဘျုးဘၣ်, ဒီးပှၤအအၢအသီတဖၣ်လီၤ. 36 မၤသးဒ်န့ၣ်ဒီး, ဒ်သုပၢ် သးကညီၤတၢ် အသိးန့ၣ်, သးကညီၤ တၢ် သုဝဲစ့ၢ်ကီး တက့ၢ်. 37 ဒီးသုတစံၣ်ညီၣ်တၢ် တဂ့ၤ, ဒီးတၢ်တစံၣ်ညီၣ်ဘၣ် သုဘၣ်. သုတစံၣ်ညီၣ်ဃၣ်တၢ် တဂ့ၤ, ဒီးတၢ်တစံၣ်ညီၣ်ဃၣ်ဘၣ် သုဘၣ်. ပျၢ်တၢ် တက့ၢ်. ဒီးတၢ်ကပျၢ်သုတၢ် လီၤ. 38 ဟ့ၣ်တၢ် တက့ၢ်. ဒီးတၢ်ကဟ့ၣ်တၢ် လၢသုလီၤ. ပှၤ ကဃီၣ် ကစီဒီ, ကဆီၣ်လီၤဃာ်, ကဂံၤဂုၤ, ဒီးကမၤပှဲၤ စိတရိၤ, ဒီးကဟ့ၣ်လီၤ လၢသုသးနါပှၢ်လီၤ. အဂ့ၢ်ဒ်အံၤ, ဒ်သုဃီၣ်ဟ့ၣ်တၢ် အသိးန့ၣ်, တၢ်ကဃီၣ်ဟ့ၣ်က့ၤသုလီၤ. 39 ဒီးကတိၤဒိတၢ် ဒီးစံးဘၣ်အီၤ, ပှၤမဲာ်ဘျီၣ် ဒုးနဲၣ်ကျဲ လၢပှၤမဲာ်ဘျီၣ်ဘၣ် ကသ့ဧါ. ကလီၤတဲာ် ဆူတၢ်ပူၤ ခံဂၤလၢာ်, တမ့ၢ်ဘၣ်ဧါ. 40 အပျဲၢ်န့ၣ် တအိၣ်ဘၣ် လၢအသရၣ် အဖီခိၣ်ဘၣ်. မ့မ့ၢ် ကယဲၢ် ပှၤလၢအလၢထီၣ်ပှဲၤထီၣ် တဂၤလၢ်လၢ်န့ၣ်, ကဒ်သိး ဒီးအသရၣ်လီၤ. 41 ကျိၤတဘိ အိၣ်လၢနမဲာ်သၣ်ဒၣ်နဲ အပူၤန့ၣ်, နတဆိကမိၣ်ဘၣ်ဒီး, ဘၣ်မနုၤ လၢနကွၢ်ထံ တၢ်အလ့ၣ်အဒ့ လၢနဒီပုၢ်ဝဲၢ် အမဲာ်သၣ်ပူၤန့ၣ်လဲၣ်. 42 နစံးဘၣ် နဒီပုၢ်ဝဲၢ်, ဒီပုၢ်ဝဲၢ်ဧၢ, ဟ့ၣ် ယခွဲးထီၣ်ကွံာ် တၢ်အလ့ၣ်အဒ့ အိၣ်လၢနမဲာ်သၣ်ပူၤ တက့ၢ်န့ၣ်, ကသ့ဒ်လဲၣ်. ပှၤလၢအလီတၢ်ဧၢ, ခွဲးထီၣ်ကွံာ် ဆိကျိၤတဘိ အိၣ်လၢနမဲာ်သၣ်ဒၣ်နဲ အပူၤ တက့ၢ်. အန့ၣ် ဒီး, နကထံၣ်တၢ် ထံထံဆးဆး ဒ်သိး နကခွဲးထီၣ်ကွံာ် တၢ်အလ့ၣ်အဒ့ အိၣ်လၢနဒီပုၢ်ဝဲၢ် အမဲာ်သၣ်ပူၤန့ၣ်လီၤ. 43 အဂ့ၢ်ဒ်အံၤ, သ့ၣ် လၢအဂ့ၤန့ၣ် တသၣ်ထီၣ်ဘၣ် လၢအအၢဘၣ်, ဒီးသ့ၣ် လၢအအၢန့ၣ် တသၣ်ထီၣ်ဘၣ် လၢအဂ့ၤဘၣ်. 44 အဂ့ၢ်ဒ်အံၤ, သ့ၣ် တထံးလၢ်လၢ်န့ၣ်, ပှၤသ့ၣ်ညါအီၤ လၢအသၣ်ဒၣ်ဝဲလီၤ. အဂ့ၢ်ဒ်အံၤ, လၢတၤဆှုၣ် အလိၤန့ၣ်, ပှၤတဒဲးဘၣ် စပံးသၣ်ဘၣ်, ဒီး လၢတၤဆှုၣ်သပှီၤ အလိၤန့ၣ်, ပှၤတဒဲးဘၣ် ချၢၣ်ဒၢသၣ်ဘၣ်. 45 ပှၤလၢအဂ့ၤန့ၣ်, ဟံးထီၣ်ဆံထီၣ် တၢ်ဂ့ၤ လၢအပာ်ဖှိၣ် တၢ်အလီၢ်ဂ့ၤ လၢအသးကံၢ်ပူၤလီၤ. ဒီးပှၤ လၢအအၢန့ၣ်, ဟံးထီၣ်ဆံထီၣ် တၢ်အၢ လၢအပာ်ဖှိၣ် တၢ်အလီၢ်အၢ လၢအသးကံၢ်ပူၤလီၤ. အဂ့ၢ်ဒ်အံၤ, ဒ်တၢ်ပှဲၤပသးလုၣ်ကွံာ် အသိး, ပထးခိၣ် ကတိၤတၢ်လီၤ. 46 ဒီးတၢ် လၢယမၤလိာ်သုန့ၣ်, သုတမၤဘၣ်ဒီး, ဘၣ်မနုၤ လၢသုကိးယၤ, ကစၢ်ဧၢ, ကစၢ်ဧၢလဲၣ်. 47 ကယဲၢ် ပှၤလၢအဟဲဆူယအိၣ်, ဒီး နၢ်ဟူ ယကလုၢ်ယကထါ, ဒီး မၤဝဲ တဂၤလၢ်လၢ်န့ၣ်, မၤအသး ဒ်တၢ်မနုၤမနုၤ အသိး လဲၣ်န့ၣ်, ယကဒုးနဲၣ်သုလီၤ. 48 မၤအသး ဒ်ပှၤမၤဟံၣ်, ဒီးခူၣ်လီၤဝဲယိာ်, ဒီးပာ်လီၤ အခီၣ်ထံး လၢလၢၢ်ခိၣ် အသိးန့ၣ်လီၤ. ဒီးထံထီၣ်, ဒီးထံဆူ ဘၣ်အဟံၣ်န့ၣ်, ဒီးမၤဟူးမၤဝးအီၤ တသ့ဘၣ်. အဂ့ၢ်ဒ်အံၤ, အခီၣ်ထံးသူၣ်အသး လၢလၢၢ်ခိၣ်လီၤ. 49 ဒီးပှၤ လၢအနၢ်ဟူ, ဒီးတမၤဘၣ်ဝဲန့ၣ်, မၤအသး ဒ်ပှၤ လၢအမၤဟံၣ် လၢဟီၣ်ခိၣ်, ဒီးအခီၣ်ထံး တအိၣ်ဘၣ် အသိးလီၤ. ဒီးထံဆူ ဘၣ်အီၤ, ဒီးလီၤပှီၢ်ကွံာ်ဝဲ တကီၢ်ခါ, ဒီးဟံၣ်အလီၤပှီၢ်ကွံာ်န့ၣ် နးမးလီၤ. 

1 ဒီးတုၤအမၤဝံၤ အတၢ်ကတိၤန့ၣ် ခဲလၢာ် လၢပှၤဂီၢ်မုၢ် နၢ်ဟူတၢ် အဂီၢ်ဒီး, လဲၤနုာ်ဝဲဆူ ကပ့းရနီၣ် အပူၤလီၤ. 2 ဒီးပှၤသုးဖိ တကယၤအခိၣ်, အကုၢ်အပှၤ လၢအအဲၣ်ဝဲ တဂၤန့ၣ်, မၤတကဲ ဘူးဒီး အကသံတ့ၢ်လီၤ. 3 ဒီး နၢ်ဟူဝဲ လၢယ့ၣ်ၡူး အဂ့ၢ်, ဒီးမၢ ပှၤယူဒၤ အသးပှၢ်တဖၣ် လဲၤဆူအအိၣ် ဒီးဃ့ကညးအီၤ ဒ်သိး အကဟဲမၤဘျါက့ၤ အကုၢ်အပှၤလီၤ. 4 ဒီးပှၤတဖၣ်န့ၣ် ဟဲဆူ ယ့ၣ်ၡူး အအိၣ်, ဒီးဃ့ကညး သပှၢ်ပှၢ် ဒီးစံးဝဲဒၣ်, ပှၤတဂၤန့ၣ်, ဂ့ၤဝဲ လၢနကမၤ တၢ်တမံၤအံၤ လၢအဂီၢ်လီၤ. 5 အဂ့ၢ်ဒ်အံၤ, အဲၣ် ပှၤပကလုာ်အံၤ, ဒီး အကစၢ်ဒၣ်ဝဲ သူၣ်န့ၢ်လံ ပဘူၣ်ဘျီၣ် တဖျၢၣ်လံ. 6 ဒီးယ့ၣ်ၡူး လဲၤတၢ် ဒီးအီၤလီၤ. ဒီးတုၤအအိၣ် တယံၤလၢၤဘၣ် ဒီးအဟံၣ်န့ၣ် ဒီး, ပှၤသုးဖိတကယၤ အခိၣ်တဂၤန့ၣ်, မၢ အတံၤအသကိးတဖၣ် လဲၤဆူအအိၣ် ဒီးစံးဘၣ်အီၤ, ကစၢ်ဧၢ, သုတမၤဘှံးနသး တဂ့ၤ. အဂ့ၢ်ဒ်အံၤ, နဟဲနုာ်ဆူ ယဟံၣ်ခိၣ် အဖီလာ်န့ၣ်, ယတဂ့ၤတဘၣ်ဘၣ် လီၤ. 7 ဒ်န့ၣ်အသိး, ယတဂ့ၤဟဲယဲ ဆူနအိၣ်ဘၣ်. ဘၣ်ဆၣ်ဒီး, စံး လၢနကလုၢ် တဘီဒီး, ယခ့ယပှၤ ကဘျါက့ၤလီၤ. 8 အဂ့ၢ်ဒ်အံၤ, ယဲဒၣ်အံၤ, ယမ့ၢ် ပှၤကညီတဂၤ လၢတၢ်ပာ်အီၤ လၢတၢ်စိတၢ်ကမီၤ အဖီလာ်, ဒီးအိၣ်ဒီး သုးဖိ လၢယဖီလာ်လီၤ. ဒီးအအံၤတဂၤ ယစံးဘၣ်အီၤ, လဲၤ, ဒီးလဲၤဝဲ, ဒီးအန့ၣ် တဂၤ, ဟဲ, ဒီးဟဲဝဲ, ဒီးယကုၢ်န့ၣ်, မၤ တၢ်အံၤ, ဒီးမၤဝဲလီၤ. 9 တၢ်တဖၣ်န့ၣ် ယ့ၣ်ၡူး နၢ်ဟူ ဒီး, ကမၢကမၣ်ဝဲ, ဒီးကဒါဃီၤအသး, ဒီးစံးဘၣ် ပှၤဂီၢ်မုၢ် လၢအပိာ်အခံတဖၣ်န့ၣ်, ယစံးဘၣ်သု, လၢအံၣ်စရ့လး ဒၣ်လဲာ် အပူၤန့ၣ်, တၢ်နာ် ထဲအံၤ ယတထံၣ်န့ၢ်ဘၣ်. 10 ဒီးပှၤ လၢတၢ်မၢလီၤအီၤတဖၣ်န့ၣ်, က့ၤဆူအဟံၣ်, ဒီး ထံၣ်န့ၢ် အကုၢ်အပှၤ လၢအဆါတ့ၢ်တဂၤန့ၣ်, အိၣ်ဆူၣ်အိၣ်ချ့လီၤ. 11 ဒီး လၢမုၢ်ဆ့ၣ်ထီၣ်တနံၤန့ၣ်, တၢ်မၤအသး လၢအလဲၤဆူ ဝ့ၢ်တဖျၢၣ် ကိးဝဲအမံၤ လၢနၤအံၣ်, ဒီးအပျဲၢ်အဘီၣ် အါဂၤ, ဒီးပှၤဂီၢ်မုၢ်ဖးဒိၣ်, လဲၤဒီးအီၤလီၤ. 12 ဒီးတုၤအဘူးထီၣ် ဒီးဝ့ၢ်အကျဲစၢၤဒီး, ကွၢ်ကွၢ်, ပှၤယိးပှၤသံတဂၤ, လၢအမ့ၢ်အမိၢ် အဖိခွါ တဂၤဃီ, ဒီးအမိၢ်မ့ၢ် ပှၤမုၣ်ကမဲ, ဒီးပှၤဝ့ၢ်ဖိဂီၢ်မုၢ်ဖးဒိၣ် အိၣ်ဒီးအီၤလီၤ. 13 ဒီးကစၢ် ထံၣ် ပိာ်မုၣ်, ဒီးသးကညီၤအီၤ, ဒီးစံးဘၣ်အီၤ, ဟီၣ် တဂ့ၤ. 14 ဒီး လဲၤထိး ဘၣ်စူၢ်န့ၣ်, ဒီးပှၤယိးတၢ်တဖၣ် အိၣ်ကတီၢ်, ဒီး စံးဝဲဒၣ်, ဖိၣ်သၣ်ခွါဧၢ, ယစံးဘၣ်နၤ, ဂဲၤဆၢထၢၣ် တက့ၢ်. 15 ဒီးပှၤသံတဂၤန့ၣ် ဂဲၤထၢၣ် ဆ့ၣ်နီၤဝဲ, ဒီးကတိၤထီၣ် တၢ်လီၤ. ဒီးဟ့ၣ်လီၤအီၤ လၢအမိၢ်လီၤ. 16 ဒီးပှၤခဲလၢာ်ပျံၤတၢ်, ဒီးစံးထီၣ်ပတြၢၤ ယွၤ ဒီးစံးဝဲဒၣ်, ဝံဖးဒိၣ်တဂၤ အိၣ်ထီၣ်လံ လၢပကျါလံ, ဒီးယွၤ ဟဲအိၣ်သကိး အပှၤဂီၢ်မုၢ်လံလီၤ. 17 ဒီး အဂ့ၢ်အကျိၤန့ၣ်, ဟူထီသါလီၤ လၢကီၢ်ယူဒၤ ဒီကီၢ်ညါ, ဒီးအခိၣ်အဃၢၤ သကုၤဆးဒးလီၤ. 18 ဒီးစီၤယိၤဟၣ် အပျဲၢ်အဘီၣ် စံးဘၣ်တဲဘၣ်အီၤ လၢတၢ်တဖၣ်န့ၣ် ခဲလၢာ် အဂ့ၢ်အကျိၤလီၤ. 19 ဒီးစီၤယိၤဟၣ် ကိးန့ၢ် အပျဲၢ်အဘီၣ် ခံဂၤ ဆူအအိၣ်, ဒီးမၢ အလဲၤဆူ ယ့ၣ်ၡူးအအိၣ်, ဒီးစံးဝဲဒၣ်, နဲဒၣ်အံၤ, နမ့ၢ် ပှၤလၢအဟဲဝဲတဂၤန့ၣ်, မ့ၢ်ပဘၣ်ကွၢ်လၢ်ဒံး ပှၤအဂၤတဂၤအကျဲလဲၣ်. 20 ဒီးပှၤတဖၣ်န့ၣ် ဟဲ တုၤလၢအအိၣ် ဒီးစံးဝဲဒၣ်, ပှၤဘျၢတၢ် စီၤယိၤဟၣ်တဂၤ, မၢပဟဲ ဆူနအိၣ် ဒီးစံးဝဲဒၣ်, နဲဒၣ်အံၤ, နမ့ၢ် ပှၤလၢအဟဲတဂၤန့ၣ်, မ့ၢ်ပဘၣ်ကွၢ်လၢ်ဒံး ပှၤအဂၤတဂၤ အကျဲလဲၣ်. 21 ဒီးတစုဃီဖဲန့ၣ်, မၤဘျါက့ၤ ပှၤဘၣ် တၢ်ဆူးတၢ်ဆါ, ဒီးပှၤဘၣ် တၢ်နးတၢ်ဖှီၣ်, ဒီးပှၤ လၢတၢ်နါ အိၣ်လၢအလိၤ အါဂၤ, ဒီးမၤထံၣ်ထီၣ်က့ၤ ပှၤမဲာ်ဘျီၣ် အါဂၤလီၤ. 22 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, တၢ် လၢသုထံၣ်ဒီး သုနၢ်ဟူဘၣ်တဖၣ်န့ၣ်, က့ၤစံးဘၣ်တဲဘၣ် စီၤယိၤဟၣ် တက့ၢ်. ပှၤလၢအမဲာ်ဘျီၣ်တဖၣ်န့ၣ်, ထံၣ်ထီၣ်က့ၤတၢ်, ပှၤလၢအခီၣ်ဟးဂီၤတဖၣ်န့ၣ်, ဟးထီၣ်က့ၤဝဲ, ပှၤဘၣ်တၢ်ဆါအၢတဖၣ်န့ၣ် ကဆှီထီၣ်က့ၤဝဲ, ပှၤလၢအနၢ်တအၢတဖၣ်န့ၣ်, နၢ်ဟူထီၣ်က့ၤတၢ်, ပှၤလၢအသံတဖၣ်န့ၣ်, ဂဲၤဆၢထၢၣ်က့ၤဝဲ, ပှၤလၢအဖှီၣ်အယာ်တဖၣ်န့ၣ်, တၢ်စံၣ်တဲၤတဲလီၤအီၤ လၢတၢ်သးခုအကစီၣ်, 23 ဒီးဖဲဒၣ် ပှၤလၢအသး တဟးဂီၤဘၣ် လၢယပူၤ တဂၤဂၤန့ၣ်, ဘၣ်ဆိၣ်ဂ့ၤဝဲလီၤ. 24 ဒီးတုၤ စီၤယိၤဟၣ် အကလူးတဖၣ်န့ၣ် ဟးထီၣ်ကွံာ် ဒီး, အဝဲဒၣ် စံးဘၣ်တဲဘၣ် ပှၤဂီၢ်မုၢ် လၢစီၤယိၤဟၣ် အဂ့ၢ်, သုဟးထီၣ်ဆူ ပှၢ်မုၢ်ကနၢ, ဒ်သိး သုကကွၢ်ကီ တၢ်မနုၤတမံၤလဲၣ်. မ့ၢ်တပိၢ်တဘိ လၢအဟူးဝးဝဲ လၢကလံၤန့ၣ် ဧါ. 25 မ့တမ့ၢ်ဘၣ်ဒီး, သုဟးထီၣ် ဒ်သိး သုကကွၢ်ကီ တၢ်မနုၤတမံၤလဲၣ်. ပှၤလၢအကူသိး တၢ်ကပုာ်လုးန့ၣ် ဧါ. ကွၢ်ကွၢ်, ပှၤလၢအကူတၢ် အဂ့ၤ, ဒီးအီၣ်တၢ်အီတၢ် လၢအဝံၣ်အဆၢတဖၣ်န့ၣ်, အိၣ်လၢစီၤပၤ အဟံၣ်ပူၤလီၤ. 26 မ့တမ့ၢ်ဘၣ်ဒီး, မ့ၢ်သုဟးထီၣ် ဒ်သိး သုကကွၢ်ကီ တၢ်မနုၤတမံၤလဲၣ်. မ့ၢ်ဝံတဂၤဧါ. မ့ၢ်လံ, ယစံးဘၣ်တဲဘၣ် သု, ဒီးတၢ် လၢအဒိၣ်န့ၢ် ဝံတက့ၢ်ဖးဒိၣ်လီၤ. 27 အဝဲဒၣ်မ့ၢ် ပှၤ လၢတၢ်ကွဲးအသး လၢအဂ့ၢ်, ကွၢ်ကွၢ်, ယမၢလီၤ ကလူးတဂၤ လၢနမဲာ်ညါ, ဒီးကလဲၤ ကတဲာ်ကတီၤပာ် နကျဲလီၤ. 28 အဂ့ၢ်ဒ်အံၤ, ယစံးဘၣ်တဲဘၣ်သု, ပှၤလၢပိာ်မုၣ် ဆံးစၢ်န့ၢ်အီၤ အကျါ, ဝံ လၢအဒိၣ်န့ၢ် ပှၤဘျၢတၢ်, စီၤယိၤဟၣ်န့ၣ် တအိၣ်ဘၣ် နီတဂၤဘၣ်. ဘၣ်ဆၣ်ဒီး ပှၤဆံးကတၢၢ် လၢယွၤအဘီအမုၢ်န့ၣ် ဒိၣ်န့ၢ် အီၤ တက့ၢ်လီၤ. 29 ဒီးပှၤဂီၢ်မုၢ်ခဲလၢာ် လၢအနၢ်ဟူတၢ်, ဒီးပှၤဃ့သွဲတဖၣ်န့ၣ်, ပာ်တီပာ်လိၤယွၤ, ဒီးဒိးဘျၢအသး လၢစီၤယိၤဟၣ် အတၢ်ဘျၢန့ၣ်လီၤ. 30 မ့မ့ၢ် ဖၤရံၤၡဲ ဒီးပှၤသ့ လံာ်တၢ်သိၣ်တၢ်သီတဖၣ်န့ၣ်, ညိကွံာ် ယွၤအတၢ်ကူၣ် လၢအဂီၢ်ဒၣ်ဝဲ, ဒီးတဒိးဘျၢဘၣ် အသးဘၣ်. 31 မၤသးဒ်န့ၣ်ဒီး, ပှၤတစိၤအံၤ, မ့ၢ်ယကဒိလီၤအီၤ လၢမနုၤတမံၤလဲၣ်. ဒီးမ့ၢ်အလီၤဂာ် ဒီးမနုၤတမံၤလဲၣ်. 32 မ့ၢ် အလီၤဂာ် ဒီးဖိသၣ်တဖၣ် ဆ့ၣ်နီၤ လၢဖၠါပူၤ, ဒီးကိးလိာ် အသး သကိးသကိး ဒီးစံးဝဲဒၣ်, ပအူပံ, ဒီးသုတဂဲၤကလံၣ်ဘၣ်. ပဟီၣ်တၢ်, ဒီးသုမဲာ်ထံ တလီၤဘၣ်. 33 အဂ့ၢ်ဒ်အံၤ, ပှၤဘျၢတၢ် စီၤယိၤဟၣ်တဂၤ ဟဲဝဲ, ဒီးတအီၣ်ကိၣ် ဒီးတအီဘၣ် စပံးထံဘၣ်, ဒီးသုစံးသုဝဲ, မ့ၢ်တၢ်နါ အိၣ်လၢအလိၤလီၤ. 34 ပှၤကညီဖိခွါအံၤ ဟဲဝဲ, ဒီးအီၣ်တၢ် ဒီးအီတၢ်, ဒီးသုစံးသုဝဲ, ကွၢ်ကွၢ်, ပှၤအီၣ်လုၣ်ကိတၢ်, ပှၤအီစပံးထံ, ပှၤဒီတံၤဒီသကိး ဒီးပှၤဃ့သွဲ ဒီးပှၤတၢ်ဒဲးဘးဖိန့ၣ်လီၤ. 35 ဘၣ်ဆၣ်ဒီး တၢ်ကူၣ်ဘၣ်ကူၣ်သ့န့ၣ်, ဘၣ် တၢ်ပာ်တီပာ်လိၤအီၤ လၢအဖိခဲလၢာ် အစုပူၤလီၤ. 36 ဒီးမတၤတဂၤ, ပှၤဖၤရံၤၡဲတဂၤ, ဃ့ကိး ယ့ၣ်ၡူး ဒ်သိး အကအီၣ်တၢ် ဒီးအီၤလီၤ. ဒီးလဲၤနုာ်ဝဲ လၢဖၤရံၤၡဲ အဟံၣ်ပူၤ, ဒီးဆ့ၣ်နီၤသန့ၤဝဲ လၢမ့ၤလၣ်ထံးန့ၣ်လီၤ. 37 ဒီးကွၢ်ကွၢ်, ပှၤတၢ်ဒဲးဘးဖိ, ပိာ်မုၣ် အိၣ်လၢဝ့ၢ်ပူၤတဂၤန့ၣ်, သ့ၣ်ညါဝဲ လၢအဆ့ၣ်နီၤသန့ၤ လၢပှၤဖၤရံၤၡဲ အဟံၣ်ပူၤ, ဒီးဟဲစိာ်ပလီ လၢၢ်ဝါတဖျၢၣ် အိၣ်ဒီး တၢ်နၢမူ, 38 ဒီးဆၢထၢၣ် လၢအချၢ ဘူးဒီး အခီၣ်, ဒီးဟီၣ်ဝဲ, ဒီးသ့ကွံာ် အခီၣ် လၢအမဲာ်ထံ, ဒီးတြူာ်ကွံာ်ဝဲ လၢအခိၣ်သူ, ဒီးနၢမူ အခီၣ်, ဒီးဖှူဝဲ လၢတၢ်နၢမူလီၤ. 39 ဒီးပှၤဖၤရံၤၡဲ လၢအကိးအီၤတဂၤန့ၣ်, ထံၣ်ဘၣ် ဒီးစံးဝဲ လၢအသးကံၢ်ပူၤ, အဝဲတဂၤအံၤ မ့မ့ၢ်ဝံ ဒီး, ပိာ်မုၣ် လၢအထိးဘၣ်အီၤ တဂၤအံၤ, မ့ၢ် ပှၤဒ်လဲၣ်ဒ်လဲၣ်န့ၣ်, ကသ့ၣ်ညါတ့ၢ်ဝဲလီၤ. အဂ့ၢ်ဒ်အံၤ, မ့ၢ် ပှၤတၢ်ဒဲးဘးဖိလီၤ. 40 ဒီး ယ့ၣ်ၡူး ကတိၤဆၢတၢ် ဒီးစံးဘၣ်အီၤ, စီၤၡံမိၣ်ဧၢ, ယကတိၤတၢ် ဒီးနၤ အလီၢ်အိၣ် တဘီလီၤ. ဒီးစံးဝဲဒၣ်, ကတိၤတၢ် တက့ၢ်, သရၣ်ဧၢ, 41 စ့ ကစၢ်တဂၤ အစ့ အိၣ်လၢပှၤခံဂၤ အလိၤ, အဝဲတဂၤ, ဒန့ၤရံ ယဲၢ်ကယၤ, ဒီးအဝဲတဂၤ, ယဲၢ်ဆံလီၤ. 42 ပှၤတဖၣ်န့ၣ်, စ့ လၢအကလိးက့ၤအီၤ တအိၣ်ဘၣ်ဒီး, ပျၢ်ကွံာ်ဝဲ ခံဂၤလၢာ်လီၤ. မ့မ့ၢ်ဒ်န့ၣ်ဒီး, အဝဲ ခံဂၤန့ၣ်, ကအဲၣ်အီၤ ဒိၣ်တက့ၢ် ဖဲလဲၣ် တဂၤလဲၣ်. စံးဘၣ် ယၤ တက့ၢ်. 43 ဒီးစီၤၡံမိၣ် ကတိၤဆၢတၢ် ဒီးစံးဝဲဒၣ်, ယဆိကမိၣ် ပှၤ လၢအပျၢ်ကွံာ် အတၢ် လၢအအါတက့ၢ် တဂၤ လီၤ. ဒီးစံးဘၣ်အီၤ, နစံၣ်ညီၣ်တၢ်ဘၣ်လံ. 44 ဒီးဃၣ်ဃီၤအသး ဆူပိာ်မုၣ်အအိၣ်, ဒီးစံးဘၣ် စီၤၡံမိၣ်, ပိာ်မုၣ်တဂၤအံၤ နထံၣ် စ့ၢ်ကီးဧါ. ယဟဲနုာ် လၢနဟံၣ်ပူၤ ဒီးထံ လၢယခီၣ် အဂီၢ်န့ၣ်, နတဟ့ၣ်ဘၣ် ယၤဘၣ်. မ့မ့ၢ် ပိာ်မုၣ်အံၤ သ့ကွံာ် ယခီၣ် လၢအမဲာ်ထံ ဒီးတြူာ်ကွံာ်ဝဲ လၢအခိၣ်သူ လီၤ. 45 နဲဒၣ်အံၤ နတနၢမူဘၣ် ယၤဘၣ်. မ့မ့ၢ်ပိာ်မုၣ်အံၤ, လၢယဟဲနုာ်တ့ၢ် လံၤလံၤန့ၣ်, နၢမူ ယခီၣ် ဒီးတဆိတ့ၢ်ဘၣ်ဝဲဘၣ်. 46 နဲဒၣ်အံၤ, နတဖှူဘၣ် ယခိၣ် လၢသိဘၣ်. မ့မ့ၢ် ပိာ်မုၣ်အံၤ, ဖှူ ယခီၣ် လၢသိနၢမူလီၤ. 47 မၤသးဒ်န့ၣ်ဒီး, ယစံးဘၣ်နၤအံၤ, အတၢ်ဒဲးဘး လၢအအါန့ၣ် ပျၢ်လံဝဲလံ. အဂ့ၢ်ဒ်အံၤ, မ့ၢ်အအဲၣ်ဝဲ ဒိၣ်မးလီၤ. မ့မ့ၢ် ပှၤ လၢတၢ်ပျၢ်အီၤ လၢအစှၤ, ကအဲၣ် တၢ်စှၤ စ့ၢ်ကီး လီၤ. 48 ဒီးစံးဘၣ် ပိာ်မုၣ်န့ၣ်, နတၢ်ဒဲးဘး ပျၢ်လံ. 49 ဒီးပှၤ လၢအဆ့ၣ်နီၤသန့ၤဃုာ် လၢမ့ၤလၣ်ထံးတဖၣ်န့ၣ်, စံးဝဲ လၢအသးကံၢ်ပူၤ, ပှၤလၢအပျၢ်စ့ၢ်ကီး တၢ်ဒဲးဘး တဂၤအံၤ, မ့ၢ်မတၤတဂၤလဲၣ်. 50 ဒီးယ့ၣ်ၡူး စံးဘၣ် ပိာ်မုၣ်, နတၢ်နာ်န့ၣ် အုၣ်က့ၤခီၣ်က့ၤလံ နၤလံ. က့ၤမုာ်မုာ် တက့ၢ်. 

1 လၢခံက့ၤ ဒီးတၢ်မၤအသး လၢအလဲၤစံၣ်တဲၤတဲလီၤ ယွၤအဘီအမုၢ် အတၢ်သးခုအကစီၣ် လၢဝ့ၢ်ပူၤ ဒီးလၢသဝီပူၤ, တပူၤဘၣ်တပူၤ ကွ့ၢ်ကွ့ၢ်, ဒီးပှၤတဆံခံဂၤန့ၣ် လဲၤ ဒီးအီၤလီၤ. 2 ဒီးပှၤ လၢတၢ်နါ အိၣ်လၢအလိၤ, ဒီးတၢ်ဆါ အီၤ ပိာ်မုၣ်တနီၤနီၤ, လၢအဘၣ် တၢ်မၤဘျါက့ၤအီၤတဖၣ်, ပှၤ လၢတၢ်နါ နွံဒု ဟးထီၣ် လၢအလိၤ, နီၢ်မၤရံ ကိးဝဲ လၢပှၤမၤကဒၤလ့ၣ်ဖိတဂၤ, 3 ဒီးစီၤဟ့ၤရိာ် အပှၤကွၢ်တၢ်ဖိ, စီၤဃူၤစါ အမါ နီၢ်ယိၤအၣ်နၣ်တဂၤ, ဒီးနီၢ်စူၤစၣ်နၤ တဂၤ, ဒီးပိာ်မုၣ်အဂၤ အါဂၤ လၢအလုၢ်အီၣ်လုၢ်အီအီၤ လၢအစုလီၢ်ခီၣ်ခိၣ် စ့ၢ်ကီး လီၤ. 4 ဒီးပှၤဂီၢ်မုၢ်ဖးဒိၣ် အိၣ်ဖှိၣ်ရိဖှိၣ်, ဒီးပှၤ လၢခူ လၢဝ့ၢ်တဖၣ် ဟဲဆူအအိၣ်, ဒီးကတိၤဒိတၢ် ဒီးစံးဝဲဒၣ်, 5 ပှၤလၢအဖှံတၢ်တဂၤန့ၣ်, လဲၤဖှံလီၤ အတၢ်ချံလီၤ. ဒီးဖှံတၢ်န့ၣ် တနီၤနီၤ လီၤဘၣ်ဝဲ လၢကျဲအသရ့ၤ, ဒီးဘၣ်ယီၢ်ဘၣ်ခါ, ဒီးထိၣ်ဖိလံၣ်ဖိ လၢမူကပိာ်လိၤ ထၢအီၣ်ကွံာ်အီၤလီၤ. 6 ဒီးအဂၤတနီၤ လီၤဘၣ်ဝဲ လၢလၢၢ်ခိၣ်, ဒီးမ့ၢ်တၢ်တစီၣ်ဘၣ် သတးဒီး, တုၤအမဲထီၣ်န့ၣ်, ညွံးကွံာ်ဝဲဒၣ်လီၤ. 7 ဒီးအဂၤတနီၤ လီၤဘၣ်ဝဲ လၢတၤဆှုၣ်တၤမဲ အကျါ, ဒီး တၤဆှုၣ်တၤမဲန့ၣ် မဲထီၣ်ဃုာ် ဒီးအီၤ, ဒီးခဲဘၢကွံာ်အီၤ လီၤ. 8 ဒီးအဂၤတနီၤ လီၤဘၣ်ဝဲ လၢဟီၣ်ခိၣ်ဂ့ၤ, ဒီးမဲထီၣ်ဝဲ, ဒီးအသူၣ်အသၣ် အါန့ၢ်က့ၤ အလီၢ် တကယၤလီၤ. စံးတၢ် ဒ်န့ၣ်ဒီး, ကိးပသူထီၣ်ဝဲ, ပှၤအိၣ်ဒီးအနၢ် လၢအနၢ်ဟူတၢ်န့ၣ်, မ်အနၢ်ဟူတၢ် တက့ၢ်. 9 ဒီးအပျဲၢ်အဘီၣ် သံကွၢ်အီၤ ဒီးစံးဝဲ, တၢ် လၢတၢ်ကတိၤ ဒိန့ၣ်, မ့ၢ်အမ့ၢ်မနုၤလဲၣ်. 10 ဒီးစံးဝဲဒၣ်, တၢ်ခူသူၣ် ဘၣ်ဃးဒီး ယွၤအဘီအမုၢ်န့ၣ်, တၢ်ဟ့ၣ်သ့ၣ်ညါသုလီၤ. မ့မ့ၢ် ပှၤဂၤတဖၣ်န့ၣ် တၢ်ဟ့ၣ်အီၤ လၢတၢ်ကတိၤဒိ, ဒ်သိး အကကွၢ်တၢ် ဒီးတထံၣ်ဘၣ်တၢ်, ဒ်သိး အကနၢ်ဟူတၢ် ဒီးအနၢ် တပၢၢ်ဘၣ်တၢ်လီၤ. 11 တၢ်ကတိၤဒိန့ၣ်မ့ၢ် အအံၤ, တၢ်ချံန့ၣ်မ့ၢ် ယွၤအကလုၢ် အကထါလီၤ. 12 ဒီးတၢ် လၢကျဲအသရ့ၤန့ၣ်, မ့ၢ် ပှၤနၢ်ဟူဝဲ, တုၤနုၤတစု ဒ်သိးအသုတနာ်, ဒီးသုတတုၤ လၢတၢ်အုၣ်က့ၤခီၣ်က့ၤအီၤ တဂ့ၤဒီး, မုၣ်ကီၤလံၢ် ဟဲထၢကွံာ် တၢ်အကလုၢ်န့ၣ် လၢအသးကံၢ်ပူၤလီၤ. 13 ဒီးတၢ် လၢလၢၢ် ခိၣ်တဖၣ်မုန့ၣ်, မ့ၢ် ပှၤနၢ်ဟူဝဲ, ဒီးဒိးန့ၢ် တၢ်အကလုၢ် လၢအသူၣ်ခုအသးခု, ဒီးမ့ၢ်အဂံၢ် တအိၣ်ဘၣ်ဒီး, စူၢ်က့ၤနာ်က့ၤတၢ် တစိၢ်, ဒီး လၢတၢ်လ့ပစီအခါ, အသးဟးဂီၤဝဲ တကူၢ်သ့ၣ်လီၤ. 14 ဒီးတၢ်လီၤဘၣ် လၢတၤဆှုၣ်တၤမဲ အကျါ, မ့ၢ် ပှၤနၢ်ဟူဝဲ, ဒီးလဲၤတၢ်, ဒီးမ့ၢ် တၢ်ဘၣ်ယိၣ်ဘၣ်ဘီ, ဒီးတၢ်ထူးတၢ်တီၤ, ဒီးတၢ်မုာ်လၤ လၢခိအံၤ မၤဘၢကွံာ်အီၤ သတးဒီး, အသၣ် တကဲထီၣ်ဘၣ် တကူၢ်သ့ၣ် လီၤ. 15 ဒီးတၢ် လၢဟီၣ်ခိၣ်ဂ့ၤတဖၣ်န့ၣ်, မ့ၢ် ပှၤလၢအနၢ်ဟူ တၢ်အကလုၢ်န့ၣ်, ဒီးဒိးန့ၢ်ဝဲ လၢအသးဂ့ၤ, ဒီးအသူၣ်ဂ့ၤအသးဝါ, ဒီးသၣ်ထီၣ်ဝဲ လၢအသူၣ်စူၤအသးစူၤလီၤ. 16 ပှၤဒွဲၣ်ထီၣ်မ့ၣ်အူဒၢ, ဒီးမၤဘၢဝဲ လၢသပၢၤ အဖီလာ် မ့ၢ်ဂ့ၤ, ပာ်လီၤဝဲ လၢလီၢ်မံခး အဖီလာ် မ့ၢ်ဂ့ၤ, တအိၣ်ဘၣ် နီတဂၤဘၣ်. မ့ၢ်အပာ်ဝဲ လၢမ့ၣ်အူဒၢ အလီၢ်, ဒ်သိး ပှၤလဲၤနုာ်တဖၣ်န့ၣ်, ကထံၣ်ဘၣ် အတၢ်ကပီၤလီၤ. 17 အဂ့ၢ်ဒ်အံၤ, တၢ်အိၣ်လၢတၢ်တဒၢ လၢအတအိၣ်ဖျါထီၣ်ဘၣ်န့ၣ်, တအိၣ်ဘၣ် နီတမံၤဘၣ်. တၢ်အိၣ်ခူသူၣ် လၢတၢ်တသ့ၣ်ညါထီၣ်ဘၣ်, ဒီးတဟဲဖျါထီၣ်ဘၣ်န့ၣ်, တအိၣ်ဘၣ် နီတမံၤဘၣ်လီၤ. 18 မၤသးဒ်န့ၣ်ဒီး, သု နၢ်ဟူတၢ် ဒ်လဲၣ်ဒ်လဲၣ်န့ၣ်, ပလီၢ်သုသး တက့ၢ်. အဂ့ၢ်ဒ်အံၤ, ဖဲဒၣ် ပှၤလၢအတၢ်အိၣ်ဝဲန့ၣ်, တၢ်ကဟ့ၣ်တၢ် လၢအီၤလီၤ. ဒီး ဖဲဒၣ် ပှၤလၢအတၢ်တအိၣ်ဘၣ်ဒီး, တၢ် လၢအဆိကမိၣ် လၢအအိၣ်န့ၣ်, တၢ်ကဟံးထီၣ်ကွံာ် လၢအီၤလီၤ. 19 ဒီးအမိၢ် ဒီးအဒီပုၢ်ဝဲၢ်တဖၣ် ဟဲဆူအအိၣ်, ဒီးမ့ၢ် ပှၤဂီၢ်မုၢ် အိၣ်ဝဲဒီး, ဟဲ တုၤလၢအအိၣ် တသ့ဘၣ်လီၤ. 20 ဒီးပှၤ စံးဘၣ်အီၤ, ဒီးစံးဝဲဒၣ်, နမိၢ် ဒီးနဒီပုၢ်ဝဲၢ်တဖၣ် တၢ်မိၣ်ထံၣ်ဘၣ်အသး လၢနၤ, ဒီးအိၣ်ဆၢထၢၣ်ဝဲ လၢခိလီၤ. 21 ဒီးအဝဲဒၣ် ကတိၤဆၢတၢ် ဒီးစံးဘၣ်အီၤ, ယမိၢ် ဒီးယဒီပုၢ်ဝဲၢ်တဖၣ်န့ၣ်, မ့ၢ် ပှၤလၢအနၢ်ဟူ ယွၤအကလုၢ်အကထါ ဒီးမၤဝဲတဖၣ်န့ၣ်လီၤ. 22 ဒီး လၢမုၢ်နံၤတနံၤန့ၣ်, တၢ်မၤအသး လၢအလဲၤထီၣ် ဒီးအပျဲၢ်အဘီၣ်ဆူ ကဘီတဘ့ၣ် အပူၤ ဒီးစံးဘၣ်အီၤ, ခီဂာ်သကိးဆူ ကွံ အဝၢ်ဘးခီ တက့ၢ်. ဒီးလဲၤဝဲလီၤ. 23 ဒီးခီဂာ်ဝဲ အဖၢမုၢ်ဒီး, မံသပ့ၤဝဲလီၤ. ဒီးကလံၤမုၢ် ဟဲလီၤ ဆူၣ်ဆူၣ်ကလဲာ် လၢကွံပူၤ, ဒီးကဘီန့ၣ် ကပှဲၤတ့ၢ်, ဒီးအဝဲသ့ၣ် ကဟးဂီၤတ့ၢ်ဝဲလီၤ. 24 ဒီးအပျဲၢ်အဘီၣ် ဟဲထိၣ်ဂဲၤအီၤ ဒီးစံးဝဲဒၣ်, ကစၢ်ဧၢ, ကစၢ်ဧၢ, ပကဟးဂီၤတ့ၢ် မးလဲၣ်. ဒီးအဝဲဒၣ် ဂဲၤဆၢထၢၣ် ဒီးဒူ ကလံၤ ဒီးထံ အတပျုာ်တပျီၤ အလိၤ, ဒီးတုာ်ဝဲ ဒီးအိၣ်က့ၤ ဂၢၢ်တပၢၢ်လီၤ. 25 ဒီးစံးဘၣ် အီၤ, သုတၢ်နာ် အိၣ်ဖဲလဲၣ်. ဒီးပျံၤတၢ်ဒီး ကမၢကမၣ်ဝဲ တကူၢ်သ့ၣ် ဒီးစံးလိာ်အသး, ပှၤအံၤမ့ၢ် ပှၤဒ်လဲၣ်. မၤလိာ် ကလံၤ ဒီးထံ, ဒီးတၢ်စူၢ်မးအီၤလဲၣ်. 26 ဒီးခီဂာ်ဝဲဆူ ပှၤကဒါရၤ အကီၢ် လၢအအိၣ်လၢကၤလံၤလါ အဝၢ်ဘးခီလီၤ. 27 ဒီးယုၢ်လီၤ လၢခိ, ဒီးပှၤ လၢတၢ်နါအိၣ်လၢအလိၤ ဃဲးဃဲးတ့ၢ် တဂၤ, ဟဲသဂၢၢ်အီၤ လၢဝ့ၢ်ပူၤ ဒီးတကူတသိးဘၣ် တၢ်ဘၣ်. ဒီးတအိၣ်တဆိးဘၣ် လၢဟံၣ်ပူၤဘၣ်. မ့မ့ၢ်အအိၣ်ဝဲ လၢလိပူၤလီၤ. 28 ဒီး ထံၣ်ဘၣ် ယ့ၣ်ၡူး, ဒီးကဲးပသူထီၣ်, ဒီးတီၤလီၤကဒွံကျိာ် လၢအမဲာ်ညါ, ဒီးစံးဝဲဒၣ် လၢအကလုၢ်ဖးဒိၣ်, ယွၤ တၢ်ထီကတၢၢ် အဖိခွါ ယ့ၣ်ၡူးဧၢ, တၢ်ဘၣ်ဃးဒီးပှၤ ဒီးနၤ မ့ၢ်မနုၤတမံၤလဲၣ် ဒ်သိး နသုတမၤနးမၤဖှီၣ်ယၤ တဂ့ၤဒီး, ယဃ့ကညးနၤလီၤ. 29 အဂ့ၢ်ဒ်အံၤ, မၤလိာ်တ့ၢ် တၢ်နါ ဒ်သိး အကဟးထီၣ်ကွံာ် လၢပှၤန့ၣ် အလိၤလီၤ. အဂ့ၢ်ဒ်အံၤ, တၢ်နါ ဟံးဃာ်အီၤ အါဘျီလံ, ဒီးဘၣ် တၢ်စၢဃာ်ဝဲ လၢထးသွဲ, ဒီးဘၣ် တၢ်သိးဃာ်ဝဲ, ဒီးထုးထီၣ်တဲာ်ကွံာ် အတၢ်စၢဃာ်, ဒီးဘၣ် တၢ်ဟီထီၣ်ကွံာ် လၢတၢ်နါန့ၣ်, ဆူပှၢ်လၢ်ကျါလီၤ. 30 ဒီးယ့ၣ်ၡူး သံကွၢ်အီၤ ဒီးစံးဝဲဒၣ်, နမံၤ မ့ၢ်ဒ်လဲၣ်. ဒီးစံးဝဲဒၣ်, လ့းကူၣ်, အဂ့ၢ်ဒ်အံၤ, တၢ်နါ အါဒု အိၣ်လၢအလိၤ လီၤ. 31 ဒီးဃ့ကညးအီၤ, ဒ်သိး အသု တမၤလိာ်အီၤ လၢအကလဲၤလီၤဆူ တၢ်ယိာ်ပူၤ တဂ့ၤလီၤ. 32 ဒီးဖဲအလီၢ်န့ၣ်, ထိးတဖုဖးဒိၣ် အီၣ်တၢ် လၢကစၢၢ် အလိၤ, ဒီးအဝဲသ့ၣ် ဃ့ညးဝဲ ဒ်သိး အကဒုးလဲၤနုာ်အီၤဆူ အပူၤလီၤ. ဒီးဒုးလဲၤဝဲ လီၤ. 33 ဒီးတၢ်နါတဖၣ် ဟးထီၣ်ကွံာ် လၢပှၤတဂၤန့ၣ် အလိၤ, ဒီးလဲၤနုာ်ဆူ ထိးတဖၣ် အပူၤ, ဒီးထိးတဖု ဃ့ၢ်စံၣ်လီၤ လၢကၢၢ်ဖးထီ အလိၤ ဆူကွံပူၤ, ဒီးလီၤအုး သံကွံာ်ဝဲ လီၤ. 34 ဒီးတုၤ ပှၤကွၢ်တၢ်တဖၣ်န့ၣ်, ထံၣ် တၢ်မၤအသး ဒီး, က့ၤဃ့ၢ်ဝဲ ဒီးစံၣ်တဲၤတဲလီၤတၢ်န့ၣ် လၢဝ့ၢ်ပူၤ, ဒီး လၢပှၢ်လၢ်ကျါလီၤ. 35 ဒီးပှၤဟးထီၣ်ဝဲ ဒ်သိး အကကွၢ် တၢ်မၤအသး တမံၤန့ၣ်, ဒီးဟဲဆူ ယ့ၣ်ၡူးအအိၣ်, ဒီးထံၣ်ပှၤ လၢတၢ်နါ ဟးထီၣ် လၢအလိၤ တဂၤ, ကူသိးတၢ်, ဒီးအသး သပှၢ်ထီၣ်က့ၤ, ဒီးဆ့ၣ်နီၤ လၢယ့ၣ်ၡူး အခီၣ်ထံး, ဒီးပျံၤဝဲ တကူၢ်သ့ၣ်လီၤ. 36 ဒီးပှၤ လၢတၢ်နါ အိၣ်လၢအလိၤ တဂၤ, ဘျါက့ၤဝဲ ဒ်လဲၣ်ဒ်လဲၣ်န့ၣ်, ပှၤထံၣ်ဝဲတဖၣ် စံးဘၣ်တဲဘၣ် အဝဲသ့ၣ် လီၤ. 37 ဒီးပှၤဂီၢ်မုၢ် လၢအအိၣ်ဝးတရံး ပှၤကဒါရၤဖိ အထံအကီၢ် ခဲလၢာ်န့ၣ်, ဃ့ကညးအီၤ ဒ်သိး အကဟးထီၣ် လၢအအိၣ်လီၤ. အဂ့ၢ်ဒ်အံၤ, ပျံၤတၢ် ဒိၣ်မးလီၤ. ဒီးလဲၤနုာ် လၢကဘီပူၤ ဒီးက့ၤက့ၤဝဲလီၤ. 38 ဒီးပှၤ လၢတၢ်နါ ဟးထီၣ် လၢအလိၤ တဂၤန့ၣ်, ဒ်သိး အကအိၣ်ဒီးအီၤ ဒီး, ဃ့ကညးဝဲလီၤ. ဘၣ်ဆၣ်ဒီး ယ့ၣ်ၡူး ပျၢ်ကွံာ်အီၤ, ဒီး စံးဝဲဒၣ်, 39 က့ၤဆူနဟံၣ် ဒီးဖဲဒၣ် ယွၤမၤတၢ် လၢနဂီၢ်တဖၣ်န့ၣ် တဲဖျါထီၣ် တက့ၢ်. ဒီးလဲၤစံၣ်တဲၤတဲလီၤဝဲ ဒီဝ့ၢ်ညါ, လၢကယဲၢ် တၢ် လၢယ့ၣ်ၡူး မၤဝဲ လၢအဂီၢ်န့ၣ်လီၤ. 40 ဒီးတၢ်မၤအသး လၢယ့ၣ်ၡူးက့ၤတုၤဝဲဒီး, ပှၤဂီၢ်မုၢ်တဖၣ် တူၢ်လိာ်အီၤလီၤ. အဂ့ၢ်ဒ်အံၤ, မ့ၢ်အအိၣ်ကွၢ်လၢ် အကျဲခဲလၢာ်လီၤ. 41 ဒီးကွၢ်ကွၢ်, ပှၤဘူၣ်ဘျီၣ်အခိၣ်, အမံၤ စီၤယၤအ့ၤရူး တဂၤ, ဟဲတီၤလီၤ လၢယ့ၣ်ၡူး အခီၣ်ထံး, ဒီး ဃ့ကညးအီၤ ဒ်သိး အကဟဲဆူအဟံၣ်လီၤ. 42 အဂ့ၢ်ဒ်အံၤ, အဖိမုၣ် အိၣ် တဂၤဃီ, လၢအသးပှၢ် တဆံခံနံၣ် ဃၣ်ဃၣ်န့ၣ်, ကသံတ့ၢ်လီၤ. ဒီးလဲၤဝဲ အဖၢမုၢ် ဒီးပှၤဂီၢ်မုၢ် တနံးထီၣ်အီၤလီၤ. 43 ဒီးပိာ်မုၣ်တဂၤ လၢအဆါသွံၣ်လီၤဝဲ တဆံခံနံၣ်, လၢအဟ့ၣ်လီၤကွံာ် အတၢ်ခဲလၢာ် လၢကသံၣ်သရၣ်, ဒီးအဝဲသ့ၣ် မၤဘျါက့ၤအီၤ တသ့ဘၣ် နီတဂၤဘၣ်, 44 ဟဲ လၢယ့ၣ်ၡူး အချၢဃံ, ဒီးထိးဘၣ်ဝဲ အကူအသိး အသရ့ၤ, ဒီး အသွံၣ် လီၤန့ၣ် တုာ်က့ၤ တကီၢ်ခါလီၤ. 45 ဒီးယ့ၣ်ၡူး စံးဝဲဒၣ်, မ့ၢ်မတၤ ထိးဘၣ်ယၤ တဂၤလဲၣ်. ဒီးပှၤခဲလၢာ် သမၢဝဲ, ဒီးစီၤပ့းတရူး ဒီးပှၤအိၣ်လၢအသိးတဖၣ် စံးဝဲဒၣ်, ကစၢ်ဧၢ, ပှၤဂီၢ်မုၢ် တနံးဃာ်နၤ ဒီးနစံး, မ့ၢ်မတၤ ထိးဘၣ်ယၤ တဂၤလဲၣ်န့ၣ် ဧါ. 46 ဒီးယ့ၣ်ၡူး စံးဝဲဒၣ်, ပှၤတဂၤဂၤ ထိးဘၣ်လံ ယၤလံ. အဂ့ၢ်ဒ်အံၤ, ယသ့ၣ်ညါ လၢတၢ်အစိအကမီၤ ဟးထီၣ် လၢယလိၤလီၤ. 47 ဒီးတုၤပိာ်မုၣ် သ့ၣ်ညါ လၢအအိၣ်တဒၢ တသ့လၢၤဘၣ်ဒီး, ကနိးဝဲ, ဒီးဟဲတီၤလီၤ လၢအခီၣ်ထံး, ဒီးမ့ၢ်အထိးဘၣ်အီၤ လၢမနုၤ အဂ့ၢ်လဲၣ်, ဒီးဘျါက့ၤဝဲ တကီၢ်ခါ ဒ်လဲၣ်ဒ်လဲၣ်န့ၣ် စံးဘၣ်တဲဘၣ်အီၤ လၢပှၤခဲလၢာ် အမဲာ်ညါလီၤ. 48 ဒီးအဝဲဒၣ် စံးဘၣ်အီၤ, ဖိမုၣ်ဧၢ, ပာ်နသးခူတလ့ၢ် တက့ၢ်. နတၢ်နာ် မၤဘျါက့ၤလံ နၤလံ. က့ၤမုာ်မုာ် တက့ၢ်. 49 ကတိၤတၢ်န့ၣ် အဖၢမုၢ်ဒီး, ပှၤတဂၤ ဟဲ လၢဘူၣ်ဘျီၣ် အခိၣ်အဟံၣ်, ဒီးစံးဘၣ်အီၤ, နဖိမုၣ် သံလံဝဲလံ. မၤတံာ်တာ် သရၣ်န့ၣ် တဂ့ၤ. 50 ဒီးယ့ၣ်ၡူး နၢ်ဟူ, ဒီးကတိၤဆၢအီၤ, ဒီးစံးဝဲဒၣ်, ပျံၤတၢ် တဂ့ၤ, ထဲနာ်တၢ် တက့ၢ်, ဒီး ကဘၣ် တၢ်အုၣ်က့ၤခီၣ်က့ၤအီၤလီၤ. 51 ဒီးလဲၤဝဲတုၤ လၢဟံၣ်, ဒီးတဒုးလဲၤနုာ်ဘၣ် ပှၤနီတဂၤဘၣ်, ဒုးလဲၤနုာ် ထဲစီၤပ့းတရူး, စီၤယိၤဟၣ်, ဒီးစီၤယၤကိာ်, ဒီးပိာ်မုၣ်ဖိသၣ် အမိၢ်အပၢ်သ့ၣ်တဖၣ်ဧိၤလီၤ. 52 ဒီးပှၤခဲလၢာ် ဟီၣ်တၢ်ယၢၤတၢ်, ဒီးအဝဲဒၣ် စံးဝဲ, ဟီၣ် တဂ့ၤ, အဂ့ၢ်ဒ်အံၤ, တသံဘၣ်. မ့ၢ်အမံသပ့ၤဝဲလီၤ. 53 ဒီးပှၤတဖၣ်န့ၣ် သ့ၣ်ညါဝဲ လၢအသံဒီး, နံၤဘၣ်ဖၣ်လဲအီၤ လီၤ. 54 ဒီးအဝဲဒၣ် ဟီထီၣ်ကွံာ် ပှၤခဲလၢာ် ဆူခိ, ဒီးဟံးဃာ် ပိာ်မုၣ်ဖိသၣ်အစု, ဒီးကိးပသူထီၣ် ဒီးစံးဝဲဒၣ်, ပိာ်မုၣ်ဖိသၣ်ဧၢ, ဂဲၤဆၢထၢၣ် တက့ၢ်. 55 ဒီးအသး ဟဲက့ၤဝဲ, ဒီးဂဲၤဆၢထၢၣ် တကီၢ်ခါလီၤ. ဒီးမၤလိာ်ဝဲ ဒ်သိး ပှၤကဟ့ၣ် ဒုးအီၣ် အတၢ်လီၤ. 56 ဒီးအမိၢ်အပၢ် ပာ်မးအသး ကမၢကမၣ်လီၤ. ဒီးတၢ်မၤအသးန့ၣ်, ဒ်သိး အသု တစံးဘၣ်တဲဘၣ် ပှၤနီတဂၤ တဂ့ၤဒီး, မၤလိာ်အီၤလီၤ. 


လူၤကၣ် Luke 9

1 ဒီးယ့ၣ်ၡူး ကိးဖှိၣ် အပျဲၢ်အဘီၣ် တဆံခံဂၤန့ၣ် ဒီး, ဒီးဟ့ၣ်လီၤ အစိအကမီၤ လၢတၢ်နါခဲလၢာ် အဖီခိၣ်, ဒီးဒ်သိး အကမၤဘျါက့ၤ တၢ်ဆူးတၢ်ဆါလီၤ. 2 ဒီးမၢလီၤအီၤ ဒ်သိး အကစံၣ်တဲၤတဲလီၤ ယွၤအဘီအမုၢ်, ဒီးမၤဘျါက့ၤ တၢ်ဆူးတၢ်ဆါလီၤ. 3 ဒီးစံးဘၣ်အီၤ, သုလဲၤတၢ် အဂီၢ်န့ၣ်, သုတစိာ် တၢ်နီတမံၤ တဂ့ၤ, နီၣ်ထိးဘိမ့ၢ်ဂ့ၤ, တၢ်အီၣ်အထၢၣ်မ့ၢ်ဂ့ၤ, ကိၣ်မ့ၢ်ဂ့ၤ, ကျိၣ်ဧိၤစ့ဧိၤ မ့ၢ်ဂ့ၤ, ဆ့ခံဘ့ၣ် မ့ၢ်ဂ့ၤ, မ်အသုတအိၣ် တဂ့ၤ. 4 သုမ့ၢ်လဲၤနုာ် လၢဟံၣ် တဖျၢၣ်ဒီး, အိၣ်ဖဲန့ၣ် တက့ၢ်, ဒီးဟးထီၣ်ကွံာ်ဖဲန့ၣ် တက့ၢ်. 5 ဒီးဖဲဒၣ် ပှၤလၢအတတူၢ်လိာ်ဘၣ်သုတဖၣ်, တုၤ သုဟးထီၣ် လၢဝ့ၢ်ပူၤန့ၣ် ဒီး, တြုၤလီၤကွံာ် ဟီၣ်ခိၣ် အကမူၣ် လၢသုခီၣ်လၣ်, လၢတၢ်အုၣ်အသးထီဒါအီၤ တက့ၢ်. 6 ဒီးအဝဲသ့ၣ် ဟးထီၣ်, ဒီးလဲၤစံၣ်တဲၤတဲလီၤ တၢ်သးခုအကစီၣ်, ဒီးမၤဘျါက့ၤ တၢ်ဆူးတၢ်ဆါ, လၢသဝီတဖၣ် အပူၤ သကုၤဆးဒးလီၤ. 7 ဒီးပဒိၣ်ဖးဒိၣ် စီၤဟ့ၤရိာ် နၢ်ဟူ ကယဲၢ် တၢ်မၤအသး လၢအီၤခဲလၢာ်, ဒီးတ့ၢ်အသး ကဝ့ၤကဝီၤလီၤ. အဂ့ၢ်ဒ်အံၤ, ပှၤတနီၤနီၤ စံးဝဲ လၢစီၤယိၤဟၣ် ဂဲၤဆၢထၢၣ်က့ၤ လၢတၢ်သံလံ. 8 ဒီးတနီၤနီၤ လၢစီၤအ့ၤလံယၤ အိၣ်ဖျါထီၣ်လံ. ဒီးအဂၤ တနီၤနီၤ, လၢဝံ လၢပျၢၤ တဂၤဂၤ ဂဲၤဆၢထၢၣ်က့ၤလံ. 9 ဘၣ်ဆၣ်ဒီး စီၤဟ့ၤရိာ် စံးဝဲဒၣ်, စီၤယိၤဟၣ်န့ၣ် ယကျီကွံာ်လံ အကိာ်လံ, ဒီးပှၤ လၢယနၢ်ဟူ အဂ့ၢ်ဒ်အံၤ အသိးန့ၣ်, မ့ၢ်မတၤတဂၤလဲၣ်. ဒီးတၢ်မိၣ်ထံၣ်ဘၣ်အသး လၢအီၤလီၤ. 10 ဒီးပှၤတၢ်မၢဖိတဖၣ်န့ၣ် ဟဲက့ၤ စံးဘၣ်တဲဘၣ်အီၤ လၢဖဲဒၣ် အမၤတၢ်တဖၣ် ခဲလၢာ်လီၤ. ဒီးဟံးန့ၢ်အီၤ ဒီးလဲၤဝဲဆူ တၢ်တဒၢ လၢပှၢ်မုၢ်ကနၢ ဘၣ်ဃးဒီး ဝ့ၢ်တဖျၢၣ်, ကိးဝဲ လၢဘ့ၤသစဲဒၤလီၤ. 11 ဒီးပှၤဂီၢ်မုၢ် သ့ၣ်ညါဝဲ, ဒီးပိာ်ထီၣ် အခံ, ဒီးအဝဲဒၣ် တူၢ်လိာ်အီၤ, ဒီးစံးဘၣ်တဲဘၣ်အီၤ လၢယွၤအဘီအမုၢ် အဂ့ၢ်အကျိၤ, ဒီးမၤဘျါက့ၤ ပှၤလၢအလီၢ်အိၣ်တဖၣ်န့ၣ်လီၤ. 12 ဒီးမုၢ်ဃ့ၢ်လီၤဝဲ, ဒီးပှၤတဆံခံဂၤ ဟဲစံးဘၣ်အီၤ, ဒ်သိး ပှၤဂီၢ်မုၢ်န့ၣ် ကလဲၤဃု တၢ်အီၣ်တၢ်အီ, ဒီးထံၣ်န့ၢ် အလီၢ်မံ လၢသဝီဒီး လၢပှၢ်လၢ်ကျါ အိၣ်ဝးတရံးဝဲဒီး, ပျၢ်အီၤ တက့ၢ်. အဂ့ၢ်ဒ်အံၤ, ပအိၣ်ဖဲအံၤ လၢပှၢ်မုၢ်ကနၢလီၤ. 13 ဒီး စံးဘၣ်အီၤ, ဟ့ၣ်အီၣ် အတၢ် သုဝဲတက့ၢ်. ဒီးအဝဲသ့ၣ် စံးဝဲဒၣ်, ပမ့ၢ်တလဲၤပှ့ၤဘၣ် တၢ်အီၣ်တၢ်အီ လၢပှၤခဲလၢာ်အံၤ အဂီၢ်ဒီး, တၢ်အီၣ်တၢ်အီ တအိၣ်ဘၣ်, အိၣ်ထဲ ကိၣ် ယဲၢ်ဖျၢၣ်, ဒီးညၣ် ခံဘ့ၣ်ဧိၤလီၤ. 14 အဂ့ၢ်ဒ်အံၤ, ပှၤပိာ်ခွါ အိၣ် ယဲၢ်ကထိ ဃၣ်ဃၣ်လီၤ. ဒီးစံးဘၣ် အပျဲၢ်အဘီၣ်, မၢပှၤဂီၢ်မုၢ် ဆ့ၣ်နီၤ ယဲၢ်ဆံတဖု, ယဲၢ်ဆံတဖု တက့ၢ်. 15 ဒီး အဝဲသ့ၣ် မၤဝဲ ဒ်န့ၣ်, ဒီးမၢ ပှၤခဲလၢာ် ဆ့ၣ်နီၤဝဲလီၤ. 16 ဒီး အဝဲဒၣ် ဟံးန့ၢ် ကိၣ် ယဲၢ်ဖျၢၣ်, ဒီးညၣ် ခံဘ့ၣ်န့ၣ်, ဒီးကွၢ်ထီၣ်တၢ်ဆူ မူခိၣ် ဒီးဆိၣ်ဂ့ၤဝဲ, ဒီးစိၢ်ဘျဲးဝဲ, ဒီးဟ့ၣ်လီၤဝဲ လၢအပျဲၢ်အဘီၣ် ဒ်သိး အဝဲသ့ၣ် ကပာ်လီၤ လၢပှၤဂီၢ်မုၢ် အမဲာ်ညါလီၤ. 17 ဒီးပှၤဂီၢ်မုၢ် ခဲလၢာ် အီၣ်ဘျဲးအီၣ်ဝဲလီၤ. ဒီးထၢဖှိၣ်ဝဲ အဘျဲၣ်အစဲၢ်ပှဲၤကု တဆံခံဒုလီၤ. 18 ဒီးတၢ်မၤအသး လၢအဘါထုကဖၣ်တၢ် လၢတၢ်တဒၢ, ဒီးအပျဲၢ်အဘီၣ် အိၣ်ဒီးအီၤ ဒီး, အဝဲ သံကွၢ်အီၤ ဒီးစံးဝဲဒၣ်, ပှၤဂီၢ်မုၢ် စံးဝဲ လၢယမ့ၢ် မတၤတဂၤလဲၣ်. 19 ဒီးအဝဲသ့ၣ် ကတိၤဆၢတၢ် ဒီးစံးဝဲဒၣ်, ပှၤဘျၢတၢ် စီၤယိၤဟၣ်, ဒီးအဂၤတနီၤနီၤ, စီၤအ့ၤလံယၤ, ဒီးအဂၤတနီၤ စံးဝဲ, လၢဝံ လၢပျၢၤ တဂၤဂၤ ဂဲၤဆၢထၢၣ်က့ၤလံလီၤ. 20 ဒီးအဝဲဒၣ် စံးဘၣ်အီၤ, မ့မ့ၢ်သုဝဲသ့ၣ်အံၤ သုစံး လၢယမ့ၢ် မတၤတဂၤလဲၣ်. ဒီးစီၤပ့းတရူး ကတိၤဆၢတၢ် ဒီးစံးဝဲဒၣ်, နဲဒၣ်အံၤ, နမ့ၢ် ယွၤအခရံာ်လီၤ. 21 ဒီးမၤလိာ်အီၤ ဒ်သိး အသု တစံးဘၣ်တဲဘၣ်တၢ်န့ၣ် လၢပှၤနီတဂၤ တဂ့ၤ. 22 ဒီးစံးဝဲဒၣ်, ပှၤကညီဖိခွါအံၤ, ကဘၣ် တၢ်အါမံၤ, ဒီးကဘၣ် တၢ်ညိကွံာ် အီၤ လၢပှၤသူၣ်က့သးပှၢ်, ဒီးပှၤလုၢ်တၢ်အခိၣ်, ဒီးပှၤကွဲးလံာ်သ့ၣ်တဖၣ် အစုပူၤ, ဒီးကဘၣ် တၢ်မၤသံအီၤ, ဒီး လၢသၢနံၤတနံၤန့ၣ်, ကဂဲၤဆၢထၢၣ်က့ၤဝဲလီၤ. 23 ဒီးစံးဘၣ် ပှၤခဲလၢာ်, ပှၤမ့ၢ်မိၣ်ပိာ်အသး လၢယခံ တဂၤဂၤန့ၣ်, မ်အညိကွံာ် အသးဒၣ်ဝဲ, ဒီးယိးထီၣ် အထူၣ်စုညါ ကိးမုၢ်နံၤမုၢ်နၤ, ဒီးပိာ်ယခံ တက့ၢ်. 24 အဂ့ၢ်ဒ်အံၤ, ဖဲဒၣ် ပှၤလၢအမိၣ်အုၣ်က့ၤခီၣ်က့ၤအသး တဂၤဂၤန့ၣ်, အသး ကဟါမၢ်ကွံာ်လီၤ. ဒီးဖဲဒၣ် ပှၤလၢအသးဟါမၢ်ကွံာ်ဝဲ လၢယဃိ တဂၤဂၤန့ၣ်, ကအုၣ်က့ၤခီၣ်က့ၤအသးန့ၣ်လီၤ. 25 အဂ့ၢ်ဒ်အံၤ, ပှၤမ့ၢ်န့ၢ်ဘၣ် ဟီၣ်ခိၣ် ဒီဘ့ၣ်ညါ, ဒီး အကစၢ်ဒၣ်ဝဲ မ့ၢ်ဟါမၢ်, မ့တမ့ၢ်ဘၣ်, မ့ၢ်ဟးဂီၤန့ၣ် ဒီး, မ့ၢ်အန့ၢ်ဘျုး မနုၤလဲၣ်. 26 အဂ့ၢ်ဒ်အံၤ, ဖဲဒၣ် ပှၤလၢအမဲာ်ဆှးယၤ, ဒီးယကလုၢ်ယကထါ တဂၤဂၤဒီး, တုၤ ပှၤကညီဖိခွါ ဟဲလီၤဝဲ ဒီးအလၤအကပီၤ, ဒီးအပၢ် အလၤအကပီၤ, ဒီးကလူးစီဆှံတဖၣ် အလၤအကပီၤန့ၣ် ဒီး, ကမဲာ်ဆှး အဝဲသ့ၣ်တဖၣ်န့ၣ်လီၤ. 27 ဒီးယစံးဘၣ်တဲဘၣ်သု တီတီအံၤ, ပှၤဆၢထၢၣ်ဝဲ ဖဲအံၤတနီၤနီၤ တချုး အထံၣ်ဒံးဘၣ် ယွၤအဘီအမုၢ် ဒီး, တလ့ၣ်ကွၢ်ဘၣ် တၢ်သံဘၣ်. 28 ဒီးတၢ်မၤအသး လၢအကတိၤတၢ်တဖၣ်န့ၣ် အလီၢ်ခံ ဃိးနံၤ ဃၣ်ဃၣ်ဒီး, ဟံးန့ၢ် စီၤပ့းတရူး, စီၤယိၤဟၣ်, ဒီးစီၤယၤကိာ်, ဒီးလဲၤထီၣ်ဘါထုကဖၣ်တၢ် ဆူကစၢၢ် တဖျၢၣ် အလိၤလီၤ. 29 ဒီးတၢ်မၤအသး လၢအဘါထုကဖၣ်တၢ် အဖၢမုၢ်ဒီး, အမဲာ် လီၤလးထီၣ်, ဒီးအကူအသိး ဝါထီၣ် ကတြ့ၣ်ကတြိၣ်လီၤ. 30 ဒီးကွၢ်ကွၢ်, ပှၤပိာ်ခွါခံဂၤ လၢအမ့ၢ် စီၤမိၤၡ့ ဒီးစီၤအ့ၤလံယၤ, ကတိၤလိာ်အသး ဒီးအီၤ, လၢအအိၣ်ဖျါထီၣ် လၢတၢ်လၤတၢ်ကပီၤ အပူၤ, 31 ဒီးကတိၤဝဲ လၢအတၢ်က့ၤထီၣ်, လၢအကလၢထီၣ်ပှဲၤထီၣ် လၢယရူၤၡလ့ၣ် အပူၤ အဂ့ၢ်န့ၣ်လီၤ. 32 ဒီးစီၤပ့းတရူး ဒီးပှၤအိၣ်ဒီးအီၤန့ၣ်, အမဲာ်ဖံး ဃၢ ဒီးမံခ့ဝဲလီၤ. ဒီးတုၤအဖု သံနီၣ်ထီၣ်ဒီး, ထံၣ်ဝဲ အလၤအကပီၤ, ဒီးပှၤခံဂၤ ဆၢထၢၣ် ဒီးအီၤလီၤ. 33 ဒီးတၢ်မၤအသး ဖဲအဝဲသ့ၣ် ကဟးထီၣ်တ့ၢ် လၢအအိၣ်ဒီး, စီၤပ့းတရူး စံးတၢ် မနုၤမနုၤန့ၣ် တသ့ၣ်ညါဘၣ်ဝဲဒီး, စံးဘၣ် ယ့ၣ်ၡူး, ကစၢ်ဧၢ, ပအိၣ် ဖဲအံၤ ဂ့ၤမးလီၤ. ဒီးမ်ပမၤဒဲ သၢဖျၢၣ်, လၢနဂီၢ် တဖျၢၣ်, ဒီး လၢစီၤမိၤၡ့ အဂီၢ် တဖျၢၣ်, ဒီး လၢစီၤအ့ၤလံယၤ အဂီၢ် တဖျၢၣ် တက့ၢ်. 34 ကတိၤတၢ် အဖၢမုၢ်ဒီး, တၢ်အၢၣ်လီၤကဒုအီၤလီၤ. ဒီးတုၤ အဝဲသ့ၣ် လဲၤနုာ် လၢတၢ်အၢၣ် အပူၤ ဒီး, ပျံၤတၢ် တကူၢ်သ့ၣ်လီၤ. 35 ဒီးတၢ်အကလုၢ် သီၣ်ထီၣ် လၢတၢ်အၢၣ် အပူၤ ဒီးစံးဝဲဒၣ်, တၢ် လၢပှၤ တဂၤအံၤ, မ့ၢ်ယဖိခွါ လၢယအဲၣ်အီၤလီၤ. ဒိကနၣ် အကလုၢ် တက့ၢ်. 36 ဒီးဖဲတၢ်ကလုၢ် သီၣ်ထီၣ်န့ၣ် ဒီး, တၢ်ထံၣ်န့ၢ် ယ့ၣ်ၡူး အိၣ် တဂၤဃီလီၤ. ဒီးအဝဲသ့ၣ် အိၣ်ဘှီၣ်ကလာ်, ဒီး လၢမုၢ်နံၤတဖၣ်န့ၣ်, တစံးဘၣ်တဲဘၣ် တၢ် လၢအထံၣ်ဝဲန့ၣ်, လၢပှၤနီတဂၤဘၣ်. 37 ဒီးတၢ်မၤအသး လၢမုၢ်ဆ့ၣ်ထီၣ်တနံၤ အဝဲသ့ၣ် ဟဲက့ၤလီၤ လၢကစၢၢ် အလိၤ, ဒီးပှၤဂီၢ်မုၢ်ဖးဒိၣ် ဟဲသဂၢၢ် အီၤလီၤ. 38 ဒီးကွၢ်ကွၢ်, ပှၤလၢပှၤဂီၢ်မုၢ်န့ၣ် အကျါတဂၤ, ကိးပသူထီၣ် ဒီးစံးဝဲဒၣ်, သရၣ်ဧၢ, ယဃ့ကညးနၤ လၢန ကကွၢ်စာ် ယဖိခွါန့ၣ်လီၤ. 39 အဂ့ၢ်ဒ်အံၤ, မ့ၢ်ယဖိ တဂၤဃီလီၤ. ဒီးကွၢ်ကွၢ်, တၢ်နါ ဟံးန့ၢ်အီၤ, ဒီးအဝဲဒၣ် ကိးပသူထီၣ် တကီၢ်ခါ ဒီးပျုၢ်ထိးထီၣ်ဝဲ, ဒီးအထးခိၣ် သဘှဲထီၣ်, ဒီးမၤသဘှံးအီၤ, ဒီးဟးထီၣ် ကီမးလီၤ. 40 ဒီးဒ်သိး နပျဲၢ်နဘီၣ် ကဟီထီၣ်ကွံာ်အီၤ ဒီး, ယဃ့ကညးအီၤလီၤ. ဒီးမၤဝဲ တသ့ဘၣ်. 41 ဒီးယ့ၣ်ၡူး ကတိၤဆၢတၢ် ဒီးစံးဝဲဒၣ်, ပှၤလၢအတနာ်ဘၣ်တၢ် ဒီးအနၢ်က့ၣ် တစိၤဧၢ, ယကအိၣ်ဒီးသု ဆံးယံာ်လဲၣ်. ယကဝံသးစူၤသု ဆံးယံာ်လဲၣ်. ဟဲစိာ် နဖိခွါ ဖဲအံၤ တက့ၢ်. 42 ဒီးဟဲစိာ်အီၤ အဖၢမုၢ်ဒီး, တၢ်နါဆီၣ် လီၤဃံၤ အီၤ, ဒီးမၤပျုၢ် ထိးထီၣ်အီၤလီၤ. ဒီးယ့ၣ်ၡူး ဒူတၢ်နါ အလိၤ, ဒီးမၤဘျါက့ၤ ဖိသၣ်, ဒီးဟ့ၣ်လီၤက့ၤအီၤ လၢအပၢ် လီၤ. ဒီးမ့ၢ်ယွၤအစိအကမီၤ သတးဒီး, ပှၤခဲလၢာ် ကမၢကမၣ်ဝဲ တကူၢ်သ့ၣ်လီၤ. 43 ဒီးပှၤခဲလၢာ် ကမၢကမၣ် လၢကယဲၢ် တၢ် လၢယ့ၣ်ၡူး မၤဝဲအဃိ အဖၢမုၢ်ဒီး, အဝဲဒၣ် စံးဘၣ် အပျဲၢ်အဘီၣ်, 44 ဒိး သုနၢ် လၢတၢ်ကတိၤတဖၣ်အံၤ တက့ၢ်. အဂ့ၢ်ဒ်အံၤ, ပှၤကညီဖိခွါအံၤ, တၢ်ကဟ့ၣ်လီၤကွံာ်အီၤ ဆူပှၤကညီ အစုပူၤလီၤ. 45 ဘၣ်ဆၣ်ဒီး တၢ်ကတိၤန့ၣ်, တသ့ၣ်ညါဘၣ်ဝဲဘၣ်, ဒီးအိၣ်တဒၢ ဒီးအီၤ ဒ်သိးအနၢ်သု တပၢၢ် တဂ့ၤ, ဒီး သံကွၢ်ဝဲ လၢအဂ့ၢ်အကျိၤ တဘူၣ်ဘၣ်လီၤ. 46 ဒီးမ့ၢ်မတၤ ကကဲထီၣ် အဒိၣ်ကတၢၢ်တဂၤ လၢအကျါန့ၣ် ဒီး, တဲးလိာ်ဃိလိာ်အသးလီၤ. 47 ဒီးယ့ၣ်ၡူး သ့ၣ်ညါ တၢ်ကူၣ် လၢအဝဲသ့ၣ် အသးကံၢ်ပူၤ, ဒီးဟံးန့ၢ် ဖိသၣ်တဂၤ, ဒီးပာ်ဝဲ လၢအကစၢ်ဒၣ်ဝဲ အဃၢၤ, 48 ဒီးစံးဘၣ် အဝဲသ့ၣ်, ဖဲဒၣ် ပှၤလၢအတူၢ်လိာ် ဖိသၣ်အံၤ လၢယမံၤ အဃိ တဂၤဂၤန့ၣ်, မ့ၢ်အတူၢ်လိာ်ယၤ, ဒီးဖဲဒၣ် ပှၤလၢအတူၢ်လိာ်ယၤ တဂၤဂၤန့ၣ်, မ့ၢ်အတူၢ်လိာ်ပှၤ လၢအမၢလီၤယၤ တဂၤလီၤ. အဂ့ၢ်ဒ်အံၤ, ပှၤလၢအဆံးကတၢၢ် လၢသုဝဲ ခဲလၢာ် အကျါ တဂၤန့ၣ်, ကကဲထီၣ်ဝဲ လၢအဒိၣ်လီၤ. 49 ဒီးစီၤယိၤဟၣ် ကတိၤဆၢတၢ် ဒီးစံးဝဲဒၣ်, ကစၢ်ဧၢ, ပထံၣ် မတၤတဂၤ လၢအသန့ၤအသး လၢနမံၤ သတးဒီး, ဟီထီၣ်ကွံာ် တၢ်နါ, ဒီးပတြီအီၤလီၤ. အဂ့ၢ်ဒ်အံၤ, တပိာ်ဘၣ် နခံ ဒီးပှၤဘၣ်, 50 ဒီးယ့ၣ်ၡူး စံးဘၣ်အီၤ, သုတတြီ အီၤ တဂ့ၤ. အဂ့ၢ်ဒ်အံၤ, ဖဲဒၣ် ပှၤလၢအတထီဒါဘၣ်ပှၤ တဂၤဂၤန့ၣ်, မ့ၢ်အအိၣ်လၢပပူၤလီၤ. 51 ဒီးတၢ်မၤအသး လၢတၢ်ဟံးထီၣ်အီၤ အမုၢ်နံၤ ကဘၣ်တ့ၢ်ဒီး, ပာ်အမဲာ် လၢအကလဲၤဆူ ယရူၤၡလ့ၣ် သပှၢ်ပှၢ် လီၤ. 52 ဒီးမၢလီၤ ကလူးတဖၣ် လဲၤပာ် လၢအမဲာ်ညါလီၤ. ဒီးအဝဲသ့ၣ် ဒ်သိး အကကတဲာ်ကတီၤတၢ် လၢအဂီၢ်ဒီး, လဲၤနုာ် လၢပှၤၡၤမရံဖိ အသဝီ တဖျၢၣ် အပူၤလီၤ. 53 ဒီးတတူၢ်လိာ်ဘၣ် အီၤဘၣ်. အဂ့ၢ်ဒ်အံၤ, ပာ်အမဲာ် လၢအကလဲၤဆူ ယရူၤၡလ့ၣ်လီၤ. 54 ဒီးအပျဲၢ်အဘီၣ် စီၤယၤကိာ် ဒီးစီၤယိၤဟၣ် ထံၣ်ဝဲ ဒီးစံးဝဲဒၣ်, ကစၢ်ဧၢ, ဒ်စီၤအ့ၤလံယၤ မၤဝဲ အသိးန့ၣ်, ပမၤလိာ် မ့ၣ်အူဟဲလီၤ လၢမူခိၣ်, ဒီးအီၣ်ကွံာ် ပှၤတဖၣ်န့ၣ်, နသးအိၣ် စ့ၢ်ကီးဧါ. 55 ဒီးကဒါဃီၤ အသး ဒီးဒူ အလိၤ, ဒီးစံးဝဲဒၣ်, သုသးအံၤ မ့ၢ်ဒ်လဲၣ်ဒ်လဲၣ်န့ၣ်, သုတသ့ၣ်ညါဘၣ်လီၤ. 56 အဂ့ၢ်ဒ်အံၤ, ပှၤကညီဖိခွါအံၤ, တမ့ၢ်ဘၣ် အဟဲမၤဟးဂီၤ ပှၤကညီအသးဘၣ်, မ့ၢ်အဟဲအုၣ်က့ၤခီၣ်က့ၤအီၤလီၤ. ဒီးလဲၤဝဲဆူ သဝီအဂၤ တဖျၢၣ်လီၤ. 57 ဒီးတၢ်မၤအသး လၢအလဲၤဝဲ လၢကျဲဒီး, ပှၤတဂၤ စံးဘၣ်အီၤ, ကစၢ်ဧၢ, ဖဲနလဲၤတၢ် တပူၤပူၤန့ၣ်, ယကပိာ် နခံလီၤ. 58 ဒီးယ့ၣ်ၡူး စံးဘၣ်အီၤ, ထွံၣ်မံၤ အိၣ်ဝဲ ဒီးအပူၤ, ဒီး ထိၣ် လၢတၢ်ဖးဖီ အိၣ်ဝဲ ဒီးအလီၢ်, မ့မ့ၢ် ပှၤကညီဖိခွါအံၤ, ဖဲအကပာ်မံလီၤ အခိၣ်န့ၣ်, အလီၢ်တအိၣ်ဘၣ်ဝဲဘၣ်. 59 ဒီးစံးဘၣ် ပှၤ လၢအဂၤတဂၤ, ပိာ်ယခံ တက့ၢ်. ဒီးအဝဲဒၣ် စံးဝဲ, ကစၢ်ဧၢ, ဒ်သိး ယကခူၣ်လီၤကွံာ် ယပၢ်ဒီး, ဒုး က့ၤဆိဒၣ် ကလိာ်ယၤ တက့ၢ်. 60 ဒီးယ့ၣ်ၡူး စံးဘၣ်အီၤ, ပှၤအသံန့ၣ်, မ်အခူၣ်လီၤကွံာ် အပှၤသံဒၣ်ဝဲ တက့ၢ်. မ့မ့ၢ်နဲဒၣ်အံၤ လဲၤစံၣ်တဲၤတဲလီၤ ယွၤအဘီအမုၢ် အဂ့ၢ် တက့ၢ်. 61 ဒီးပှၤ လၢအဂၤတဂၤ စံးဝဲဒၣ်, ကစၢ်ဧၢ, ယကပိာ်နခံ လီၤ. ဘၣ်ဆၣ်ဒီး ဒုးက့ၤကတိၤဒိၣ် ဆိဒၣ်ကလိာ်ယၤ လၢပှၤအိၣ်လၢယဟံၣ်ပူၤ တက့ၢ်. 62 ဒီးယ့ၣ်ၡူး စံးဘၣ်အီၤ, ပှၤလၢအဟံးထီၣ်ထဲၣ် အဘိ, ဒီးကွၢ်က့ၤ တၢ်ဆူအလီၢ်ခံန့ၣ်, တကြၢးဘၣ် ဒီးယွၤအဘီအမုၢ် နီတဂၤဘၣ်. 

1 တၢ်န့ၣ်တဖၣ် အလီၢ်ခံဒီး, ကစၢ် ပာ်လီၤ စ့ၢ်ကီး ပှၤလၢအဂၤ နွံဆံဂၤ, ဒီးမၢ အလဲၤ ခံဂၤတပူၤ ခံဂၤတပူၤ, လၢအမဲာ်ညါဆူ ကယဲၢ်ခူ ကယဲၢ်ဝ့ၢ်, ဒီး ကယဲၢ် အလီၢ် လၢအကစၢ်ဒၣ်ဝဲ ကလဲၤန့ၣ်လီၤ. 2 မ်ဒ်န့ၣ်ဒီး, စံးဘၣ်အီၤ, ကူးတၢ်အလီၢ် အိၣ်အါမး, မ့မ့ၢ် ပှၤမၤတၢ်ဖိန့ၣ် အိၣ်စှၤဂၤ လီၤ. မၤသးဒ်န့ၣ်ဒီး, ဘါထုကဖၣ် ကူးတၢ်အလီၢ် အကစၢ် ဒ်သိး အကမၢလီၤန့ၢ် ပှၤမၤတၢ်ဖိ ဆူအကူးတၢ်အလီၢ်န့ၣ် တက့ၢ်. 3 လဲၤတက့ၢ်, ကွၢ်ကွၢ်, ယမၢလီၤ သုလဲၤတၢ် ဒ်သိဖိ လၢထွံၣ်မံၤ အကျါ အသိးန့ၣ်လီၤ. 4 စ့ အထၢၣ် မ့ၢ်ဂ့ၤ, တၢ်အီၣ် အထၢၣ် မ့ၢ်ဂ့ၤ, ခီၣ်ဖံးတဖၣ် မ့ၢ်ဂ့ၤ, သု တစိာ်တဂ့ၤ, ဒီးကတိၤဒိၣ်ပှၤ လၢကျဲ နီတဂၤ တဂ့ၤ. 5 ဒီး ဖဲဒၣ် သုလဲၤနုာ် ဟံၣ်တဖျၢၣ်ဖျၢၣ်ဒီး, စံးဆိသုဝဲ, မ်တၢ်ဃူတၢ်ဖိး ဘၣ်ဟံၣ်တဖျၢၣ်အံၤ တက့ၢ်. 6 ဒီးတၢ်ဃူတၢ်ဖိး အဖိခွါ မ့ၢ်အိၣ်ဖဲန့ၣ် ဒီး, သုတၢ်ဃူတၢ်ဖိး ကအိၣ်ဝဲ လၢအလိၤလီၤ. မ့တမ့ၢ်ဘၣ်ဒီး, ကဟဲဘၣ် ကဒါက့ၤသုလီၤ. 7 ဒီးအိၣ်လၢဟံၣ်တဖျၢၣ်ဃီ အဝဲန့ၣ်, ဒီးအီၣ်တၢ် ဒီးအီတၢ် ဖဲဒၣ်တၢ် လၢပှၤပာ်လီၤဝဲ တက့ၢ်. အဂ့ၢ်ဒ်အံၤ, ပှၤမၤတၢ်ဖိန့ၣ် ဂ့ၤန့ၢ်ဘၣ် အဘူးအလဲလီၤ. တဟံၣ်ဘၣ်တဟံၣ်, တဟံၣ်ဘၣ်တဟံၣ်, သုတလဲၤ တဂ့ၤ. 8 ဒီးဖဲဒၣ် ဝ့ၢ် တဖျၢၣ်ဖျၢၣ် လၢသုလဲၤနုာ်န့ၣ်, ပှၤမ့ၢ်တူၢ်လိာ်သုဒီး, တၢ် လၢအပာ်လီၤန့ၢ်သုန့ၣ် အီၣ် တက့ၢ်. 9 ဒီးမၤဘျါက့ၤ ပှၤဘၣ်ဆူးဘၣ်ဆါ အိၣ်လၢအပူၤ, ဒီးစံးဘၣ်တဲဘၣ် ပှၤတဖၣ် လၢယွၤအဘီအမုၢ်န့ၣ် ဟဲဘူးလံ ဒီးသုလံ. 10 ဒီးဖဲဒၣ် ဝ့ၢ် တဖျၢၣ်ဖျၢၣ် လၢသုလဲၤနုာ်န့ၣ်, ပှၤမ့ၢ် တတူၢ်လိာ်ဘၣ်သုဒီး, လဲၤဆူ အကျဲပူၤ ဒီးစံးသုဝဲ, 11 သုဝ့ၢ်အဟီၣ် ကမူၣ်စဲဘူး လၢပလိၤအံၤ, ပတြူာ်ကွံာ်ထီဒါသုလီၤ. ဘၣ်ဆၣ်ဒီး သ့ၣ်ညါ တၢ်အံၤ တက့ၢ်. ယွၤအဘီအမုၢ်န့ၣ် ဟဲဘူးလံ. 12 ဒီးယစံးဘၣ်သု, လၢမုၢ်နံၤတနံၤန့ၣ်, စဒိၣ် ကဘၣ် တၢ်ဘီၣ်န့ၢ်ဝ့ၢ်န့ၣ် တက့ၢ်လီၤ. 13 ဃရၤစံၣ်ဧၢ, နဲဒၣ်အံၤ, နဘၣ်အဖှီၣ်လီၤ. ဘ့ၤသစဲဒၤဧၢ, နဲဒၣ်အံၤ နဘၣ်အဖှီၣ်လီၤ. အဂ့ၢ်ဒ်အံၤ, တၢ်လီၤလး မၤအသး လၢသုပူၤတဖၣ်န့ၣ်, မ့ၢ်အမၤအသး လၢစိၢ် ဒီးစံဒိၣ် အပူၤ ဒီး, အဝဲသ့ၣ် ကကူသိး ထီၣ်ထၢၣ် တၢ်ကံးညာ်, ဒီးဆ့ၣ်နီၤ လၢဖၣ်ဆါ အကျါ, ဒီးပီၢ်ယၢ်လီၤက့ၤအသး ဃဲးဃဲးတ့ၢ်လံလီၤ. 14 ဘၣ်ဆၣ်ဒီး လၢတၢ်စံၣ်ညီၣ် အပူၤန့ၣ်, စိၢ် ဒီးစံဒိၣ် ကဘၣ် တၢ်ဘီၣ်န့ၢ်သု တက့ၢ်လီၤ. 15 ဒီး နဲဒၣ် ကပ့းရနီၣ် လၢအထီၣ်ဘး လၢမူခိၣ်ဧၢ, နကဘၣ် တၢ်ဆီၣ်လီၤ ပၢၢ်လၢလရာ်ပူၤလီၤ. 16 ပှၤလၢအနၢ်ဟူ သုကလုၢ်န့ၣ်, မ့ၢ်အနၢ်ဟူ ယကလုၢ်, ဒီးပှၤ လၢအညိကွံာ်သုန့ၣ်မ့ၢ် အညိကွံာ်ယၤ, ဒီးပှၤ လၢအညိကွံာ်ယၤအံၤ, မ့ၢ်အညိကွံာ် ပှၤ လၢအမၢလီၤယၤတဂၤ လီၤ. 17 ဒီးပှၤနွံဆံဂၤန့ၣ် ဟဲက့ၤကဒါက့ၤ အိၣ်ဒီး အသူၣ်ခုအသးခု ဒီးစံးဝဲဒၣ်, ကစၢ်ဧၢ, မ့ၢ်နမံၤ သတးဒီး, တၢ်နါတဖၣ် ဒၣ်လဲာ် အိၣ်လၢပဖီလာ်လီၤ. 18 ဒီးစံးဘၣ်အီၤ, ဒ်လီဝၢ်ဒံး အသိးန့ၣ်, ယထံၣ် မုၣ်ကီၤလံၢ် လီၤတဲာ် လၢမူခိၣ် လီၤ. 19 ဒီးကွၢ်ကွၢ်, ယဟ့ၣ် သုစိသုကမီၤ, ဒ်သိး သုကယီၢ် ဂုၢ်ဧိၤဒးဧိၤ, ပတ့ၤတၢၢ် ပတ့ၤချဲး, ဒီး လၢဒုၣ်ဒါ အစိကမီၤ ခဲလၢာ် အဖီခိၣ်လီၤ. ဒီးတၢ်တမၤအၢမၤနးဘၣ်သု နီတမံၤဘၣ်. 20 ဘၣ်ဆၣ်ဒီး မ့ၢ်သးတဖၣ် အိၣ်လၢသုဖီလာ် အဃိဒီး, သုတသးခု တဂ့ၤ. မ့ၢ်သုမံၤဆဲးလီၤအသး လၢမူခိၣ် အဃိဒီး, သးခု တက့ၢ်. 21 ဒီးယ့ၣ်ၡူး အသူၣ်ဖှံအသးညီ တစုဃီဖဲန့ၣ်, ဒီးစံးဝဲဒၣ်, မူခိၣ် ဒီးဟီၣ်ခိၣ် အကစၢ်, ပၢ်ဧၢ, ယစံးထီၣ်ပတြၢၤနၤလီၤ. အဂ့ၢ်ဒ်အံၤ, တၢ်တဖၣ်အံၤ, နပာ်ခူသူၣ် လၢပှၤကူၣ်တၢ်သ့, ဒီးပှၤအသူၣ်ဆးသးဆးတဖၣ် အမဲာ်ညါ, ဒီးနမၤဖျါထီၣ်အီၤ လၢဖိသၣ် အမဲာ်ညါလီၤ. မ့ၢ်လံ, ပၢ်ဧၢ, မ့ၢ်အဘၣ်နသး ဒ်န့ၣ်လီၤ. 22 ဒီးဃၣ်ဃီၤ အသး ဆူအပျဲၢ်အဘီၣ် အအိၣ် ဒီးစံးဝဲဒၣ်, ယပၢ်န့ၣ် ဟ့ၣ်လီၤလံယၤ လၢတၢ်ခဲလၢာ်လံ. ဒီးမ့တမ့ၢ်ဘၣ် ပၢ်န့ၣ် ဒီး, ပှၤတသ့ၣ်ညါဘၣ် ဖိခွါ နီတဂၤဘၣ်. ဒီးမ့တမ့ၢ်ဘၣ် ဖိခွါ, ဒီးပှၤ လၢဖိခွါ ဘၣ်အသး လၢအကလီၣ်ဖျါ ပၢ် လၢအီၤတဖၣ်န့ၣ် ဒီး, ပှၤတသ့ၣ်ညါဘၣ် ပၢ် နီတဂၤဘၣ်. 23 ဒီးဃၣ်ဃီၤအသးဆူ အပျဲၢ်အဘီၣ် အအိၣ်, ဒီးစံးဘၣ် အီၤကစုဒု, မဲာ် လၢအထံၣ်တၢ် လၢသုထံၣ်ဘၣ်န့ၣ်, ဘၣ်ဆိၣ်ဂ့ၤဝဲလီၤ. 24 အဂ့ၢ်ဒ်အံၤ, ယစံးဘၣ်သု, ဝံ ဒီးစီၤပၤ အါဂၤ, တၢ်မိၣ်ထံၣ်ဘၣ်အသး လၢတၢ် လၢသုထံၣ်န့ၣ် ဒီး, တထံၣ်ဘၣ်ဝဲဘၣ်. ဒီးတၢ်မိၣ် နၢ်ဟူဘၣ်အသး လၢတၢ် လၢသု နၢ်ဟူန့ၣ်, ဒီးတနၢ်ဟူဘၣ်ဝဲဘၣ်. 25 ဒီးကွၢ်ကွၢ်, မတၤတဂၤ ပှၤသ့ လံာ်တၢ်သိၣ်တၢ်သီ တဂၤ, ဂဲၤဆၢထၢၣ် ဒီးလ့ပစီအီၤ ဒီးစံးဝဲဒၣ်, သရၣ်ဧၢ, ဒ်သိး ယကန့ၢ်ဘၣ်သါ တၢ်မူ အထူအယိာ်ဒီး, ယဘၣ်မၤမနုၤ တမံၤလဲၣ်. 26 ဒီးအဝဲဒၣ် စံးဘၣ်အီၤ, လၢလံာ်တၢ်သိၣ်တၢ်သီ အပူၤန့ၣ်, တၢ်ကွဲးဒ်လဲၣ်, နဖးဒ်လဲၣ်. 27 ဒီးကတိၤဆၢတၢ် ဒီးစံးဝဲဒၣ်, အဲၣ် ယွၤ နကစၢ် လၢနသူၣ်ကံၢ်နသးလဲ, ဒီးနသး ဒီဖျၢၣ်ညါ, ဒီးနတၢ်ကူၣ်တၢ်ဆး တုၤအလၢာ်, ဒီးနဂံၢ်နဘါ ခဲလၢာ် တက့ၢ်. ဒီးအဲၣ်ပှၤ လၢနဃၢၤ ဒ်နအဲၣ်လီၤနသးဒၣ်နဲ အသိးန့ၣ် တက့ၢ်. 28 ဒီးစံးဘၣ်အီၤ, နကတိၤတၢ် ကစီဒီလီၤ. မၤတၢ် ဒ်န့ၣ်, ဒီးနကမူလီၤ. 29 ဘၣ်ဆၣ်ဒီး, တၢ်မိၣ်ပာ်တီပာ်လိၤဒၣ်အသးဒီး, စံးဘၣ် ယ့ၣ်ၡူး, ဒီးပှၤ လၢယဃၢၤန့ၣ်မ့ၢ် မတၤတဂၤလဲၣ်. 30 ဒီးယ့ၣ်ၡူး ကတိၤဆၢအီၤ ဒီးစံးဝဲဒၣ်, မတၤတဂၤ လဲၤလီၤ လၢယရူၤၡလ့ၣ် ဆူ ယရံၤဃိ, ဒီးလီၤဘၣ် လၢတမျိးတမျာ် အကျါ, ဒီးအဝဲသ့ၣ် ဘ့ၣ်လီၤကွံာ် အကူအသိး, ဒီး တီၢ်အီၤ တုၤအကသံတ့ၢ် ဒီးလဲၤသဒၣ်အီၤလီၤ. 31 ဒီးပှၤလုၢ်တၢ်အဒိၣ်တဂၤ လဲၤတၢ် လၢကျဲန့ၣ်, ဒီးတုၤအထံၣ် အီၤ ဒီးလဲၤဝဲ လၢကျဲ အဝၢ်ဘးခီလီၤ. 32 ဒ်န့ၣ်အသိး, ပှၤလ့ၤဝံဖိတဂၤ တုၤဖဲန့ၣ်, ဒီးလဲၤထံၣ်ဝဲ ဝံၤဒီး, လဲၤပူၤကွံာ်ဝဲ လၢကျဲ အဝၢ်ဘးခီ စ့ၢ်ကီး လီၤ. 33 မ့မ့ၢ် ပှၤၡၤမရံဖိတဂၤ လဲၤတၢ်ဒီး, တုၤဝဲ လၢအအိၣ်, ဒီး ထံၣ်အီၤ, ဒီးသးကညီၤအီၤလီၤ. 34 ဒီးလူလီၤ သိ ဒီးစပံးထံ လၢအပူၤလီၢ်, ဒီးဘိၣ်ဘံဝဲ, ဒီးဒုးဒိးအီၤ လၢအဆၣ်ဖိကီၢ်ဖိဒၣ်ဝဲ တဒု, ဒီးဆှၢအီၤဆူ ပှၤတမှံၤ အဘျီၣ်တဖျၢၣ်, ဒီး အံးက့ၤကွၢ်က့ၤအီၤလီၤ. 35 ဒီးမုၢ်ဆ့ၣ်ထီၣ်တနံၤ, ဖဲအဟးထီၣ်န့ၣ်, ဟံးန့ၢ် စ့ဒန့ၤရံၤ ခံဘ့ၣ်ဒီး ဟ့ၣ်လီၤ ပှၤဘျီၣ်ခိၣ် ဒီးစံးဘၣ်အီၤ, အံးက့ၤကွၢ်က့ၤအီၤ တက့ၢ်. ဒီးဖဲဒၣ်နလၢာ် အါန့ၢ် အအံၤ တက့ၢ်န့ၣ်, တုၤယဟဲက့ၤဒီး, ယကဟ့ၣ်က့ၤနၤလီၤ. 36 မၤသးဒ်န့ၣ်ဒီး နဆိကမိၣ် ဒ်လဲၣ်. လၢပှၤသၢဂၤ အကျါန့ၣ်, မ့ၢ်အကဲ လၢပှၤလီၤဘၣ် လၢတမျာ် အကျါ တဂၤ အပှၤလၢအဃၢၤ ဖဲလဲၣ် တဂၤလဲၣ်. 37 ဒီးစံးဝဲဒၣ်, မ့ၢ် ပှၤလၢအသးကညီၤအီၤ တဂၤလီၤ. ဒီးယ့ၣ်ၡူး စံးဘၣ်အီၤ, လဲၤမၤနဲ ဒ်န့ၣ်သိး တက့ၢ်. 38 ဒီးတၢ်မၤအသး ဖဲအလဲၤတၢ် အဖၢမုၢ်ဒီး, အဝဲဒၣ် လဲၤနုာ်ဆူ သဝီတဖျၢၣ် အပူၤ, ဒီးပိာ်မုၣ်အမံၤ နီၢ်မၢ်သၤ တဂၤ တူၢ်လိာ်အီၤ လၢအဟံၣ်ပူၤလီၤ. 39 ဒီးပိာ်မုၣ်န့ၣ် အဒီပုၢ်ဝဲၢ်မုၣ်, ကိးဝဲ လၢနီၢ်မၤရံ အိၣ်ဝဲတဂၤလီၤ. အဝဲဒၣ်န့ၣ် ဆ့ၣ်နီၤ လၢကစၢ် အခီၣ်ထံး, ဒီးကနၣ် အကလုၢ်လီၤ. 40 မ့မ့ၢ် နီၢ်မၢ်သၤန့ၣ် လၢအတၢ်မၤအါ အဃိဒီး, အသးကိၢ်ထီၣ် ဒီးလဲၤဆူ အအိၣ် ဒီးစံးဝဲဒၣ်, ကစၢ်ဧၢ, ယမၤတၢ် တဂၤဃီ ဒီးယဒီပုၢ်ဝဲၢ်မုၣ် အိၣ်ဒၣ် အတၢ်န့ၣ်, နတပာ်ဘၣ် လၢတၢ်နီတမံၤဘၣ်ဧါ. မၤသးဒ်န့ၣ်ဒီး ဒ်သိး အကမၤစၢၤယၤဒီး, စံးဘၣ်အီၤ တက့ၢ်. 41 ဒီးယ့ၣ်ၡူး ကတိၤဆၢတၢ် ဒီးစံးဘၣ် အီၤ, နီၢ်မၢ်သၤဧၢ, နီၢ်မၢ်သၤဧၢ, နဲဒၣ်အံၤ, နဘၣ်ယိၣ်တၢ် ဒီးနသးကိၢ်တၢ် လၢတၢ်အါမံၤ အဃိလီၤ. 42 ဘၣ်ဆၣ်ဒီး တၢ် လၢပှၤကြၢးန့ၢ်ဘၣ်ဝဲန့ၣ်, အိၣ်တမံၤလီၤ. ဒီးနီၢ်မၤရံ ဃုထၢလံ တၢ်အဂ့ၤတမံၤန့ၣ်, လၢပှၤတဟံးထီၣ်ကွံာ်ဘၣ် လၢအီၤ နီတဂၤဘၣ်. 

1 ဒီးတၢ်မၤအသး ဖဲအအိၣ်ဘါထုကဖၣ်တၢ် လၢအလီၢ် တပူၤန့ၣ် တုၤအဆိတ့ၢ်ဒီး, အပျဲၢ်အဘီၣ်တဂၤ စံးဘၣ် အီၤ, ကစၢ်ဧၢ, သိၣ်လိပှၤ လၢပဘါထုကဖၣ်တၢ် အဂ့ၢ်, ဒ်စီၤယိၤဟၣ် သိၣ်လိ စ့ၢ်ကီး အပျဲၢ်အဘီၣ် အသိးန့ၣ် တက့ၢ်. 2 ဒီးစံးဘၣ်အီၤ, တုၤ သုဘါထုကဖၣ်တၢ်ဒီး, စံး, အိၣ်လၢမူခိၣ် ပပၢ်ဧၢ, မ်နမံၤ ဘၣ် တၢ်ပာ်စီဆှံအီၤ တက့ၢ်. နဘီနမုၢ်န့ၣ်, မ်အဟဲ တက့ၢ်. ဒ် လၢမူခိၣ် အသိးန့ၣ် မ်တၢ်မၤအသး လၢဟီၣ်ခိၣ်ချၢ ဖဲဒၣ်နသး တက့ၢ်. 3 ကိၣ် လၢတနံၤအဂီၢ် တနံၤအဂီၢ်န့ၣ်, ဟ့ၣ်လီၤ ပှၤ လၢတနံၤဘၣ်တနံၤ တနံၤဘၣ်တနံၤ တက့ၢ်. 4 ဒီးပျၢ်ကွံာ် ပတၢ်ဒဲးဘး တက့ၢ်. အဂ့ၢ်ဒ်အံၤ, ပပျၢ် စ့ၢ်ကီး ကယဲၢ် ပှၤလၢအကမၢ် အိၣ်ဒီး ပှၤခဲလၢာ်လီၤ. ဒီးသုတဒုးဟဲနုာ်ပှၤ ဆူတၢ်လ့ပစီ အပူၤ တဂ့ၤ, ဒီးထုးထီၣ်ကွံာ်လၢ်ပှၤ လၢတၢ်အၢတၢ်သီ အပူၤ တက့ၢ်. 5 ဒီးစံးဘၣ်အီၤ, မတၤတဂၤ လၢသုကျါ, အိၣ်ဒီး အတံၤသကိး, ဒီး လၢဖးဖီမုၢ်လဲၤဆူ အအိၣ် ဒီးစံးဘၣ်အီၤ, ခွါဧၢ, ယန့ၢ်ဘၣ် ကိၣ် သၢဖျၢၣ် အလီၢ်အိၣ်လီၤ. 6 အဂ့ၢ်ဒ်အံၤ, ယတံၤသကိးတဂၤ လဲၤတၢ်ဒီး ဟဲ တုၤလံ လၢယအိၣ် ဒီး တၢ် လၢယကပာ်လီၤ လၢအမဲာ်ညါ တအိၣ်ဘၣ် နီတမံၤဘၣ်. 7 ဒီးပှၤအိၣ်လၢဟံၣ်ပူၤ ကတိၤဆၢတၢ် ဒီးစံးဝဲဒၣ်, မၤတံာ်တာ်ယၤ တဂ့ၤ, တြဲၤကးတံာ်ဃာ် အသးလံ, ဒီး ယဖိယလံၤ အိၣ်လံ ဒီးယၤ လၢယလီၢ်မံပူၤလံ, ယဂဲၤဆၢထၢၣ် ဟ့ၣ်တၢ် လၢနၤ တသ့ဘၣ်. 8 ယစံးဘၣ်သု, အဝဲတဂၤ လၢအမ့ၢ် အတံၤသကိး အဃိ တဂဲၤဆၢထၢၣ် ဟ့ၣ်ဘၣ် အတၢ်နာ် သက့ဒီး, မ့ၢ်အဃ့ဝဲ သပှၢ်ပှၢ် အဃိ ဒီးကဂဲၤဆၢထၢၣ် ဟ့ၣ်လီၤအီၤ, ဖဲအန့ၢ် တၢ်အလီၢ်အိၣ်တဖၣ်န့ၣ်လီၤ. 9 ဒီးယစံးဘၣ်သု, ဃ့တက့ၢ်, ဒီးတၢ်ကဟ့ၣ်သု လီၤ. ဃု တက့ၢ်, ဒီးသုကထံၣ်န့ၢ်တၢ်လီၤ. ဒိတကျိာ် တက့ၢ်. ဒီးတၢ်ကအိးထီၣ်န့ၢ်သုလီၤ. 10 အဂ့ၢ်ဒ်အံၤ, ကယဲၢ် ပှၤလၢအဃ့တၢ် တဂၤလၢ်လၢ်န့ၣ်, န့ၢ်ဘၣ်တၢ်လီၤ. ဒီးပှၤ လၢအဃုတၢ်န့ၣ်, ထံၣ်န့ၢ်တၢ်လီၤ. ဒီးပှၤ လၢအဒိတကျိာ်တၢ်န့ၣ် တၢ်ကအိးထီၣ်န့ၢ် အဂီၢ်လီၤ. 11 ပၢ်တဂၤ လၢသုကျါ, အဖိခွါ မ့ၢ်ဃ့ ကိၣ်ဒီး, ကဟ့ၣ် အီၤ လၢလၢၢ်န့ၣ်, မ့ၢ်မတၤတဂၤလဲၣ်. ဒီးမ့ၢ်ဃ့ ညၣ်တဘ့ၣ်ဒီး, လၢညၣ်အလီၢ်န့ၣ်, ကဟ့ၣ်အီၤ လၢဂုၢ်တဘိ ဧါ. 12 မ့ၢ်ဃ့ တၢ်အဒံၣ် တဖျၢၣ်ဒီး, ကဟ့ၣ်အီၤ လၢပတ့ၤချဲးန့ၣ် ဧါ. 13 မၤသးဒ်န့ၣ်ဒီး သုဝဲဒၣ် လၢအမ့ၢ် ပှၤအအၢအသီန့ၣ်, သုမ့ၢ်သ့ၣ်ညါဟ့ၣ် သုဖိသုလံၤ လၢတၢ်ဟ့ၣ် အဂ့ၤဒီး, သုပၢ် အိၣ်လၢမူခိၣ်န့ၣ်, ကဟ့ၣ် ပှၤ လၢအဃ့တၢ် လၢအီၤတဖၣ် လၢသးစီဆှံန့ၣ် အါန့ၢ် အန့ၣ် တက့ၢ် ဆံးဒိၣ်လဲၣ်. 14 ဒီးဟီထီၣ်ကွံာ် တၢ်နါ တဒု, ဒီးမ့ၢ် ပှၤတအုၣ်လီၤ. ဒီး တၢ်မၤအသး လၢတၢ်နါ ဟးထီၣ်ကွံာ်, ဒီးပှၤတအုၣ်န့ၣ် ကတိၤထီၣ်တၢ်, ဒီးပှၤဂီၢ်မုၢ် ကမၢကမၣ် တကူၢ်သ့ၣ် လီၤ. 15 ဒီးပှၤအိၣ်လၢအကျါ တနီၤနီၤ စံးဝဲဒၣ်, မ့ၢ်အဟီထီၣ်ကွံာ် တၢ်နါ လၢတၢ်နါ အခိၣ်, ဘၤဧၤလစဘူာ်လီၤ. 16 ဒီးအဂၤတနီၤ လ့ပစီတၢ် ဒီးဃ့ တၢ်ပနီၣ် လၢမူခိၣ်, လၢအီၤလီၤ. 17 ဒီးအဝဲဒၣ် သ့ၣ်ညါ အတၢ်ကူၣ်တၢ်ဖး ဒီးစံးဘၣ်အီၤ, ကယဲၢ် ဘီမုၢ် လၢအမၤလီၤဖးထီဒါလီၤ အသးဒၣ်ဝဲန့ၣ်, ကအိၣ်သယုၢ်လီၤ. ဒီးဟံၣ် မ့ၢ်မၤလီၤဖးထီဒါလီၤအသးဒၣ်ဝဲဒီး, ကလီၤပှီၢ်လီၤ. 18 ဒီးမုၣ်ကီၤလံၢ် စ့ၢ်ကီး မ့ၢ်မၤလီၤဖးထီဒါလီၤ အကစၢ်ဒၣ်ဝဲဒီး, အဘီအမုၢ် ကကျၢၤဝဲ ဒ်လဲၣ်. အဂ့ၢ်ဒ်အံၤ, သုစံး လၢယဟီထီၣ်ကွံာ် တၢ်နါ လၢဘၤဧၤလစဘူာ်လီၤ. 19 ဒီးယမ့ၢ်ဟီထီၣ်ကွံာ် တၢ်နါ လၢဘၤဧၤလစဘူာ်ဒီး, သုဖိခွါတဖၣ် ဟီထီၣ်ကွံာ် တၢ်နါ လၢမတၤတဂၤလဲၣ်. မၤသးဒ်န့ၣ်ဒီး အဝဲသ့ၣ် ကမ့ၢ် ပှၤစံၣ်ညီၣ်သုလီၤ. 20 မ့မ့ၢ် ယမ့ၢ်ဟီထီၣ်ကွံာ် တၢ်နါ လၢယွၤအစုမုၢ်စုနၢဒီး, မ့ၢ်မး ယွၤအဘီအမုၢ် ဟဲချုးန့ၢ်သုလီၤ. 21 ပှၤအဆူၣ် အိၣ်ဒီး အစုကဝဲၤ ပၢၤအဟံၣ်ဒၣ်ဝဲ အဖၢမုၢ် ဒီး, အတၢ်ဖိတၢ်လံၤ အိၣ်ကျၢၤဝဲလီၤ. 22 ဘၣ်ဆၣ်ဒီး တုၤ ပှၤအဂံၢ်အဘါ ဆူၣ်န့ၢ် အီၤတဂၤ ဟဲ ဒီးမၤနၢၤအီၤ ဒီး, ကဟံးန့ၢ်ကွံာ် ကယဲၢ် အစုကဝဲၤ လၢအသန့ၤအသး လၢအီၤ, ဒီးနီၤဖး အတၢ်ဖိတၢ်လံၤလီၤ. 23 ပှၤလၢအတအိၣ်ဘၣ် ဒီးယၤအံၤ, မ့ၢ်အထီဒါယၤလီၤ. ဒီးပှၤ လၢအတထၢဖှိၣ်ဘၣ်တၢ် ဒီးယၤအံၤ, မ့ၢ်အမၤလီၤပြံလီၤပြါတၢ်လီၤ. 24 တုၤတၢ်နါ တဒု ဟးထီၣ်ကွံာ် လၢပှၤကညီ အလိၤ, ဒီး ဟးဝဲ လၢဃဲာ်ခိၣ်ဃဲာ်လာ် ဃု တၢ်အိၣ်ဘှံးအလီၢ်, ဒီး တထံၣ်န့ၢ်ဘၣ်ဝဲဒီး, စံးဝဲဒၣ်, ယကက့ၤက့ၤဆူ ယဟံၣ် လၢယဟးထီၣ်ကွံာ် လၢအပူၤလီၤ. 25 ဒီးက့ၤက့ၤဝဲ, ဒီးထံၣ်န့ၢ်ဝဲ လၢအအိၣ်ခွဲအသး, ဒီးကတဲာ်ကတီၤ အသးလီၤ. 26 တုၤနုၤတစု လဲၤဟံးန့ၢ် တၢ်နါ လၢအအၢန့ၢ် အကစၢ်ဒၣ်ဝဲ နွံဒု, ဒီးလဲၤနုာ်က့ၤဝဲ, ဒီးအိၣ်ဝဲဆိးဝဲ လၢအပူၤလီၤ. ဒီးတၢ် လၢပှၤတဂၤန့ၣ် အကတၢၢ် မ့ၢ်အနးန့ၢ် အခီၣ်ထံး တက့ၢ်လီၤ. 27 ဒီးဖဲအကတိၤတၢ် အဖၢမုၢ်ဒီး, တၢ်မၤအသး လၢပှၤဂီၢ်မုၢ် အကျါ, ပိာ်မုၣ်တဂၤ ကိးပသူထီၣ် ဒီးစံးဘၣ်အီၤ, ဒၢလီၢ် လၢအဒၢနၤ, ဒီးနုၢ် လၢနအီၣ်န့ၣ်, ဘၣ်ဆိၣ်ဂ့ၤဝဲ လီၤ. 28 ဒီးအဝဲဒၣ် စံး, မ့ၢ်မး ပှၤလၢအနၢ်ဟူ ယွၤအကလုၢ် အကထါ, ဒီး တိၢ်န့ၢ်ဝဲတဖၣ်န့ၣ်, ဘၣ်ဆိၣ်ဂ့ၤဝဲလီၤ. 29 ဒီးပှၤဂီၢ်မုၢ် အိၣ်ဖှိၣ်ရိဖှိၣ် ကတံာ်ကတူာ်, ဒီးစံးဝဲဒၣ်, ပှၤတစိၤအံၤ မ့ၢ်အအၢအသီလီၤ. ဃုဝဲ လၢတၢ်ပနီၣ်လီၤလး, ဒီးမ့တမ့ၢ်ဘၣ် စီၤယိၤနါ အတၢ်ပနီၣ်လီၤလးန့ၣ် ဒီး, တၢ်တဟ့ၣ်ဘၣ် တၢ်ပနီၣ်လီၤလး လၢအီၤဘၣ်. 30 အဂ့ၢ်ဒ်အံၤ, ဒ်စီၤယိၤနါ ကဲ တၢ်ပနီၣ်လီၤလး လၢပှၤနံၤနဝ့ဖိ အမဲာ်ညါ အသိးန့ၣ်, ပှၤကညီဖိခွါအံၤ ကကဲထီၣ် တၢ်ပနီၣ် လၢပှၤတစိၤအံၤ အမဲာ်ညါ, ဒ်န့ၣ် အသိးလီၤ. 31 လၢတၢ်စံၣ်ညီၣ် အပူၤန့ၣ်, ကလံၤထံး အနီၢ်ပၤမုၣ် ကဂဲၤဆၢထၢၣ် ဒီးပှၤတစိၤအံၤ, ဒီးကစံၣ်ညီၣ်ဃၣ်အီၤလီၤ. အဂ့ၢ်ဒ်အံၤ, ဒ်သိး အကနၢ်ဟူဘၣ် စီၤၡလိၤမိၤ အတၢ်ကူၣ်ဘၣ်ကူၣ်သ့ဒီး, ဟဲမးဝဲ လၢဟီၣ်ခိၣ် အသနၢၣ်လီၤ. ဒီးကွၢ်ကွၢ်, ပှၤလၢအဒိၣ်န့ၢ် စီၤၡလိၤမိၤ အိၣ်ဝဲ ဖဲအံၤတဂၤလီၤ. 32 လၢတၢ်စံၣ်ညီၣ် အပူၤန့ၣ်, ပှၤနံၤနဝ့ဖိ ကဂဲၤဆၢထၢၣ် ဒီးပှၤတစိၤအံၤ, ဒီးကစံၣ်ညီၣ်ဃၣ်အီၤလီၤ. အဂ့ၢ်ဒ်အံၤ, မ့ၢ် စီၤယိၤနါ စံၣ်တဲၤတဲလီၤတၢ်ဒီး, အဝဲသ့ၣ် ပီၢ်ယၢ်လီၤက့ၤအသးလီၤ. ဒီးကွၢ်ကွၢ်, ပှၤလၢအဒိၣ်န့ၢ် စီၤယိၤနါ အိၣ်ဝဲ ဖဲအံၤတဂၤလီၤ. 33 ပှၤတဒွဲၣ်ထီၣ်ဘၣ် မ့ၣ်အူဒၢ, ဒီးပာ် လၢတၢ်တဒၢ မ့ၢ်ဂ့ၤ, လၢနာ်ဖိ အဖီလာ် မ့ၢ်ဂ့ၤ, နီတဂၤဘၣ်. မ့မ့ၢ်ဒ်သိး ပှၤဟဲနုာ်တဖၣ် ကထံၣ် အတၢ်ကပီၤဒီး, ပာ်ထီၣ်ဝဲ လၢမ့ၣ်အူဒၢ အလီၢ် အဖီခိၣ်လီၤ. 34 ပနီၢ်ခိ အမ့ၣ်အူဒၢအံၤ, မ့ၢ်ပမဲာ် လီၤ. မၤသးဒ်န့ၣ်ဒီး နမဲာ် မ့ၢ်ဆးဒီး, နနီၢ်ခိ ကအိၣ်ဒီး တၢ်ကပီၤ ဒီဂၤညါလီၤ, မ့မ့ၢ် နမဲာ် မ့ၢ်ယုာ်ဒီး, နနီၢ်ခိ ကခံးဝဲ လီၤ. 35 မၤသးဒ်န့ၣ်ဒီး တၢ်ကပီၤ အိၣ်လၢနပူၤန့ၣ်, ဒ်အသု တမ့ၢ် တၢ်ခံး တဂ့ၤဒီး, ပလီၢ် နသး တက့ၢ်. 36 မၤသးဒ်န့ၣ်ဒီး တၢ်ကပီၤ မ့ၢ်အိၣ်လၢနနီၢ်ခိ ဒီဂၤညါဒီး, တၢ်ခံး မ့ၢ်တအိၣ်ဘၣ် နီတပူၤဘၣ်ဒီး, တၢ်ခဲလၢာ် ကန့ၢ် တၢ်ကပီၤထီၣ် ဒ်မ့ၣ်အူဒၢ အဧူၢ် ကပီၤထီၣ်ဘၣ်နၤ အသိးန့ၣ်လီၤ. 37 ကတိၤတၢ် အဖၢမုၢ်ဒီး, ပှၤဖၤရံၤၡဲတဂၤ ဃ့အီၤ ဒ်သိး အကဟဲအီၣ် တၢ်အီၣ် လၢဂီၤအီၣ် လၢအသိးလီၤ. ဒီး လဲၤနုာ် ဆ့ၣ်နီၤဝဲ လၢမ့ၤလၣ်ထံးလီၤ. 38 ဒီးတဘျၢဘၣ်ဝဲ လၢအတချုး အီၣ်တၢ်န့ၣ် ပှၤဖၤရံၤၡဲ ထံၣ်ဝဲ ဒီးကမၢကမၣ် လီၤ. 39 ဒီးကစၢ် စံးဘၣ်အီၤ, ခဲကနံၣ်အံၤ ပှၤဖၤရံၤၡဲ သုဝဲသ့ၣ်အံၤ, သုမၤကဆှီထီၣ် လီခီအချၢ, ဒီးသီတ့ၤ အချၢ လီၤ. မ့မ့ၢ်သုပူၤ လၢညါန့ၣ်, လၢပှဲၤဝဲ ဒီးတၢ်အီၣ်ကဘျံး အီၣ်ကဘျၣ်, ဒီးတၢ်အၢတၢ်သီလီၤ. 40 ပှၤဟးဂီၤဖိသ့ၣ်ဧၢ, ပှၤလၢအတ့တၢ်အချၢန့ၣ်, တမ့ၢ်ဘၣ် အတ့စ့ၢ်ကီး အပူၤဘၣ်ဧါ. 41 မ့မ့ၢ် တၢ်အိၣ်လၢအပူၤတဖၣ်န့ၣ်, ဟ့ၣ် သးကညီၤတၢ် တက့ၢ်. ဒီးကွၢ်ကွၢ်, တၢ်ခဲလၢာ် မ့ၢ်တၢ်ကဆှီ လၢသုဂီၢ်လီၤ. 42 မ့မ့ၢ် ပှၤဖၤရံၤၡဲသ့ၣ်ဧၢ, သုဘၣ်အဖှီၣ်လီၤ. အဂ့ၢ်ဒ်အံၤ, သုမၤဘူၣ် ကဖီကဘီ, ဒီးပံကနၣ် အဒိး, ဒီးတၢ်ဒိးတၢ်လၣ် တမံၤလၢ်လၢ်, အဘျၢၣ်တဆံန့ၣ် တဘျၢၣ်လီၤ. ဒီးသုလဲၤကပာ် တၢ်စံၣ်ညီၣ်, ဒီး ယွၤအတၢ်အဲၣ်တၢ်ကွံလီၤ. အအံၤတဖၣ် သုဂ့ၤမၤ, ဒီးအန့ၣ်တဖၣ် သုတဂ့ၤလဲၤကပာ်ဘၣ် သုဝဲဘၣ်. 43 ပှၤဖၤရံၤၡဲသ့ၣ်ဧၢ, သုဘၣ်အဖှီၣ်လီၤ. အဂ့ၢ်ဒ်အံၤ, သု အဲၣ်ဒိး လီၢ်ဆ့ၣ်နီၤ အဂ့ၤကတၢၢ် လၢဘူၣ်ဘျီၣ်ပူၤ, ဒီးတၢ်ကတိၤဒိၣ်သု လၢဖၠါပူၤလီၤ. 44 (ပှၤကွဲးလံာ်, ဒီးပှၤဖၤရံၤၡဲ, ပှၤလီတၢ်ဖိသ့ၣ်ဧၢ,) သု ဘၣ်အဖှီၣ်လီၤ. အဂ့ၢ်ဒ်အံၤ, သုလီၤဂာ် လၢပှၤသွၣ်ခိၣ် အပူၤ လၢအတအိၣ်ဖျါဘၣ်ဒီး, ပှၤကညီ လဲၤတၢ်က့ၤတၢ် လၢအဖီခိၣ်န့ၣ်, ဒီးတသ့ၣ်ညါဘၣ်ဝဲဘၣ်. 45 ဒီးပှၤသ့ လံာ်တၢ်သိၣ်တၢ်သီတဂၤ, ကတိၤဆၢတၢ် ဒီးစံးဘၣ်အီၤ, သရၣ်ဧၢ, နစံးတၢ် ဒ်အံၤဒီး, မ့ၢ်နဒုၣ်ဒွဲၣ်ပှၤ စ့ၢ်ကီး လီၤ. 46 ဒီးစံးဝဲဒၣ်, ပှၤသ့ လံာ်တၢ်သိၣ်တၢ်သီ သုဝဲသ့ၣ်ဧၢ, သုဘၣ်အဖှီၣ်လီၤ. အဂ့ၢ်ဒ်အံၤ, တၢ်ဝံတၢ်ယိး လၢအကီမးန့ၣ် သုပာ်ထီၣ် လၢပှၤကညီ အလိၤ, ဒီး သုကစၢ်ဒၣ်သုဝဲန့ၣ်, သုတထိးဘၣ် တၢ်ဝံတၢ်ယိးန့ၣ် လၢသုစုမုၢ်စုနၢ နီတဘိဘၣ်. 47 သုဝဲသ့ၣ်ဧၢ, သုဘၣ်အဖှီၣ်လီၤ. အဂ့ၢ်ဒ်အံၤ, သုမၤထီၣ် ဝံအသွၣ်ခိၣ် အပနီၣ်, ဒီးသုပၢ်သ့ၣ် မၤသံအီၤလီၤ. 48 မ့ၢ်မး သုအုၣ်သုသး, ဒီးအၢၣ်လီၤအီလီၤ သုပၢ် အတၢ်မၤ လီၤ. အဂ့ၢ်ဒ်အံၤ, အဝဲသ့ၣ် မၤသံအီၤ, ဒီးသုဝဲသ့ၣ်, သု မၤထီၣ် အသွၣ်ခိၣ် အပနီၣ်လီၤ. 49 မၤသးဒ်န့ၣ်ဒီး, ယွၤ အတၢ်ကူၣ်သ့ကူၣ်ဘၣ် စံးဝဲဒၣ်, ယကမၢလီၤ ဝံ ဒီးပှၤတၢ်မၢဖိသ့ၣ်တဖၣ် ဆူအအိၣ်, ဒီးအဝဲသ့ၣ် ကမၤသံအီၤ တနီၤ, ဒီးကမၤအၢမၤနးအီၤ တနီၤ, 50-51 ဒ်သိး လၢစီၤဟ့းဘ့းလး အသွံၣ် တုၤလီၤ လၢစီၤစကၤရယၤ လၢတၢ်မၤသံအီၤ လၢတၢ်လုၢ်အလီၢ် ဒီးတၢ်လုၢ်အဟံၣ် အဘၢၣ်စၢၤန့ၣ်, ကယဲၢ် ဝံတဖၣ် အသွံၣ်ဂၢ်လီၤအသး လၢဟီၣ်ခိၣ် အခီၣ်ထံး လံၤလံၤန့ၣ်, 50-51 တၢ်ကဃုအီၤ လၢပှၤတစိၤအံၤ အစုပူၤလီၤ. မ့ၢ်မး ယစံးဘၣ်သု, တၢ်ကဃုဝဲ လၢပှၤတစိၤအံၤ အလိၤလီၤ. 52 ပှၤသ့ လံာ်တၢ်သိၣ်တၢ်သီသ့ၣ်ဧၢ, သုဘၣ်အဖှီၣ်လီၤ. အဂ့ၢ်ဒ်အံၤ, တၢ်သ့ၣ်ညါ အနီၣ်ဝံာ်န့ၣ်, သုစိာ်ကွံာ်လံ. သုတလဲၤနုာ်ဘၣ် သုကစၢ်ဒၣ်သုဝဲဘၣ်, ဒီးပှၤလဲၤနုာ်ဝဲတဖၣ်န့ၣ်, သုတြီအီၤလီၤ. 53 ဒီးစံးဘၣ်အီၤ လၢတၢ်န့ၣ်တဖၣ် အဖၢမုၢ်ဒီး, ပှၤကွဲးလံာ် ဒီးပှၤဖၤရံၤၡဲသ့ၣ်တဖၣ်, မၤတံာ်တာ်အီၤ သပှၢ်ပှၢ်, ဒီးသံကွၢ်အီၤ လၢတၢ်အါမံၤ, 54 ဒီးကွၢ်ဟုၣ်အီၤ, ဒီးဃုတုၢ်န့ၢ် အတၢ်ကတိၤ, ဒ်သိး အကဆှိးအီၤလီၤ. 


လူၤကၣ် Luke 12

1 လၢအဆၢအကတီၢ်န့ၣ် ပှၤဂီၢ်မုၢ် အိၣ်ဖှိၣ်ရိဖှိၣ် အကလးတဖၣ် တုၤအယီၢ်လိာ်အသး သကိးသကိး, ဒီးအဝဲဒၣ် စံးဘၣ်တဲဘၣ်ဆိ အပျဲၢ်အဘီၣ်, ပှၤဖၤရံၤၡဲ အကိၣ်မံၣ် လၢအမ့ၢ် တၢ်လီတၢ်ဝ့ၤန့ၣ်, ဟးဆှဲးသုဝဲ တက့ၢ်. 2 ဒီးတၢ် လၢအကျၢၢ်ဘၢအသး, လၢအတအိၣ်ဖျါထီၣ်ဘၣ်ဝဲန့ၣ်, တအိၣ်ဘၣ် နီတမံၤဘၣ်. ဒီးတၢ် လၢအအိၣ်တဒၢ လၢတၢ်တသ့ၣ်ညါထီၣ်ဘၣ်ဝဲန့ၣ် တအိၣ်ဘၣ် နီတမံၤဘၣ်. 3 မၤသးဒ်န့ၣ်ဒီး ဖဲဒၣ် သုစံၣ်တဲၤတဲလီၤတၢ် လၢတၢ်ခံးကျါတဖၣ်န့ၣ်, ကဟူထီသါလီၤ လၢတၢ်ကပီၤ အကျါလီၤ. ဒီးတၢ် လၢသုကတိၤ လၢနၢ်ပူၤ လၢဒၢးပူၤန့ၣ်, တၢ်ကစံၣ်တဲၤတဲလီၤ ပသူထီၣ် လၢဟံၣ်ခိၣ် အဖီခိၣ်လီၤ. 4 ယတံၤယသကိးသ့ၣ်ဧၢ, ယစံးဘၣ်သု, ပှၤလၢအမၤသံ ပနီၢ်ခိ, ဒီး လၢခံက့ၤမၤဝဲ တသ့လၢၤဘၣ် နီတမံၤဘၣ်တဖၣ်န့ၣ်, ပျံၤအီၤ တဂ့ၤ. 5 သုဂ့ၤပျံၤ မတၤမတၤန့ၣ်, ယကဒုးနဲၣ်သုလီၤ. ပှၤမၤသံတၢ် အလီၢ်ခံဒီး, တ့ၢ်လီၤဝဲဆူ လရာ်ပူၤ သ့တဂၤန့ၣ်, ပျံၤအီၤ တက့ၢ်. မ့ၢ်မး ယစံးဘၣ် သု, ပျံၤအီၤ တက့ၢ်. 6 ပှၤဆါ ထိၣ်ဖှံး ယဲၢ်ဘ့ၣ် လၢတိၢ် ခံဘ့ၣ် တမ့ၢ်ဘၣ်ဧါ, ဒီးတၢ်တသးပ့ၤနီၣ်ဘၣ်အီၤ လၢယွၤအမဲာ်ညါ နီတဘ့ၣ်ဘၣ်. 7 ဒီးသုခိၣ်သူအဘိ ဒၣ်လဲာ်န့ၣ်, ဘၣ်တၢ်ဂံၢ်အီၤ ခဲလၢာ်လီၤ. မၤသးဒ်န့ၣ်ဒီး, သုတပျံၤတၢ် တဂ့ၤ, သု ဂ့ၤန့ၢ် ထိၣ်ဖှံး အဂီၢ်မုၢ် တက့ၢ်လီၤ. 8 ဒီးယစံးဘၣ်သု, ကယဲၢ် ပှၤလၢအအၢၣ်လီၤအီလီၤ ယၤ လၢပှၤကညီ အမဲာ်ညါ တဂၤဂၤန့ၣ်, ပှၤကညီဖိခွါအံၤ, ကအၢၣ်လီၤအီလီၤအီၤ လၢယွၤအကလူးတဖၣ် အမဲာ်ညါလီၤ. 9 ဒီးပှၤ လၢအသမၢယၤ လၢပှၤကညီ အမဲာ်ညါန့ၣ်, တၢ်ကသမၢအီၤ လၢယွၤအကလူးတဖၣ် အမဲာ်ညါလီၤ. 10 ဒီး ကယဲၢ် ပှၤလၢအကတိၤကမၣ် ပှၤကညီဖိခွါအံၤ တဂၤဂၤဒီး, တၢ်ကမၤပူၤဖျဲးအီၤလီၤ. မ့မ့ၢ် ပှၤလၢအဒုၣ်ဒွဲၣ် သးစီဆှံန့ၣ်, တၢ်တမၤပူၤဖျဲးဘၣ်အီၤဘၣ်. 11 ဒီးတုၤ ပှၤလဲၤမိၤသု ဆူဘူၣ်ဘျီၣ်ပူၤ, ဒီးပှၤသူၣ်က့သးပှၢ်, ဒီးပဒိၣ်ပပှၢ် အအိၣ်ဒီး, မ့ၢ်သုကကတိၤပူၤဖျဲးတၢ် ဒ်လဲၣ်ဒ်လဲၣ်န့ၣ် မ့ၢ်ဂ့ၤ, မ့ၢ်သုကကတိၤတၢ် ဒ်လဲၣ်ဒ်လဲၣ် မ့ၢ်ဂ့ၤ, သုတဘၣ်ယိၣ် တဂ့ၤ. 12 အဂ့ၢ်ဒ်အံၤ, သုဂ့ၤ ကတိၤတၢ် ဒ်လဲၣ်ဒ်လဲၣ်န့ၣ်, သးစီဆှံ ကဒုးနဲၣ်သု တဘျီဃီ ဖဲန့ၣ်လီၤ. 13 ဒီးပှၤ လၢပှၤဂီၢ်မုၢ် အကျါ တဂၤ စံးဘၣ်အီၤ, သရၣ်ဧၢ, မၤလိာ်လၢ် ယဒီပုၢ်ဝဲၢ် ဒ်သိး အကနီၤဖးန့ၢ်ယၤ လၢတၢ်န့ၢ်သါ အဆၢ တက့ၢ်. 14 ဒီးအဝဲဒၣ် စံးဘၣ်အီၤ, စီၤဧၢ, မ့ၢ် မတၤပာ်ယၤ လၢပှၤစံၣ်ညီၣ်တၢ် မ့ၢ်ဂ့ၤ, ပှၤနီၤဖးတၢ် အဆၢ မ့ၢ်ဂ့ၤ, လၢသုဖီခိၣ် တဂၤလဲၣ်. 15 ဒီးစံးဘၣ် ပှၤတဖၣ်, တၢ်ပံာ်တၢ်ကီ ခဲလၢာ်န့ၣ်, တိၢ်သုသး ဒီးဟးဆှဲး တက့ၢ်. အဂ့ၢ်ဒ်အံၤ, ပှၤကညီ အတၢ်မူ တမ့ၢ်ဘၣ် အစုလီၢ်အခီၣ်ခိၣ် အိၣ် အါအါကလဲာ်န့ၣ်ဘၣ်. 16 ဒီးစံးဘၣ်အီၤ လၢတၢ်ကတိၤဒိ, ဒီးစံးဝဲဒၣ်, ပှၤအထူးအတီၤတဂၤ, အဟီၣ်ခိၣ် သၣ်ထီၣ် အါမးလီၤ. 17 ဒီးဆိကမိၣ်ဝဲ လၢအသး, ဒီးစံးဝဲဒၣ်, ယကမၤဒ်လဲၣ်. အဂ့ၢ်ဒ်အံၤ, ယတၤသူၣ်တၤသၣ်န့ၣ်, ယဂၢ်ဖှိၣ် အလီၢ်တအိၣ်ဘၣ်. 18 ဒီးစံးဝဲဒၣ်, ယကမၤဒ်အံၤ, ယကဃီၢ်လီၤကွံာ် ယဖီ, ဒီးယကမၤဒိၣ်ထီၣ်က့ၤအီၤ, ဒီးယကဂၢ်ဖှိၣ် ယတၤသူၣ်တၤသၣ် ဒီးယတၢ်ဖိတၢ်လံၤ ခဲလၢာ် ဖဲန့ၣ်လီၤ. 19 ဒီးယကစံးဘၣ်ယသး, သးဧၢ, နတၢ်ဖိတၢ်လံၤ အါအါကလဲာ် အိၣ်ပာ်လံ လၢအါနံၣ်အါလါ အဂီၢ်လံ. အိၣ်ဘှံး ဒီးအီၣ် တၢ်အီတၢ်, ဒီးမုာ်လၤတၢ် တက့ၢ်. 20 ဘၣ်ဆၣ်ဒီး ယွၤ စံးဘၣ်အီၤ, ပှၤဟးဂီၤဖိဧၢ, ခဲမုၢ်နၤအံၤ တၢ်ကဃ့က့ၤနသး လၢနၤလီၤ. တုၤနုၤတစု, တၢ်ဖိတၢ်လံၤ လၢနကတီၤပာ်န့ၣ်, ကကဲ လၢမတၤတဂၤ အတၢ်လဲၣ်. 21 ပှၤလၢအပာ်ဖှိၣ်တၢ် လၢအဂီၢ်ဒၣ်ဝဲ, ဒီးအစုလီၢ်အခီၣ်ခိၣ် တအိၣ်ဘၣ် ဒီးယွၤဘၣ်န့ၣ်, မ့ၢ်အမၤအသး ဒ်န့ၣ်သိးလီၤ. 22 ဒီးစံးဘၣ် အပျဲၢ်အဘီၣ်, လၢတၢ်အံၤ အဃိ, ယစံးဘၣ်သု, ဘၣ်ယိၣ်တၢ် လၢသုသး အဂီၢ် လၢသုကအီၣ်တၢ် ဒ်လဲၣ်ဒ်လဲၣ် အဂ့ၢ် တဂ့ၤ. ဒီး လၢသုနီၢ်ခိ အဂီၢ် လၢသုကကူတၢ်သိးတၢ် ဒ်လဲၣ်ဒ်လဲၣ် အဂ့ၢ် တဂ့ၤ, 23 သးန့ၣ် ဂ့ၤန့ၢ် တၢ်အီၣ်တၢ်အီ တက့ၢ်လီၤ. ဒီးနီၢ်ခိန့ၣ်, ဂ့ၤန့ၢ် တၢ်ကူတၢ်သိး တက့ၢ်လီၤ. 24 ကွၢ်ဆိကမိၣ် စိးဝၣ်ဃး တက့ၢ်. တဖှံဘၣ် တၢ်ဘၣ်, တကူးဘၣ် တၢ်ဘၣ်, အသိၣ်အဖီ တအိၣ်ဘၣ်, ဒီးယွၤ ဘုၣ်အီၣ်ဘုၣ်အီ အီၤလီၤ. သု ဂ့ၤန့ၢ် ထိၣ်ဖိလံၣ်ဖိ ဆံးဒိၣ်လဲၣ်. 25 မ့ၢ်မတၤ ဘၣ်ယိၣ်တၢ် သတးဒီး, ထုးထီထီၣ် အယူာ် တပျၢ်ဧိၤ သ့တဂၤလဲၣ်. 26 မၤသးဒ်န့ၣ်ဒီး တၢ် လၢအဆံးကတၢၢ်န့ၣ်, သုမၤ မ့ၢ်တသ့ဘၣ်ဒီး, သု ဘၣ်ယိၣ် လၢတၢ်ဂၤတဖၣ် အဃိ ဘၣ်မနုၤလဲၣ်. 27 တၢ် လၢဖီဒ့ၣ်ညါန့ၣ်, မ့ၢ်အဒိၣ်ထီၣ်ဝဲ ဒ်လဲၣ်ဒ်လဲၣ်န့ၣ်, ကွၢ်ဆိကမိၣ် တက့ၢ်. တမၤဘၣ်တၢ်ဘၣ်, တလ့ၢ်ဘၣ် တၢ်ဘၣ်. ဘၣ်ဆၣ်ဒီး ယစံးဘၣ်သု, စီၤၡလိၤမိၤ အိၣ်ဒီး အကဟုအကညီၢ် ခဲလၢာ်န့ၣ်, ကူတၢ်သိးတၢ် တဂ့ၤ ထဲသိးဒီး ဖီဒ့ၣ်ညါ တဖိးန့ၣ်ဘၣ်. 28 သုနာ်တၢ်စှၤသ့ၣ်ဧၢ, ယွၤ မ့ၢ်ဒုးကူဒုးသိး နီၣ်ဧိၤမံၤဧိၤ လၢအအံၤတနံၤ အိၣ်လၢတၢ်ပျီပူၤ ဒီးခဲဂီၤတနံၤ ဘၣ် တၢ်ဘျုးလီၤကွံာ် လၢဖၣ်ကပူၤဒီး, ကဒုးကူဒုးသိး သု အါန့ၢ် အန့ၣ် တက့ၢ် ဆံးဒိၣ်လဲၣ်. 29 သုကအီၣ်တၢ် သုကအီတၢ် မနုၤမနုၤန့ၣ်, သုတဃု တဂ့ၤ. ဒီးသုတဘၣ်ယိၣ်ဘၣ်ဘီ တဂ့ၤ. 30 အဂ့ၢ်ဒ်အံၤ, တၢ်တဖၣ်န့ၣ်, ပှၤကလုာ်တဖၣ် လၢဟီၣ်ခိၣ်ချၢအံၤ, ဃုဝဲ ခဲလၢာ်လီၤ. ဒီးသုပၢ် သ့ၣ်ညါ လၢသုန့ၢ်ဘၣ် တၢ်တဖၣ်န့ၣ် အလီၢ်အိၣ်လီၤ. 31 မ့မ့ၢ် ဃု ယွၤအဘီအမုၢ် တက့ၢ်. ဒီး တၢ်ကပာ်ဖှိၣ် တၢ်တဖၣ်န့ၣ် ခဲလၢာ် ဒီးသုလီၤ. 32 သိ လၢအစှၤ တဖုဧၢ, ပျံၤတၢ် တဂ့ၤ, အဂ့ၢ်ဒ်အံၤ, ဘၣ် သုပၢ်အသး လၢအကဟ့ၣ် သု လၢဘီဧိၤမုၢ်ဧိၤန့ၣ်လီၤ. 33 သုစုလီၢ် သုခီၣ်ခိၣ်န့ၣ်, ဆါလီၤကွံာ် ဒီးဟ့ၣ်သးကညီၤတၢ် တက့ၢ်. ဒီးမၤန့ၢ် သုဂီၢ် လၢထၢၣ် လၢအလီၢ်လံၤဝဲ တသ့ဘၣ်, တၢ်လုၢ်ဒိၣ်ပှ့ၤဒိၣ် လၢအလၢာ် တသ့ဘၣ် လၢမူခိၣ်, ဖဲတၢ်ဘျၣ် တသုးဘူးဘၣ် အသးဘၣ်, ဒီးတၢ်အဃၢ် တအီၣ်ဂီၤဘၣ်တၢ်န့ၣ် တက့ၢ်. 34 အဂ့ၢ်ဒ်အံၤ, ဖဲသုတၢ်လုၢ်ဒိၣ်ပှ့ၤဒိၣ် အိၣ်ဝဲအလီၢ်န့ၣ် သုသး ကအိၣ်ဝဲ ဖဲန့ၣ်လီၤ. 35 ကံၢ်တူာ် သုယီၢ်ဒ့, ဒီးအိၣ်ဒီး သုမ့ၣ်အူဒၢ ကဲၤကပီၤထီၣ် တက့ၢ်. 36 အိၣ်သုဝဲ ဒ်ပှၤ လၢအကွၢ်လၢ် အကစၢ် အကျဲ တုၤအဟဲက့ၤ လၢမူးပူၤ, ဒ်သိး အကအိးထီၣ်တၢ် လၢအဂီၢ် တကီၢ်ခါ, ဖဲအဟဲက့ၤ ဒီးဒိတကျိာ်တၢ်န့ၣ် တက့ၢ်. 37 အခ့အပှၤ လၢအကစၢ် ဟဲက့ၤထံၣ်န့ၢ် လၢအဆိးသီဝဲတဖၣ်န့ၣ်, ဘၣ်ဆိၣ်ဂ့ၤဝဲလီၤ. ယစံးဘၣ်သု တီတီ လၢအကစၢ် ကကံၢ်တူာ် အယီၢ်ဒ့, ဒီးမၢ အဆ့ၣ်နီၤ, ဒီးကဟဲမၤ အီၤ လၢအခ့အပှၤ အတၢ်မၤလီၤ. 38 ဒီးပှၤခိးတၢ် ခံတီၤတတီၤ မ့ၢ်ဂ့ၤ, သၢတီၤတတီၤ မ့ၢ်ဂ့ၤ, အကစၢ် မ့ၢ်ဟဲက့ၤထံၣ်န့ၢ် တၢ်မၤအသး ဒ်န့ၣ်ဒီး, အခ့အပှၤတဖၣ်န့ၣ်, ဘၣ်ဆိၣ်ဂ့ၤဝဲလီၤ. 39 ဒီးတၢ်အံၤ သ့ၣ်ညါ တက့ၢ်. ဟံၣ်ကစၢ် မ့ၢ်သ့ၣ်ညါ တၢ်အဆၢအကတီၢ် လၢတၢ်ဟုၣ်တၢ်ဘျၣ် ကဟဲဝဲ ဒီး, ဒ်သိး အသု တဘၢၣ်ဖျိ အဟံၣ် တဂ့ၤဒီး, ကဆိးသီတ့ၢ်လီၤ. 40 မၤသးဒ်န့ၣ်ဒီး အိၣ်ကတဲာ်ကတီၤ သုသး တက့ၢ်. အဂ့ၢ်ဒ်အံၤ, ဖဲနၣ်ရံၣ် လၢသုတဆိကမိၣ်ဘၣ်န့ၣ်, ပှၤကညီဖိခွါအံၤ ဟဲဝဲလီၤ. 41 ဒီးစီၤပ့းတရူး စံးဘၣ်အီၤ, ကစၢ်ဧၢ, တၢ်ကတိၤဒိအံၤ, မ့ၢ်နစံးဘၣ်တဲဘၣ် ပှၤပဝဲအံၤ, မ့ၢ်နစံးဘၣ်တဲဘၣ် စ့ၢ်ကီး ပှၤခဲလၢာ်လဲၣ်. 42 ဒီးကစၢ် စံးဝဲဒၣ်, အခ့အပှၤ လၢအကလုၢ်တီ, ဒီးအကူၣ်တၢ်သ့, လၢအကစၢ် ကပာ်ဝဲ လၢအပှၤမၤတၢ်ဖိ အဖီခိၣ်, ဒ်သိး အကဒုးအီၣ် အတၢ် ဖဲအဆၢအကတီၢ်ဘၣ်န့ၣ်, မ့ၢ်မတၤတဂၤလဲၣ်. 43 အခ့အပှၤ လၢအကစၢ် ဟဲက့ၤထံၣ်န့ၢ် လၢအမၤဝဲ ဒ်န့ၣ်, ဘၣ်ဆိၣ်ဂ့ၤဝဲ လီၤ. 44 ယစံးဘၣ်တဲဘၣ်သု နီၢ်နီၢ် လၢအကပာ်ထီၣ်အီၤ လၢအတၢ်ဖိတၢ်လံၤ ခဲလၢာ် အခိၣ်လီၤ. 45 ဘၣ်ဆၣ်ဒီး အခ့အပှၤ မ့ၢ်စံးဝဲ လၢအသး, ယကစၢ် မၤယံာ်မၤနီၢ်အသး လီၤ, ဒီးမ့ၢ်တီၢ် အခ့အပှၤ ပိာ်မုၣ် ဒီးပိာ်ခွါတဖၣ်, ဒီးအီၣ်တၢ်အီတၢ်, ဒီးအီမူၤအသးဒီး, 46 ဖဲမုၢ်နံၤမုၢ်နၤ လၢအတကွၢ်လၢ်ဘၣ် အကျဲ, ဒီးနၣ်ရံၣ် လၢအတသ့ၣ်ညါဘၣ်ဝဲန့ၣ်, ကုၢ်တဂၤန့ၣ် အကစၢ် ကဟဲက့ၤ, ဒီးကဒီၣ်တဲာ်ကွံာ်အီၤ ခံကူာ်, ဒီးကပာ်န့ၢ် အဂီၢ် ဒီးပှၤတစူၢ်တနာ်ဘၣ် တၢ်န့ၣ် အသိးလီၤ. 47 ဒီး အခ့အပှၤ လၢအသ့ၣ်ညါ အကစၢ်အသး, ဒီးတကတီၤပာ်ဘၣ်အသး, ဒီးတမၤဘၣ်ဝဲ ဖဲအကစၢ်အသးန့ၣ်, ကဘၣ်တီၢ် အါဘီလီၤ. 48 မ့မ့ၢ် ပှၤလၢအတသ့ၣ်ညါဘၣ်, ဒီးမၤဝဲ ဖဲအဂ့ၤဘၣ် တီၢ်န့ၣ် ဒီး, ကဘၣ်တီၢ် စှၤဘီ လီၤ. ဒီး ကယဲၢ် ပှၤ လၢတၢ်ဟ့ၣ်လီၤအီၤ လၢအအါ တဂၤလၢ်လၢ်န့ၣ်, တၢ်ကဃုက့ၤ တၢ်အါ လၢအီၤလီၤ. ဒီးပှၤ လၢတၢ်ပာ်န့ၢ်အီၤ လၢအအါန့ၣ်, တၢ်ကဃ့က့ၤ တၢ်အါ တက့ၢ် လၢအီၤလီၤ. 49 ယဟဲတ့ၢ်လီၤ မ့ၣ်အူ လၢဟီၣ်ခိၣ်ချၢလီၤ. ဒီးမ့ၢ်ကဲၤထီၣ်လံဒီး, ယဆၢဒံး လၢမနုၤလဲၣ်. 50 ယတၢ်ဒိးဘျၢ, လၢယဘၣ်ဒိးဘျၢယသးန့ၣ် အိၣ်ဝဲ, ဒီးယတချုး ဒိးဒံးဘၣ်ဒီး, တၢ်သနံးယၤ ဆံးဒိၣ်လဲၣ်. 51 မ့ၢ်သုဆိကမိၣ် လၢယဟဲဟ့ၣ် တၢ်ဃူတၢ်ဖိး လၢဟီၣ်ခိၣ်ချၢန့ၣ် ဧါ. ယစံးဘၣ်သု, တမ့ၢ်ဘၣ်. မ့ၢ်တၢ်လီၤမုၢ်လီၤဖးလီၤ. 52 အဂ့ၢ်ဒ်အံၤ, တုၤအံၤဆူညါ ပှၤအိၣ်လၢဟံၣ်တဖျၢၣ် ယဲၢ်ဂၤန့ၣ်, ကလီၤဖး သၢဂၤ ထီဒါ ခံဂၤ, ဒီးခံဂၤ ထီဒါ သၢဂၤလီၤ. 53 ပၢ် ဒီးအဖိခွါ, ဒီးဖိခွါ ဒီးအပၢ်, မိၢ် ဒီးအဖိမုၣ်, ဒီးဖိမုၣ် ဒီးအမိၢ်, မံၤပှၢ်ပိာ်မုၣ် ဒီးအဒဲၣ်, ဒီးဒဲၣ် ဒီးအမံၤပှၢ်ပိာ်မုၣ်တဖၣ်န့ၣ်, ကလီၤဖးထီဒါလိာ်အသးလီၤ. 54 ဒီးစံးဘၣ် ပှၤဂီၢ်မုၢ်, တုၤသုထံၣ် တၢ်အၢၣ်ထီၣ် လၢမုၢ်နုာ်ဒီး, သုစံး တကီၢ်ခါ လၢတၢ်ကဟဲစူၤ ဒီးတၢ်မၤအသး ဒ်န့ၣ်လီၤ. 55 ဒီးတုၤ ကလံၤ ဟဲ လၢကလံၤထံးဒီး, သုစံး လၢတၢ်ကကိၢ် ဒီးတၢ်မၤအသးလီၤ. 56 ပှၤလီတၢ်ဖိသ့ၣ်ဧၢ, ဟီၣ်ခိၣ် ဒီးမူခိၣ်အမဲာ်န့ၣ်, သုကွၢ်နီၣ်သ့လီၤ. မ့မ့ၢ် အဆၢအကတီၢ်အံၤ, ဘၣ်မနုၤ လၢသုတကွၢ်နီၣ်ဘၣ်လဲၣ်. 57 ဒီးဖဲသုသးဒၣ်သုဝဲ စ့ၢ်ကီး, ဘၣ်မနုၤ လၢသုတစံၣ်ညီၣ် လၢတၢ်အတီန့ၣ်လဲၣ်. 58 အဂ့ၢ်ဒ်အံၤ, ဖဲနလဲၤတၢ် လၢကျဲ ဒီးနဒုၣ်နဒါဆူ ပဒိၣ် အအိၣ်ဒီး, ဒ်သိး နကပူၤဖျဲး လၢအီၤ ဒီး, ဂုာ်ကျဲးစၢးတၢ် တက့ၢ်. မ့တမ့ၢ်ဘၣ်ဒီး ကဟ့ၣ်လီၤနၤ လၢပှၤစံၣ်ညီၣ်ကွီၢ်, ဒီးပှၤစံၣ်ညီၣ်ကွီၢ် ကဟ့ၣ်လီၤ နၤ လၢတၢ်အခိၣ်, ဒီးတၢ်အခိၣ် ကတ့ၢ်လီၤနၤ ဆူဃိာ်ပူၤ လီၤ. 59 ယစံးဘၣ်သု, ပှာ် လၢအကတၢၢ် တဘ့ၣ်န့ၣ်, နတချုး လိးတူာ်ဒံးဘၣ်ဒီး, နတထူၣ်ဖျဲးထီၣ်ဘၣ်ဖဲန့ၣ်ဘၣ်. 

1 ဒီးအကတီၢ်ဖဲန့ၣ်, ပှၤအိၣ်ဝဲ တနီၤနီၤ လၢအစံးဘၣ်တဲဘၣ်အီၤ လၢပှၤကၤလံၤလါဖိတဖၣ် လၢစီၤပံၤလး မၤကျီၣ်ကျဲ အသွံၣ် ဒီးအတၢ်လုၢ် အဂ့ၢ်အကျိၤလီၤ. 2 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, ပှၤကၤလံၤလါဖိတဖၣ်အံၤ ဘၣ်တၢ် ဒ်န့ၣ်ဒီး, မ့ၢ်သုဆိကမိၣ် လၢအမ့ၢ် ပှၤတၢ်ဒဲးဘးဖိ အၢန့ၢ် ကယဲၢ် ပှၤကၤလံၤလါဖိ ခဲလၢာ် တက့ၢ်ဧါ. 3 ယစံးဘၣ်သု, တမ့ၢ်ဘၣ်. မ့မ့ၢ် သုမ့ၢ်တပီၢ်ယၢ်လီၤက့ၤ သုသးဘၣ်ဒီး, သုဝဲ ဒ်န့ၣ်အသိး ကတုၤ လၢတၢ်ဟးဂီၤ ခဲလၢာ်လီၤ. 4 ဒီးပှၤတဆံဃိးဂၤ လၢတၢးထီၡံလိၣ် လီၤပှီၢ် လၢအဖီခိၣ်, ဒီးမၤသံအီၤန့ၣ်, မ့ၢ်သုဆိကမိၣ် အမ့ၢ် ပှၤတၢ်ဒဲးဘးဖိ အၢန့ၢ် ပှၤအိၣ်လၢယရူၤၡလ့ၣ် ခဲလၢာ် တက့ၢ် ဧါ. 5 ယစံးဘၣ်သု, တမ့ၢ်ဘၣ်. မ့မ့ၢ် သုမ့ၢ်တပီၢ်ယၢ်လီၤက့ၤသုသး ဘၣ်ဒီး, သုဝဲ ဒ်န့ၣ်အသိး ကတုၤ လၢတၢ်ဟးဂီၤ ခဲလၢာ်လီၤ. 6 ဒီးကတိၤဒိ တၢ်အံၤ, မတၤတဂၤ အချၢၣ်ဒၢသူၣ်အသး လၢအတၤသၣ်အလီၢ်ပူၤ အိၣ်ဝဲ တထံး, ဒီးလဲၤဃု တၤသၣ် လၢအလိၤ, ဒီးတထံၣ်န့ၢ်ဘၣ်ဝဲဘၣ်. 7 ဒီးစံးဘၣ် ပှၤလၢအပၢၤ တၤသၣ်အလီၢ် တဂၤန့ၣ်, ကွၢ်ကွၢ်, ယဟဲ ဃုလံမး တၤသၣ် လၢချၢၣ်ဒၢတထံးအံၤ သၢနံၣ်လံ, ဒီးယ တထံၣ်န့ၢ်ဘၣ်. ကူာ်ကွံာ်အီၤ တက့ၢ်. ဘၣ်မနုၤ လၢအအိၣ်နိး စ့ၢ်ကီး ဟီၣ်ခိၣ်လဲၣ်. 8 ဒီးအဝဲဒၣ် ကတိၤဆၢတၢ် ဒီးစံးဘၣ်အီၤ, ကစၢ်ဧၢ, အအံၤတနံၣ်အံၤ စ့ၢ်ကီး ကအိၣ်ဒၣ်ကလိာ်ဝဲ, တုၤယခူၣ်ဘှဲၣ်တရံးအီၤ, ဒီးပာ် တၢ်အ့ၣ် လၢအခီၣ်ထံး တက့ၢ်. 9 ဒီးကသၣ်ထီၣ်ဝဲ သ့ၣ်သ့ၣ်လီၤ. မ့တမ့ၢ်ဘၣ်ဒီး နကကူာ်ကွံာ်အီၤ လၢခံလီၤ. 10 ဒီး လၢမုၢ်အိၣ်ဘှံးနံၤ တနံၤန့ၣ်, သိၣ်က့ၤသီက့ၤတၢ် လၢဘူၣ်ဘျီၣ် တဖျၢၣ် အပူၤ, 11 ဒီးကွၢ်ကွၢ်, ပှၤ လၢတၢ်နါ အိၣ်လၢအလိၤ, ဒီးဘၣ် တၢ်နးတၢ်ဖှီၣ် တဆံဃိးနံၣ်, ပိာ်မုၣ် အိၣ်ဝဲတဂၤလီၤ. ဒီးသကူးဝဲ ဒီးစူၣ်ဘျၢထီၣ်အသး တကဲဘၣ်လ့ၤတက့ၤဘၣ်. 12 ဒီးယ့ၣ်ၡူး ထံၣ်အီၤ, ဒီးကိးဃီၤ အီၤ, ဒီးစံးဘၣ်အီၤ, နီၢ်ဧၢ, နတၢ်ဆါ ဘျါက့ၤလံ. 13 ဒီးပာ် အစု လၢအလိၤ, ဒီးစူၣ်ဘျၢထီၣ်က့ၤ အသး တကီၢ်ခါ ဒီးစံးထီၣ်ပတြၢၤထီၣ် ယွၤလီၤ. 14 ဒီးယ့ၣ်ၡူး မၤဘျါက့ၤတၢ် လၢအိၣ်ဘှံးအနံၤ သတးဒီး, ပှၤဘူၣ်ဘျီၣ်အခိၣ်တဂၤ အသး ဒိၣ်ထီၣ်ဝဲ, ဒီးကတိၤဆၢတၢ် ဒီးစံးဘၣ် ပှၤဂီၢ်မုၢ်, ပှၤမၤတၢ်အနံၤ အိၣ် ဃုနံၤလီၤ. မၤသးဒ်န့ၣ်ဒီး လၢနံၤအန့ၣ်တဖၣ် ဟဲဒိးမၤဘျါက့ၤ သုသး တက့ၢ်, ဒီးတမ့ၢ်ဘၣ် လၢမုၢ်အိၣ်ဘှံးအနံၤဘၣ်. 15 မၤသးဒ်န့ၣ်ဒီး ကစၢ် ကတိၤဆၢတၢ် ဒီးစံးဘၣ်အီၤ, ပှၤလီတၢ်ဖိသ့ၣ်ဧၢ, သုဝဲ ကိးဂၤဒဲးန့ၣ်, သုဂီၤဖံး မ့ၢ်ဂ့ၤ, သုကသ့ၣ်ယီၤ မ့ၢ်ဂ့ၤ, သုပျၢ်အီၤ လၢအလီၢ်, ဒီးလဲၤမိၤ ဒုးအီအထံ လၢအိၣ်ဘှံးအနံၤ တမ့ၢ်ဘၣ်ဧါ. 16 ဒီးပှၤ လၢမုၣ်ကီၤလံၢ် စၢဃာ်အီၤ, ကွၢ်ကွၢ်, တဆံဃိးနံၣ်ညါ, စီၤအၤဘြၤဟၣ် အဖိမုၣ် တဂၤအံၤ, ဘၣ်တၢ်ပျၢ်ကွံာ်အီၤ လၢအတၢ်စၢဃာ် လၢမုၢ်အိၣ်ဘှံးအနံၤန့ၣ်, တဘၣ်ဘၣ်ဧါ. 17 ဒီးကတိၤ တၢ်န့ၣ်တဖၣ် ဒီး, အဒုၣ်အဒါ ခဲလၢာ် အမဲာ် ဆှး, ဒီးမ့ၢ် ကယဲၢ် တၢ်လီၤဆီလီၤလး လၢအမၤအသး လၢအစုပူၤဒီး, ပှၤဂီၢ်မုၢ် အသူၣ်ခုသးခု ခဲလၢာ် လီၤ. 18 ဒီးစံးဝဲဒၣ်, ယွၤအဘီအမုၢ်န့ၣ် လီၤဂာ် မနုၤလဲၣ်, ဒီး မ့ၢ်ယကဒိလီၤအီၤ လၢမနုၤတမံၤလဲၣ်. 19 မ့ၢ်အလီၤဂာ် သဘၣ် အချံ လၢပှၤတဂၤ သူၣ်လီၤဝဲ လၢအတၤသၣ်အလီၢ် အသိးန့ၣ်လီၤ. ဒီးမဲထီၣ်ဝဲ, ဒီးကဲထီၣ် လၢအထံဖးဒိၣ်, ဒီးထိၣ်ဖိလံၣ်ဖိ ယူၤ လၢတၢ်ဖးဖီန့ၣ်, ဟဲစီၢ်လီၤအိၣ်ဘှံး လၢအဒ့ခံဒ့လိၤလီၤ. 20 ဒီးစံးကဒီးဝဲ, ယွၤအဘီအမုၢ်န့ၣ်, ယကဒိလီၤအီၤ လၢမနုၤတမံၤလဲၣ်. 21 လီၤဂာ် ကိၣ်မံၣ် လၢပိာ်မုၣ်တဂၤ ဟံးန့ၢ် ဒီးဒၢနုာ် လၢကိၣ်ကမူၣ် သၢ စ့အၤ အပူၤ တုၤအဖးထီၣ်ဝဲ ခဲလၢာ်န့ၣ်လီၤ. 22 ဒီးလဲၤဝဲ လၢခူဧိၤဝ့ၢ်ဧိၤ ဒီးဒူဧိၤသဝီဧိၤ ကွ့ၢ်ကွ့ၢ်, ဒီး သိၣ်က့ၤသီက့ၤတၢ်, ဒီးလဲၤကျဲဆူ ယရူၤၡလ့ၣ်လီၤ. 23 ဒီးမတၤတဂၤ စံးဘၣ်အီၤ, ကစၢ်ဧၢ, ပှၤလၢအတုၤဝဲ လၢတၢ်အုၣ်က့ၤခီၣ်က့ၤအီၤန့ၣ်, မ့ၢ်အစှၤဂၤဧါ. 24 ဒီးအဝဲဒၣ် စံးဘၣ် ပှၤတဖၣ်န့ၣ်, ဂုာ်လဲၤနုာ်ဖျိ ကျဲစၢၤ အအံၣ် တက့ၢ်. အဂ့ၢ်ဒ်အံၤ, ယစံးဘၣ်သု, ပှၤအါဂၤ ကဃုလဲၤနုာ်ဝဲ, ဒီးလဲၤနုာ် တသ့ဘၣ်. 25 တုၤ ဟံၣ်ကစၢ် ဂဲၤဆၢထၢၣ်, ဒီးကးတံာ်ဃာ် တြဲၤ, ဒီးသု ဆၢထၢၣ် လၢခိ, ဒီးဒိတကျိာ် တြဲၤဒီးစံး, ကစၢ်ဧၢ, ကစၢ်ဧၢ, အိးထီၣ်န့ၢ် ပဂီၢ် တက့ၢ်, ဒီးကစံးဆၢတၢ်, ဒီးကစံးဘၣ်သု, သုဟဲ လၢလဲၣ် လၢလဲၣ်န့ၣ်, ယတသ့ၣ်ညါဘၣ် သုဘၣ်. 26 တုၤနုၤတစု သု ကစံး, ပဝဲဒၣ်အံၤ, ပအီၣ်တၢ် ဒီးပအီတၢ် လၢနမဲာ်ညါ, ဒီးနသိၣ်က့ၤသီက့ၤတၢ် လၢပကျဲ အပူၤလီၤ. 27 ဒီးအဝဲဒၣ် ကစံး, ယစံးဘၣ်သု, သုဟဲ လၢလဲၣ် လၢလဲၣ်န့ၣ်, ယတသ့ၣ်ညါဘၣ် သုဘၣ်. သုမၤ တၢ်အၢတၢ်သီ ခဲလၢာ်သ့ၣ်ဧၢ, ဟးဖး ဒီးယၤ တက့ၢ်. 28 တုၤ သုထံၣ်ဘၣ် စီၤအၤဘြၤဟၣ် ဒီးစီၤအံၤစဲး, ဒီးစီၤယၤကိာ်, ဒီးဝံခဲလၢာ် အိၣ်လၢယွၤအဘီအမုၢ် အပူၤ, ဒီးသုဘၣ်ဟီထီၣ်ကွံာ် လၢခိဒီး, တၢ်ဘၣ်ဟီၣ် တၢ်ဘၣ်ယၢၤ ဒီး တၢ်မဲအ့ၣ်တဃံး ကအိၣ်ဝဲ ဖဲန့ၣ်လီၤ. 29 ဒီးပှၤကဟဲ လၢမုၢ်နုာ်, ဒီးမုၢ်ထီၣ်, ဒီးကလံၤစိး, ဒီးကလံၤထံး, ဒီးကဆ့ၣ်နီၤ လၢယွၤအဘီအမုၢ် အပူၤ လီၤ. 30 ဒီးကွၢ်ကွၢ်, ပှၤအိၣ်လၢခံတဖၣ်န့ၣ် ကအိၣ်က့ၤ လၢညါ ဒီးပှၤအိၣ်လၢညါတဖၣ်န့ၣ်, ကအိၣ်က့ၤ လၢခံလီၤ. 31 တၢ် လၢမုၢ်တနံၤန့ၣ်, ပှၤဖၤရံၤၡဲ တနီၤနီၤ ဟဲဆူအအိၣ် ဒီးစံးဘၣ်အီၤ, ဟးထီၣ်ကွံာ် ဖဲအံၤ တက့ၢ်. အဂ့ၢ်ဒ်အံၤ, စီၤဟ့ၤရိာ်အသး အိၣ်လၢအကမၤသံနၤလီၤ. 32 ဒီးစံးဘၣ် အဝဲသ့ၣ်, လဲၤစံးဘၣ်တဲဘၣ် ထွံၣ်ဟီၣ်ခိၣ် အဝဲန့ၣ်, ကွၢ်ကွၢ်, မုၢ်မဆါ တနံၤအံၤ, ဒီးခဲဂီၤန့ၣ်, ယဟီထီၣ်ကွံာ် တၢ်နါ ဒီးမၤဘျါက့ၤ တၢ်ဆူးတၢ်ဆါ, ဒီး လၢသၢနံၤတနံၤန့ၣ် ယ ကလၢထီၣ်ပှဲၤထီၣ်လီၤ. 33 မ့မ့ၢ်မုၢ်မဆါ တနံၤအံၤ, ဒီးခဲဂီၤ, ဒီးခဲတဂီၤအံၤ, ယဘၣ်လဲၤတၢ်လီၤ. အဂ့ၢ်ဒ်အံၤ, မ့တမ့ၢ်ဘၣ် လၢယရူၤၡလ့ၣ် အပူၤဘၣ်ဒီး, ဝံ တုၤ တၢ်ဟးဂီၤ တသ့ဘၣ်လီၤ. 34 ယရူၤၡလ့ၣ်ဧၢ, ယရူၤၡလ့ၣ်ဧၢ, နဲဒၣ်အံၤ, နမၤသံ ဝံတဖၣ်, ဒီးပှၤ လၢတၢ်မၢလီၤအီၤ ဆူနအိၣ်တဖၣ် နကွံာ်အီၤ လၢလၢၢ်လီၤ. ဒ်ဆီမိၢ်ပှၢ် ဒုးအိၣ်ဖှိၣ် အဖိ လၢအဒံးဆ့လာ် အသိးန့ၣ်, ယသး အိၣ်လၢယကဒုးအိၣ်ဖှိၣ် နဖိ အဘျီ ဆံးအါလဲၣ် မ့မ့ၢ်သုဝဲသ့ၣ်အံၤ, သုသး တအိၣ်ဘၣ်. 35 ကွၢ်ကွၢ်, တၢ်လဲၤသဒၣ် သုဟံၣ် (အိၣ်သယုၢ်) လီၤ ဒီးယစံးဘၣ်တဲဘၣ်သု တီတီ, လၢသုတထံၣ်လၢၤဘၣ် ယၤတုၤလီၤ လၢအမုၢ်အလါဘၣ် လၢသုကစံး, ပှၤလၢအဟဲ လၢယွၤအမံၤန့ၣ်, မ်အဘၣ် တၢ်ဆိၣ်ဂ့ၤ တက့ၢ်န့ၣ်လီၤ. 

1 ဒီးတၢ်မၤအသး လၢအိၣ်ဘှံးအနံၤ, ဖဲအလဲၤအီၣ်တၢ် လၢပှၤဖၤရံၤၡဲ အဒိၣ်တဂၤ အဟံၣ်ပူၤဒီး, ပှၤတဖၣ် ကွၢ်ဟုၣ်အီၤလီၤ. 2 ဒီးကွၢ်ကွၢ်, ပှၤဆါညိးထံတဂၤ အိၣ်လၢအမဲာ်ညါလီၤ. 3 ဒီးယ့ၣ်ၡူး ကတိၤဆၢတၢ် ဒီးစံးဘၣ် ပှၤသ့ လံာ်တၢ်သိၣ်တၢ်သီ ဒီးပှၤဖၤရံၤၡဲသ့ၣ်တဖၣ် ဒီးစံးဝဲဒၣ်, လၢအိၣ်ဘှံးအနံၤန့ၣ်, မၤဘျါက့ၤ တၢ်ဆူးတၢ်ဆါ ဘၣ်ကကြၢးဧါ. 4 ဒီးအဝဲသ့ၣ် အိၣ်ဘှီၣ်ဝဲလီၤ, ဒီးဟံးန့ၢ်အီၤ, ဒီးမၤဘျါက့ၤဝဲ, ဒီးပျၢ်ကွံာ်အီၤလီၤ. 5 ဒီးကတိၤဆၢ အဝဲသ့ၣ် ဒီးစံးဝဲဒၣ်, ပှၤလၢသုကျါအကသ့ၣ်ယီၤ မ့ၢ်ဂ့ၤ, အဂီၤဖံး မ့ၢ်ဂ့ၤ, မ့ၢ်လီၤတဲာ် လၢတၢ်ပူၤ, ဒီး လၢမုၢ်အိၣ်ဘှံးအနံၤ တထုးထီၣ်က့ၤဘၣ်ဝဲ တကီၢ်ခါန့ၣ်မ့ၢ် ဖဲလဲၣ် တဂၤလဲၣ်. 6 ဒီးအဝဲသ့ၣ် ကတိၤဆၢအီၤ လၢတၢ်န့ၣ် အဂ့ၢ်အကျိၤ တသ့ဘၣ်. 7 ဒီးတုၤအထံၣ်ပှၤ လၢအဘၣ် တၢ်ကိးအီၤတဖၣ်န့ၣ်, ဃုထၢ လီၢ်ဆ့ၣ်နီၤ အဂ့ၤကတၢၢ်ဒီး, ကတိၤဒိတၢ် ဒီးစံးဘၣ်အီၤ, 8 တုၤ ပှၤကိးနၤ ဆူတလးမူး အမူးပူၤဒီး, ဆ့ၣ်နီၤ လၢလီၢ်ဆ့ၣ်နီၤ အဂ့ၤကတၢၢ် တဂ့ၤ. အဂ့ၢ်ဒ်အံၤ, ပှၤလၢအဂ့ၤန့ၢ် နၤ ကဘၣ် တၢ်ကိး ဘၣ်ဖုး လၢအီၤလီၤ. 9 ဒီးပှၤ လၢအကိးနၤ ဒီးအဝဲဒၣ်န့ၣ်, ကဟဲ ဆူနအိၣ်ဒီး ကစံးဘၣ်နၤ, ဟ့ၣ် ပှၤတဂၤအံၤ အလီၢ် တက့ၢ်. တုၤနုၤတစု နမဲာ်ဆှး ဒီး, နကလဲၤဆူ အလီၢ် လၢအလာ်ကတၢၢ်လီၤ. 10 မ့မ့ၢ်တုၤ ပှၤကိးနၤဒီး, လဲၤဆ့ၣ်နီၤသန့ၤ လၢအလီၢ်လာ်ကတၢၢ် တက့ၢ်. ဒ်သိး ပှၤလၢအကိးနၤ တုၤအဟဲ တုၤဒီး, ကစံးဘၣ်နၤ, ခွါဧၢ, လဲၤထီၣ်ဆူ အလီၢ် လၢအထီန့ၣ် တက့ၢ်. တုၤနုၤတစု နလၤကပီၤ ကအိၣ်ဖျါထီၣ် လၢပှၤဆ့ၣ်နီၤသန့ၤဃုာ် ဒီးနၤ ခဲလၢာ် အမဲာ်ညါလီၤ. 11 အဂ့ၢ်ဒ်အံၤ, ပှၤလၢအပာ်ထီၣ်ထီ အသးဒၣ်ဝဲ ကိးဂၤဒဲးန့ၣ်, ကဘၣ် တၢ်ဆီၣ်လီၤအီၤလီၤ. ဒီးပှၤ လၢအဆီၣ်လီၤ အသးဒၣ်ဝဲန့ၣ်, ကဘၣ် တၢ်ပာ်ထီၣ်ထီအီၤလီၤ. 12 ဒီးစံးဘၣ် ပှၤ လၢအကိးအီၤန့ၣ်, တုၤ နမၤ တၢ်အီၣ်တၢ်အီ လၢဂီၤအီၣ် မ့ၢ်ဂ့ၤ, လၢဟါအီၣ် မ့ၢ်ဂ့ၤ, နတံၤသကိးတဖၣ် မ့ၢ်ဂ့ၤ, နပုၢ်နဝဲၢ် မ့ၢ်ဂ့ၤ, နဘူးနတံၢ်မ့ၢ်ဂ့ၤ, ပှၤအထူးအတီၤ အိၣ်လၢနဃၢၤ မ့ၢ်ဂ့ၤ, သုတကိး တဂ့ၤ, အဝဲသ့ၣ် ကကိးဆၢ ဘၣ်ဖုး နၤ ဒီးကဟ့ၣ်ကၣ် နၤလီၤ. 13 မ့မ့ၢ်နဲဒၣ်အံၤ, တုၤနမၤ တၢ်အီၣ်တၢ်အီဒီး, ကိး ပှၤအဖှီၣ်အယာ်, ပှၤအစုဟးဂီၤ, ပှၤအခီၣ်ဟးဂီၤ, ပှၤအမဲာ်ဘျီၣ်သ့ၣ်တဖၣ်န့ၣ် တက့ၢ်. 14 ဒီးနကဘၣ် တၢ်ဆိၣ်ဂ့ၤလီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် ဟ့ၣ်ကၣ်နၤ တသ့ဘၣ်. အဂ့ၢ်ဒ်အံၤ, တုၤပှၤအတီအလိၤ ဂဲၤဆၢထၢၣ်က့ၤဒီး, တၢ်ကဟ့ၣ်ကၣ်နၤလီၤ. 15 ဒီးပှၤ အိၣ်လၢပှၤဆ့ၣ်နီၤသန့ၤဃုာ်တၢ် အကျါ တဂၤန့ၣ်, နၢ်ဟူတၢ်န့ၣ် ဒီးစံးဘၣ်အီၤ, ပှၤလၢအကအီၣ်တၢ် လၢယွၤအဘီအမုၢ်န့ၣ်, ဘၣ်ဆိၣ်ဂ့ၤဝဲလီၤ. 16 ဒီးစံးဘၣ် အီၤ, မတၤတဂၤ မၤ တၢ်အီၣ် လၢဟါအီၣ်ဖးဒိၣ်, ဒီးကိး ပှၤအါဂၤလီၤ. 17 ဒီးတုၤ တၢ်အီၣ်အခါ ဘၣ်ဒီး, မၢအခ့အပှၤလဲၤ စံးဘၣ် ပှၤလၢအဘၣ် တၢ်ကိးပာ်အီၤတဖၣ်န့ၣ်, ဟဲတက့ၢ်. အဂ့ၢ်ဒ်အံၤ, တၢ်ခဲလၢာ် အိၣ် ကတဲာ်ကတီၤလံ အသးလံ. 18 ဒီးပှၤတဖၣ်န့ၣ်, ဒ်သိး တၢ်ကပျၢ်အီၤ ဒီး, ဃ့တၢ် လၢအသးတဖျၢၣ်ဃီ ခဲလၢာ်လီၤ. အဂံၢ်ခိၣ်တဂၤ စံးဘၣ်အီၤ, ယဲဒၣ်အံၤ ယပှ့ၤလံ ဟီၣ်ခိၣ်တကဝီၤ ဒီးယဘၣ်လဲၤကွၢ်အီၤလီၤ. ယဃ့ကညးနၤ, ပျၢ် ယၤ တက့ၢ်. 19 ဒီးအဝဲတဂၤ စံးဝဲဒၣ်, ယဲဒၣ်အံၤ, ယပှ့ၤလံ ဂီၤဖံး ယဲၢ်ဆိ, ဒီးယလဲၤမၤကွၢ်အီၤလီၤ. ယဃ့ကညးနၤ ပျၢ်ယၤ တက့ၢ်. 20 ဒီးအဝဲတဂၤ စံးဝဲဒၣ်, ယဲဒၣ်အံၤ ယန့ၢ် ယမါလံ. မၤသးဒ်န့ၣ်ဒီး ယလဲၤ တသ့ဘၣ်. 21 ဒီး အခ့အပှၤ တဂၤန့ၣ် ဟဲက့ၤဆူ အကစၢ်အအိၣ်, ဒီး စံးဘၣ်တဲဘၣ် တၢ်န့ၣ်တဖၣ်လီၤ. တုၤနုၤတစု, ဟံၣ်ကစၢ် အသးဒိၣ်ထီၣ်, ဒီးစံးဘၣ် အခ့အပှၤတဂၤန့ၣ်, လဲၤချ့ချ့ ဆူကျဲဖးဒိၣ်, ဒီးကျဲဖိ လၢဝ့ၢ်ပူၤ, ဒီးပှၤအဖှီၣ်အယာ်, ဒီးပှၤအဂီၤဟးဂီၤ, ဒီးပှၤအခီၣ်ဟးဂီၤ, ဒီးပှၤအမဲာ်ဘျီၣ်သ့ၣ်တဖၣ်န့ၣ်, ဒုးဟဲနုာ်အီၤ ဖဲအံၤ တက့ၢ်. 22 ဒီးအခ့အပှၤ စံးဝဲဒၣ်, ကစၢ်ဧၢ, ဒ်နမၤလိာ်တၢ် အသိးန့ၣ်, တၢ်မၤလံ အသးလံ, ဒီးတၢ်အလီၢ် အိၣ်ဒံးလီၤ. 23 ဒီးကစၢ် စံးဘၣ် အခ့အပှၤ, လဲၤထီၣ် ဆူကျဲမုၢ် ဒီးကျဲဖိ, ဒီးဒုးဟဲနုာ်ဆူၣ် အီၤ, ဒ်သိး ယဟံၣ် ကပှဲၤထီၣ် တက့ၢ်. 24 အဂ့ၢ်ဒ်အံၤ, ယစံးဘၣ်သု, ပှၤလၢအဘၣ် တၢ်ကိးပာ်အီၤတဖၣ်န့ၣ်, တလ့ၣ်ကွၢ်ဘၣ် ယတၢ်အီၣ် နီတဂၤဘၣ်. 25 ဒီးပှၤဂီၢ်မုၢ်ဖးဒိၣ် ပိာ်ထီၣ်အခံ, ဒီးဃၣ်ဃီၤအသး ဒီးစံးဘၣ်အီၤ, 26 ပှၤတဂၤဂၤ မ့ၢ်ဟဲဆူယအိၣ် ဒီးတသးဟ့ဘၣ် အမိၢ် ဒီးအပၢ်, ဒီးအဖိအမါ, ဒီးအဖိအလံၤ, ဒီးအဒီပုၢ်ဝဲၢ်မုၣ်, ဒီးအဒီပုၢ်ဝဲၢ်ခွါ, ဒီးအသးသမူဒၣ်ဝဲ စ့ၢ်ကီးဘၣ် ဒီး, ကဲထီၣ် ယပျဲၢ်ယဘီၣ် တသ့ဘၣ်. 27 ဒီးပှၤ လၢအတယိးဘၣ် အထူၣ်စုညါ, ဒီးတပိာ်ဘၣ် ယခံဘၣ်န့ၣ်, ကဲထီၣ် ယပျဲၢ်ယဘီၣ် တသ့ဘၣ်. 28 အဂ့ၢ်ဒ်အံၤ, ပှၤလၢသုကျါ မိၣ်မၤအသး လၢတၢးထီတဖျၢၣ်, ဒီးတဆ့ၣ်နီၤဆိ ဒီးဂံၢ်ကွၢ်ဝဲ, မ့ၢ်အတၢ်အိၣ်လၢဧါ, တလၢလဲၣ်န့ၣ်မ့ၢ် မတၤ တဂၤလဲၣ်. 29 မ့တမ့ၢ်ဘၣ် ဒ်န့ၣ်ဒီး, ပာ်လီၤ အခီၣ်ထံး, ဒီးမၤဝံၤထီၣ် တသ့ဘၣ်ဒီး, ပှၤလၢအထံၣ်ဝဲတဖၣ် ခဲလၢာ် ကဒုၣ်ဒွဲၣ်အီၤ, 30 ဒီးကစံးဝဲ, ပှၤတဂၤအံၤ မၤထီၣ်သီ, ဒီး မၤ တုၤအဝံၤ တသ့ဘၣ်. 31 ဒီးစီၤပၤ ကလဲၤ ဒုး စီၤပၤ လၢအဂၤတဂၤ, ဒီးတဆ့ၣ်နီၤဆိ ဒီးဆိကမိၣ်ဝဲ, လၢပှၤတကလးန့ၣ်, မ့ၢ်အမၤနၢၤ ပှၤဟဲဒီးပှၤခံကလး ဆူအအိၣ်, သ့ တသ့လဲၣ်န့ၣ်, မ့ၢ်မတၤတဂၤလဲၣ်. 32 မ့ၢ်တသ့ဘၣ်ဒီး, အဝဲတဂၤ အိၣ်ယံၤဒံး အဖၢမုၢ်ဒီး, ကမၢလီၤ ပှၤသးပှၢ် ဒီးဃ့ တၢ်ဃူတၢ်ဖိးလီၤ. 33 ဒ်န့ၣ်အသိး, ပှၤလၢသုကျါအံၤ မ့ၢ်တညိကွံာ်ဘၣ် အတၢ်ခဲလၢာ်ဒီး, ကဲထီၣ် ယပျဲၢ်ယဘီၣ် တသ့ဘၣ် နီတဂၤဘၣ်. 34 အံသၣ် မ့ၢ်တၢ်ဂ့ၤလီၤ. ဘၣ်ဆၣ်ဒီး, အဟီမ့ၢ် ဘျါဒီး, မ့ၢ်အကဟီက့ၤဝဲ လၢမနုၤတမံၤလဲၣ်. 35 လၢဟီၣ်ခိၣ် အဂီၢ် မ့ၢ်ဂ့ၤ, လၢတၢ်ကမှံၤအုၣ် အဂီၢ် မ့ၢ်ဂ့ၤ, တဂ့ၤဘၣ်, ဒီးပှၤကွံာ်တ့ၢ်ကွံာ်အီၤ လၢခိလီၤ. ပှၤအိၣ်ဒီးအနၢ် လၢအနၢ်ဟူ တၢ်န့ၣ်, မ်အနၢ်ဟူတၢ် တက့ၢ်. 


လူၤကၣ် Luke 15

1 ဒီးပှၤဃ့သွဲ ဒီးပှၤတၢ်ဒဲးဘးဖိ ခဲလၢာ်န့ၣ်, ဒ်သိး အကနၢ်ဟူဘၣ်တၢ်ဒီး, သုးဘူး အသး ဆူအအိၣ်လီၤ. 2 ဒီးပှၤဖၤရံၤၡဲ, ဒီးပှၤကွဲးလံာ်သ့ၣ်တဖၣ်, ကဒူးကဒ့ၣ်တၢ် ဒီးစံး လၢအတူၢ်လိာ် ပှၤတၢ်ဒဲးဘးဖိ ဒီး အီၣ်ဃုာ်တၢ် ဒီးအီၤလီၤ. 3 ဒီးကတိၤဒိ တၢ်အံၤ ဒီးစံးဘၣ်အီၤ, 4 ပှၤလၢသုကျါ လၢအအိၣ်ဒီး အသိ တကယၤ, ဒီးမ့ၢ်ဟါမၢ် တဒုဒီး, တပာ်လီၤတဲာ်ဝဲ ခွံဆံခွံဒု လၢပှၢ်လၢ်ကျါ ဒီးတလဲၤဃုဘၣ် လၢအဟါမၢ် တဒု တုၤအထံၣ်န့ၢ်က့ၤဝဲန့ၣ်, မ့ၢ်မတၤ တဂၤလဲၣ်. 5 ဒီးထံၣ်န့ၢ်က့ၤဝဲဒီး, အသူၣ်ခုသးခု, ဒီးပာ်ထီၣ်အီၤ လၢအဖံဘၣ်ခိၣ်, 6 ဒီးဟဲက့ၤဆူအဟံၣ်, ဒီးကိးဖှိၣ် အတံၤအသကိး ဒီးပှၤအိၣ်လၢအဃၢၤတဖၣ်, ဒီးစံးဘၣ်အီၤ, သးခု ဒီးယၤ တက့ၢ်. အဂ့ၢ်ဒ်အံၤ ယသိ လၢအဟါမၢ် တဒုန့ၣ်, ယထံၣ်န့ၢ်က့ၤလံ အီၤလံ. 7 ယစံးဘၣ် သု, ဒ်န့ၣ်အသိး တၢ်သးခု ကအိၣ်လၢမူခိၣ်, လၢပှၤတၢ်ဒဲးဘးဖိတဂၤ လၢအပီၢ်ယၢ်လီၤက့ၤအသး အဃိ, အါန့ၢ် ပှၤအတီအလိၤ ခွံဆံခွံဂၤ လၢအပီၢ်ယၢ်လီၤက့ၤအသး အလီၢ် တအိၣ်ဘၣ် အဃိ တက့ၢ်လီၤ. 8 ဒီးပိာ်မုၣ် အိၣ်ဒီးစ့ ဒြးမူး ဆံဆဲၣ်ဘ့ၣ် တဂၤ, ဒီးမ့ၢ်ဟါမၢ်ကွံာ် တဘ့ၣ်ဒီး, တဒွဲၣ်ထီၣ်ဘၣ် အမ့ၣ်အူဒၢ, ဒီးတခွဲဘၣ် အဟံၣ် သပှၢ်ပှၢ် တုၤအထံၣ်န့ၢ်က့ၤဝဲန့ၣ်, မ့ၢ်မတၤ တဂၤလဲၣ်. 9 ဒီးထံၣ်န့ၢ်က့ၤဝဲဒီး, ကိးဖှိၣ် အတံၤအသကိး, ဒီးပှၤအိၣ်လၢအဃၢၤတဖၣ်, ဒီးစံးဘၣ်အီၤ, သးခု ဒီးယၤ တက့ၢ်. အဂ့ၢ်ဒ်အံၤ, ယစ့ဒြးမူး လၢအဟါမၢ် တဘ့ၣ် ယထံၣ်န့ၢ်က့ၤလံ အီၤလံ. 10 ဒ်န့ၣ်အသိး, ယစံးဘၣ် သု, တၢ်သးခု ကအိၣ်လၢယွၤ အကလူးတဖၣ် အမဲာ်ညါ, လၢပှၤတၢ်ဒဲးဘးဖိတဂၤ လၢအပီၢ်ယၢ်လီၤက့ၤအသး အဃိလီၤ. 11 ဒီးစံးဝဲဒၣ်, မတၤတဂၤ အဖိခွါ အိၣ်ခံဂၤလီၤ. 12 ဒီး အဖိသဒါတဂၤ စံးဘၣ် အပၢ်, ပၢ်ဧၢ, တၢ်ဖိတၢ်လံၤ လၢနကဟ့ၣ်သါယၤန့ၣ်, နီၤဖး ဒီးဟ့ၣ်လီၤယၤ တက့ၢ်. ဒီးအဝဲဒၣ် နီၤဖး တၢ်ဖိတၢ်လံၤ, ဒီးဟ့ၣ် လၢအဝဲသ့ၣ် လီၤ. 13 ဒီး တအါနံၤအါသီဘၣ်ဒီး, အဖိသဒါ တဂၤန့ၣ် ပာ်ဖှိၣ် အစုလီၢ်အခီၣ်ခိၣ် ခဲလၢာ်, ဒီးလဲၤဝဲဆူ ကီၢ်အယံၤလီၤ. ဒီးအီၣ်ဂီၤကွံာ် အစုလီၢ်အခီၣ်ခိၣ် ဖဲန့ၣ် လၢတၢ်လုၣ်ကိလုၣ်ကပာ် အပူၤလီၤ. 14 ဒီးအီၣ်ဂီၤ ကယဲၢ် အတၢ် တုၤအလၢာ်ဒီး, တၢ်သၣ်ဝံၤလီၤဒိ အိၣ်ထီၣ် လၢကီၢ်တဘ့ၣ်န့ၣ် အပူၤ, ဒီး ဘၣ်ဖှီၣ်ဘၣ်ယာ်ဝဲဒၣ်လီၤ. 15 ဒီးလဲၤအိၣ်ဝဲ ဒီးပှၤကီၢ်ဖိတဂၤ ဒီးအဝဲဒၣ် မၢ အလဲၤကွၢ် အထိးတဖၣ် လၢပှၢ်လၢ်ကျါ လီၤ. 16 ဒီးတၢ်မိၣ်အီၣ်အသး လၢပထိးကၤရိာ် လၢထိး အီၣ်ဝဲ, ဒီးပှၤတဟ့ၣ်အီၣ်ဘၣ် နီတဂၤဘၣ်. 17 ဒီးသ့ၣ်နီၣ်လီၤက့ၤအသး ဒီးစံးဝဲဒၣ်, ယပၢ် အပှၤဒိးလဲအသး လၢအအီၣ်ကုးအီပှဲၤတဖၣ်န့ၣ်, အိၣ်ပှံၤဂၤပှံၤဂၤ, ဒီးယဲဒၣ်အံၤ, ယအိၣ်ဝံၤအိၣ်စ့ၤ, ဒီးယကသံတ့ၢ် ဖဲအံၤလီၤ. 18 ယကဂဲၤဆၢထၢၣ်, ဒီးယကက့ၤဆူယပၢ်အအိၣ်, ဒီးယကစံးဘၣ် အီၤ, ပၢ်ဧၢ, ယမၤကမၣ်ဘၣ်လံ မူခိၣ်, ဒီး လၢနမဲာ်ညါ လံ. 19 ပှၤကိးယၤ လၢနဖိခွါ ယတဂ့ၤတဘၣ်လၢၤဘၣ်. ပာ်ယၤ ဒ်နပှၤဒိးလဲအသး တဂၤ အသိးန့ၣ် တက့ၢ်. 20 ဒီးဂဲၤဆၢထၢၣ်, ဒီးက့ၤက့ၤဝဲဆူ အပၢ်အအိၣ်, ဒီးအိၣ်ဒံး စီၤစုၤယံၤ ဒီးအပၢ် ထံၣ်အီၤ ဒီးအသးအိၣ်အီၤ, ဒီးလဲၤဃ့ၢ်ဖိးဝဲ အကိာ် ဒီးနၢမူအီၤလီၤ. 21 ဒီး အဖိခွါ စံးဘၣ်အီၤ, ပၢ်ဧၢ, ယမၤကမၣ်ဘၣ်လံ မူခိၣ် ဒီးလၢနမဲာ်ညါလံ. ပှၤ ကိးယၤ လၢနဖိခွါ ယတဂ့ၤတဘၣ်လၢၤဘၣ်. 22 ဒီးအပၢ် စံးဘၣ် အခ့အပှၤ, ဟဲစိာ်ဃီၤ တၢ်ကူတၢ်သိး လၢအဂ့ၤကတၢၢ် ဒီးဒုးကူဒုးသိးအီၤ တက့ၢ်. ဒီးဟ့ၣ်လီၤ ပသံး လၢအစု အဂီၢ်, ဒီးခီၣ်ဖံး လၢအခီၣ် အဂီၢ် တက့ၢ်. 23 ဒီးဟဲစိာ် မၤသံ ဂီၤဖံးဖိ လၢအဘီၣ်တဒုန့ၣ် တက့ၢ်. ဒီးမ်ပအီၣ် ဒီးမုာ်လၤသကိး တက့ၢ်. 24 အဂ့ၢ်ဒ်အံၤ, ယဖိခွါ လၢအသံတ့ၢ် တဂၤအံၤ, မူထီၣ်က့ၤလံ, ဒီးဟါမၢ်တ့ၢ်, ဒီးဘၣ် တၢ်ထံၣ်န့ၢ်က့ၤ အီၤလံ. ဒီးအဝဲသ့ၣ် မုာ်လၤဝဲလီၤ. 25 ဒီးအဖိဝဲၢ်ကိတဂၤ အိၣ်လၢပှၢ်လၢ်ကျါ ဒီးဟဲက့ၤဘူး ဒီးဟံၣ်, ဒီးနၢ်ဟူ တၢ်ပှီၢ်ဒၢ, အူပံ, ဒီးတၢ်ဂဲၤကလံၣ်, 26 ဒီး ကိးက့ၤ အခ့အပှၤတဂၤ ဒီးသံကွၢ်ဝဲ, တၢ်အံၤ မ့ၢ်မနုၤတမံၤလဲၣ်. 27 ဒီးအဝဲဒၣ် စံးဘၣ်အီၤ, နပုၢ် ဟဲက့ၤတုၤဝဲ, ဒီးနပၢ် မၤသံ ဂီၤဖံးဖိ လၢအဘီၣ်တဒုန့ၣ်လံ. အဂ့ၢ်ဒ်အံၤ, ဒိးန့ၢ်က့ၤအီၤ လၢအအိၣ်ဆူၣ်အိၣ်ချ့လီၤ. 28 ဒီးအသး ဒိၣ်ထီၣ်, ဒီးသါတလဲၤနုာ်ဘၣ်ဝဲဘၣ်. ဒီးအပၢ် ဟဲထီၣ် ဃ့ကညးအီၤလီၤ. 29 ဒီးအဝဲဒၣ် ကတိၤဆၢတၢ် ဒီးစံးဘၣ် အပၢ်, ကွၢ်ကွၢ်, ယမၤ နတၢ် အနံၣ် အါထဲအံၤ, ဒီးနတၢ်မၤလိာ်န့ၣ် ယတလုၣ်သ့ၣ်ခါပတာ် နီတဘျီဘၣ်. ဒီးဒ်သိး ယကမုာ်လၤ ဒီးယတံၤယသကိး ဒီး, မဲာ်တဲးလဲးဖိ တဒုဧိၤ, နတဟ့ၣ်ဘၣ်ယၤ နီတခီၣ်ဘၣ်. 30 ဘၣ်ဆၣ်ဒီး တုၤ နဖိခွါ လၢအအီၣ်ဂီၤကွံာ် နစုလီၢ်နခီၣ်ခိၣ် ဒီးပှၤဃဲသဲမုၣ် တဂၤအံၤ ဟဲက့ၤဒီး, နမၤသံ ဂီၤဖံးဖိ လၢအဘီၣ် လၢအဂီၢ် လီၤ. 31 ဒီးအဝဲဒၣ် စံးဘၣ်အီၤ, ဖိဧၢ, နအိၣ်ဒီးယၤ တဘိယူၢ်ဃီ, ဒီးယစုလီၢ်ယခီၣ်ခိၣ် မ့ၢ်နတၢ်ခဲလၢာ်လီၤ. 32 ဘၣ်ဆၣ်ဒီး ဂ့ၤသးခု ဒီးမုာ်လၤတၢ်လီၤ. အဂ့ၢ်ဒ်အံၤ, နပုၢ် လၢအသံတ့ၢ်တဂၤန့ၣ်, မူထီၣ်က့ၤလံ, ဒီးဟါမၢ်တ့ၢ် ဒီး, ဘၣ် တၢ်ထံၣ်န့ၢ်က့ၤအီၤလံ. 

1 ဒီးစံးဘၣ် စ့ၢ်ကီး အပျဲၢ်အဘီၣ်, မတၤတဂၤ အထူးအတီၤ အိၣ်ဒီး ပှၤကွၢ် အတၢ်ဖိတၢ်လံၤ တဂၤ, ဒီးပှၤဆှိးအီၤ လၢအမၤဂီၤ အစုလီၢ်အခီၣ်ခိၣ် အဂ့ၢ်လီၤ. 2 ဒီးကိးက့ၤ ဒီးစံးဘၣ်အီၤ, ယနၢ်ဟူ လၢနဂ့ၢ်နပီၢ်အံၤ, မ့ၢ်မနုၤတမံၤလဲၣ်. ဟ့ၣ်လီၤ နတၢ်ကွၢ် တၢ်ဖိတၢ်လံၤ အလံာ် တက့ၢ်. အဂ့ၢ်ဒ်အံၤ, နကဲ ပှၤကွၢ်တၢ်ဖိတၢ်လံၤ တသ့လၢၤဘၣ်. 3 ဒီးပှၤကွၢ်တၢ်ဖိတၢ်လံၤန့ၣ် စံးလီၤအသး, မ့ၢ်ယကမၤ ဒ်လဲၣ်. အဂ့ၢ်ဒ်အံၤ, ယကစၢ်န့ၣ် သါကမၤလီၤတဲာ်ကွံာ် ယမံၤ လၢပှၤကွၢ်တၢ်ဖိတၢ်လံၤလီၤ. ယခူၣ်တၢ် တကဲဘၣ်. ယ ဃ့တၢ်ဧီၢ်, ယမဲာ်ဆှးလီၤ. 4 တုၤ တၢ်ဟီထီၣ်ကွံာ်ယၤ လၢပှၤကွၢ်တၢ်ဖိတၢ်လံၤ အလီၢ်န့ၣ်, ဒ်သိး ပှၤကတူၢ်လိာ်ယၤ လၢအဟံၣ်ပူၤဒီး, ယကမၤ ဒ်လဲၣ်ဒ်လဲၣ်န့ၣ်, ယသ့ၣ်ညါ လီၤ. 5 ဒီးကိး ပှၤ လၢအကမၢ် အိၣ်ဒီး အကစၢ် တဂၤဘၣ်တဂၤ, တဂၤဘၣ်တဂၤ, ဒီးစံးဘၣ် အခီၣ်ထံးတဂၤ, နကမၢ် လၢနဘၣ်လိးက့ၤ ယကစၢ်န့ၣ်မ့ၢ် အဆံးဒိၣ်လဲၣ်. 6 ဒီး စံးဝဲဒၣ်, သိအဘၤသၤ တကယၤလီၤ. ဒီးစံးဝဲဒၣ်, ဟံးန့ၢ် နလံာ် ဒီးဆ့ၣ်နီၤကွဲး ယဲၢ်ဆံ ချ့ချ့ တက့ၢ်. 7 တုၤနုၤတစု, စံးဘၣ်ကဒီး လၢအဂၤတဂၤ, နကမၢ် ဆံးဒိၣ်လဲၣ်. ဒီးစံးဝဲဒၣ်, ဘုအကိၢ် တကယၤလီၤ. ဒီးစံးဘၣ်အီၤ, ဟံးန့ၢ် နလံာ် ဒီးကွဲး ဃိးဆံ တက့ၢ်. 8 ဒီး အကစၢ် စံးထီၣ်ပတြၢၤ ပှၤကွၢ်တၢ်ဖိတၢ်လံၤ လၢအတတီတလိၤဘၣ် တဂၤလီၤ. အဂ့ၢ်ဒ်အံၤ, မ့ၢ်အမၤတၢ် လၢအတၢ်ကူၣ်တၢ်ဆးလီၤ. အဂ့ၢ်ဒ်အံၤ, အအံၤတဃၣ် အဖိခွါ လၢအစိၤဒၣ်ဝဲန့ၣ်, ကူၣ်ဘၣ်ကူၣ်သ့ ဒိၣ်န့ၢ် တၢ်ကပီၤ အဖိခွါ တက့ၢ်လီၤ. 9 ဒီးယ စံးဘၣ်သု, စုလီၢ်တတီ ခီၣ်ခိၣ်တလိၤဘၣ်န့ၣ်, ဒုးကဲထီၣ် အီၤ လၢသုတံၤသုသကိး, ဒ်သိး တုၤအလၢာ်ကွံာ်ဒီး, အဝဲသ့ၣ် ကတူၢ်လိာ်သု ဆူဟံၣ် လီၤထူလီၤယိာ်တဖၣ် အပူၤ တက့ၢ်. 10 ပှၤလၢအမၤတီ လၢတၢ်အစှၤကတၢၢ်န့ၣ်, ကမၤတီ စ့ၢ်ကီးဝဲ လၢတၢ်အအါလီၤ. ဒီးပှၤ လၢအမၤတတီဘၣ် လၢတၢ်အစှၤကတၢၢ်န့ၣ်, ကမၤဝဲ တတီဘၣ် စ့ၢ်ကီး လၢတၢ်အအါလီၤ. 11 မၤသးဒ်န့ၣ်ဒီး, လၢတၢ်စုလီၢ်တတီဘၣ်န့ၣ်, သုမၤ မ့ၢ်တတီဘၣ်ဒီး, မ့ၢ်မတၤ ကအးလီၤသု လၢတၢ်စုလီၢ် လၢအနီၢ်နီၢ် တဂၤလဲၣ်. 12 ပှၤဂၤ အတၢ်န့ၣ် သုမၤ မ့ၢ်တတီဘၣ်ဒီး, မ့ၢ်မတၤ ကဟ့ၣ်လီၤသု လၢသုတၢ်ဒၣ်သုဝဲ တဂၤလဲၣ်. 13 တၢ် လၢအခ့အပှၤအံၤ, ကစၢ် ခံဂၤ အတၢ်မၤန့ၣ် မၤ တပှဲၤဘၣ် နီတဂၤဘၣ်. ကသးဟ့ဝဲ တဂၤ, ဒီးကအဲၣ်ဝဲ တဂၤလီၤ. မ့တမ့ၢ်ဘၣ်ဒီး ကသန့ၤအသး တဂၤ, ဒီးတယူးတယီၣ်ဘၣ် တဂၤလီၤ. ယွၤအတၢ်မၤ ဒီးမၤမိၣ် အတၢ်မၤန့ၣ် သုမၤ တသ့ဘၣ်. 14 ဒီးပှၤဖၤရံၤၡဲ လၢအအဲၣ် စ့တဖၣ်န့ၣ်, နၢ်ဟူ စ့ၢ်ကီး တၢ်န့ၣ်တဖၣ် ခဲလၢာ်ဒီး, ဒုၣ်ဒွဲၣ်အီၤလီၤ. 15 ဒီးအဝဲဒၣ် စံးဘၣ် အီၤ, သုဝဲသ့ၣ်အံၤ, သုမ့ၢ် ပှၤလၢအပာ်တီပာ်လိၤအသး လၢပှၤကညီ အမဲာ်ညါလီၤ. ဘၣ်ဆၣ်ဒီး ယွၤသ့ၣ်ညါ သုသးလီၤ. အဂ့ၢ်ဒ်အံၤ, တၢ် လၢပှၤကညီပာ် လၢတၢ်သးကွံန့ၣ်, မ့ၢ်တၢ်သးဘၣ်အၢ လၢယွၤအမဲာ်ညါလီၤ. 16 တၢ်သိၣ်တၢ်သီ ဒီးဝံသ့ၣ်တဖၣ် အိၣ်ဝဲ တုၤလီၤ လၢစီၤယိၤဟၣ်လီၤ. လၢန့ၣ် အလီၢ်ခံဒီး, တၢ်စံၣ်တဲၤတဲလီၤ ယွၤအဘီအမုၢ် အတၢ်သးခုအကစီၣ်, ဒီးပှၤနုာ်ဆူၣ်ဝဲ လၢအပူၤ ကိးဂၤဒဲးလီၤ. 17 ဒီးဟီၣ်ခိၣ် ဒီးမူခိၣ် ဒံမုၢ်ဒံဖျိးကွံာ်ညီန့ၢ် လံာ်တၢ်သိၣ်တၢ်သီ အဖျၢၣ် တနၢၣ်ဖိ ဟးဂီၤဝဲန့ၣ် တက့ၢ် လီၤ. 18 ဖဲဒၣ် ပှၤလၢအပာ်မၢ်ကွံာ် အမါ, ဒီးအိၣ်ဃုာ် ဒီးအဂၤ တဂၤလၢ်လၢ်န့ၣ်, မ့ၢ်အအဲၣ်ဘၢမါလီၤ. ဒီးဖဲဒၣ် ပှၤလၢအအိၣ်ဃုာ် ဒီးပှၤ လၢအဝၤပာ်မၢ်အီၤ တဂၤလၢ်လၢ်န့ၣ်, မ့ၢ်အမၤကမၣ် ပှၤအမါလီၤ. 19 ဒီးမတၤတဂၤ အထူးအတီၤ, ကူသိးဝဲ လၢတၢ်လုးတကုာ် ဒီးဖှီဝါကဆှၣ်, ဒီးမုာ်လၤတၢ် ကိးမုၢ်နံၤမုၢ်နၤဒဲး ဒိၣ်မးလီၤ. 20 ဒီးပှၤဖှီၣ်ဖိယာ်ဖိ အိၣ်ဒီး အပူၤလီၢ် ဒီဂၤညါ, အမံၤ စီၤလါစရူး တဂၤန့ၣ်, ပှၤပာ်လီၤဝဲ လၢအကျဲစၢၤ အခီၣ်ထံးလီၤ. 21 ဒီးတၢ်မိၣ်အီၣ်အသး လၢတၢ်လီၣ်သြုလီၤပလ့ၤ လၢပှၤအထူးအတီၤ အစီၢ်နီၤခိၣ်န့ၣ်လီၤ. ဒီးမ့မ့ၢ် ထွံၣ်တဖၣ် ဟဲလ့ၣ် အတၢ်ဆါပူၤလီၢ်လီၤ. 22 ဒီးတၢ်မၤအသး လၢပှၤဖှီၣ်ဖိယာ်ဖိတဂၤန့ၣ် သံဝဲ, ဒီးကလူးတဖၣ် စိာ်ထီၣ်အီၤ ဆူ စီၤအၤဘြၤဟၣ် အသးနါပှၢ် အပူၤလီၤ. ဒီးပှၤအထူးအတီၤန့ၣ် သံစ့ၢ်ကီးဝဲ, ဒီးတၢ်ခူၣ်လီၤအီၤလီၤ. 23 ဒီး ဘၣ်တၢ်ဆိးကဲးဆိးလီ, ဒီးကျ့ထီၣ် အမဲာ် လၢပျုၤပူၤ, ဒီး ထံၣ်ထီၣ်သကွ့ၤ စီၤအၤဘြၤဟၣ်, ဒီးစီၤလါစရူး အိၣ်လၢအသးနါပှၢ် အပူၤလီၤ. 24 ဒီးကိးထီၣ် ဒီးစံးဝဲဒၣ်, ပၢ် အၤဘြၤဟၣ်ဧၢ, သူၣ်ကညီၤသးကညီၤစာ်ယၤ တက့ၢ်. ဒီးမၢ စီၤလါစရူး ဘျၢလီၤ အစုမုၢ်စိးနါ လၢထံကျါ, ဒီးဟဲမၤခုၣ်လီၤ ယပျ့ၤ တက့ၢ်. အဂ့ၢ်ဒ်အံၤ, ယဘၣ် တၢ်နးတၢ်ဖှီၣ် လၢမ့ၣ်လၣ်မ့ၣ်ကဲၤ အပူၤအံၤလီၤ. 25 ဒီးစီၤအၤဘြၤဟၣ် စံးဝဲဒၣ်, ဖိဧၢ, လၢနမူဒံးဒီး, နဒိးနတၢ်ဂ့ၤတဖၣ်, ဒီးဒ်န့ၣ် အသိး စီၤလါစရူး ဒိးအတၢ်အၢတဖၣ်န့ၣ်, သ့ၣ်နီၣ်ထီၣ် တက့ၢ်. မ့မ့ၢ်ခဲကနံၣ်အံၤ, အဝဲဒၣ် အိၣ်မုာ် ဖဲအံၤ, ဒီးနဲဒၣ်, နဘၣ် တၢ်နးတၢ်ဖှီၣ်လီၤ. 26 ဒီး လၢတၢ်အံၤ ခဲလၢာ် အမဲာ်ညါဒီး, လၢပဘၢၣ်စၢၤ ဒီးသုဘၢၣ်စၢၤန့ၣ်, တၢ်အဆၢ လီၤတဲာ်တူာ် ဖးလဲၢ် အိၣ်ဝဲလီၤ. မၤသးဒ်န့ၣ်ဒီး ပှၤဖဲအံၤမ့ၢ် မိၣ်လဲၤဃီၤအသး ဆူသုအိၣ်ဒီး လဲၤဃီၤဝဲ တသ့ဘၣ်. ဒီးပှၤ လၢသုအိၣ်ဘးခီန့ၣ်မ့ၢ် မိၣ်ဟဲဃီၤအသး ဆူပအိၣ်အံၤ ဒီး, ဟဲဃီၤဝဲ တသ့ဘၣ်. 27 ဒီးစံးဝဲဒၣ်, ပၢ်ဧၢ, မ့မ့ၢ်ဒ်န့ၣ်ဒီး, ယဃ့ကညးနၤ လၢနကမၢ အလဲၤဆူ ယပၢ်အဟံၣ် လီၤ. 28 အဂ့ၢ်ဒ်အံၤ, ယဒီပုၢ်ဝဲၢ် အိၣ် ယဲၢ်ဂၤ, ဒ်သိး အကအုၣ်အသး သပှၢ်ပှၢ် လၢအီၤ, ဒ်သိး အသု တဟဲဆူ တၢ်ဆိးကဲးအလီၢ် ဖဲအံၤ စ့ၢ်ကီး တဂ့ၤလီၤ. 29 စီၤအၤဘြၤဟၣ် စံးဘၣ်အီၤ, ပှၤတဖၣ်န့ၣ် အိၣ်ဒီး စီၤမိၤၡ့ ဒီးဝံသ့ၣ်တဖၣ်လီၤ. မ်အဒိကနၣ်တၢ် လၢအီၤ တက့ၢ်. 30 ဒီးစံးဝဲဒၣ်, တမ့ၢ်ဘၣ်, ပၢ် အၤဘြၤဟၣ်ဧၢ, မ့မ့ၢ် ပှၤလၢအသံတဂၤ မ့ၢ်ဂဲၤဆၢထၢၣ်, ဒီးလဲၤဆူအအိၣ်ဒီး, ကပီၢ်ယၢ်လီၤက့ၤအသး လီၤ. 31 ဒီးစံးဘၣ်အီၤ, မ့ၢ်တဒိကနၣ်ဘၣ် တၢ် လၢစီၤမိၤၡ့ ဒီးဝံသ့ၣ်တဖၣ် ဘၣ်ဒီး, ပှၤလၢအသံတဂၤ မ့ၢ်ဂဲၤဆၢထၢၣ် နာ်သက့ဒီး, တနာ်ဘၣ်ဝဲဘၣ်. 

1 ဒီးစံးဘၣ် အပျဲၢ်အဘီၣ် တၢ်လီၤဃံၤ အလီၢ်တဖၣ် တအိၣ်ဘၣ်ဒီး, အိၣ်တသ့ဘၣ်. ဘၣ်ဆၣ်ဒီး, ပှၤလၢအဒုးအိၣ်ထီၣ်ဝဲ တဂၤန့ၣ်, ဘၣ်အဖှီၣ်လီၤ. 2 ပှၤမ့ၢ်မၤလီၤဃံၤ ပှၤတဂၤ လၢပှၤဆံးတဖၣ်အံၤ အကျါဒီး, ဆၢၣ်ဂူာ်လၢၢ် မ့ၢ်ဘၣ်စၢထီၣ် လၢအကိာ်, ဒီးအဝဲဒၣ် ဘၣ်တၢ်တ့ၢ်လီၤကွံာ်အီၤ ဆူပီၣ်လဲၣ်ပူၤဒီး, ဂ့ၤဒၣ်တၢ် လၢအဂီၢ် တက့ၢ် လီၤ. 3 သုဝဲသ့ၣ်အံၤ ပလီၢ် သုသး တက့ၢ်. နဒီပုၢ်ဝဲၢ် မ့ၢ်မၤကမၣ်ဘၣ်နၤဒီး, သိၣ်ဃီၤအီၤ တက့ၢ်. ဒီးမ့ၢ်ပီၢ်ယၢ်လီၤက့ၤအသးဒီး, ပျၢ်ကွံာ် အတၢ်ကမၣ် တက့ၢ်. 4 ဒီး လၢတနံၤ အတီၢ်ပူၤ, မ့ၢ်မၤကမၣ်ဘၣ်နၤ တုၤအပှဲၤထီၣ် နွံစု, ဒီး မ့ၢ်ဟဲက့ၤကဒါက့ၤဆူနအိၣ် တုၤအပှဲၤထီၣ် နွံစု ဒီးစံး, ယပီၢ်ယၢ်လီၤက့ၤ ယသးလီၤန့ၣ် ဒီး, ပျၢ်ကွံာ် အတၢ်ကမၣ် တက့ၢ်. 5 ဒီးပှၤတၢ်မၢဖိတဖၣ် စံးဘၣ် ကစၢ်, မၤအါထီၣ် ပတၢ်နာ် တက့ၢ်. 6 ဒီးကစၢ် စံးဝဲဒၣ်, သုတၢ်နာ် မ့ၢ်အိၣ် ထဲသဘၣ် ချံတဖျၢၣ်ဒီး, သုကစံးဘၣ် ဝံာ်တထံးအံၤ, ဟးထီၣ်ကွံာ်, ဒီးအိၣ်သူၣ်လီၤနသး လၢပီၣ်လဲၣ်ပူၤ တက့ၢ်န့ၣ် ဒီး, ကစူၢ် သုကလုၢ်လီၤ. 7 ဒီးပှၤ လၢသုကျါ တဂၤဂၤ မ့ၢ်အိၣ်ဒီး အခ့အပှၤတဂၤ မၤစံာ်မ့ၢ်ဂ့ၤ, ကွၢ်ဆၣ်ဖိကီၢ်ဖိမ့ၢ်ဂ့ၤဒီး, တုၤအဟဲက့ၤ လၢစံာ်ပူၤဒီး, ကစံးဘၣ်အီၤ တကီၢ်ခါ, ဟဲက့ၤ ဆ့ၣ်နီၤသန့ၤ လၢမ့ၤလၣ်ထံး တက့ၢ်န့ၣ်, မ့ၢ်မတၤတဂၤလဲၣ်. 8 မ့မ့ၢ် ကစံးဘၣ်အီၤ, ကတဲာ်ကတီၤတၢ် လၢယကအီၣ်, ဒီးယ အီၣ်တၢ်အီတၢ် အဖၢမုၢ်န့ၣ်, ကံၢ်တူာ် နယီၢ်တကိး ဒီးမၤ ယခ့ယပှၤ အတၢ်မၤ တက့ၢ်. အန့ၣ် ဝံၤဒီး, နကအီၣ်ဒီး နကအီနဲဒၣ်လီၤန့ၣ်, တမ့ၢ်ဘၣ်ဧါ. 9 မ့ၢ် အခ့အပှၤ မၤဝဲ ဒ်အမၤလိာ်ဝဲ အသိးန့ၣ် ဒီး, မ့ၢ်အစံးထီၣ်ပတြၢၤ အီၤဧါ. ယ ဆိကမိၣ် လၢအတပတြၢၤဘၣ်. 10 ဒ်န့ၣ်အသိး သုဝဲဒၣ်အံၤ, ဒ်တၢ်မၤလိာ်သု အသိးန့ၣ်, သုမၤ ခဲလၢာ် ဝံၤဒီး, စံး သုဝဲ လၢပမ့ၢ်တၢ် အခ့အပှၤ လၢအတဂိာ်တသီၣ်ဘၣ်တၢ် လီၤ. အဂ့ၢ်ဒ်အံၤ, တၢ် လၢပမၤလံန့ၣ်မ့ၢ် တၢ် လၢပကြၢး မၤန့ၣ်လီၤ. 11 ဒီးတၢ်မၤအသး လၢအလဲၤဆူ ယရူၤၡလ့ၣ်, ဒီးလဲၤခီဂာ် ၡၤမရံ ဒီးကၤလံၤလါ အခၢၣ်သးလီၤ. 12 ဒီးကလဲၤနုာ် တ့ၢ်ဝဲ လၢသဝီတဖျၢၣ် အပူၤ ဒီး, ပှၤဘၣ်တၢ်ဆါအၢ ဆံဆဲၣ်ဂၤ ဟဲသဂၢၢ်အီၤ, ဒီးဆၢထၢၣ် အိၣ်သကွ့ၤဝဲ, 13 ဒီးကိးပသူထီၣ် ဒီးစံးဝဲဒၣ်, ယ့ၣ်ၡူး ကစၢ်ဧၢ, သူၣ်ကညီၤသးကညီၤလၢ်ပှၤ တက့ၢ်. 14 ဒီးထံၣ်ဝဲ ဒီးစံးဘၣ်အီၤ, လဲၤ ဒုးနဲၣ်သုသး လၢပှၤလုၢ်တၢ်အဒိၣ် တက့ၢ်. ဒီးတၢ်မၤအသး လၢအလဲၤတၢ် အဖၢမုၢ်ဒီး, ကဆှီထီၣ်က့ၤလီၤ. 15 ဒီး လၢပှၤတဖၣ် အကျါတဂၤ, တုၤအသ့ၣ်ညါ လၢအဘျါက့ၤဝဲ ဒီး, ဟဲက့ၤကဒါက့ၤ ဒီးစံးထီၣ်ပတြၢၤ ယွၤ လၢအကလုၢ် ဖးဒိၣ်လီၤ. 16 ဒီးထိၣ်လီၤပှီၤအသး လၢအခီၣ်ထံး, ဒီးစံးထီၣ်ပတြၢၤ အဘျုးအဖှိၣ်လီၤ. ဒီးပှၤတဂၤန့ၣ်မ့ၢ် ပှၤၡၤမရံဖိလီၤ. 17 ဒီးယ့ၣ်ၡူး ကတိၤဆၢတၢ် ဒီးစံးဝဲဒၣ်, မ့ၢ် ပှၤဆံဆဲၣ်ဂၤန့ၣ် ကဆှီထီၣ်ဝဲ တမ့ၢ်ဘၣ်ဧါ. ဒီးပှၤခွံဂၤန့ၣ် အိၣ်ဖဲလဲၣ်. 18 ပှၤဟဲက့ၤကဒါက့ၤ, ဒီးစံးထီၣ်ပတြၢၤ ယွၤအဘျုးအဖှိၣ် ပထံၣ်န့ၢ် ထဲပှၤတခီဘီမုၢ်ဖိ တဂၤအံၤဧိၤဧါ. 19 ဒီးစံးဘၣ်အီၤ, ဂဲၤဆၢထၢၣ် ဒီးက့ၤကၢ်နဲာ်, နတၢ်နာ်န့ၣ် အုၣ်က့ၤခီၣ်က့ၤလံ နၤလံ. 20 ဒီးပှၤဖၤရံၤၡဲ သံကွၢ်အီၤ လၢယွၤအဘီအမုၢ် ကဟဲ ခဲလဲၣ်ခဲလဲၣ်, ဒီးအဝဲဒၣ် ကတိၤဆၢတၢ် ဒီးစံးဝဲဒၣ်, တမ့ၢ်ဘၣ် ယွၤအဘီအမုၢ် ဟဲဝဲအိၣ်ဒီး, တၢ်ကွၢ်ထံကွၢ်ဖျါန့ၣ် ဘၣ်. 21 ဒီးပှၤတစံးဘၣ်, ကွၢ်ကွၢ်, ဖဲအံၤ, ကွၢ်ကွၢ်, ဖဲန့ၣ်ဘၣ်. အဂ့ၢ်ဒ်အံၤ, ကွၢ်ကွၢ်, ယွၤအဘီအမုၢ် အိၣ်လၢသုသးကံၢ်ပူၤလီၤ. 22 ဒီးစံးဘၣ် အပျဲၢ်အဘီၣ်, အနံၤအသီ ကဘၣ် လၢသု ကဆၢထံၣ်ဘၣ် ပှၤကညီဖိခွါ အမုၢ်နံၤ အကျါတနံၤ, ဒီး သုတထံၣ်ဘၣ်ဘၣ်. 23 ဒီးအဝဲသ့ၣ် ကစံးဘၣ်သု, ကွၢ်ကွၢ်, ဖဲအံၤ, ကွၢ်ကွၢ်, ဖဲန့ၣ်. လဲၤ တဂ့ၤ, ပိာ်အခံ တဂ့ၤ, 24 အဂ့ၢ်ဒ်အံၤ, ဒ်လီဝၢ်ဒံး လၢမူထံးတခီ, ကပီၤထီၣ် ပၢၢ်လၢမူထံး အဝဲတခီ အသိးဒီး, ပှၤကညီဖိခွါ လၢအမုၢ်နံၤ အပူၤန့ၣ်, ကမၤအသး ဒ်န့ၣ် အသိးလီၤ. 25 ဘၣ်ဆၣ်ဒီး ကဘၣ်ဆိ တၢ်အါမံၤ, ဒီးကဘၣ် တၢ်ညိကွံာ်အီၤ လၢပှၤတစိၤအံၤ အစုပူၤလီၤ. 26 ဒီးဒ်တၢ်မၤအသး လၢစီၤနိအၤ အမုၢ်နံၤတဖၣ် အသိးန့ၣ်, တၢ်ကမၤအသး လၢပှၤကညီဖိခွါ အမုၢ်နံၤ ဒ်န့ၣ် အသိးလီၤ. 27 ပှၤအီၣ်တၢ်အီတၢ်, ဒီးန့ၢ်မါန့ၢ်ဝၤ တုၤ မုၢ်တနံၤ လၢစီၤနိအၤ လဲၤနုာ် လၢကဘီပူၤ, ဒီးထံလုၣ်ဘၢတၢ် ဟဲ ဒီးမၤဟးဂီၤကွံာ်အီၤ ခဲလၢာ်လီၤ. 28 ဒ်န့ၣ်အသိး တၢ်မၤအသး လၢစီၤလိာ် အမုၢ်နံၤတဖၣ်န့ၣ်လီၤ. ပှၤအီၣ်တၢ်အီတၢ်, ပှ့ၤတၢ်ဆါတၢ်, သူၣ်တၢ်ဘျၢတၢ်, မၤဟံၣ်မၤဃီ လီၤ. 29 ဘၣ်ဆၣ်ဒီး မုၢ်တနံၤ လၢစီၤလိာ် ဟးထီၣ်ကွံာ် လၢဝ့ၢ်စဒိၣ် အပူၤန့ၣ်, တၢ်ဟဲစူၤလီၤ လၢမ့ၣ်အူ ဒီးကး လၢမူခိၣ်, ဒီးမၤဟးဂီၤကွံာ် ပှၤခဲလၢာ်လီၤ. 30 မုၢ်နံၤ လၢပှၤကညီ ဖိခွါအံၤ ကအိၣ်ဖျါထီၣ်ဒီး, တၢ်ကမၤအသး ဒ်န့ၣ်အသိး လီၤ. 31 ဒီးတၢ် လၢမုၢ်တနံၤန့ၣ်, ပှၤမ့ၢ်အိၣ်လၢအဟံၣ်ခိၣ်ဒီး အတၢ်ဖိတၢ်လံၤ မ့ၢ်အိၣ်လၢအဟံၣ်ပူၤဒီး, မ်အသု တယုၢ်လီၤ ဟံးန့ၢ်က့ၤအီၤ တဂ့ၤ. ဒ်န့ၣ်အသိး ပှၤအိၣ်လၢစံာ်ပူၤန့ၣ်, သုတက့ၤကဒါက့ၤဆူအလီၢ်ခံ တဂ့ၤ. 32 သ့ၣ်နီၣ်ထီၣ်က့ၤ စီၤလိာ် အမါ တက့ၢ်. 33 ဖဲဒၣ် ပှၤလၢအဃု အုၣ်က့ၤခီၣ်က့ၤအသး တဂၤဂၤန့ၣ်, ကမၤဟါမၢ်ကွံာ်အသး လီၤ. ဒီးဖဲဒၣ် ပှၤလၢအဒုးဟါမၢ်ကွံာ်အသး တဂၤဂၤန့ၣ်, ကဒုးမူထီၣ်က့ၤအီၤလီၤ. 34 ယစံးဘၣ်သု, တၢ် လၢမုၢ်တနၤန့ၣ် ပှၤပိာ်ခွါ ခံဂၤ ကအိၣ်လၢအလီၢ်မံ တပူၤဃီဒီး, တၢ်ကဟံးထီၣ်ကွံာ်တဂၤ, ဒီးအဝဲတဂၤ ကအိၣ်လီၤတဲာ်လီၤ. 35 ပှၤပိာ်မုၣ် ခံဂၤ ကဂူာ်ဆၢၣ် ဂူာ် တပူၤဃီ, ဒီးတၢ်ကဟံးထီၣ်ကွံာ် တဂၤ, ဒီးအဝဲ တဂၤ ကအိၣ်လီၤတဲာ်လီၤ. 36 @ 37 ဒီးအဝဲသ့ၣ် ကတိၤဆၢတၢ် ဒီးစံးဘၣ်အီၤ, ကစၢ်ဧၢ, ဖဲလဲၣ်ပူၤလဲၣ်. ဒီးအဝဲဒၣ် စံးဘၣ်အီၤ, ဖဲဒၣ် တၢ်အစိၣ် အိၣ်ဝဲ တပူၤပူၤန့ၣ်, လီတာ်တဖၣ် ကအိၣ်ဖှိၣ်ရိဖှိၣ် ဖဲန့ၣ်လီၤ.

1 ဒီးဒ်သိး ပှၤကညီ ကဘါထုကဖၣ်တၢ် တဘိယူၢ်ဃီ, ဒီး သုတလီၤဘှါ တဂ့ၤဒီး, စံးဘၣ်စ့ၢ်ကီး အီၤ လၢတၢ်ကတိၤဒိအံၤ, 2 ပှၤစံၣ်ညီၣ်ကွီၢ် လၢအတပျံၤဘၣ်ယွၤ ဒီးတယူးတယီၣ်ဘၣ် ပှၤကညီ, အိၣ်လၢဝ့ၢ်တဝ့ၢ်အပူၤ တဂၤလီၤ. 3 ဒီးမုၣ်ကမဲ အိၣ်လၢဝ့ၢ်ပူၤန့ၣ် တဂၤ, ဒီးလဲၤဝဲဆူ အအိၣ်ဒီး စံးဝဲဒၣ်, စံၣ်ညီၣ်တီန့ၢ်ယၤ လၢယဒုၣ်ယဒါ တက့ၢ်. 4 ဒီး တစံၣ်ညီၣ်ဘၣ် ဒီးအိၣ်ဝဲ တစိၢ်လီၤ. လၢခံက့ၤဒီး, စံးလီၤအသး, ယဲဒၣ်အံၤ, ယတပျံၤဘၣ်ယွၤ ဒီးယတယူးတယီၣ်ဘၣ် ပှၤကညီ နာ်သက့ဒီး, 5 မ့ၢ်မုၣ်ကမဲ တဂၤအံၤ မၤတံာ်တာ်ယၤ အဃိဒီး, ယကစံၣ်ညီၣ်တီန့ၢ်အီၤ, ဒ်သိးအသု တမၤဘှံးယသး လၢအဟဲထီဘိန့ၣ် တဂ့ၤလီၤ. 6 ဒီးကစၢ် စံးဝဲဒၣ်, ပှၤစံၣ်ညီၣ်ကွီၢ် လၢအတတီဘၣ်တဂၤ စံးတၢ်န့ၣ် ကနၣ် တက့ၢ်. 7 ဒီးယွၤကစံၣ်ညီၣ်တီန့ၢ် အပှၤဃုထၢဖိ လၢအကိးထီၣ်အီၤ လၢမုၢ်ဆါဆဲး လၢမုၢ်နၤ, ဒီးအဝဲဒၣ် ဝံသးစူၤတၢ် လၢအဂ့ၢ် ယံာ်ယံာ်, တမ့ၢ်ဘၣ်ဧါ. 8 ယစံးဘၣ်သု လၢအကစံၣ်ညီၣ်တီန့ၢ် အီၤချ့ချ့လီၤ. ဘၣ်ဆၣ်ဒီး, တုၤ ပှၤကညီဖိခွါအံၤ ဟဲလီၤဒီး, ကထံၣ်န့ၢ် တၢ်နာ် လၢဟီၣ်ခိၣ်ချၢအံၤဧါ. 9 ဒီးပှၤစံးလီၤအသး လၢပှၤတီပှၤလိၤ, ဒီးတယူးတယီၣ်ဘၣ် ပှၤဂၤ တနီၤနီၤန့ၣ်, အဝဲဒၣ် စံးဘၣ်အီၤ လၢတၢ်ကတိၤဒိအံၤလီၤ. 10 ပှၤခံဂၤ လဲၤထီၣ်ဘါထုကဖၣ်တၢ် လၢတၢ်လုၢ်ဟံၣ်ပူၤလီၤ. အဝဲတဂၤမ့ၢ် ပှၤဖၤရံၤၡဲ, ဒီးအဝဲတဂၤ မ့ၢ် ပှၤဃ့သွဲလီၤ. 11 ပှၤဖၤရံၤၡဲတဂၤ ဆၢထၢၣ်, ဒီးဘါထုကဖၣ်ဝဲ လၢအသး ဒ်အံၤ, ယွၤဧၢ, ယစံးထီၣ်ပတြၢၤနၤ လီၤ. အဂ့ၢ်ဒ်အံၤ, ယတဒ်သိးဘၣ် ဒီးပှၤဂၤဘၣ်, ပှၤဂုာ် ဆူၣ်ပျိဆူၣ်တၢ်, ပှၤတတီတလိၤဘၣ်, ပှၤအဲၣ်ဘၢတၢ်, ဒီးပှၤဃ့သွဲ တဂၤအံၤ ဒၣ်လဲာ်ဘၣ်လီၤ. 12 နွံနံၤ အတီၢ်ပူၤ ယဒုၣ် တၢ်အီၣ်တၢ်အီ ခံနံၤလီၤ. ဖဲဒၣ်ယန့ၢ်တၢ်ခဲလၢာ်ဒီး, အဘျၢၣ်တဆံ, ယမၤဘူၣ်တဘျၢၣ်လီၤ. 13 ဒီးပှၤဃ့သွဲ တဂၤ အိၣ်ဆၢထၢၣ်သကွ့ၤဝဲ, ဒီးတကျ့ထီၣ် ဒၣ်လဲာ် အမဲာ် ဆူမူခိၣ်ဘၣ်, မ့မ့ၢ်ဒဲလီၤ အသးနါပှၢ် ဒီးစံးဝဲဒၣ်, ယွၤဧၢ, သူၣ်ကညီၤသးကညီၤ ပှၤတၢ်ဒဲးဘးဖိ ယၤအံၤ တက့ၢ်. 14 ယစံးဘၣ်သု, အအံၤတဂၤ ဘၣ် တၢ်ပာ်တီပာ်လိၤ အီၤ ဒီး, က့ၤလီၤက့ၤဝဲဆူ အဟံၣ်လီၤ. မ့မ့ၢ်အဝဲတဂၤန့ၣ် တမ့ၢ်ဘၣ်. အဂ့ၢ်ဒ်အံၤ, ကယဲၢ် ပှၤလၢအပာ်ထီၣ်ထီအသးန့ၣ် ကဘၣ် တၢ်ဆီၣ်လီၤအီၤလီၤ. ဒီးပှၤ လၢအဆီၣ်လီၤအသးန့ၣ်, ကဘၣ် တၢ်ပာ်ထီၣ်ထီအီၤလီၤ. 15 ဒီးပှၤဟဲစိာ် ဖိဒံဖိသၣ် စ့ၢ်ကီး ဆူအအိၣ်, ဒ်သိး အကထိးဘၣ်အီၤလီၤ. ဒီးအပျဲၢ်အဘီၣ် ထံၣ်ဝဲ ဒီးတြီအီၤလီၤ. 16 ဘၣ်ဆၣ်ဒီး ယ့ၣ်ၡူး ကိးအီၤ ဒီးစံးဝဲဒၣ်, ဒုးဟဲ ဖိသၣ်တဖၣ်န့ၣ် ဆူယအိၣ် ဒီးတြီအီၤတဂ့ၤ. အဂ့ၢ်ဒ်အံၤ, ယွၤအဘီအမုၢ်န့ၣ်မ့ၢ် ပှၤ ဒ်န့ၣ် အသိးလီၤ. 17 ယစံးဘၣ်သု တီတီအံၤ, ဖဲဒၣ် ပှၤလၢအတဒိးန့ၢ်ဘၣ် ယွၤအဘီအမုၢ် ဒ်ဖိသၣ် အသိးန့ၣ်, တလဲၤနုာ်ဘၣ်ဝဲ လၢအပူၤ လ့ၤတက့ၤဘၣ်. 18 ဒီးမတၤတဂၤ ပဒိၣ်တဂၤ သံကွၢ်အီၤ ဒီးစံးဝဲဒၣ်, သရၣ် လၢအဂ့ၤတဂၤဧၢ, ယဲဒၣ်အံၤ, ဒ်သိး ယကန့ၢ်ဘၣ်သါ တၢ်မူ အထူအယိာ် ဒီး, ယဘၣ်မၤမနုၤလဲၣ်. 19 ဒီးယ့ၣ်ၡူး စံးဘၣ်အီၤ, ဘၣ်မနုၤ နကိးယၤ လၢအဂ့ၤလဲၣ်. ပှၤဂ့ၤ တအိၣ်ဘၣ်, အိၣ်ထဲ ယွၤ တဂၤဧိၤလီၤ. 20 တၢ်မၤလိာ်တဖၣ်န့ၣ် နသ့ၣ်ညါလီၤ. အဲၣ်ဘၢမါအဲၣ်ဘၢဝၤ တဂ့ၤ. မၤသံ ပှၤကညီ တဂ့ၤ. ဟုၣ်တၢ် တဂ့ၤ. အုၣ်နသး လၢတၢ်ကဘျံးကဘျၣ် တဂ့ၤ. ယူးယီၣ် နမိၢ် ဒီးနပၢ် တက့ၢ်. 21 ဒီးစံးဝဲဒၣ်, တၢ်န့ၣ်တဖၣ် ခဲလၢာ် ယတိၢ်န့ၢ်လံ လၢယဖိၣ်သၣ်ခွါထီၣ် လံၤလံၤလီၤ. 22 ဒီးယ့ၣ်ၡူး နၢ်ဟူ တၢ်န့ၣ် ဒီးစံးဘၣ်အီၤ, နတလၢတပှဲၤဘၣ် အိၣ်ဒံး တမံၤလီၤ. ကယဲၢ် နစုလီၢ်နခီၣ်ခိၣ် ခဲလၢာ်န့ၣ်, ဆါလီၤကွံာ် ဒီးဟ့ၣ် ပှၤဖှီၣ်ဖိယာ်ဖိ, ဒီးနကအိၣ်ဒီး တၢ်လုၢ်ဒိၣ်ပှ့ၤဒိၣ် လၢမူခိၣ်, ဒီးဟဲပိာ်ယခံ တက့ၢ်. 23 ဒီးတုၤ အနၢ်ဟူ တၢ်န့ၣ်တဖၣ်ဒီး, အသူၣ်အုးအသးအုးထီၣ်လီၤ. အဂ့ၢ်ဒ်အံၤ, မ့ၢ် ပှၤအထူးအတီၤ ဒိၣ်မးလီၤ. 24 အသးအုးထီၣ်န့ၣ်, ယ့ၣ်ၡူး ထံၣ် ဒီးစံးဝဲဒၣ်, ပှၤအထူးအတီၤ လဲၤနုာ်ဆူ ယွၤအဘီအမုၢ်အပူၤ ကီ ဆံးဒိၣ်လဲၣ်. 25 အဂ့ၢ်ဒ်အံၤ, ကီၤလၤအူးတဒု ဝၣ်ဖျိ ထး အမဲၢ်ခံ ညီန့ၢ် ပှၤအထူးအတီၤတဂၤ လဲၤနုာ်ဆူ မူခိၣ် အဘီအမုၢ် အပူၤ တက့ၢ်လီၤ. 26 ဒီးပှၤနၢ်ဟူတဖၣ်န့ၣ် စံးဝဲဒၣ်, မ့မ့ၢ်ဒ်န့ၣ်ဒီး မ့ၢ်မတၤ ကတုၤ လၢတၢ်အုၣ်က့ၤခီၣ်က့ၤ သ့တဂၤလဲၣ်. 27 ဒီးအဝဲဒၣ်စံး, တၢ် လၢပှၤကညီမၤ တသ့ဘၣ်န့ၣ်, ယွၤ မၤဝဲသ့လီၤ. 28 ဒီးစီၤပ့းတရူး စံးဝဲဒၣ်, ကွၢ်ကွၢ်, ပဝဲဒၣ်အံၤ, ပဟးသဒၣ် ပတၢ်ခဲလၢာ် ဒီးပိာ်နခံလံ. 29 ဒီးအဝဲဒၣ် စံးဘၣ်အီၤ, ယစံးဘၣ်သု တီတီ, ပှၤလၢအဟးသဒၣ် အဟံၣ်အဃီမ့ၢ်ဂ့ၤ, အမိၢ်အပၢ်မ့ၢ်ဂ့ၤ, အပုၢ်အဝဲၢ်မ့ၢ်ဂ့ၤ, အဖိအမါမ့ၢ်ဂ့ၤ, အဖိအလံၤမ့ၢ်ဂ့ၤ, လၢယွၤအဘီအမုၢ် အဃိ တဂၤလၢ်လၢ်န့ၣ်, 30 ကန့ၢ်က့ၤဝဲ အါန့ၢ် အလီၢ်အါစု လၢအံၤတဃၣ်, ဒီး ခဲကိာ်တဃၣ် ကန့ၢ်ဘၣ် တၢ်မူ အထူအယိာ်လီၤ. 31 ဒီးဟံးန့ၢ် ပှၤတဆံခံဂၤန့ၣ်, ဒီးစံးဘၣ်အီၤ, ကွၢ်ကွၢ်, ပလဲၤထီၣ်ဆူ ယရူၤၡလ့ၣ်, ဒီး ကယဲၢ် တၢ်ကွဲးအသး လၢဝံ အစုပူၤ လၢပှၤကညီ အဖိခွါအံၤ အဂ့ၢ်န့ၣ်, ကလၢထီၣ်ပှဲၤထီၣ်ဝဲ ခဲလၢာ်လီၤ. 32 အဂ့ၢ်ဒ်အံၤ, ပှၤကဟ့ၣ်လီၤကွံာ်အီၤ ဆူပှၤကလုာ်တဖၣ် အစုပူၤ, ဒီးကဒုၣ်ဒွဲၣ်အီၤ, ဒီးကမၤအၢမၤနးအီၤ, ဒီးကထူးပှဲာ် အလိၤ, 33 ဒီးကဝ့ၤအီၤ တီၢ်အီၤ, ဒီးကမၤသံ အီၤလီၤ. ဒီး လၢသၢနံၤတနံၤန့ၣ် ကဂဲၤဆၢထၢၣ်က့ၤဝဲလီၤ. 34 ဒီးတၢ်န့ၣ်တဖၣ် အဝဲသ့ၣ် အနၢ်တပၢၢ်ဘၣ် နီတမံၤဘၣ် ဒီးတၢ်ကတိၤန့ၣ် အဂ့ၢ် အိၣ်ခူသူၣ် လၢအီၤ, ဒီးအဝဲဒၣ် စံးတၢ်န့ၣ် အနၢ်တပၢၢ်ဘၣ်ဝဲ တကူၢ်သ့ၣ်လီၤ. 35 ဒီးတုၤအလဲၤဘူးဒီး ယရံၤဃိဒီး, ပှၤမဲာ်ဘျီၣ် ဆ့ၣ်နီၤ ဃ့တၢ် လၢကျဲ အဃၢၤ တဂၤ, 36 နၢ်ဟူ ပှၤဂီၢ်မုၢ်ဟဲ, ဒီးသံကွၢ်ဝဲ, မ့ၢ်မနုၤလဲၣ်. 37 ဒီးပှၤစံးဘၣ်အီၤ လၢပှၤနစၤရ့းဖိ ယ့ၣ်ၡူး ဟဲဝဲလီၤ. 38 ဒီးအဝဲဒၣ် ကိးပသူထီၣ် ဒီးစံးဝဲဒၣ်, စီၤဒၤဝံး အဖိခွါ ယ့ၣ်ၡူးဧၢ, သူၣ်ကညီၤသးကညီၤစာ်ယၤ တက့ၢ်. 39 ဒီးပှၤလဲၤ လၢညါတဖၣ်န့ၣ်, ဒ်သိး အကအိၣ်ဘှီၣ်ကလာ်ဒီး, ဒူအလိၤ ဘၣ်ဆၣ်ဒီး, အဝဲဒၣ် ကိးပသူထီၣ် အါထီၣ် ဒီးစံးဝဲဒၣ်, စီၤဒၤဝံး အဖိခွါဧၢ, သူၣ်ကညီၤသးကညီၤစာ်ယၤ တက့ၢ်. 40 ဒီးယ့ၣ်ၡူး အိၣ်ကတီၢ်, ဒီးမၢ ပှၤဟဲဆှၢအီၤ ဆူအအိၣ်လီၤ. ဒီးတုၤအဟဲဘူးဒီး, သံကွၢ် အီၤ ဒီးစံးဝဲဒၣ်, နသး အိၣ်လၢယကမၤနၤ လၢမနုၤတမံၤလဲၣ်. 41 ဒီးစံးဝဲဒၣ်, ကစၢ်ဧၢ, မ့ၢ်ဒ်သိး ယကထံၣ်ထီၣ်က့ၤ တၢ်လီၤ. 42 ဒီးယ့ၣ်ၡူး စံးဘၣ်အီၤ, ထံၣ်ထီၣ်က့ၤတၢ် တက့ၢ်. နတၢ်နာ် အုၣ်က့ၤခီၣ်က့ၤလံ နၤလံ. 43 ဒီးထံၣ်ထီၣ်က့ၤတၢ် တကီၢ်ခါ, ဒီးစံးထီၣ်ပတြၢၤ ယွၤ, ဒီးပိာ်ထီၣ်အခံ လီၤ. ဒီးပှၤခဲလၢာ် ထံၣ်ဝဲ, ဒီးစံးထီၣ်ပတြၢၤ ယွၤလီၤ. 

1 ဒီးလဲၤခီဂာ် ယရံၤဃိ,. 2 ဒီးကွၢ်ကွၢ်, ပှၤကိးဝဲအမံၤ လၢစီၤစးဃဲ အိၣ်တဂၤလီၤ. ဒီးအဝဲဒၣ်မ့ၢ် ပှၤဃ့သွဲ အခိၣ်, ဒီးမ့ၢ် ပှၤအထူးအတီၤလီၤ 3 ဒီးယ့ၣ်ၡူး မ့ၢ်မတၤမတၤန့ၣ် ဃုထံၣ်ဝဲ, ဒီးထံၣ်ဝဲ တသ့ဘၣ် လၢပှၤဂီၢ်မုၢ် အဃိ လီၤ. အဂ့ၢ်ဒ်အံၤ, အနီၢ်ဖုၣ်လီၤ. 4 ဒီးလဲၤဃ့ၢ်ဝဲ လၢညါ ဒီးလဲၤထီၣ် လၢသိးဝံာ်ဒၢ တထံး အခံ ဒ်သိး အကထံၣ်ဘၣ် အီၤလီၤ. အဂ့ၢ်ဒ်အံၤ, ကဟဲတ့ၢ်ဝဲ လၢကျဲန့ၣ်လီၤ. 5 ဒီး တုၤ ယ့ၣ်ၡူး လဲၤ တုၤအလီၢ်ဖဲန့ၣ် ဒီး, ကွၢ်ထီၣ် ဒီးထံၣ်အီၤ ဒီးစံးဘၣ်အီၤ, စီၤစးဃဲဧၢ, ယုၢ်လီၤ ချ့ချ့ တက့ၢ်. အဂ့ၢ်ဒ်အံၤ, ခဲမုၢ်ဆါအံၤ ယဘၣ်အိၣ်ကတီၢ် လၢနဟံၣ်ပူၤလီၤ. 6 ဒီးယုၢ်လီၤ ချ့ချ့ ဒီး တူၢ်လိာ်အီၤ လၢအသူၣ်ခုသးခုလီၤ. 7 ဒီးပှၤထံၣ်ဝဲဒီး, ကဒူးကဒ့ၣ် တၢ်ခဲလၢာ် ဒီးစံးဝဲဒၣ်, လၢအလဲၤနုာ်ဆူ ပှၤတၢ်ဒဲးဘးဖိ အအိၣ် ဒ်သိး အကမံဝဲ လၢအဟံၣ်ပူၤလီၤ. 8 ဒီးစီၤစးဃဲ ဆၢထၢၣ် ဒီးစံးဘၣ် ကစၢ်န့ၣ်, ကွၢ်ကွၢ်, ကစၢ်ဧၢ, ယစုလီၢ်ယခီၣ်ခိၣ်, ခံပူန့ၣ်, ယဟ့ၣ်လီၤ ပှၤဖှီၣ်ဖိယာ်ဖိ တပူလီၤ. ဒီးယမ့ၢ်အီၣ်ကဘျံးအီၣ်ကဘျၣ် ပှၤတဂၤ အတၢ်တမံၤမံၤ ဒီး ယဟ့ၣ်လီၤက့ၤအီၤ အါန့ၢ် အလီၢ် လွံၢ်စးလီၤ. 9 ဒီးယ့ၣ်ၡူး စံးဘၣ်အီၤ, တၢ်အုၣ်က့ၤခီၣ်က့ၤ တုၤ လၢဟံၣ်ပူၤအံၤ, လၢမုၢ်မဆါ တနံၤအံၤလံ. အဂ့ၢ်ဒ်အံၤ, မ့ၢ်စ့ၢ်ကီး စီၤအၤဘြၤဟၣ် အဖိခွါလီၤ. 10 အဂ့ၢ်ဒ်အံၤ, ပှၤကညီဖိခွါအံၤ ဟဲလီၤဝဲ ဒ်သိး အကဃုန့ၢ်, ဒီးအုၣ်က့ၤခီၣ်က့ၤ ပှၤ လၢအဟါမၢ်တဖၣ်လီၤ. 11 ဒီးတုၤ ပှၤနၢ်ဟူ တၢ်န့ၣ်တဖၣ်ဒီး, မ့ၢ်အအိၣ်ဘူးဒီး ယရူၤၡလ့ၣ် ဒီးပှၤဆိကမိၣ် လၢယွၤအဘီအမုၢ် ကအိၣ်ထီၣ် တကီၢ်ခါ, 12 သတးဒီး, ပာ်အါထီၣ် တၢ်ကတိၤအဒိ ဒီးစံးဝဲဒၣ်, မတၤတဂၤ ပဒိၣ်တဂၤ လဲၤဆူ ထံယံၤကီၢ်ယံၤ ဒ်သိး အကမၤန့ၢ် အဘီအမုၢ်, ဒီးဟဲက့ၤကဒါက့ၤလီၤ. 13 ဒီး ကိးန့ၢ် အခ့အပှၤ အကျါ ဆံဆဲၣ်ဂၤ, ဒီးဟ့ၣ်လီၤအီၤ လၢစ့ ဆံဆဲၣ်မနါ, ဒီးစံးဘၣ်အီၤ, ကၤတၢ် တုၤလီၤ လၢယဟဲက့ၤ တက့ၢ်. 14 ဘၣ်ဆၣ်ဒီး အထံဖိကီၢ်ဖိတဖၣ် သးဟ့အီၤ, ဒီးမၢ ကလူးတဖၣ် လဲၤပိာ်အခံ, ဒီးစံးဝဲဒၣ်, အဝဲတဂၤအံၤ ကဲ စီၤပၤ လၢပဖီခိၣ်, ပသး တအိၣ်ဘၣ်လီၤ. 15 ဒီးတၢ်မၤအသး လၢအမၤန့ၢ် အဘီအမုၢ် ဝံၤဒီး, ဟဲက့ၤကဒါက့ၤဝဲ, ဒီးမၢပှၤ ကိးန့ၢ် အခ့အပှၤ လၢအဟ့ၣ်လီၤတ့ၢ်အီၤ လၢစ့တဖၣ်, ဒ်သိး အကသ့ၣ်ညါ လၢပှၤတဂၤ ဒီးတဂၤ မၤအါထီၣ် အတၢ် ဆံးအါဆံးအါ အဂ့ၢ်န့ၣ်လီၤ. 16 ဒီးအခီၣ်ထံးတဂၤ ဟဲဃီၤ ဒီးစံးဝဲဒၣ်, ကစၢ်ဧၢ, နစ့ တမနါန့ၣ်, န့ၢ်အါထီၣ် စ့ ဆံဆဲၣ်မနါလံလီၤ. 17 ဒီးစံးဘၣ်အီၤ, ဘၣ်လံ, ကုၢ် လၢအဂ့ၤတဂၤဧၢ, မ့ၢ်နမၤ နကလုၢ်တီ လၢတၢ်စှၤကိာ် အပူၤ ဒီး, အိၣ်လၢဝ့ၢ် ဆံဆဲၣ် အဖီခိၣ် တက့ၢ်. 18 ဒီးပှၤခံဂၤတဂၤ ဟဲဃီၤ ဒီးစံးဝဲဒၣ်, ကစၢ်ဧၢ, နစ့ တမနါန့ၣ်, န့ၢ်အါထီၣ် စ့ ယဲၢ်မနါလံ. 19 ဒီးစံးစ့ၢ်ကီး လၢအီၤ, နဲဒၣ်အံၤ, အိၣ်လၢဝ့ၢ် ယဲၢ်ဝ့ၢ် အဖီခိၣ် တက့ၢ်. 20 ဒီးအဂၤ တဂၤ ဟဲဃီၤ ဒီးစံးဝဲဒၣ်, ကစၢ်ဧၢ, ကွၢ်, နစ့တမနါ လၢယပာ် လၢတၢ်ဘိၣ်တၢ်စှၢၤ အပူၤန့ၣ် တက့ၢ်. 21 အဂ့ၢ်ဒ်အံၤ, ယပျံၤ နၤလီၤ. အဂ့ၢ်ဒ်အံၤ, နမ့ၢ် ပှၤအကီ, ဒီးတၢ် လၢနတပာ်ဘၣ်န့ၣ် နဟံးန့ၢ်နဲ, ဒီးတၢ် လၢနတဖှံဘၣ်န့ၣ် နကူးနဲလီၤ. 22 ဒီးစံးဘၣ်အီၤ, ကုၢ် လၢအအၢ တဂၤဧၢ, ယ ကစံၣ်ညီၣ်ဃၣ်နၤ လၢနထးခိၣ်ဒၣ်နဲလီၤ. နသ့ၣ်ညါ လၢယမ့ၢ် ပှၤအကီ, ဒီးတၢ် လၢယတပာ်ဘၣ်န့ၣ် ယဟံးန့ၢ်ယဲ, ဒီးတၢ် လၢယတဖှံဘၣ်န့ၣ် ယကူးယဲလီၤ. 23 မၤသးဒ်န့ၣ်ဒီး တုၤ ယဟဲက့ၤ ဒီး ဒ်သိး ယကန့ၢ်ဘၣ် ယစ့ ဒီးအအ့ၣ် ထီၣ်န့ၣ်, ဘၣ်မနုၤ လၢနတဒုးလိၢ်ဘၣ် ယတၢ်န့ၣ်လဲၣ်. 24 ဒီးစံးဘၣ် ပှၤဆၢထၢၣ် လၢအဃၢၤတဖၣ်န့ၣ်, ဟံးန့ၢ် အစ့ တမနါ ဒီးဟ့ၣ်လီၤ ပှၤလၢအအိၣ်ဒီး စ့ဆံဆဲၣ်မနါ တဂၤန့ၣ် တက့ၢ်. 25 (ဒီးအဝဲသ့ၣ် စံးဘၣ်အီၤ, ကစၢ်ဧၢ, အဝဲဒၣ်န့ၣ် အစ့ အိၣ် ဆံဆဲၣ်မနါလံ.) 26 အဂ့ၢ်ဒ်အံၤ, ယစံးဘၣ်သု လၢကယဲၢ် ပှၤလၢအတၢ်အိၣ်ဝဲန့ၣ်, တၢ်ကဟ့ၣ် အတၢ်လီၤ. ဒီးပှၤ လၢအတၢ် တအိၣ်ဘၣ်န့ၣ်, ဖဲအတၢ် အိၣ်ဝဲဒီး, တၢ်ကဟံးထီၣ်ကွံာ် လၢအီၤလီၤ. 27 မ့မ့ၢ် ယဒုၣ်ယဒါ လၢအသး တအိၣ်ဘၣ် လၢယကကဲ အစီၤပၤတဖၣ်န့ၣ်, ဟဲစိာ်အီၤ ဖဲအံၤ, ဒီးမၤသံအီၤ လၢယမဲာ်ညါ တက့ၢ်. 28 ဒီးစံးတၢ်တဖၣ်န့ၣ် ဝံၤဒီး, လဲၤ လၢညါ လၢအကလဲၤထီၣ်ဆူ ယရူၤၡလ့ၣ်လီၤ. 29 ဒီးတၢ်မၤအသး ဖဲအလဲၤ ပၢၢ်လၢသဝီဘ့ၤသဖးက့ ဒီးဘ့ၤသနံ ဖဲကစၢၢ် ကိးဝဲအမံၤ လၢသ့ၣ်စၤယံး အအိၣ်ဒီး, မၢလီၤ အပျဲၢ်အဘီၣ် ခံဂၤ, 30 ဒီးစံးဝဲဒၣ်, လဲၤဆူ သဝီ အိၣ်လၢသုမဲာ်ညါ တက့ၢ်. တုၤ သုလဲၤနုာ် ဒီးသုကထံၣ်န့ၢ် ကသ့ၣ်ယီၤဖိ လၢပှၤတဒိးဘၣ် နီတခီၣ်ဘၣ် တဒု, ဘၣ်စၢဃာ်အသးလီၤ. ဃ့ၣ်လီၤအီၤ ဒီးဟဲက့ၤမိၤအီၤ တက့ၢ်. 31 ဒီးပှၤတဂၤဂၤ မ့ၢ်သံကွၢ်ဝဲ, သု ဃ့ၣ်လီၤ ဘၣ်မနုၤလဲၣ်န့ၣ် ဒီး စံးဘၣ်အီၤ ဒ်အံၤ, မ့ၢ်ကစၢ် မၤအီၤ အလီၢ်အိၣ်လီၤ. 32 ဒီးပှၤ လၢအဒိးမၢလီၤအသးတဖၣ်န့ၣ်, လဲၤဝဲ ဒီးထံၣ်န့ၢ်တၢ် ဒ်အစံးဘၣ်အီၤ အသိးန့ၣ်လီၤ. 33 ဒီးဃ့ၣ်လီၤ ကသ့ၣ်ယီၤဖိ အဖၢမုၢ် ဒီးအကစၢ်တဖၣ် စံးဘၣ်အီၤ, သုဃ့ၣ်လီၤ ကသ့ၣ်ယီၤဖိန့ၣ် ဘၣ်မနုၤလဲၣ်. 34 ဒီးအဝဲသ့ၣ် စံးဝဲဒၣ်, ကစၢ် မၤအီၤ အလီၢ်အိၣ် လီၤ. 35 ဒီးဟဲက့ၤမိၤအီၤ ဆူယ့ၣ်ၡူး အအိၣ်လီၤ. ဒီးဒါလီၤ အကူအသိး လၢကသ့ၣ်ယီၤဖိ အလိၤ, ဒီးပာ်ထီၣ် ယ့ၣ်ၡူး လၢအဖီခိၣ်လီၤ. 36 ဒီးလဲၤတၢ် အဖၢမုၢ် ဒီးပှၤဒါလီၤ အကူအသိး လၢကျဲပူၤလီၤ. 37 တုၤအဘူးထီၣ်ဝဲ, ဒီးတုၤအလီၢ် ဖဲကစၢၢ် သ့ၣ်စၤယံး အကျဲလဲၤလီၤဝဲဒီး, အပျဲၢ်အဘီၣ်ဂီၢ်မုၢ် အသူၣ်ခုအသးခု, ဒီးသးဝံၣ်ထီၣ် ယွၤ, လၢအကလုၢ်ဖးဒိၣ် လၢကယဲၢ် တၢ်လီၤလးတဖၣ် လၢအထံၣ်တ့ၢ်ဝဲ အဃိ, 38 ဒီးစံးဝဲဒၣ်, စီၤပၤ လၢအဟဲ လၢယွၤအမံၤ တဂၤန့ၣ်, မ်အဘၣ်ဆိၣ်ဂ့ၤ တက့ၢ်. တၢ်ဃူတၢ်ဖိး အိၣ်လၢမူခိၣ်, ဒီးတၢ်လၤကပီၤ အိၣ်လၢတၢ်ထီၣ်ထီ ကတၢၢ်လီၤ. 39 ဒီးပှၤဖၤရံၤၡဲ အိၣ်လၢပှၤဂီၢ်မုၢ် အကျါ တနီၤနီၤ စံးဘၣ် အီၤ, သရၣ်ဧၢ, ဒူနပျဲၢ်နဘီၣ် အလိၤ တက့ၢ်. 40 ဒီးကတိၤဆၢတၢ် ဒီးစံးဘၣ်အီၤ, ယစံးဘၣ်သု လၢပှၤတဖၣ်န့ၣ်မ့ၢ် အိၣ်ဘှီၣ်ဝဲ ဒီးလၢၢ်တဖၣ်န့ၣ် ကကိးပသူထီၣ်လီၤ. 41 ဒီးလဲၤဘူးထီၣ် ဒီးကွၢ်ဝ့ၢ်န့ၣ်, ဒီးအမဲာ်ထံ လီၤ လၢအဃိ, 42 ဒီးစံးဝဲဒၣ်, နမ့ၢ်သ့ၣ်ညါနဲဒၣ်လဲာ်တၢ် လၢအဘၣ်ဃးဒီး နတၢ်ဃူတၢ်ဖိး လၢနနံၤနသီအံၤ အပူၤ ဒီး, ဂ့ၤ လၢနဂီၢ်လီၤ. မ့မ့ၢ်ခဲကနံၣ်အံၤ အိၣ်တဒၢ လၢနမဲာ်လီၤ. 43 အဂ့ၢ်ဒ်အံၤ, မုၢ်နံၤတဖၣ် ကဘၣ်နၤဒီး, နဒုၣ်နဒါ ကမၤ တၢ်အခိၣ်ဒူဝးတရံးနၤ, ဒီးကကဝီၤဃာ်နၤ, ဒီးကတြီနၤ တပူၤလၢ်လၢ်, 44 ဒီးကမၤနၤ ဒီးနဖိ အိၣ်လၢနပူၤန့ၣ်လီၤဒါ ဒီးဟီၣ်ခိၣ်, ဒီး လၢၢ်တဖျၢၣ် လၢလၢၢ် အဖီခိၣ်န့ၣ်, တဒုးအိၣ်လီၤတဲာ်ဘၣ် နီတဖျၢၣ်ဘၣ်. အဂ့ၢ်ဒ်အံၤ, တၢ်ဟဲအံးက့ၤ ကွၢ်က့ၤနၤ အမုၢ်အလါန့ၣ်, နတသ့ၣ်ညါဘၣ်. 45 ဒီးလဲၤနုာ်ဆူ တၢ်လုၢ် အဟံၣ်ပူၤ, ဒီးဟီထီၣ်ကွံာ် ပှၤပှ့ၤတၢ် ဒီးဆါတၢ် လၢအပူၤ, 46 ဒီးစံးဘၣ်အီၤ, တၢ်ကွဲးအသး, ယဟံၣ်မ့ၢ် တၢ်ဘါထုကဖၣ် အဟံၣ်လီၤ. မ့မ့ၢ်သုဝဲသ့ၣ်အံၤ, သုမၤလံမးအီၤ လၢတၢ်ဟုၣ်တၢ်ဘျၣ် အပူၤလီၤ. 47 ဒီးသိၣ်က့ၤသီက့ၤတၢ် လၢတၢ်လုၢ်အဟံၣ်ပူၤ သ့သ့တနံၤလီၤ. ဒီးပှၤလုၢ်တၢ်အခိၣ် ဒီးပှၤကွဲးလံာ်, ဒီးပှၤအဒိၣ်အပှၢ်သ့ၣ်တဖၣ်န့ၣ်, ဃုမၤသံအီၤလီၤ. 48 ဒီးကမၤ အီၤ ဒ်လဲၣ်ဒ်လဲၣ်န့ၣ်, ဃုဝဲ တဘၣ်ဘၣ်. အဂ့ၢ်ဒ်အံၤ, ပှၤဂီၢ်မုၢ် ဒိကနၣ် အကလုၢ် ဒီးအသးစဲဘူး ဒီးအီၤ ခဲလၢာ်လီၤ. 

1 ဒီးတၢ်မၤအသး လၢအန့ၣ် တနံၤအပူၤ ဒီး, သိၣ်က့ၤသီက့ၤ ပှၤဂီၢ်မုၢ်, ဒီးစံၣ်တဲၤတဲလီၤ တၢ်သးခုအကစီၣ် လၢတၢ်လုၢ် အဟံၣ်ပူၤ အဖၢမုၢ်ဒီး, ပှၤလုၢ်တၢ်အခိၣ်တဖၣ်, ဒီးပှၤကွဲးလံာ် ဂဲၤဆၢထၢၣ်ဃုာ် ဒီးပှၤသူၣ်က့သးပှၢ်တဖၣ်, ဒီးကတိၤတၢ် ဒီးအီၤ, ဒီးစံးဝဲဒၣ်, 2 နမၤတၢ်တဖၣ်အံၤ လၢမတၤ အစိအကမီၤလဲၣ်. မ့ၢ်မတၤ ဟ့ၣ်နၤ လၢတၢ်အစိအကမီၤအံၤ တဂၤလဲၣ်. 3 ဒီးအဝဲဒၣ် ကတိၤဆၢတၢ် ဒီးစံးဘၣ်အီၤ, ယကသံကွၢ် စ့ၢ်ကီး သုတၢ်တမံၤလီၤ. ဒီး စံးဘၣ်တဲဘၣ်ယၤ တက့ၢ်. 4 စီၤယိၤဟၣ် အတၢ်ဘျၢန့ၣ်, မ့ၢ်အကဲထီၣ် လၢမူခိၣ်, မ့ၢ်အကဲထီၣ် လၢပှၤကညီလဲၣ်. 5 ဒီးအဝဲသ့ၣ် ကတိၤလိာ်အသး ဒီးစံးဝဲဒၣ်, ပမ့ၢ်စံး လၢမူခိၣ်ဒီး, ကစံးဘၣ် ပှၤ, မ့မ့ၢ်ဒ်န့ၣ်ဒီး, ဘၣ်မနုၤ လၢသုတနာ်ဘၣ်အီၤလဲၣ်. 6 ဒီးပမ့ၢ်စံး လၢပှၤကညီဒီး, ပှၤဂီၢ်မုၢ် ခဲလၢာ် ကကွံာ်ပှၤ လၢလၢၢ်လီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် ပာ် စီၤယိၤဟၣ် လၢဝံတဂၤလီၤ. 7 ဒီးစံးဆၢဝဲဒၣ်, မ့ၢ်အကဲထီၣ် လၢလဲၣ် လၢလဲၣ်န့ၣ်, ပတသ့ၣ်ညါဘၣ်. 8 ဒီးယ့ၣ်ၡူး စံးဘၣ်အီၤ, ဒ်န့ၣ်အသိး, ယဲဒၣ်အံၤ, ယမၤ တၢ်တဖၣ်အံၤ လၢမတၤမတၤ အစိအကမီၤလဲၣ်န့ၣ်, ယတစံးဘၣ်တဲဘၣ် စ့ၢ်ကီး သုဘၣ်. 9 ဒီးစံးဘၣ် ပှၤဂီၢ်မုၢ် လၢတၢ်ကတိၤဒိအံၤ, မတၤတဂၤ သူၣ်လီၤ စပံးလီၢ်တလီၢ်, ဒီးငါလီၤဝဲ လၢပှၤမၤဟီၣ်ခိၣ်ဖိတဖၣ်, ဒီးဟးဆူ တခီထံတခီကီၢ်, ဒီးအိၣ်ဝဲ ဃဲးဃဲး လီၤ. 10 ဒီးတုၤအမုၢ်အလါ ဘၣ်ဒီး, မၤ အခ့အပှၤတဂၤ လဲၤဆူ ပှၤမၤဟီၣ်ခိၣ်ဖိတဖၣ် အအိၣ် ဒ်သိး အကဟ့ၣ်လီၤ အီၤ လၢစပံးလီၢ် အသၣ်လီၤ. ဒီးပှၤမၤဟီၣ်ခိၣ်တဖၣ်န့ၣ် တီၢ်အီၤ, ဒီးမၢအက့ၤကဒါက့ၤ အိၣ်ကလီလီၤ. 11 မၤကဒီးတစု, မၢ အခ့အပှၤ လၢအဂၤတဂၤ လဲၤဝဲ, ဒီးအဝဲသ့ၣ် တီၢ်အီၤ, ဒီးမၤအီၤတရီတပါ, ဒီးမၢအက့ၤကဒါက့ၤ စ့ၢ်ကီး အိၣ်ကလီလီၤ. 12 မၤကဒီးတစု, မၢ အခ့အပှၤ ပှဲၤထီၣ် သၢဂၤတဂၤဒီး, အဝဲသ့ၣ် မၤအီၤ တုၤအပူၤလီၢ်အိၣ်ဒီး, ဟီထီၣ်ကွံာ်အီၤလီၤ. 13 ဒီးစပံးလီၢ် အကစၢ် စံးဝဲဒၣ်, ယကမၤ ဒ်လဲၣ်. ယကမၢ ယဖိခွါ လၢယအဲၣ်အီၤတဂၤ လဲၤဆူအအိၣ်လီၤ. တုၤအဝဲသ့ၣ် ထံၣ်အီၤ ဒီးကယူးယီၣ်အီၤ သ့ၣ်သ့ၣ်လီၤ. 14 ဒီးတုၤပှၤ မၤ ဟီၣ်ခိၣ်တဖၣ် ထံၣ်အီၤ ဒီး, ကတိၤလိာ်အသး ဒီးစံးဝဲဒၣ်, အဝဲအံၤမ့ၢ် ပှၤလၢအန့ၢ်ဘၣ်သါတၢ် တဂၤလီၤ. ဒ်သိး အတၢ်န့ၢ်သါ ကကဲထီၣ် ပတၢ်ဒီး, ဟဲဃီၤ မၤသံသကိး အီၤ တက့ၢ်. 15 ဒီးဟီထီၣ်ကွံာ်အီၤ ဆူစပံးလီၢ်အချၢ, ဒီး မၤသံကွံာ်အီၤလီၤ. မၤသးဒ်န့ၣ်ဒီး, စပံးလီၢ် အကစၢ်န့ၣ် ကမၤအီၤ ဒ်လဲၣ်. 16 ကဟဲမၤသံကွံာ် ပှၤမၤဟီၣ်ခိၣ်တဖၣ်, ဒီးကဟ့ၣ်လီၤကွံာ် စပံးလီၢ် လၢပှၤဂၤလီၤ. ဒီးပှၤ လၢအနၢ်ဟူတၢ်တဖၣ် စံးဝဲဒၣ်, မ်အသု တမၤအသး ဒ်န့ၣ် တဂ့ၤ. 17 ဒီးကွၢ်ထံအီၤ ဒီးစံးဝဲဒၣ်, မ့မ့ၢ်ဒ်န့ၣ်ဒီး, လၢၢ် လၢပှၤသူၣ်ဟံၣ်ဖိတဖၣ် ညိကွံာ်အီၤ တဖျၢၣ်န့ၣ်, ကဲထီၣ်လံ လၢတၢ်အနၢၣ် အခိၣ်စိၣ်လံ. တၢ်ကွဲးအသး တထံၣ်န့ၣ်မ့ၢ် တၢ် ဒ်လဲၣ်. 18 ကယဲၢ် ပှၤလၢအလီၤဃံၤဝဲ လၢလၢၢ်အံၤ အလိၤ တဂၤလၢ်လၢ်န့ၣ်, ကကၢ်ဝဲ, မ့မ့ၢ်ဖဲဒၣ် ပှၤလၢလၢၢ်အံၤ ကလီၤတဲာ် လၢအလိၤန့ၣ်, ကမၤလီၤကလဲအီၤလီၤ. 19 ဒီးတစုဃီဖဲန့ၣ် ပှၤလုၢ်တၢ်အခိၣ်တဖၣ် ဒီးပှၤကွဲးလံာ်တဖၣ်န့ၣ်, ဃုပာ် အစု လၢအလိၤ, ဒီးပျံၤ ပှၤဂီၢ်မုၢ်လီၤ. အဂ့ၢ်ဒ်အံၤ, သ့ၣ်ညါ လၢအစံးဘၣ် တၢ်ကတိၤဒိန့ၣ် ထီဒါ အဝဲသ့ၣ် လီၤ. 20 ဒီးပှၤတဖၣ်န့ၣ် ကွၢ်ဟုၣ်တၢ်, ဒီးမၢလီၤ ပှၤကွၢ်ဟုၣ်တၢ်ဖိ လၢအကပျိာ်အသး လၢပှၤအတီတဖၣ်, ဒ်သိး အကတုၢ်န့ၢ် အတၢ်ကတိၤ, လၢအကဟ့ၣ်လီၤအီၤ ဆူပဒိၣ် အတၢ်စံၣ်ညီၣ် ဒီး အစိအကမီၤ အပူၤ အဂ့ၢ်လီၤ. 21 ဒီးအဝဲသ့ၣ် သံကွၢ်အီၤ ဒီးစံးဝဲဒၣ်, သရၣ်ဧၢ, ပသ့ၣ်ညါ လၢနကတိၤတၢ်, ဒီးသိၣ်က့ၤသီက့ၤတၢ် တီတီ, ဒီးနတကွၢ် ဒိၣ်ဆံးအါစှၤဘၣ် လၢပှၤနီတဂၤဘၣ်. မ့ၢ်နသိၣ်လိတၢ် လၢယွၤအကျဲ တီတီလီၤ. 22 ပဟ့ၣ်သွဲ လၢစီၤပၤ ကဲစၢ်န့ၣ်, မ့ၢ် အတီအဘၣ်, မ့ၢ်အတတီတဘၣ်ဘၣ်လဲၣ်. 23 ဒီးသ့ၣ်ညါဝဲ လၢအတၢ်လီတၢ်ဝ့ၤ ဒီးစံးဘၣ်အီၤ, သုလ့ပစီယၤ မ့ၢ်အဘၣ်မနုၤလဲၣ်. 24 ဒုးနဲၣ်ယၤ လၢစ့ဒန့ၤရံ တဘ့ၣ် တက့ၢ်. မ့ၢ်မတၤ အက့ၢ်အဂီၤ ဒီးအတၢ်ကွဲးန့ၣ်, အိၣ်လၢအလိၤ လဲၣ်. ဒီးအဝဲသ့ၣ် ကတိၤဆၢတၢ်, ဒီးစံးဝဲဒၣ်, မ့ၢ်ကဲစၢ် အတၢ်လီၤ. 25 ဒီးအဝဲဒၣ် စံးဘၣ်အီၤ, မၤသးဒ်န့ၣ်ဒီး ဟ့ၣ်ကဲစၢ်န့ၣ် လၢကဲစၢ် အတၢ်, ဒီးယွၤ လၢယွၤ အတၢ် တက့ၢ်. 26 ဒီးတုၢ်န့ၢ် အတၢ်ကတိၤ လၢပှၤဂီၢ်မုၢ် အမဲာ်ညါ တသ့ဘၣ်, ဒီး ကမၢကမၣ်ဝဲ လၢအတၢ်စံးဆၢန့ၣ်, ဒီးအိၣ်ဝဲ ဘှီၣ်ကလာ်လီၤ. 27 ဒီးပှၤစးဒူၤကဲ လၢအစံးဝဲ လၢတၢ်ဂဲၤဆၢထၢၣ်က့ၤ တအိၣ်ဘၣ် တနီၤနီၤ လဲၤဆူအအိၣ်, ဒီးသံကွၢ်အီၤ, 28 ဒီးစံးဝဲဒၣ်, သရၣ်ဧၢ, စီၤမိၤၡ့ ကွဲးန့ၢ် ပှၤ ဒီးစံးဝဲဒၣ်, ပှၤတဂၤ အဒီပုၢ်ဝဲၢ် မ့ၢ်သံ လၢအအိၣ်ဒီးအမါ, ဒီးဖဲအသံန့ၣ် အဖိ မ့ၢ်တအိၣ်ဘၣ်ဒီး, အဒီပုၢ်ဝဲၢ် ဘၣ်အိၣ်ဃုာ် ဒီးအမါ ဒီးမၤအိၣ်ထီၣ်န့ၢ် အဒီပုၢ်ဝဲၢ် အချံသၣ်လီၤ. 29 မၤသးဒ်န့ၣ်ဒီး, ပှၤဒီပုၢ်ဝဲၢ်ခွါ အိၣ်နွံဂၤလီၤ. ဒီးအခီၣ်ထံးတဂၤ န့ၢ်အမါ, ဒီးအဖိ တအိၣ်ဘၣ် ဒီးသံဝဲလီၤ. 30 ဒီးခံဂၤ တဂၤန့ၣ် ဟံးန့ၢ် အမါ ဒီးအဖိ တအိၣ်ဘၣ် ဒီးသံဝဲလီၤ. 31 ဒီး သၢဂၤတဂၤန့ၣ် ဟံးန့ၢ်အီၤ, ဒီးတၢ်မၤအသး ဒ်န့ၣ် စ့ၢ်ကီး နွံဂၤ လၢာ်, ဒီးအဖိ တအိၣ်လီၤတဲာ်ဘၣ် ဒီးသံဝဲ တကူၢ်သ့ၣ်လီၤ. 32 ဒီး လၢပှၤခဲလၢာ်န့ၣ် အလီၢ်ခံကတၢၢ်, ပိာ်မုၣ်န့ၣ် သံစ့ၢ်ကီးဝဲလီၤ. 33 မၤသးဒ်န့ၣ်ဒီး လၢတၢ်ဂဲၤဆၢထၢၣ် အပူၤန့ၣ်, မ့ၢ်အကကဲ လၢပှၤဖဲလဲၣ်တဂၤ အမါလဲၣ်. အဂ့ၢ်ဒ်အံၤ, ပှၤနွံဂၤန့ၢ်မါ လၢအီၤလီၤ. 34 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, ပှၤအံၤတဃၣ်ဖိ န့ၢ်မါန့ၢ်ဝၤလီၤ. 35 မ့မ့ၢ် ပှၤ လၢတၢ်ပာ်အီၤ လၢပှၤဂ့ၤန့ၢ်ဘၣ် ခဲကိာ်တဃၣ်, ဒီးတၢ်ဂဲၤဆၢထၢၣ်က့ၤ လၢတၢ်သံ အပူၤတဖၣ်န့ၣ်, တန့ၢ်မါန့ၢ်ဝၤဘၣ်လီၤ. 36 အဂ့ၢ်ဒ်အံၤ, သံတသ့လၢၤဘၣ်. အဂ့ၢ်ဒ်အံၤ, မ့ၢ်အဒ်သိးသိး ဒီးကလူးတဖၣ်, ဒီးမ့ၢ် လၢတၢ်ဂဲၤဆၢထၢၣ်က့ၤ အဖိ သတးဒီး, မ့ၢ် ယွၤအဖိလီၤ. 37 ဘၣ်ဆၣ်ဒီး လၢပှၤသံ ကဂဲၤဆၢထၢၣ်က့ၤန့ၣ်, စီၤမိၤၡ့ ဒုးနဲၣ် လၢသ့ၣ်တၤဆှုၣ်တခိၣ် အပူၤ, ဖဲတၢ်ကိးယွၤ လၢစီၤအၤဘြၤဟၣ် အကစၢ်, စီၤအံၤစဲး အကစၢ်, ဒီးစီၤယၤကိာ် အကစၢ်လီၤ. 38 ဘၣ်ဆၣ်ဒီး ယွၤ တမ့ၢ်ဘၣ် ပှၤသံ အကစၢ်ဘၣ်, မ့ၢ် ပှၤမူတဖၣ် အကစၢ်လီၤ. အဂ့ၢ်ဒ်အံၤ, ပှၤခဲလၢာ် မူဝဲ လၢအီၤလီၤ. 39 ဒီးပှၤကွဲးလံာ် တနီၤနီၤ စံးဝဲဒၣ်, သရၣ်ဧၢ, နစံးတၢ် ဂ့ၤမးလီၤ. 40 ဒီးပှၤသံကွၢ် အတၢ်တဘူၣ်လၢၤဘၣ် နီတဂၤဘၣ်. 41 ဒီးစံးဘၣ် အဝဲသ့ၣ်, ပှၤစံး လၢခရံာ် မ့ၢ် စီၤဒၤဝံး အဖိခွါ ဒ်လဲၣ်. 42 စီၤဒၤဝံး အကစၢ် ဒၣ်လဲာ်, လၢလံာ်စံးထီၣ်ပတြၢၤတၢ် အပူၤန့ၣ် စံးဝဲဒၣ်, ယွၤ စံးဘၣ် ယကစၢ်, ဆ့ၣ်နီၤ လၢယစုထွဲ, 43 တုၤ ယပာ်လီၤ နဒုၣ်နဒါ လၢနခီၣ်ယီၢ်လီၤ အလီၢ် တက့ၢ်. 44 မၤသးဒ်န့ၣ်ဒီး စီၤဒၤဝံး ကိးအီၤ လၢအကစၢ်လီၤ. ဒီး ကမ့ၢ် အဖိခွါ ဒ်လဲၣ်. 45 ဒီးဖဲ ပှၤဂီၢ်မုၢ် ခဲလၢာ် နၢ်ဟူဝဲဒီး, စံးဘၣ် အပျဲၢ်အဘီၣ်, 46 ပှၤကွဲးလံာ်, လၢအအဲၣ်ဒိးဝဲ လၢအလဲၤဟးသိးဆ့ ထီထီကလဲာ်, ဒီးအဲၣ်ဒိး တၢ်ကတိၤဒိၣ်အီၤ လၢဖၠါပူၤ, ဒီးလီၢ်ဆ့ၣ်နီၤ လၢအလၤကပီၤ ဒိၣ်ကတၢၢ် လၢဘူၣ်ဘျီၣ်ပူၤ, ဒီး တၢ်အလီၢ် ဂ့ၤကတၢၢ် လၢတၢ်အီၣ်တၢ်အီ အပူၤတဖၣ်န့ၣ်, ပလီၢ်သုသး လၢအီၤ တက့ၢ်. 47 အဝဲသ့ၣ်တဖၣ်န့ၣ်, အီၣ်ကွံာ် ပှၤမုၣ်ကမဲ အဟံၣ်, ဒီး လၢတၢ်အိၣ်ဖျါ အဂီၢ်, ဘါထုကဖၣ်တၢ် ထီထီကလဲာ်လီၤ. အဝဲသ့ၣ် ကဘၣ် တၢ်စံၣ်ညီၣ်ဒိၣ်ဒၣ်တၢ် တက့ၢ်လီၤ. 

1 ဒီးကွၢ်ထီၣ်ဝဲ, ဒီးထံၣ် ပှၤအထူးအတီၤတဖၣ် တ့ၢ်လီၤ အတၢ်ဟ့ၣ် လၢစ့ပာ်ဖှိၣ် အလီၢ်ပူၤလီၤ. 2 ဒီးထံၣ် စ့ၢ်ကီး ပှၤအဖှီၣ်အယာ် မုၣ်ကမဲတဂၤ, ဟဲတ့ၢ်လီၤတိၢ် အကး ခံဘ့ၣ်လီၤ. 3 ဒီးစံးဝဲဒၣ်, ယစံးဘၣ်သု နီၢ်နီၢ် လၢပှၤအဖှီၣ်အယာ် မုၣ်ကမဲတဂၤအံၤ, တ့ၢ်လီၤတၢ် အါန့ၢ် ပှၤတဖၣ်န့ၣ် ခဲလၢာ် တက့ၢ်လီၤ. 4 အဂ့ၢ်ဒ်အံၤ, ပှၤတဖၣ်န့ၣ် ခဲလၢာ် ဟံးန့ၢ်ဝဲ လၢအတၢ်ပှဲၤလုၣ်ကွံာ် အဘျဲၣ်, ဒီးတ့ၢ်လီၤ လၢတၢ်ဟ့ၣ် လၢယွၤန့ၣ်လီၤ. မ့မ့ၢ် ပိာ်မုၣ်တဂၤအံၤ ဟံးန့ၢ်ဝဲ လၢအတၢ်တလၢတပှဲၤဘၣ် အပူၤ, ဒီးတ့ၢ်လီၤတၢ် လၢအဘုၣ်အီၣ်ဘုၣ်အီ အသးခဲလၢာ်လီၤ. 5 ပှၤတနီၤနီၤ ကတိၤတၢ် လၢတၢ်လုၢ် အဟံၣ် အဂ့ၢ်, လၢတၢ်ကယၢကယဲလၢၢ် အဂ့ၤ, ဒီးတၢ်မၤဘူၣ်တဖၣ်, ဒီးအဝဲဒၣ် စံးဝဲ, 6 တၢ် လၢသုထံၣ်တဖၣ်အံၤ, အနံၤအသီ ကဘၣ် လၢလၢၢ် ဖဲလၢၢ်အဖီခိၣ်, လၢတၢ်တမၤလီၤပှီၢ်ကွံာ် ဘၣ်န့ၣ်, တအိၣ်လီၤတဲာ်ဘၣ် နီတဖျၢၣ်ဘၣ်. 7 ဒီးအဝဲသ့ၣ် သံကွၢ်အီၤ ဒီးစံးဝဲဒၣ်, သရၣ်ဧၢ, တၢ်န့ၣ်တဖၣ် ကမၤအသး အခါဖဲလဲၣ်, ဒီးတုၤအကမၤအသး ဘူးထီၣ်ဒီး, တၢ်ပနီၣ်လီၤလး ကမၤအသး လၢမနုၤတမံၤလဲၣ်. 8 ဒီးအဝဲဒၣ် စံးဝဲ, ဒ်သိး ပှၤသုတလီန့ၢ်သု တဂ့ၤဒီး, ပလီၢ် သုသး တက့ၢ်. အဂ့ၢ်ဒ်အံၤ, ပှၤကဟဲဝဲ လၢယမံၤ အါဂၤ, ဒီးကစံးဝဲ, ယၤအံၤလီၤ. ဒီးအဆၢအကတီၢ် ဘူးထီၣ် လံ. မၤသးဒ်န့ၣ်ဒီး, သုတပိာ်အခံ တဂ့ၤ. 9 ဒီးတုၤ သုနၢ်ဟူ တၢ်ဒုးသုးဒုးသံၣ်, ဒီးတၢ်တၢထီၣ်တၢလီၤ အဂ့ၢ်ဒီး, ပျံၤတၢ် တဂ့ၤ. အဂ့ၢ်ဒ်အံၤ, တၢ်န့ၣ်တဖၣ် ဘၣ်မၤဆိအသးလီၤ. မ့မ့ၢ်အကတၢၢ် တအိၣ်ဒံးဘၣ် တကီၢ်ခါဘၣ်. 10 တုၤနုၤတစု စံးဘၣ်အီၤ, ပှၤကညီ တကလုာ် ဒီးတကလုာ်, တဘီမုၢ် ဒီးတဘီမုၢ် ကထီဒါလိာ်အသးလီၤ. 11 ဒီး ဟီၣ်ခိၣ် ကဟူးဝးဆှဲးဆှိး နးနးကလဲာ် လၢအံၤတပူၤ လၢနုၤတပူၤ, ဒီးတၢ်အိၣ်ဝံၤအိၣ်စ့ၤ, ဒီးတၢ်ဆါသံသတြိာ် ကအိၣ်ထီၣ်ဝဲလီၤ. ဒီးတၢ်ပနီၣ်ဖးဒိၣ် လၢအလီၤပျံၤလီၤ ဖုးန့ၣ် ကအိၣ်ထီၣ်ဝဲ လၢမူကပိာ်လိၤလီၤ. 12 ဘၣ်ဆၣ်ဒီး, တၢ်န့ၣ်တဖၣ် တချုး မၤဒံးဘၣ်အသး ခဲလၢာ်ဒီး, ပှၤကပာ် အစု လၢသုလိၤ, ဒီးကမၤအၢမၤနးသု, ဒီးကဟ့ၣ်လီၤကွံာ်သု ဆူဘူၣ်ဘျီၣ်ပူၤ, ဒီးဆူဃိာ်ပူၤ, ဒီးကလဲၤမိၤသု ဆူ စီၤပၤ ဒီးပဒိၣ်ပပှၢ်အအိၣ်, လၢယမံၤ အဃိလီၤ. 13 ဒီး ကကဲ လၢတၢ်အုၣ်အသး လၢသုဂီၢ်လီၤ. 14 မၤသးဒ်န့ၣ်ဒီး ဒ်သိး သုကကတိၤပူၤဖျဲးတၢ် ဒ်အံၤဒ်နုၤ ဒီး, တိၢ်သုသး လၢသုသု တဆိကမိၣ်ပာ် တဂ့ၤန့ၣ် တက့ၢ်. 15 အဂ့ၢ်ဒ်အံၤ, ယကဟ့ၣ်သု ထးခိၣ်, ဒီးတၢ်ကူၣ်သ့ လၢသုဒုၣ်သုဒါတဖၣ်န့ၣ် ဂ့ၢ်လိာ်ဘှီလိာ် တသ့ဘၣ် နီတဂၤဘၣ်လီၤ. 16 ဒီးသုမိၢ်သုပၢ်, ဒီးသုပုၢ်သုဝဲၢ်, ဒီးသုဘူးသုတံၢ်, ဒီးသုတံၤသုသကိးတဖၣ်န့ၣ်, ကဟ့ၣ်လီၤကွံာ်သု, ဒီးကမၤသံကွံာ်သု တနီၤနီၤလီၤ. 17 ဒီးပှၤကသး ဟ့သု လၢယမံၤ အဃိ ခဲလၢာ်လီၤ. 18 မ့မ့ၢ် သုခိၣ်သူတဘိဧိၤ တဟါမၢ်ဘၣ်ဝဲဘၣ်. 19 မၤန့ၢ်သုသး လၢသုတၢ်ဝံသးစူၤန့ၣ် တက့ၢ်. 20 ဒီးတုၤ သုထံၣ် သုးမုၢ်သံၣ် ဘိဝီၤဃာ် ယရူၤၡလ့ၣ်ဒီး, သ့ၣ်ညါ လၢအတၢ်အိၣ်သယုၢ် ဘူးထီၣ်လံန့ၣ် တက့ၢ်.- 21 တုၤနုၤတစု ပှၤအိၣ်လၢကီၢ်ယူဒၤတဖၣ်န့ၣ်, မ်အဃ့ၢ်စံၣ် ဆူကစၢၢ်ကလိ တက့ၢ်. ဒီးပှၤအိၣ်လၢအသးကံၢ်ပူၤတဖၣ်န့ၣ်, မ်အဟးဆူခိ တက့ၢ်. ဒီးပှၤအိၣ်လၢခိတဖၣ်န့ၣ်, မ်အသုတက့ၤနုာ် လၢအပူၤ တဂ့ၤ. 22 အဂ့ၢ်ဒ်အံၤ, တၢ် လၢမုၢ်နံၤတဖၣ်န့ၣ်, မ့ၢ်ဟ့ၣ်ကၣ် တၢ်အမုၢ်နံၤ, ဒ်သိး ကယဲၢ် တၢ်ကွဲးအသး ခဲလၢာ် ကလၢထီၣ်ပှဲၤထီၣ်ဝဲလီၤ. 23 ဒီး လၢမုၢ်နံၤတဖၣ်န့ၣ်, ပှၤလၢအဒၢထီၣ်, ဒီးပှၤ လၢအဒုးအီၣ်နုၢ်တၢ်တဖၣ်န့ၣ် ဘၣ်အဖှီၣ်လီၤ. အဂ့ၢ်ဒ်အံၤ, တၢ်ဖှီၣ်ဖးဒိၣ် ကဘၣ် ကီၢ်တဘ့ၣ်အံၤ, ဒီးတၢ်သးထီၣ် ကဘၣ် ပှၤတကလုာ်အံၤလီၤ. 24 အဝဲသ့ၣ်တဖၣ်န့ၣ် ကဘၣ်သံ လၢနး အကနၣ်, ဒီးတၢ်ကစိာ် မၢကဲကုၢ်အီၤ ဆူပှၤကိးကလုာ်ဒဲး အကျါ, ဒီးတၢ်ကယီၢ်တံၢ် ဝ့ၢ်ယရူၤၡလ့ၣ် တုၤလီၤ လၢပှၤကလုာ်အဂၤ အမုၢ်အလါ ကလၢထီၣ်ပှဲၤထီၣ် လီၤ. 25 ဒီးတၢ်ပနီၣ်လီၤလး ကအိၣ်ထီၣ် လၢမုၢ်အလိၤ, ဒီးလါ အလိၤ, ဒီးဆၣ်ဧိၤဖီဧိၤ အလိၤ, ဒီးတၢ်ကီတၢ်ခဲ, တၢ်ကိၢ်တၢ်ဂီၤ, ကဘၣ် ပှၤကညီ အကလုာ်ကလုာ် လၢဟီၣ်ခိၣ်ချၢလီၤ. ဒီးပီၣ်လဲၣ် ဒီးလပီတဖၣ် ကသီၣ်ဝဲလီၤ. 26 မ့ၢ် ပှၤကညီ ပျံၤတၢ်, ဒီးဘၣ်ယိၣ်တၢ် လၢတၢ်ကမၤအသး လၢဟီၣ်ခိၣ် အဂ့ၢ် သတးဒီး, ကသံတ့ၢ်လီၤ. အဂ့ၢ်ဒ်အံၤ, မူခိၣ် အစိအကမီၤတဖၣ်န့ၣ် ကဟူးကဝးလီၤ. 27 တုၤနုၤတစု, ပှၤကထံၣ်ဘၣ် ပှၤကညီဖိခွါအံၤ ဟဲ လၢတၢ်အၢၣ်အပူၤ အိၣ်ဒီး အစိအကမီၤ, ဒီးအလၤဒိၣ် အကပီၤဒိၣ်လီၤ. 28 ဒီးတုၤတၢ်န့ၣ်တဖၣ် မၤအသးဒီး, မ့ၢ်တၢ်အုၣ်က့ၤခီၣ်က့ၤ သုအမုၢ်အလါ ဘူးထီၣ် သတးဒီး, ကွၢ်ထီၣ် ဒီးမိာ်ထီၣ် သုခိၣ် တက့ၢ်. 29 ဒီးစံးဘၣ်အီၤ လၢတၢ်ကတိၤဒိ, ချၢၣ်ဒၢ ဒီးသ့ၣ်ခဲလၢာ်န့ၣ်, ကွၢ်အီၤ တက့ၢ်. 30 တုၤအလၣ် ဒိးထီၣ်ဒီး, သုထံၣ်, ဒီး သုသ့ၣ်ညါသုဝဲ လၢတၢ်ကိၢ်အခါ ဘၣ်ဘူးတ့ၢ်လံ. 31 ဒ်န့ၣ် အသိး တုၤသုထံၣ် တၢ်တဖၣ်န့ၣ် မၤအသးဒီး, သ့ၣ်ညါ လၢယွၤအဘီအမုၢ် အိၣ်ဘူးထီၣ်လံန့ၣ် တက့ၢ်. 32 ယစံးဘၣ်သု တီတီ လၢပှၤတစိၤအံၤ တချုး ပူၤကွံာ်ဒံးဘၣ်ဒီး, တၢ်တဖၣ်န့ၣ် ကမၤအသး ခဲလၢာ်လီၤ. 33 မူခိၣ် ဒီးဟီၣ်ခိၣ် ကပူၤကွံာ်လီၤ. မ့မ့ၢ် ယတၢ်ကတိၤအံၤ တပူၤကွံာ်ဘၣ်. 34 ပလီၢ်သုသး တက့ၢ်. မ့တမ့ၢ်ဘၣ် ဒ်န့ၣ်ဒီး, သုသး ကဃၢ ဒီးတၢ်အီၣ်လုၣ်ကိ အီလုၣ်ကိတၢ်, ဒီး လၢအအံၤတဃၣ် အတၢ်ဘၣ်ယိၣ်ဘၣ်ဘီ သတးဒီး, မုၢ်တနံၤန့ၣ် ကဘၣ်သု လၢသုတဆိကမိၣ်ဘၣ် အကတီၢ်လီၤ. 35 အဂ့ၢ်ဒ်အံၤ, ကဟဲဘၣ် ကယဲၢ် ပှၤအိၣ်လၢဟီၣ်ခိၣ်ချၢ ဒီဘ့ၣ်ညါ, ဒ်တစိး အသိးန့ၣ်လီၤ. 36 မၤသးဒ်န့ၣ်ဒီး, ဒ်သိး တၢ်ကပာ် သု လၢသုဂ့ၤပူၤဖျဲး ဒီးတၢ် လၢအကမၤအသးတဖၣ် ခဲလၢာ်, ဒီး လၢသုဂ့ၤဆၢထၢၣ် လၢပှၤကညီဖိခွါ အမဲာ်ညါ ဒီး, ဆိးသီ ဒီးဘါထုကဖၣ်တၢ် ကိးအကတီၢ်ဒဲး တက့ၢ်. 37 ဒီးသိၣ်တၢ်သီတၢ် လၢမဆါခီ လၢတၢ်လုၢ် အဟံၣ်ပူၤ, ဒီးလဲၤအိၣ်လၢမုၢ်နၤ လၢကစၢၢ် ကိးဝဲအမံၤ လၢသ့ၣ်စၤယံး အလိၤလီၤ. 38 ဒီးပှၤဂီၢ်မုၢ် ခဲလၢာ် ဟဲဆူ အအိၣ် ဂီၤဂီၤ လၢတၢ်လုၢ် အဟံၣ်ပူၤ ဒ်သိး ကဒိကနၣ်တၢ်လီၤ. 


လူၤကၣ် Luke 22

1 ဒီးဘူၣ်ကိၣ်တဘၣ် ဒီးကိၣ်မံၣ် ကိးဝဲ လၢဘူၣ်လဲၤကပာ် ကဘၣ်ဘူးတ့ၢ်ဒီး, 2 ပှၤလုၢ်တၢ်အခိၣ် ဒီးပှၤကွဲးလံာ်သ့ၣ်တဖၣ်, ဃုဝဲ လၢအကမၤသံအီၤ ဒ်လဲၣ်ဒ်လဲၣ်န့ၣ်လီၤ. အဂ့ၢ်ဒ်အံၤ, ပျံၤ ပှၤဂီၢ်မုၢ်လီၤ. 3 ဒီးပှၤ အိၣ်လၢပှၤတဆံခံဂၤ အကျါ, စီၤယူဒၤ ကိးဝဲ လၢအံၣ်စကၤရံၤအိာ် တဂၤန့ၣ်, မုၣ်ကီၤလံၢ် လဲၤနုာ်ဝဲဆူ အပူၤ, 4 ဒီးကဟ့ၣ်လီၤကွံာ်အီၤ ဒ်လဲၣ်ဒ်လဲၣ်န့ၣ် ဒီး, လဲၤကတိၤလိာ်အသး ဒီးပှၤလုၢ်တၢ်အခိၣ် ဒီးပှၤသုးဖိအခိၣ်တဖၣ်လီၤ. 5 ဒီးအဝဲသ့ၣ်တဖၣ်န့ၣ် အသးခုဝဲ, ဒီးအၢၣ်လီၤအီလီၤဝဲ လၢအကဟ့ၣ်လီၤ အစ့လီၤ. 6 ဒီးအဝဲဒၣ် အၢၣ်လီၤအီလီၤဝဲ, ဒီးဒ်သိး အကဟ့ၣ်လီၤကွံာ်အီၤ လၢပှၤဂီၢ်မုၢ် တအိၣ်ဘၣ်အခါဒီး, ဃုဝဲ အဆၢအကတီၢ် လၢအဘၣ်လီၤ. 7 ဒီးဘူၣ်ကိၣ်တဘၣ် ဒီးကိၣ်မံၣ် အမုၢ်တနံၤ လၢအဘၣ်မၤသံတၢ် လဲၤကပာ်ဘၣ်ဝဲ, 8 ဒီးမၢလီၤ စီၤပ့းတရူး ဒီးစီၤယိၤဟၣ် ဒီးစံးဝဲဒၣ်, လဲၤကတဲာ်ကတီၤ တၢ်လဲၤကပာ်, ဒ်သိး ပကအီၣ်တၢ်န့ၣ် တက့ၢ်. 9 ဒီးအဝဲသ့ၣ် စံးဘၣ်အီၤ, ဘၣ်နသး လၢပကကတဲာ်ကတီၤတၢ် ဖဲလဲၣ်ပူၤလဲၣ်. 10 ဒီး အဝဲဒၣ် စံးဘၣ်အီၤ, ကွၢ်ကွၢ်, တုၤ သုလဲၤနုာ် လၢဝ့ၢ်ပူၤဒီး, ပှၤလဲၤစိာ်သပၢၤထံ တဂၤ ကသဂၢၢ်သုလီၤ. ပိာ်အခံ ဆူဟံၣ်ပူၤ ဖဲအလဲၤနုာ်ဝဲ တက့ၢ်. 11 ဒီးစံးဘၣ် ဟံၣ်ကစၢ်, သရၣ် စံးဘၣ်နၤ, ဒၢးတဒၢး ဖဲယကအီၣ် တၢ်လဲၤကပာ် ဒီးယပျဲၢ်ယဘီၣ်, အိၣ်ဖဲလဲၣ်ပူၤလဲၣ်. 12 ဒီးကဒုးနဲၣ်သု လၢဒၢး ဖးဒိၣ်, လၢတၢ်ထီၣ်ထီတတီၤ, အိၣ်ကတီၤအသးလီၤ. ကတဲာ်ကတီၤတၢ် ဖဲန့ၣ် တက့ၢ်. 13 ဒီးအပျဲၢ်အဘီၣ် လဲၤဝဲ, ဒီးထံၣ်န့ၢ်တၢ် ဒ်အစံးဘၣ်အီၤ အသိးန့ၣ်, ဒီးကတဲာ်ကတီၤ တၢ်လဲၤကပာ်လီၤ. 14 ဒီးတုၤအနၣ်ရံၣ် ဘၣ်ဒီး, ဆ့ၣ်နီၤသန့ၤဃုာ် ဒီးပှၤတၢ်မၢဖိ တဆံခံဂၤန့ၣ်, 15 ဒီးစံးဘၣ်အီၤ, ယဲဒၣ်အံၤ, ယတချုး ဒိးဒံးဘၣ် တၢ်ဒီး, တၢ်မိၣ်အီၣ်ဃုာ်ယသး လၢတၢ်လဲၤကပာ်အံၤ ဒီးသုဒိၣ်မးလီၤ. 16 အဂ့ၢ်ဒ်အံၤ, ယစံးဘၣ်တဲဘၣ်သု လၢအတချုး လၢထီၣ်ပှဲၤထီၣ်ဒံးဘၣ် လၢယွၤအဘီအမုၢ်ဒီး, ယတအီၣ်လၢၤဘၣ်အီၤဘၣ်. 17 ဒီးဟံးန့ၢ်လီခီ ဒီးစံးထီၣ်ပတြၢၤ တၢ်အဘျုးအဖှိၣ်, ဒီးစံးဝဲဒၣ်, ဟံးန့ၢ် တၢ်အံၤ, ဒီးနီၤဖးလိာ်သုသး လၢအီၤ တက့ၢ်. 18 အဂ့ၢ်ဒ်အံၤ, ယစံးဘၣ်သု လၢယွၤအဘီအမုၢ် တချုး ဟဲဒံးဘၣ်ဒီး, ယတအီလၢၤဘၣ် လၢစပံးမုၢ် အသၣ်အထံဘၣ်. 19 ဒီးဟံးန့ၢ် ကိၣ် ဒီးစံးထီၣ်ပတြၢၤ တၢ်အဘျုးအဖှိၣ်, ဒီး စိၢ်ဘျဲးဝဲ, ဒီးဟ့ၣ်လီၤ အပျဲၢ်အဘီၣ်, ဒီးစံးဝဲဒၣ်, တၢ်အံၤ မ့ၢ်ယနီၢ်ခိ လၢအဘၣ် တၢ်ဟ့ၣ်လီၤကွံာ်အီၤ လၢသုဂီၢ်လီၤ. မၤတၢ်အံၤ လၢသုသ့ၣ်နီၣ်ထီၣ်က့ၤ ယၤအဂ့ၢ်န့ၣ် တက့ၢ်. 20 လၢအအီၣ် တၢ်အီၣ် လၢဟါအီၣ် အလီၢ်ခံဒီး, လီခီ ဒ်န့ၣ်အသိး စ့ၢ်ကီး, ဒီးစံးဝဲဒၣ်, လီခီအံၤ မ့ၢ်တၢ်အၢၣ်လီၤအီလီၤအသီ လၢယသွံၣ် လၢအဘၣ် တၢ်ဂၢ်လီၤအီၤ လၢသုဂီၢ်လီၤ. 21 ဘၣ်ဆၣ်ဒီး ကွၢ်ကွၢ်, ပှၤလၢအကဟ့ၣ်လီၤကွံာ်ယၤ တဂၤ, အစုအိၣ်ဒီးယၤ လၢစီၢ်နီၤခိၣ် အဖီခိၣ်လီၤ. 22 မ့ၢ်မး ပှၤကညီဖိခွါအံၤ လဲၤတၢ် ဒ်တၢ်စံၣ်ညီၣ်ပာ်ဝဲ အသိးန့ၣ်လီၤ. ဘၣ်ဆၣ်ဒီး ပှၤလၢအဟ့ၣ်လီၤကွံာ်အီၤ တဂၤန့ၣ်, ဘၣ်အဖှီၣ်လီၤ. 23 ဒီးမ့ၢ်မတၤမတၤ လၢအကျါ ကမၤ တၢ်န့ၣ်တမံၤ ဒီး, အဝဲသ့ၣ် သံကွၢ်လိာ်အသးလီၤ. 24 ဒီးမ့ၢ်မတၤမတၤ လၢအကျါ ကဘၣ် တၢ်ပာ်အီၤ လၢအဒိၣ်ကတၢၢ် တဂၤဒီး, အဝဲသ့ၣ် ဂ့ၢ်လိာ်ဘှီလိာ်အသး စ့ၢ်ကီး လီၤ. 25 ဒီးအဝဲဒၣ် စံးဘၣ်အီၤ, ပှၤကလုာ်တဖၣ် အစီၤပၤန့ၣ် ကဲ ကစၢ် လၢအဖီခိၣ်လီၤ. ဒီးပှၤအိၣ်ဒီး အစိအကမီၤန့ၣ်, ပှၤကိး လၢပှၤမၤဂ့ၤတၢ်န့ၣ်လီၤ. 26 မ့မ့ၢ် သုဝဲသ့ၣ်အံၤ တဒ်န့ၣ် အသိးဘၣ်. ပှၤလၢအဒိၣ်တက့ၢ်ဝဲ လၢသုကျါန့ၣ်, မ်အကဲထီၣ် ဒ်အဆံးတဂၤ အသိး တက့ၢ်. ဒီးပှၤအခိၣ်တဂၤ, မ်အကဲထီၣ် ဒ်တၢ် အခ့အပှၤ အသိး တက့ၢ်. 27 အဂ့ၢ်ဒ်အံၤ, ပှၤလၢအဒိၣ် တက့ၢ် မ့ၢ်ဖဲလဲၣ် တဂၤလဲၣ်. မ့ၢ် ပှၤလၢအဆ့ၣ်နီၤသန့ၤ အီၣ်တၢ် လၢမ့ၤလၣ်ထံး မ့ၢ်တၢ်အခ့အပှၤလဲၣ်. မ့ၢ် ပှၤလၢအဆ့ၣ်နီၤ လၢမ့ၤလၣ် ထံးန့ၣ် တမ့ၢ်ဘၣ်ဧါ. မ့မ့ၢ်ယဲဒၣ်အံၤ, ယအိၣ်လၢသုကျါ ဒ်တၢ်အခ့အပှၤ အသိးလီၤ. 28 ဒီး လၢယဘၣ် တၢ်လ့ပစီတဖၣ် အပူၤန့ၣ်, သုမ့ၢ် ပှၤလၢအအိၣ်ဝဲဆိးဝဲ ဒီးယၤလီၤ. 29 ဒီး ယပာ်လီၤန့ၢ်သု လၢဘီမုၢ် ဒ်ယပၢ် ပာ်လီၤန့ၢ်ယၤအသိး, 30 ဒ်သိး သုကဆ့ၣ်နီၤ အီၣ်တၢ် ဒီးအီတၢ် လၢယမ့ၤလၣ်ထံး လၢယဘီယမုၢ် အပူၤ, ဒီးသုကဆ့ၣ်နီၤ လၢလီၢ်ပစိာ် အဖီခိၣ်, ဒီးစံၣ်ညီၣ် အံၣ်စရ့လး တဆံခံဒူၣ်န့ၣ်လီၤ. 31 ဒီးကစၢ်န့ၣ် စံးဝဲဒၣ်, စီၤၡံမိၣ်ဧၢ, စီၤၡံမိၣ်ဧၢ, ကွၢ်ကွၢ်, မုၣ်ကီၤလံၢ် ဃ့ဂုၤ သု ဒ်ဘု အသိးန့ၣ်လီၤ. 32 မ့မ့ၢ်ယဲဒၣ်အံၤ, ဒ်သိး နတၢ်နာ် သုတဟးဂီၤကွံာ် တဂ့ၤဒီး, ယဘါထုကဖၣ်န့ၢ်လံ လၢနဂီၢ်လံ. ဒီးတုၤ နဃၣ်လိၤက့ၤနသးဒီး, ဒုး ဆူၣ်ထီၣ် နဒီပုၢ်ဝဲၢ် အဂံၢ်အဘါ တက့ၢ်. 33 ဒီးအဝဲဒၣ် စံးဘၣ်အီၤ, ကစၢ်ဧၢ, ဆူဃိာ်ပူၤ မ့ၢ်ဂ့ၤ, ဆူ တၢ်သံအပူၤ မ့ၢ်ဂ့ၤ, ယအိၣ်ကတီၤလံ ယသး လၢယကလဲၤဃုာ် ဒီးနၤလီၤ. 34 ဒီးစံးဝဲဒၣ်, စီၤပ့းတရူးဧၢ, ယစံးဘၣ်နၤ, ခဲမုၢ်နၤအံၤ ဆီဖါ တချုးအိၣ်အိထီၣ်ဒံးဘၣ်ဒီး, နကသမၢယၤ, လၢနတသ့ၣ်ညါဘၣ် ယၤဘၣ်, သၢစုလီၤ. 35 ဒီးစံးဘၣ် အဝဲသ့ၣ်, ဖဲယမၢ သုလဲၤတၢ် တအိၣ်ဘၣ်ဒီး စ့အထၢၣ်, တၢ်အီၣ်အထၢၣ်, ဒီးခီၣ်ဖံးတဖၣ်ဒီး, သုတၢ် တလၢတပှဲၤဘၣ်န့ၣ် အိၣ်တမံၤမံၤဧါ. ဒီးအဝဲသ့ၣ် စံးဝဲဒၣ်, တအိၣ်ဘၣ် နီတမံၤဘၣ်. 36 ဒီးစံးဘၣ်အီၤ, မ့မ့ၢ်ခဲကနံၣ်အံၤ, ပှၤအိၣ်ဒီး စ့အထၢၣ်န့ၣ်, မ်အဟံးန့ၢ်အီၤ တက့ၢ်. ဒ်န့ၣ်အသိး, တၢ်အီၣ် အထၢၣ်လီၤ. ဒီးပှၤ လၢအနး တအိၣ်ဘၣ်န့ၣ်, မ်အဆါကွံာ် အယၣ် ဒီးပှ့ၤန့ၢ် တဘ့ၣ် တက့ၢ်. 37 အဂ့ၢ်ဒ်အံၤ, ယစံးဘၣ်သု လၢတၢ်ကွဲးအသးအံၤ, တၢ်ဂံၢ်အီၤ လၢပှၤမၤကမၣ်တၢ်ဖိ အကျါ, ဘၣ် လၢထီၣ်ပှဲၤထီၣ်ဒံး လၢယပူၤလီၤ. အဂ့ၢ်ဒ်အံၤ, တၢ် လၢအဘၣ်ဃးဒီး ယၤအံၤ, အိၣ်ဝဲ ဒီးအကတၢၢ်လီၤ. 38 ဒီးအဝဲသ့ၣ် စံးဝဲဒၣ်, ကစၢ်ဧၢ, ကွၢ်ကွၢ်, နးခံဘ့ၣ် အိၣ်ဖဲအံၤလီၤ. ဒီးအဝဲဒၣ် စံးဘၣ်အီၤ, အါလံလီၤ. 39 ဒီးဒ်အလုၢ်အလၢ် အသိးန့ၣ်, လဲၤဝဲဆူ ကစၢၢ်သ့ၣ် စၤယံးအလိၤ, ဒီးအပျဲၢ်အဘီၣ် ပိာ်ထီၣ်အခံလီၤ. 40 ဒီး လဲၤတုၤ ဖဲအလီၢ်န့ၣ် ဒီးစံးဘၣ်အီၤ, ဒ်သိး သုသုတလဲၤနုာ်ဆူ တၢ်လ့ပစီအပူၤ တဂ့ၤဒီး, ဘါထုကဖၣ်တၢ် တက့ၢ်. 41 ဒီးပာ်စီၤစုၤအသး ဒီးအီၤ ယံၤတကွံာ် လၢၢ် ဃၣ်ဃၣ်, ဒီး ချံးလီၤ အခီၣ် ဒီးဘါထုကဖၣ်တၢ်, 42 ဒီးစံးဝဲဒၣ်, ပၢ်ဧၢ, မ့ၢ်ဘၣ်နသးဒီး, တၢ် လၢလီခီအံၤ, မ်အလဲၤပူၤကွံာ် လၢယၤ တက့ၢ်. ဘၣ်ဆၣ်ဒီး ဖဲယသးဒၣ်ယဲ တမ့ၢ်ဘၣ်, မ့ၢ် ဖဲဒၣ်နသးဒၣ်နဲ တက့ၢ်. 43 ဒီးကလူး လၢမူခိၣ်တဂၤ လီၣ်ဖျါထီၣ်အသး လၢအီၤ, ဒီးဒုးဆူၣ်ထီၣ် အဂံၢ်အဘါလီၤ. 44 ဒီးဘၣ်တၢ်ဖှီၣ် အိၣ်ဝဲ တကဲဘၣ်ဒီး, ဘါထုကဖၣ်တၢ် သပှၢ်န့ၢ် အလီၢ်လီၤ. ဒီး တၢ်မၤအသး လၢအကပၢၤလီၤဝဲ လၢဟီၣ်ခိၣ် အဖီခိၣ်, ဒ်တၢ်သွံၣ် လီၤစီၤ အဖျၢၣ်ဖးဒိၣ် အသိးန့ၣ်လီၤ. 45 ဒီးဂဲၤဆၢထၢၣ် လၢတၢ်ဘါထုကဖၣ်, ဒီးက့ၤဝဲဆူ အပျဲၢ်အဘီၣ် အအိၣ်, ဒီးထံၣ်န့ၢ် လၢအမံသပ့ၤ လၢတၢ်သးအုး အဃိ, 46 ဒီး စံးဘၣ်အီၤ, သုမံသပ့ၤ ဘၣ်မနုၤလဲၣ်. ဂဲၤဆၢထၢၣ်ဒီး ဘါထုကဖၣ်တၢ်, ဒ်သိး သုသုတလဲၤနုာ်ဆူ တၢ်လ့ပစီ အပူၤ တဂ့ၤန့ၣ် တက့ၢ်. 47 ဒီးကတိၤတၢ် အဖၢမုၢ်ဒီး, ကွၢ်ကွၢ်, ပှၤဂီၢ်မုၢ်, ဒီးပှၤအိၣ်လၢပှၤတဆံခံဂၤ အကျါ ကိးဝဲ လၢစီၤယူဒၤ တဂၤ ဟဲ လၢအမဲာ်ညါ, ဒီးလဲၤဆူ ယ့ၣ်ၡူးအအိၣ် ဒ်သိး အကနၢမူ အီၤလီၤ. 48 ဒီးယ့ၣ်ၡူး စံးဘၣ်အီၤ, စီၤယူဒၤဧၢ, နဟ့ၣ်လီၤကွံာ် ပှၤကညီဖိခွါ လၢတၢ်နၢမူန့ၣ် ဧါ. 49 ဒီးပှၤအိၣ်ဒီး အီၤ ထံၣ်တၢ် လၢအကမၤအသး ဒီးစံးဘၣ်အီၤ, ကစၢ်ဧၢ, မ့ၢ်ပကကျီ ဒီးနးန့ၣ် ဧါ. 50 ဒီးပှၤတဂၤ ကျီ ပှၤလုၢ်တၢ်အခိၣ် အခ့အပှၤတဂၤ, ဒီးအနၢ်ထွဲတခီ တူာ်ကွံာ်ဝဲလီၤ. 51 ဒီး ယ့ၣ်ၡူး ကတိၤဆၢတၢ် ဒီးစံးဝဲဒၣ်, ပှဲၤန့ၣ်လီၤ. ဒီးထိးဘၣ် အနၢ်, ဒီးမၤဘျါက့ၤအီၤလီၤ. 52 ဒီးယ့ၣ်ၡူး စံးဘၣ် ပှၤလုၢ်တၢ်အခိၣ် ဒီးပှၤသုးဖိအခိၣ် ဘၣ်ဃးဒီး တၢ်လုၢ်အဟံၣ်, ဒီးပှၤသးပှၢ်သ့ၣ်တဖၣ် လၢအဟဲဆူအအိၣ်န့ၣ်, ဒ်ပှၤဖီၣ်န့ၢ် တၢ်ဘျၣ်အသိးဒီး, သုဟဲ ဒီးနး, ဒီးနီၣ်တီၢ်န့ၣ် ဧါ. 53 လၢယအိၣ်ဒီးသု လၢတၢ်လုၢ်အဟံၣ်ပူၤ သ့သ့တနံၤန့ၣ်, သုတယူာ်ထီၣ် သုစု လၢယလိၤဘၣ်. မ့မ့ၢ်ခဲကနံၣ်အံၤ မ့ၢ်သုနၣ်ရံၣ်, ဒီးတၢ်ခံး အစိအကမီၤလီၤ. 54 ဒီးအဝဲသ့ၣ်တဖၣ် ဟံးန့ၢ်အီၤ ဒီးဆှၢအီၤဆူ ပှၤလုၢ်တၢ်အခိၣ် အဟံၣ်ပူၤလီၤ. ဒီးစီၤပ့းတရူး ပိာ်ထီၣ်အခံ စီၤစုၤသကွ့ၤလီၤ. 55 ဒီးပှၤဆိၣ်ကဲၤမ့ၣ်အူ လၢဂၢၤပူၤ, ဒီးဆ့ၣ်နီၤ အိၣ်ဝးတရံးဝဲ, ဒီးစီၤပ့းတရူး ဆ့ၣ်နီၤ လၢအကျါလီၤ. 56 ဒီးတၢ်အခ့အ ပှၤပိာ်မုၣ်တဂၤ ထံၣ် လၢအဆ့ၣ်နီၤ လၢမ့ၣ်အူကပီၤ, ဒီးကွၢ်ဝဲဒၣ် ထံထံဆးဆး, ဒီးစံးဝဲဒၣ်, ပှၤတဂၤအံၤမ့ၢ် အအိၣ်တ့ၢ် ဒီးအဝဲဒၣ်န့ၣ်လီၤ. 57 ဒီးအဝဲဒၣ် သမၢဝဲ ဒီးစံးဝဲဒၣ်, နီၢ်ဧၢ, ယတသ့ၣ်ညါဘၣ် အီၤဘၣ်. 58 ဒီးတစိၢ်ဖိပူၤကွံာ်, ပှၤတဂၤဒၣ် ထံၣ်အီၤ ဒီးစံးဝဲဒၣ်, နဲဒၣ်အံၤ, နဘၣ်ဃး စ့ၢ်ကီး ဒီးပှၤတဖၣ်န့ၣ်လီၤ. ဒီးစီၤပ့းတရူး စံးဝဲဒၣ်, တမ့ၢ်ဘၣ် ယၤဘၣ်, စီဧၢ. 59 ဒီးတနၣ်ရံၣ် ဃၣ်ဃၣ်ပူၤကွံာ်ဒီး, ပှၤတဂၤဒၣ် ကတိၤ သပှၢ်တၢၢ် ဒီးစံးဝဲဒၣ်, အဝဲတဂၤအံၤ မ့ၢ်အအိၣ်တ့ၢ် ဒီးအီၤနီၢ်နီၢ်လီၤ. အဂ့ၢ်ဒ်အံၤ, မ့ၢ် ပှၤကၤလံၤလါဖိလီၤ. 60 ဒီး စီၤပ့းတရူး စံးဝဲဒၣ်, စီဧၢ, နစံးတၢ်န့ၣ် ယနၢ်တပၢၢ်ဘၣ်. ဒီးကတိၤတၢ် ဒ်န့ၣ် အဖၢမုၢ်ဒီး, ဆီဖါ အိၣ်အိထီၣ်ဝဲ တကီၢ်ခါလီၤ. 61 ဒီးကစၢ်န့ၣ် ဃၣ်ဃီၤအသး ဒီးကွၢ် စီၤပ့းတရူးလီၤ. ဒီး စီၤပ့းတရူး သ့ၣ်နီၣ်ထီၣ်က့ၤ ကစၢ်အကလုၢ် ဒ်အစံးဘၣ် အီၤ အသိးန့ၣ်, လၢဆီဖါ တချုး အိၣ်အိထီၣ်ဒံးဘၣ်ဒီး, န ကသမၢယၤ သၢစုလီၤ. 62 ဒီးစီၤပ့းတရူး ဟးထီၣ်ဆူ ခိ, ဒီး ဟီၣ်ဟ့သး နးမးလီၤ. 63 ဒီးပှၤကညီ လၢအဟံးန့ၢ် ယ့ၣ်ၡူးတဖၣ်န့ၣ် ဒုၣ်ဒွဲၣ် အီၤ, ဒီးဝ့ၤအီၤတီၢ်အီၤလီၤ. 64 ဒီးမၤဘၢဃာ်ဝဲ အမဲာ်, ဒီး သံကွၢ်အီၤ ဒီးစံးဝဲဒၣ်, မ့ၢ်မတၤ တီၢ် နၤတဂၤလဲၣ်. စံးဘၣ်တဲဘၣ်ပှၤ လၢဝံအကျိာ် တက့ၢ်. 65 ဒီးကတိၤဒုၣ်ဒွဲၣ် အီၤ လၢတၢ်ကတိၤ အဂုၤအဂၤ အါမံၤလီၤ. 66 ဒီးတုၤ မုၢ်ဆ့ၣ်ထီၣ်ဒီး, ပှၤသူၣ်က့သးပှၢ်, ဒီးပှၤလုၢ်တၢ်အခိၣ်, ဒီးပှၤကွဲးလံာ်သ့ၣ်တဖၣ် အိၣ်ဖှိၣ်ရိဖှိၣ်, ဒီး လဲၤဆှၢအီၤဆူ အစံၣ်ညီၣ်တၢ်အလီၢ်, 67 ဒီးစံးဝဲဒၣ်, နမ့မ့ၢ် ခရံာ်ဒီး, စံးဘၣ်တဲဘၣ်ပှၤ တက့ၢ်. ဒီးစံးဘၣ်အီၤ, ယ မ့ၢ်စံးဘၣ်တဲဘၣ် နာ်သက့ သုဒီး, သုတနာ်ဘၣ်တၢ်ဘၣ်. 68 ဒီးယမ့ၢ်သံကွၢ်နာ်သက့ သုဒီး, သုတကတိၤဆၢဘၣ် ယၤဘၣ်, ဒီးသုတပျၢ်ဘၣ် ယၤဘၣ်. 69 တုၤအံၤဆူညါ ပှၤကညီဖိခွါအံၤ ကဆ့ၣ်နီၤ လၢယွၤအစိအကမီၤစုထွဲ လီၤ. 70 ဒီးပှၤခဲလၢာ် စံးဝဲဒၣ်, မ့မ့ၢ်ဒ်န့ၣ်ဒီး, နမ့ၢ် ယွၤအဖိခွါဧါ. ဒီးအဝဲဒၣ် စံးဘၣ်အီၤ, သုစံး လၢယမ့ၢ် တၢ်န့ၣ်လီၤ. 71 ဒီးပှၤတဖၣ် စံးဝဲဒၣ်, ပမၤဒံး တၢ်အုၣ်အသး အလီၢ် အိၣ်ဒ်လဲၣ်. အဂ့ၢ်ဒ်အံၤ, ပနၢ်ဟူ လၢအထးခိၣ်ဒၣ်ဝဲလီၤ. 

1 ဒီးပှၤဂီၢ်မုၢ် ခဲလၢာ်န့ၣ် ဂဲၤဆၢထၢၣ်, ဒီးဆှၢအီၤဆူ စီၤပံၤလး အအိၣ်လီၤ. 2 ဒီးပာ် တၢ်ကမၣ် လၢအလိၤ ဒီးစံးဝဲဒၣ်, အဝဲတဂၤအံၤ, ပထံၣ်န့ၢ်အီၤ လၢအဒုးလီၤကမၣ်ပှၤ တကလုာ်အံၤ, ဒီးတြီ ပှၤဟ့ၣ်သွဲ လၢကဲစၢ်, ဒီးစံးလီၤအသး လၢခရံာ်, စီၤပၤတဂၤလီၤ. 3 ဒီးစီၤပံၤလး သံကွၢ်အီၤ ဒီးစံးဝဲဒၣ်, နဲဒၣ်အံၤ နမ့ၢ် ပှၤယူဒၤဖိ အစီၤပၤန့ၣ် ဧါ. ဒီးအဝဲဒၣ် ကတိၤဆၢအီၤ ဒီးစံးဝဲဒၣ်, နစံးလံ တၢ်လံ. 4 ဒီးစံးဘၣ် ပှၤလုၢ်တၢ်အခိၣ် ဒီးပှၤဂီၢ်မုၢ်တဖၣ်န့ၣ်, အဝဲတဂၤအံၤ, ယတထံၣ်န့ၢ်ဘၣ် တၢ်ကမၣ် လၢအလိၤ နီတမံၤဘၣ်. 5 ဒီးအဝဲသ့ၣ် ပာ်အသးဆူၣ်န့ၢ် အလီၢ် တက့ၢ်. ဒီး စံးဝဲဒၣ်, အဝဲတဂၤအံၤ, သိၣ်က့ၤသီက့ၤတၢ် လၢကီၢ်ယူဒၤ ဒီကီၢ်ညါ, လၢကၤလံၤလါ တုၤဖဲအံၤ, ဒီးသဆၣ်ထီၣ် ပှၤဂီၢ်မုၢ် အခံလီၤ. 6 ဒီးစီၤပံၤလး နၢ်ဟူ လၢကၤလံၤလါ တဘီဒီး, သံကွၢ်ဝဲ, ပှၤအံၤ မ့ၢ် ပှၤကၤလံၤလါဖိဧါ. 7 ဒီးတုၤအသ့ၣ်ညါ လၢအဘၣ်ဃးဒီး စီၤဟ့ၤရိာ် အစိအကမီၤ, ဒီးမ့ၢ် လၢစီၤဟ့ၤရိာ် အိၣ်လၢယရူၤၡလ့ၣ် လၢမုၢ်နံၤတဖၣ်န့ၣ် သတးဒီး, မၢ အလဲၤဆူအအိၣ်လီၤ. 8 ဒီးတုၤ စီၤဟ့ၤရိာ် ထံၣ်ဘၣ် ယ့ၣ်ၡူးဒီး, အသးခုဒိၣ်မး လီၤ. အဂ့ၢ်ဒ်အံၤ, နၢ်ဟူတ့ၢ် အဂ့ၢ်အကျိၤ အါမံၤ, ဒီးတၢ်မိၣ်ထံၣ်ဘၣ်အသး လၢအီၤ ဃဲးဃဲး, ဒီးမုၢ်လၢ်ဝဲ လၢအကထံၣ် တၢ်လီၤလး မၤအသး လၢအီၤ တမံၤမံၤလီၤ. 9 ဒီးသံကွၢ်အီၤ လၢတၢ်ကတိၤ အါဘီ, ဒီးအဝဲဒၣ် တစံးဆၢဘၣ် အီၤ နီတဘီဘၣ်. 10 ဒီးပှၤလုၢ်တၢ်အခိၣ် ဒီးပှၤကွဲးလံာ်သ့ၣ်တဖၣ်, ဆၢထၢၣ် ဒီးပာ်ထီၣ် တၢ်ကမၣ် လၢအလိၤ နးမး လီၤ. 11 ဒီးစီၤဟ့ၤရိာ် ဒီးအပှၤသုးဖိတဖၣ်, မၤအီၤတရီတပါ, ဒီးဒုၣ်ဒွဲၣ်အီၤ, ဒီးဒုးသိးထီၣ် အဆ့ ကပြုၢ်ကပြီၤ, ဒီးဒုးက့ၤက့ၤအီၤ ဆူ စီၤပံၤလး အအိၣ်လီၤ. 12 ဒီး လၢမုၢ်တနံၤန့ၣ်, စီၤပံၤလး ဒီးစီၤဟ့ၤရိာ် ဘၣ်လိာ်က့ၤအသးလီၤ. အဂ့ၢ်ဒ်အံၤ, လၢထံး လၢမကိာ်န့ၣ်, ထီဒါလိာ်အသးလီၤ. 13 ဒီးစီၤပံၤလး ကိးဖှိၣ် ပှၤလုၢ်တၢ်အခိၣ် ဒီးပဒိၣ်ပပှၢ် ဒီးပှၤဂီၢ်မုၢ်တဖၣ်, 14 ဒီးစံးဘၣ်အီၤ, သုဟဲဆှၢ ပှၤတဂၤအံၤ ဆူယအိၣ် ဒ်ပှၤ လၢအဒုးလီၤကမၣ် ပှၤဂီၢ်မုၢ် အသိးလီၤ. ဒီးကွၢ်ကွၢ်, ယသံကွၢ်သံဒိးအီၤ လၢသုမဲာ်ညါ ဘၣ်ဆၣ်ဒီး, တၢ်ကမၣ် လၢသုပာ် လၢအလိၤန့ၣ်, ယတထံၣ်န့ၢ်ဘၣ် နီတမံၤဘၣ်. 15 လၢန့ၣ် အမဲာ်ညါ, စီၤဟ့ၤရိာ် တထံၣ်ဘၣ်. အဂ့ၢ်ဒ်အံၤ, ယမၢ သုလဲၤဆူအအိၣ်, ဒီးကွၢ်ကွၢ်, တၢ်ဂ့ၤဘၣ်သံန့ၣ်, တမၤဘၣ်ဝဲ နီတမံၤဘၣ်. 16 မၤသးဒ်န့ၣ်ဒီး ယကသိၣ်ဃီၣ်အီၤ ဒီး, ယကပျၢ်အီၤလီၤ. 17 (အဂ့ၢ်ဒ်အံၤ, လၢဘူၣ်ပူၤန့ၣ်, ဘၣ်ပျၢ် ပှၤတဂၤဂၤ လၢအဂီၢ်လီၤ.) 18 ဒီးအဝဲသ့ၣ် ကိးပသူထီၣ် တဘျီဃီ ဒီးစံးဝဲဒၣ်, အအံၤတဂၤ မၤကွံာ်, ဒီးပျၢ်န့ၢ် ပှၤ လၢစီၤဘၤရးဘါ တက့ၢ်. 19 စီၤဘၤရးဘါန့ၣ်မ့ၢ် ပှၤလၢအမၤတၢထီၣ်တၢလီၤတၢ် လၢဝ့ၢ်ပူၤ ဒီးမၤသံ ပှၤကညီ အဃိဒီး, လီၤဘၣ် လၢဃိာ်ပူၤလီၤ. 20 မၤသးဒ်န့ၣ်ဒီး စီၤပံၤလး မိၣ်ပျၢ်အသး လၢယ့ၣ်ၡူး ဒီး, ကတိၤထီၣ်ကဒီး လၢအဝဲသ့ၣ် လီၤ. 21 ဘၣ်ဆၣ်ဒီး အဝဲသ့ၣ် ကိးပသူထီၣ် ဒီးစံးဝဲဒၣ်, ပျၤထီကွံာ်အီၤ လၢထူၣ်စုညါ အလိၤ တက့ၢ်. ပျၤထီကွံာ်အီၤ လၢထူၣ်စုညါ အလိၤ တက့ၢ်. 22 ဒီးအဝဲဒၣ် စံးဘၣ်အီၤ သၢစုတစု, ဘၣ်မနုၤလဲၣ်. မ့ၢ်အမၤကမၣ်တၢ် မနုၤတမံၤလဲၣ်. တၢ်ကမၣ် လၢဘၣ်သံ အဂ့ၢ်န့ၣ်, ယတထံၣ်န့ၢ်ဘၣ် လၢအလိၤဘၣ်. မၤသးဒ်န့ၣ်ဒီး ယကသိၣ်ဃီၣ်အီၤ, ဒီးယကပျၢ်ကွံာ်အီၤ လီၤ. 23 ဘၣ်ဆၣ်ဒီး အဝဲသ့ၣ် ဂုာ်မၤဝဲ လၢအကလုၢ်ဖးဒိၣ်, ဒီးဃ့ လၢအကဘၣ် တၢ်ပျၤထီအီၤ လၢထူၣ်စုညါ အလိၤ လီၤ. ဒီးပှၤတဖၣ် အကလုၢ်, ဒီးပှၤလုၢ်တၢ်အခိၣ်တဖၣ် အကလုၢ်, မၤနၢၤတၢ်လီၤ. 24 ဒီးဒ် အဝဲသ့ၣ် ဃ့တၢ် အသိး, စီၤပံၤလး စံၣ်ညီၣ်ဝဲ, 25 ဒီးပျၢ်ကွံာ် ပှၤလၢအမၤ တၢ်တၢထီၣ်တၢလီၤတၢ်, ဒီးမၤသံ ပှၤကညီ ဒီးလီၤဘၣ် လၢဃိာ်ပူၤ, လၢအဝဲသ့ၣ် ဃ့အီၤ တဂၤန့ၣ်, မ့မ့ၢ် ဟ့ၣ်လီၤကွံာ် ယ့ၣ်ၡူး, ဒ်အဝဲသ့ၣ် အသး အသိးန့ၣ်လီၤ. 26 ဒီးဆှၢအီၤ အဖၢမုၢ်ဒီး, ဟံးဃာ် ပှၤကူၤရ့ၤန့ဖိ, စီၤၡံမိၣ်, ဟဲ လၢပှၢ်လၢ်ကျါ တဂၤ, ဒီးပာ် ထူၣ်စုညါ လၢအလိၤ, ဒ်သိး အကယိးဝဲ, ဒီးပိာ် ယ့ၣ်ၡူး အခံလီၤ. 27 ဒီးပှၤဂီၢ်မုၢ်ဖးဒိၣ်, ဒီးပိာ်မုၣ်တဖၣ် ပိာ်ထီၣ်အခံ, ဒီးဒဲလီၤ အသးနါပှၢ်, ဒီးဟီၣ်တၢ်ယၢၤတၢ် လၢအဃိလီၤ. 28 ဒီးယ့ၣ်ၡူး ဃၣ်ဃီၤ အသး ဆူအအိၣ် ဒီးစံးဝဲဒၣ်, ပှၤယရူၤၡလ့ၣ် ဖိမုၣ်သ့ၣ်ဧၢ, ဟီၣ် လၢယဃိ တဂ့ၤ, ဟီၣ် လၢသုဃိဒၣ်သုဝဲ, ဒီး လၢသုဖိ အဃိ တက့ၢ်. 29 အဂ့ၢ်ဒ်အံၤ, ကွၢ်ကွၢ်, မုၢ်နံၤတဖၣ် ကဘၣ် လၢပှၤကစံးဝဲ, ပှၤတူာ်ဖိပိာ်မုၣ်, ဒီးပှၤဒၢလီၢ် လၢအတဒၢထီၣ် နီတဘျီဘၣ်, ဒီးပှၤနုၢ်ခိၣ်မီၣ် လၢအတဒုးအီၣ်နုၢ်ဘၣ် နီတဘျီဘၣ် တဖၣ်န့ၣ်, ဘၣ်ဆိၣ်ဂ့ၤဝဲလီၤ. 30 တုၤနုၤတစု, အဝဲသ့ၣ် ကစံးဘၣ် ကစၢၢ်ကလိ, လီၤတဲာ် လၢပလိၤ တက့ၢ်. ဒီးကစံးဘၣ် တၢ်စိခိၣ်, မၤဘၢပှၤ တက့ၢ်. 31 အဂ့ၢ်ဒ်အံၤ, ပှၤမ့ၢ်မၤသ့ၣ်သံကစဲာ် ဒ်အံၤဒီး, ကမၤတၢ်ဃ့ ဒ်လဲၣ်. 32 ဒီးတၢ်မိၤထီၣ်ဃုာ် ဒီးအီၤ စ့ၢ်ကီး ပှၤမၤအၢတၢ် ခံဂၤ, ဒ်သိး အကဘၣ် တၢ်မၤသံအီၤလီၤ. 33 ဒီးလဲၤဝဲတုၤ လၢအလီၢ် ကိးဝဲ လၢကရၤနံ, ဒီးပှၤပျၤထီအီၤဖဲန့ၣ်, ဒီးပှၤမၤအၢတၢ် ခံဂၤ, တဂၤ လၢစုထွဲ, ဒီးတဂၤ လၢစုစ့ၣ် လၢထူၣ်စုညါ အလိၤလီၤ. 34 ဒီးယ့ၣ်ၡူး စံးဝဲဒၣ်, ပၢ်ဧၢ, ပျၢ် အတၢ်ဒဲးဘး တက့ၢ်. အဂ့ၢ်ဒ်အံၤ, မ့ၢ်အမၤဝဲ ဒ်လဲၣ်ဒ်လဲၣ်န့ၣ် တသ့ၣ်ညါဘၣ်. ဒီးပှၤဖးဝဲ သတးဒီး, နီၤဖး အကူအသိး အဆၢ လီၤ. 35 ဒီးပှၤဂီၢ်မုၢ် အိၣ်ဆၢထၢၣ် ကွၢ်တၢ် တကူၢ်သ့ၣ်လီၤ. ဒီးပှၤတဖၣ်န့ၣ်, ဒီးပဒိၣ်ပပှၢ်န့ၣ်, ဒုၣ်ဒွဲၣ်တၢ် ဒီးစံးဝဲဒၣ်, အုၣ်က့ၤခီၣ်က့ၤ ပှၤဂၤလီၤ. အဝဲဒၣ် မ့မ့ၢ် ခရံာ်, ပှၤလၢယွၤ ဃုထၢအီၤတဂၤ ဒီး, မ်အအုၣ်က့ၤခီၣ်က့ၤဒၣ်အသး တက့ၢ်. 36 ဒီးပှၤသုးဖိ လဲၤဆူအအိၣ်, ဒီးဟ့ၣ်ဒုးအီအီၤ လၢတၤဆံၣ် အထံ, ဒီးဒုၣ်ဒွဲၣ်စ့ၢ်ကီး အီၤ, 37 ဒီးစံးဝဲဒၣ်, နမ့မ့ၢ် ပှၤယူဒၤဖိ အစီၤပၤဒီး, အုၣ်က့ၤခီၣ်က့ၤဒၣ်နသး တက့ၢ်. 38 ဒီး လံာ်ဒုးနဲၣ်တၢ်, အိၣ်ကွဲးအသး လၢဟ့းလ့ၣ် အကျိာ်, ဒီးရိမ့ၤ အကျိာ်, ဒီးဧ့ၤဘြံၤ အကျိာ်, ဘၣ်စဲထီၣ်ဝဲ လၢအဖီခိၣ်, အအံၤတဂၤမ့ၢ် ပှၤယူဒၤဖိ အစီၤပၤလီၤ. 39 ဒီးပှၤမၤအၢတၢ် လၢအဘၣ်ပျၤထီဝဲ, ဒုၣ်ဒွဲၣ်အီၤတဂၤ ဒီးစံးဝဲဒၣ်, နမ့မ့ၢ် ခရံာ်န့ၣ် ဒီး, အုၣ်က့ၤခီၣ်က့ၤနသး ဒီးပှၤ တက့ၢ်. 40 မ့မ့ၢ် အဝဲတဂၤ ကတိၤဆၢတၢ်, ဒီးဒူ အလိၤ, ဒီးစံးဝဲဒၣ်, နဘၣ် တၢ်စံၣ်ညီၣ် တမံၤဃီန့ၣ် ဒီး, နတပျံၤဘၣ် ယွၤဘၣ်ဧါ. 41 ဒီးပဝဲဒၣ်အံၤ ပဘၣ် တၢ်စံၣ်ညီၣ် တီတီ လီၤ. အဂ့ၢ်ဒ်အံၤ, ပဘၣ်တၢ် ဖဲပဂ့ၤဘၣ် လၢပမၤတၢ် အဃိလီၤ. မ့မ့ၢ် အဝဲတဂၤအံၤ တမၤကမၣ်ဘၣ် တၢ်နီတမံၤဘၣ်. 42 ဒီးစံးဘၣ် ယ့ၣ်ၡူး, ကစၢ်ဧၢ, တုၤနဟဲ လၢနဘီနမုၢ်အပူၤ ဒီး, သ့ၣ်နီၣ်ထီၣ်က့ၤ ယၤ တက့ၢ်. 43 ဒီးယ့ၣ်ၡူး စံးဘၣ်အီၤ, ယစံးဘၣ်နၤ တီတီအံၤ, ခဲမုၢ်ဆါအံၤ နကအိၣ်ဒီးယၤ လၢပၤရဒံစူး အပူၤလီၤ. 44 ဒီးဘၣ် ဃုနၣ်ရံၣ် ဃၣ်ဃၣ်, ဒီးတၢ်ခံးမး လၢကီၢ် ဒီဘ့ၣ်ညါ တုၤလီၤ လၢခွံနၣ်ရံၣ်လီၤ. 45 ဒီးမုၢ်ခံး လီၤဝဲ, ဒီးတၢ်လုၢ်ဟံၣ် အယၣ်ဘျးလီၤအသးန့ၣ်, သ့ၣ်ဖးထီၣ် လၢအသးကံၢ်ပူၤလီၤ. 46 ဒီးယ့ၣ်ၡူး ကိးပသူထီၣ် လၢအကလုၢ်ဖးဒိၣ် ဒီးစံးဝဲဒၣ်, ပၢ်ဧၢ, ယဟ့ၣ်လီၤယသး လၢနစုပူၤလီၤ. ဒီးစံးတၢ်န့ၣ် ဝံၤဒီး, အသး ဟးထီၣ်ကွံာ်လီၤ. 47 ဒီးပှၤသုးဖိတကယၤ အခိၣ်, ထံၣ် တၢ်မၤအသး သတးဒီး, စံးထီၣ်ပတြၢၤ ယွၤ ဒီးစံးဝဲဒၣ်, တၢ် လၢပှၤတဂၤအံၤ, မ့ၢ်မး ပှၤအတီလီၤ. 48 ဒီး ကယဲၢ် ပှၤခဲလၢာ် လၢအဟဲအိၣ်ဖှိၣ် ကွၢ်ကီတၢ်န့ၣ်, တုၤအထံၣ် တၢ်မၤအသးဒီး, ဒဲလီၤ အသးနါပှၢ်, ဒီးက့ၤက့ၤဝဲလီၤ. 49 ဒီးပှၤ လၢအသ့ၣ်ညါအီၤ ခဲလၢာ်, ဒီးပိာ်မုၣ် လၢအဟဲပိာ် အခံ လၢကၤလံၤလါတဖၣ်န့ၣ်, ဆၢထၢၣ် စၢၢ်တလၢၢ် ဒီးကွၢ်တၢ်တဖၣ်န့ၣ်လီၤ. 50 ဒီးကွၢ်ကွၢ်, ပှၤလၢကီၢ်ယူဒၤ ဝ့ၢ်အရံၤမၤသဲဖိ ကိးဝဲအမံၤ လၢစီၤယိၤသး, ပှၤသးပှၢ်တဂၤန့ၣ်, မ့ၢ် ပှၤအဂ့ၤအဝါ, ဒီးအတီအလိၤ, 51 ဒီးတအၢၣ်လီၤအီလီၤဘၣ် ပှၤသးပှၢ်အဂၤတဖၣ် အတၢ်မၤန့ၣ်ဘၣ်. ဒီးမ့ၢ် ပှၤလၢအကွၢ်လၢ် ယွၤအဘီအမုၢ် အကျဲ တဂၤ, 52 အဝဲဒၣ်န့ၣ် လဲၤဆူ စီၤပံၤလး အအိၣ်, ဒီးဃ့က့ၤ ယ့ၣ်ၡူး အစိၣ်လီၤ. 53 ဒီးဟံးလီၤ အစိၣ်, ဒီးဘိၣ်ဘံဃာ် လၢဖှီဝါကဆှၣ်, ဒီးပာ်နုာ်အီၤ လၢသွၣ်ခိၣ် စိးကျိးအသး လၢလၢၢ်ပူၤ, လၢတၢ်တပာ်နုာ်ဒံးဘၣ် ပှၤနီတဂၤဘၣ် အပူၤလီၤ. 54 ဒီးမုၢ်တနံၤန့ၣ်, မ့ၢ် လၢကတဲာ်ကတီၤတၢ်အနံၤ, ဒီးမုၢ်အိၣ်ဘှံးအနံၤ ကဘၣ်ဘူးတ့ၢ်လီၤ. 55 ဒီးပှၤဟဲဒီးအီၤ လၢကၤလံၤလါ, ပိာ်မုၣ်တဖၣ် ပိာ်ထီၣ် စ့ၢ်ကီး အခံ, ဒီးကွၢ်နီၣ် တၢ်သွၣ်ခိၣ်, ဒီးတၢ်ပာ်လီၤ အစိၣ် ဒ်လဲၣ်ဒ်လဲၣ်န့ၣ်လီၤ. 56 ဒီးက့ၤက့ၤဝဲ, ဒီးကတဲာ်ကတီၤ တၢ်နၢမူ ဒီးမူရၣ်လီၤ. ဒီးဒ် တၢ်မၤလိာ် အသိးန့ၣ်, အိၣ်ဘှံးဝဲ လၢအိၣ်ဘှံးအနံၤလီၤ.



လူၤကၣ် Luke 24

1 ဒီးနွံနံၤ အကျါ, လၢမုၢ်ခီၣ်ထံးအနံၤ ဂီၤဂီၤန့ၣ် အဝဲသ့ၣ်တဖၣ်, ဒီးပှၤအဂၤ တနီၤနီၤ, လဲၤစိာ် တၢ်နၢမူ လၢအကတဲာ်ကတီၤပာ်ဝဲ, ဆူတၢ်သွၣ်ခိၣ် အအိၣ်လီၤ. 2 ဒီးထံၣ်န့ၢ် လၢလၢၢ်တဖျၢၣ်န့ၣ် တလ့ၣ်ကွံာ်လံအသး လၢတၢ်သွၣ်ခိၣ် အပူၤလံ. 3 ဒီးလဲၤနုာ်ဝဲဒီး, တထံၣ်န့ၢ်ဘၣ် ကစၢ် ယ့ၣ်ၡူး အစိၣ်ဘၣ်. 4 ဒီးတၢ်မၤအသး လၢအသးဒ့ဒီ လၢတၢ်န့ၣ် အဃိ အဖၢမုၢ်ဒီး, ကွၢ်ကွၢ်, ပှၤခံဂၤ အကူအသိး ကပြုၢ်ကပြီၤ, ဆၢထၢၣ် လၢအဃၢၤလီၤ. 5 ဒီးအဝဲသ့ၣ် ပျံၤတၢ်, ဒီးကျးလီၤ အမဲာ် လၢဟီၣ်ခိၣ် အဖီခိၣ် အဖၢမုၢ်ဒီး, ကလူး စံးဘၣ်အီၤ, သု ဃု ပှၤအမူ လၢပှၤအသံ အကျါန့ၣ်မ့ၢ် အဘၣ်မနုၤလဲၣ်. 6 တအိၣ်ဘၣ်ဖဲအံၤဘၣ်. မ့ၢ်အဂဲၤဆၢထၢၣ်က့ၤလံ. ဖဲအအိၣ်ဒံး လၢကၤလံၤလါန့ၣ် ဒီး, စံးဘၣ်သု ဒ်အံၤဒ်နုၤန့ၣ်, သ့ၣ်နီၣ်ထီၣ် တက့ၢ်. 7 စံးဝဲဒၣ်, ပှၤကညီဖိခွါအံၤ ကဘၣ် တၢ်ဟ့ၣ်လီၤကွံာ်အီၤ လၢပှၤတၢ်ဒဲးဘးဖိ အစုပူၤ, ဒီးကဘၣ် တၢ်ပျၤထီအီၤ လၢထူၣ်စုညါ အလိၤ, ဒီးသၢနံၤတနံၤန့ၣ် ကဂဲၤဆၢထၢၣ်က့ၤဝဲလီၤ. 8 ဒီးသ့ၣ်နီၣ်ထီၣ် အတၢ်ကတိၤ တကူၢ်သ့ၣ်လီၤ. 9 ဒီးက့ၤက့ၤဝဲ လၢတၢ်သွၣ်ခိၣ်, ဒီးစံးဘၣ်တဲဘၣ် ပှၤတဆံတဂၤန့ၣ်, ဒီးပှၤအဂၤတဖၣ် ခဲလၢာ်, လၢတၢ်မၤအသးန့ၣ် ခဲလၢာ်လီၤ. 10 ဒီးပှၤမၤကဒၤလ့ၣ်ဖိ, နီၢ်မၤရံ, ဒီးနီၢ်ယိၤအၣ်နၣ်, ဒီးစီၤယၤကိာ် အမိၢ် နီၢ်မၤရံ, ဒီးပှၤဂၤ အိၣ်ဒီးအီၤတဖၣ်န့ၣ်, မ့ၢ် ပှၤလၢအစံးဘၣ်တဲဘၣ် ပှၤတၢ်မၢဖိတဖၣ် လၢတၢ်မၤအသးန့ၣ်လီၤ. 11 ဒီးတၢ်ကတိၤတဖၣ်န့ၣ် မၤအသး လၢအမဲာ်ညါ ဒ်ပှၤကတိၤနါစိၤတၢ် အသိး, ဒီးတစူၢ်တနာ်ဘၣ် အီၤဘၣ်. 12 ဘၣ်ဆၣ်ဒီး စီၤပ့းတရူး ဂဲၤဆၢထၢၣ်, ဒီးလဲၤဃ့ၢ်ဆူ တၢ်သွၣ်ခိၣ်, ဒီးဆုးလီၤ အခိၣ်, ဒီးကွၢ်နုာ်ဝဲ, ဒီးထံၣ်ထဲ ဖှီဝါကဆှၣ် အိၣ်လီၤတဲာ်, ဒီး ကမၢကမၣ် လၢတၢ်မၤအသး အဃိ, ဒီးက့ၤက့ၤဝဲဆူ အလီၢ်လီၤ. 13 ဒီးကွၢ်ကွၢ်, လၢအဝဲသ့ၣ်တဖၣ် အကျါ, ပှၤခံဂၤ လဲၤတၢ် လၢမုၢ်တနံၤန့ၣ် ဆူသဝီတဖျၢၣ်, အမံၤ မ့ၢ်အ့းမၤအူ, ယံၤဝဲ ဒီးယရူၤၡလ့ၣ် ဃုဆံ စတၤဒံအူၢ်လီၤ. 14 ဒီးကတိၤလိာ်အသး လၢတၢ်မၤအသးန့ၣ် အဂ့ၢ်အကျိၤ ခဲလၢာ် လီၤ. 15 ဒီးတၢ်မၤအသး ဖဲအကတိၤလိာ်အသး, ဒီးသံကွၢ်လိာ်အသး အဖၢမုၢ်ဒီး, ယ့ၣ်ၡူး သုးဘူးဃီၤအသး ဒီးလဲၤဃုာ် ဒီးအီၤလီၤ. 16 ဒီးတၢ်တြီဃာ်အမဲာ် ဒ်သိး အသု တသ့ၣ်ညါအီၤ တဂ့ၤလီၤ. 17 ဒီးစံးဘၣ်အီၤ, သုလဲၤတၢ် အဖၢမုၢ်, ဒီးသုကတိၤလိာ်သုသး, ဒီးသုသးအုၣ်သပှီၤအံၤ မ့ၢ်တၢ်ကတိၤ မနုၤလဲၣ်. 18 ဒီးပှၤအမံၤ စီၤကျ့အီးပၤတဂၤန့ၣ်, ကတိၤဆၢတၢ် ဒီးစံးဘၣ်အီၤ, နဲဒၣ်အံၤ, နမ့ၢ် ထဲပှၤတမှံၤ လၢယရူၤၡလ့ၣ် အပူၤ, ဒီးနတသ့ၣ်ညါဘၣ် တၢ်မၤအသး လၢမုၢ်နံၤတဖၣ်အံၤဘၣ်ဧါ. 19 ဒီးစံးဘၣ်အီၤ, မနုၤတဖၣ်လဲၣ်. ဒီးအဝဲသ့ၣ် စံးဘၣ်အီၤ, တၢ် လၢပှၤနစၤရ့းဖိ ယ့ၣ်ၡူး အဂ့ၢ်အကျိၤ လီၤ. အဝဲဒၣ်န့ၣ်မ့ၢ် ဝံ အိၣ်ဒီး အစိအကမီၤ လၢအကလုၢ် ဒီးလၢအတၢ်မၤ, လၢယွၤအမဲာ်ညါ ဒီးပှၤကညီ ခဲလၢာ် အမဲာ်ညါလီၤ. 20 ဒီးဒ်သိး အကဒိးဘၣ် တၢ်စံၣ်ညီၣ်ဘၢသံဒီး, ပှၤလုၢ်တၢ်အခိၣ် ဒီးပဒိၣ်ပပှၢ်တဖၣ်န့ၣ်, ဟ့ၣ်လီၤကွံာ် အီၤ, ဒီးပျၤထီအီၤ လၢထူၣ်စုညါ အလိၤလီၤ. 21 ဒီးပမုၢ်လၢ်တ့ၢ် လၢအဝဲဒၣ်မ့ၢ် ပှၤလၢအအုၣ်က့ၤခီၣ်က့ၤ အံၣ်စရ့လး လီၤ. လၢန့ၣ် အမဲာ်ညါ, လၢတၢ်မၤအသး အလီၢ်ခံန့ၣ် အအံၤတနံၤ မ့ၢ်မုၢ်သၢနံၤတနံၤလီၤ. 22 ဒီးမ့မ့ၢ် ပိာ်မုၣ် လၢပကျါ တနီၤနီၤ, လဲၤဂီၤဂီၤ ဆူတၢ်သွၣ်ခိၣ်လီၤ. 23 ဒီးတထံၣ်န့ၢ်ဘၣ် အစိၣ်ဘၣ်ဒီး, ဟဲက့ၤစံးဝဲ လၢအထံၣ်တၢ် လၢညါခီ, ဒီးထံၣ်ဘၣ် ကလူးတဖၣ်, လၢအစံးဘၣ်အီၤ လၢအမူထီၣ်က့ၤဝဲ သတးဒီး ဒုးကမၢကမၣ် ပှၤလီၤ. 24 ဒီးပှၤတနီၤနီၤ လၢပကျါ လဲၤဆူ တၢ်သွၣ်ခိၣ်, ဒီးထံၣ်န့ၢ်တၢ် ဒ်ပိာ်မုၣ် စံးဝဲ အသိး ဘၣ်ဆၣ်ဒီး, တထံၣ်ဘၣ်အီၤဘၣ်. 25 ဒီးအဝဲဒၣ် စံးဘၣ်အီၤ, ပှၤအတၢ်ကူၣ်တအိၣ်, ဒီးအသးဃၢ လၢအတစူၢ်တနာ်ဘၣ် ဝံအကလုၢ် ခဲလၢာ်သ့ၣ်ဧၢ, 26 ခရံာ်န့ၣ် ဘၣ်ဒိးတၢ် ဒ်န့ၣ်, ဒီးလဲၤနုာ်ဆူ အတၢ်လၤကပီၤ အပူၤ တမ့ၢ်ဘၣ်ဧါ. 27 ဒီးမၤဆိဝဲ လၢစီၤမိၤၡ့, ဒီးလၢဝံ ခဲလၢာ်, ဒီး ဒုးနဲၣ် ဖျါထီၣ် တၢ်ကွဲးအသး ခဲလၢာ် ဘၣ်ဃးဒီး အကစၢ်ဒၣ်ဝဲလီၤ. 28 ဒီးအဝဲသ့ၣ် လဲၤဘူးထီၣ် ဒီးသဝီ ဖဲအကလဲၤတၢ်, ဒီး အဝဲဒၣ် ပာ်အသးလီၤဂာ် လၢအကလဲၤပူၤကွံာ်တၢ်ဖဲန့ၣ် အသိးလီၤ. 29 ဒီးအဝဲသ့ၣ် ဃ့ကညးအီၤ သပှၢ်ပှၢ်, ဒီးစံးဘၣ်အီၤ, အိၣ်ဒီးပှၤ တက့ၢ်. အဂ့ၢ်ဒ်အံၤ, မုၢ်ကဟါတ့ၢ်, ဒီးမုၢ်ဘၣ်လံ. ဒီးလဲၤနုာ် အိၣ်ဒီးအီၤလီၤ. 30 ဒီးတၢ်မၤအသး လၢအဆ့ၣ်နီၤ သန့ၤဃုာ် ဒီးအီၤ ဒီး, ဟံးန့ၢ် ကိၣ် ဒီးဆိၣ်ဂ့ၤဝဲ, ဒီးစိၢ်ဘျဲးဝဲ, ဒီးဟ့ၣ်လီၤ အဝဲသ့ၣ် လီၤ. 31 ဒီးအဝဲသ့ၣ် အမဲာ် အိးထီၣ်အသး, ဒီးသ့ၣ်ညါ အီၤလီၤ. ဒီးအဝဲဒၣ် သုးတဒၢကွံာ်အသး လၢအီၤလီၤ. 32 ဒီးအဝဲသ့ၣ် စံးလိာ်အသး သကိးသကိး လၢ, အဝဲဒၣ် ကတိၤတၢ် ဒီးပှၤ လၢကျဲ, ဒီးဒုးနဲၣ် တၢ်ကွဲးအသး အဂ့ၢ်အပီၢ် ဒီး, ပသး ဂဲၤဆူၣ်ထီၣ် လၢပပူၤ တမ့ၢ်ဘၣ်ဧါ. 33 ဒီးအဝဲသ့ၣ် ဂဲၤဆၢထၢၣ် တစုဃီ ဖဲန့ၣ်, ဒီးက့ၤက့ၤဝဲဆူ ယရူၤၡလ့ၣ်, ဒီးထံၣ်န့ၢ် ပှၤတဆံတဂၤန့ၣ်, ဒီးပှၤအိၣ်ဒီး အီၤ, 34 အိၣ်ဖှိၣ်ရိဖှိၣ်, ဒီးစံးတကူၢ်သ့ၣ် လၢကစၢ် ဂဲၤဆၢထၢၣ်က့ၤလံ နီၢ်နီၢ်, ဒီး ဒုးနဲၣ်လံအသး လၢစီၤၡံမိၣ်လံ. 35 ဒီးအဝဲသ့ၣ် စံၣ်တဲၤတဲလီၤ တၢ်မၤအသး လၢကျဲန့ၣ်, ဒီး လၢအဒုးသ့ၣ်ညါအသး လၢအီၤ လၢတၢ်စိၢ်ဘျဲးကိၣ် အဂ့ၢ်န့ၣ်လီၤ. 36 ဒီးကတိၤလိာ်အသး လၢတၢ်န့ၣ်တဖၣ် အဖၢမုၢ်ဒီး, ယ့ၣ်ၡူး အိၣ်ဆၢထၢၣ် လၢအကျါ, ဒီးစံးဘၣ်အီၤ, မ်တၢ်ဃူတၢ်ဖိး အိၣ်ဒီးသု တက့ၢ်. 37 ဒီးအဝဲသ့ၣ် ဆိကမိၣ်ဝဲ လၢအထံၣ် ပှၤအကလၤ, ဒီးအသူၣ်ပျံၤအသးဖုး, ဒီးအသူၣ်ကနိး အသးကနိးဝဲလီၤ. 38 ဒီးစံးဘၣ်အီၤ, သုသူၣ်ကနိး သးကနိး ဘၣ်မနုၤလဲၣ်. ဒီးတၢ်သးဒ့ဒီတဖၣ် အိၣ်ထီၣ် လၢသုသး ဘၣ်မနုၤလဲၣ်. 39 ကွၢ် ယစုလၣ်, ဒီးယခီၣ်လၣ် တက့ၢ်. အဂ့ၢ်ဒ်အံၤ, မ့ၢ်ယၤ နီၢ်နီၢ်လီၤ. ဟံးကွၢ်ယၤ ဒီးသ့ၣ်ညါယၤ တက့ၢ်. အဂ့ၢ်ဒ်အံၤ, ပှၤအကလၤန့ၣ် တအိၣ်ဘၣ် ဒီးအဃံ ဒီးအညၣ်, ဒ်သုထံၣ်ယၤ အသိးဘၣ်. 40 ဒီးစံးဝဲ ဒ်န့ၣ် ဝံၤဒီး, ဒုးနဲၣ် အစုလၣ် ဒီးအခီၣ်လၣ် လၢအီၤ လီၤ. 41 ဒီးမ့ၢ်အသူၣ်ခုအသးခု ဒီးကမၢကမၣ် အဃိဒီး, တစူၢ်တနာ်တဝၢ်ဒံးဘၣ်. ဒီးစံးဘၣ်အီၤ, တၢ်အီၣ် ဖဲအံၤ အိၣ်တမံၤမံၤဧါ. 42 ဒီးအဝဲသ့ၣ် ဟ့ၣ်အီၤ လၢညၣ် အကၣ် တစဲး ဒီးကနဲစီ, 43 ဒီးဟံးန့ၢ် အီၣ်ဝဲ လၢအဝဲသ့ၣ် အမဲာ်ညါ လီၤ. 44 ဒီးစံးဘၣ်အီၤ, တၢ်ကတိၤတဖၣ် လၢယစံးဘၣ်သု ဖဲယအိၣ်ဒံး ဒီးသု, လၢကယဲၢ် တၢ်ကွဲးအသး လၢစီၤမိၤၡ့ အတၢ်သိၣ်တၢ်သီ အပူၤ, ဒီးဝံသ့ၣ်တဖၣ် အပူၤ, ဒီးလံာ်စံးထီၣ်ပတြၢၤတၢ် အပူၤ, လၢယဂ့ၢ်ယကျိၤန့ၣ်, ဘၣ် လၢထီၣ်ပှဲၤထီၣ် ခဲလၢာ်လီၤ. 45 တုၤနုၤတစု, ဒ်သိး အဝဲသ့ၣ် အနၢ်ကပၢၢ် တၢ်ကွဲးအသးန့ၣ် ဒီး, အိးထီၣ် အသူၣ်အသး, 46 ဒီးစံးဘၣ်အီၤ လၢတၢ်ကွဲးအသး ဒ်န့ၣ်, ဒီး လၢခရံာ် ဘၣ်ဒိးတၢ်, ဒီး လၢသၢနံၤတနံၤန့ၣ်, ဘၣ်ဂဲၤဆၢထၢၣ်က့ၤဝဲလီၤ. 47 ဒီး လၢပှၤဘၣ်စံၣ်တဲၤတဲလီၤတၢ် လၢအမံၤ လၢတၢ်ပီၢ်ယၢ်လီၤက့ၤသး ဒီးတၢ်ပျၢ် တၢ်ဒဲးဘး အဂ့ၢ်, အဆိ လၢယရူၤၡလ့ၣ် ဒီး ပၢၢ်လၢပှၤကလုာ် ခဲလၢာ်န့ၣ်လီၤ. 48 ဒီးသုမ့ၢ် ပှၤအုၣ်အသး လၢတၢ်န့ၣ်တဖၣ် အဂ့ၢ်လီၤ. 49 ဒီးကွၢ်ကွၢ်, ယမၢလီၤ ယပၢ် အတၢ်စံးပာ်န့ၣ် ဆူသုအိၣ်လီၤ. ဘၣ်ဆၣ်ဒီး တၢ်တချုး ဒုးသိးထီၣ်သု လၢတၢ်စိတၢ်ကမီၤ လၢထးန့ၣ်ဘၣ်ဒီး, အိၣ်ဒၣ်သုဝဲ လၢဝ့ၢ်ယရူၤၡလ့ၣ် အပူၤ တက့ၢ်. 50 ဒီးဆှၢထီၣ်အီၤ ဆူဘ့ၤသနံ, ဒီးယူာ်ထီၣ် အစု, ဒီးဆိၣ်ဂ့ၤအီၤလီၤ. 51 ဒီးတၢ်မၤအသး လၢအဆိၣ်ဂ့ၤအီၤ အဖၢမုၢ် ဒီး, လီၤဖးဝဲ ဒီးအီၤ, ဒီးဘၣ် တၢ်စိာ်ထီၣ်အီၤ ဆူမူခိၣ် လီၤ. 52 ဒီးအဝဲသ့ၣ်တဖၣ် ဘူၣ်ထီၣ်ဘါထီၣ်အီၤ, ဒီးအသူၣ်ခုသးခု ဒိၣ်မး, ဒီးက့ၤက့ၤဝဲဆူ ယရူၤၡလ့ၣ်လီၤ. 53 ဒီး အိၣ်သးဝံၣ်တၢ် ဒီး စံးထီၣ်ပတြၢၤ ယွၤ လၢတၢ်လုၢ် အဟံၣ်ပူၤ တဘိယူၢ်ဃီလီၤ. အၤမ့ၣ်.